lai 


Sebast 


“ “ 


Sebastian 
Fitzek 


SKEVELDRA 


Iš vokiečių kalbos vertė Vilija Gerulaitienė 


UDK 821.112.2-31 Versta iš: Sebastian Fitzek 
Fi368 SPLITTER 


ISBN 978-609-01-0534-4 


Copyright 6 2006 by Droemersche Verlagsanstalt Th. Knaur Nachf. 
GmbH £ Co. KG Munich, Germany 


The book was negotiated through AVA international GmbH, Germany 
(www.ava-international.de). 


Viršelio fotografija O conrado, Image ID: 41906257 
www.shutterstock.com 


O Vertimas į lietuvių kalbą, Vilija Gerulaitienė, 2012 
O Leidykla „Alma littera“, 2012 


Klemensui 


- Apie ką galvoji? 

- Žinai, man ji atrodo kažkokia, na, tarkim... neįprasta. 

- Jau geriau sakyk - siaubingai šlykšti. 

— Ar gavai ją dovanų? 

- Ne, pirkau. 

- Palauk, palauk. Tu mokėjai už ją pinigus? 

- Taip. 

- Už šitą kūdikiškai žydrą naktinę lempą su delfinais ir kei- 
čiamais elementais, kuri tau pačiai šlykšti? 

- Siaubingai šlykšti. 

- Gerai, tada norėčiau, kad man paaiškintum. Jeigu tai mo- 
teriška logika, niekaip negaliu jos suprasti. 

- Eikš čia. 

- Jau ir taip kone guliu ant tavęs. 

— Vis tiek eikš arčiau. 

- Tik nesakyk, kad į mūsų meilės žaidimus nori įtraukti ir 
tą lempą. 

— Nekliedėk. 

- Ei, kas čia dabar? Ko taip į mane žiūri? 

- Ar gali man pažadėti... 

— Kg? 


— Ar gali man pažadėti, kad visada paliksi degti šviesą? 

- Aš... nelabai suprantu. Tamsos pradėjai bijoti? 

- Ne, bet... 

- Bet? 

- Matai, pagalvojau, kad negalėčiau ištverti, jeigu tau kas 
nors nutiktų. Palauk, nebėk. Noriu tave stipriai apkabinti. 

- Kas tau... ko verki? 

- Paklausyk, žinau, kad tai beprotybė, bet noriu, kad mudu 
dėl kai ko susitartume. 

- Dėl ko? 

- Jeigu vienas iš mudviejų mirty... Palauk, leisk man pasa- 
kyti. Tada tas, kuris bus išėjęs, turės duoti kitam ženklą. 

- Turės uždegti lempą? 

- Kad žinotume, jog vis tiek esame ne vieni. Kad vienas apie 
kitą galvojame, net jeigu ir negalime vienas kito matyti. 

- Mieloji, nežinau, ar... 

— Šššš. Ar pažadį? 

- Pažadu. 

- Ačiū. 

- Ar todėl ji tokia šlykšti? 

- Siaubingai šlykšti. 

- Tikrai, jeigu ji tam skirta, tai idealiai tinka. Tokios pabai- 
sos niekada neįjungsime netyčia. 

- Na tai ar pažadi? 

- Žinoma, mieloji. 

- Ačiū. 


- Bet kas gali mums nutikti? 


SKEVELDRA 


Its either real or its a dream 
Theres nothing that is in between. 
(Tai arba tikrovė, arba sapnas, 
nieko tarp jų nėra.) 
„Twilight“, Electric Light Orchestra 


Tikslas pateisina priemones. 


Gyvenimiška išmintis 


Šiandien 


Markas Lukas delsė. Vienintelį sveiką likusį lūžusios rankos 
pirštą ilgai laikė uždėjęs ant seno žalvarinio skambučio myg- 
tuko, kol pagaliau jį nuspaudė. 

Nežinojo, kiek dabar laiko. Pastarųjų valandų siaubas atė- 
mė gebėjimą orientuotis. Bet čia, lauke, vidury miško, laikas, 
regis, vis tiek neturėjo jokios reikšmės. 

Ledinis lapkričio vėjas ir šlapdriba, siautę pastarosiomis va- 
landomis, aprimo, pro debesų properšą trumpai įspindo mėnulio 
šviesa. Vienintelis šviesos šaltinis šią tamsią ir lygiai tokią pat šal- 
tą naktį. Neatrodė, kad vijokliais apraizgytas dviaukštis medinis 
namas būtų gyvenamas. Net ir per didelis kaminas ant stataus 
stogo kraigo neatrodė naudojamas. Markas neužuodė būdingo 
židinyje deginamų malkų kvapo, kuris šįryt pažadino jį gydyto- 
jo namuose - iškart po vienuoliktos, kai jie pirmąkart atvežė jį 
čionai, pas profesorių į mišką. Jau tada jautėsi sergantis. Mirtinai 
sergantis. Bet nuo tada jo būklė gerokai pablogėjo. 

Vos prieš kelias valandas išoriniai nykimo požymiai dar 
buvo beveik nematomi. O dabar iš burnos ir nosies kraujas 
lašėjo ant purvinų sportbačių, sutraiškyti šonkauliai sulig kie- 
kvienu atokvėpiu trynėsi vienas į kitą, dešinė ranka kadaravo 


prie kūno lyg blogai prisukta atsarginė detalė. 

Markas Lukas dar sykį nuspaudė žalvarinį mygtuką ir vėl 
neišgirdo nei skambučio, nei zvimbimo, nei jokios melodijos. 
Žengtelėjęs atgal pakėlė akis į balkoną, už kurio buvo miega- 
masis, - iš ten dienomis vėrėsi kvapą gniaužiantis vaizdas į 
miško ežerėlį už namo. Jo paviršius, kai vėjas nurimdavo, pri- 
minė lango stiklą - lygų, tamsų stiklą, kuris sutrupėtų į tūks- 
tančius gabaliukų, jeigu mestum į jį akmenį. 

Miegamasis tebeskendėjo tamsoje. Net ir šuva, kurio var- 
dą jis pamiršo, neamtelėjo, nesigirdėjo jokių kitų garsų, kokie 
paprastai pasklinda name, kai gyventojai išverčiami naktį iš 
lovos. Nei basų kojų, trepsinčių laiptais žemyn, nei šlepečių, 
šlepsinčių per lentų grindis, kai šeimininkas nervingai nusi- 
kosėja ir pasispjaudęs delnus bando abiem rankom išlyginti 
susitaršiusius plaukus. 

Vis dėlto Markas nė kiek nenustebo, kai staiga, tarytum 
vaiduoklio stumtelėtos, atsivėrė durys. Pastarosiomis dieno- 
mis jis patyrė pernelyg daug nepaaiškinamų dalykų, tad net 
nesivargino susimąstyti, kodėl psichiatras išdygo priešais jį ap- 
sirengęs - su kostiumu ir tvarkingai parištu kaklaraiščiu, lyg jo 
priėmimo valandos būtų vidury nakties. Galbūt jis dirbo anoje 
savo klaidaus namo pusėje, skaitė senas pacientų ligos istorijas 
arba skaitinėjo vieną iš tų storų it trinkos knygų apie neuro- 
psichologiją, šizofreniją, smegenų plovimą arba susiskaidžiu- 
sias asmenybes - knygų gulėjo visur, nors jau daugybę metų 
jis praktikavo tik kaip ekspertas. 

Markui nerūpėjo, kodėl šviesa iš židinio kambario tik dabar 
atsklido laukan. Veidrodis viršum komodos atspindėjo spindu- 
lius, tad akimirką atrodė, lyg profesoriui virš galvos šviečia šven- 
tojo aureolė. Bet senis žengtelėjo atgal ir to įspūdžio nebeliko. 

Markas atsiduso, išvargęs atsirėmė sveiku petimi į durų 
staktą ir kilstelėjo sutraiškytą ranką. 

— Prašau... - maldavo jis. - Pasakykite man. 

Jam kalbant liežuvis kliudė klibančius dantis. Markas atsi- 
kosėjo ir iš nosies išvarvėjo kraujo lašas. 

— Nesuprantu, kas man darosi. 

Gydytojas atsargiai linktelėjo, lyg jam būtų buvę sunku 
pajudinti galvą. Bet kas kitas, pamatęs Marką, būtų išsigan- 
dęs, susigūžęs, užtrenkęs iš baimės duris arba bent jau iškart 
iškvietęs greitąją pagalbą. Bet profesorius Niklas Haberlan- 
das nedarė nieko panašaus. Tik paėjo į šalį ir tyliu, liūdnu 
balsu tarė: 

— Apgailestauju, jūs pavėlavote. Nebegaliu jums niekuo pa- 
dėti. 

Markas linktelėjo. Tokį atsakymą ir tikėjosi išgirsti. Ir buvo 
tam pasirengęs. 

— Bijau, kad neturite kito pasirinkimo! - tarė jis iš perplėš- 
tos odinės striukės traukdamas pistoletą. 


2. 


Profesorius pirmas ėjo koridoriumi į svetainę. Markas laikėsi 
už jo kuo arčiau ir taikė ginklu ten, kur turėtų būti Haberlan- 
do širdis. Vyras džiaugėsi, kad senis neatsisuka ir nemato, jog 
jį apėmė silpnumo priepuolis. Vos tik įžengė vidun, jam pa- 
sidarė negera. Galvos skausmas, pykinimas, prakaitavimas... 
staiga pasireiškę požymiai dar labiau sustiprino psichines 
pastarųjų valandų kančias. Mielai būtų nusitvėręs Haber- 
landui už pečių, kad galėtų vilktis paskui. Jautėsi pavargęs, 
toks neapsakomai pavargęs, o koridorius atrodė daug ilgesnis 
negu pirmąsyk čia apsilankius. 

— Paklausykite, man labai gaila, - pakartojo Haberlandas, 
kai jiedu įėjo į kambarį, kuriame į akis pirmiausia krito atviras 
židinys su blėsuojančia ugnimi. Jo balsas buvo ramus, kone 
atjaučiantis. - Jums tikrai reikėjo ateiti anksčiau. Dabar jau 
nebėra kada. 

Haberlando akyse negalėjai nieko įžvelgti. Jeigu jis ir buvo 
išsigandęs, tai sugebėjo slėpti baimę taip pat gerai, kaip tas 
nukaršęs šuva, miegantis rotanginio kaliamo pintinėlėje prie 
lango. Jiems atėjus, smėlio spalvos kailio gniužulas net nepa- 
kėlė galvos. Markas atsistojo viduryje kambario ir neryžtingai 
apsidairė. 

— Nebėra kada? Ką norite tuo pasakyti? 

— Pažvelkite į save. Atrodote baisiau negu mano kambarys. 

Markas nusišypsojo atsakydamas į Haberlando šypseną, 
bet net ir šis veido judesys sukėlė jam skausmą. Namas įreng- 
tas lygiai taip pat neįprastai, kaip neįprasta buvo ir tai, kad 
jis nukištas į miško glūdumą. Nė vienas baldas nederėjo prie 
kitų. Knygų prigrūsta „Ikeos“ lentyna stovėjo šalia byderme- 
jerio komodos. Grindys kone ištisai išklotos kilimais - vieno 
jų, aiškiai, vonios kilimėlio, net ir spalva disonavo su rankomis 
rištu kinišku šilkiniu kilimu. Išsyk toptelėjo mintis apie sandė- 
liuką, kur sukrauti seni rakandai, bet vis dėlto atrodė, kad toks 
jaukalas nėra atsitiktinis. Kiekvienas daiktas - nuo gramofono 
ant arbatos vežimėlio iki odinės kušetės, nuo krėslo aukšta at- 
kalte iki lininių užuolaidų — atskirai imant atrodė lyg suve- 
nyras iš praėjusių laikų. Sakytum, profesorius bijo, kad jeigu 
atsisakys kurio nors baldo, išblės prisiminimai apie svarbų jo 
gyvenimo etapą. Medicinos knygos ir žurnalai, išdėlioti ne tik 
lentynose ir ant rašomojo stalo, bet ir ant palangių, grindų ir 
netgi sukištos į medinę pintinę prie židinio, regis, jungė tą kra- 
tinį į vieną visumą. 

— Prašom prisėsti, - pasiūlė Haberlandas, lyg Markas būtų 
lauktas svečias. 

Kaip ir šįryt, kai jie paguldė jį be sąmonės ant patogios 
minkštos kušetės, tarp kurios pagalvėlių jis vos nepaskendo. 
Bet dabar būtų mieliau atsisėdęs tiesiai priešais ugnį. Markui 
buvo šalta - taip šalta, kaip niekada anksčiau per visą gyve- 
nimą. 

— Įmesti dar malkų? - paklausė Haberlandas, tarsi skaity- 
damas jo mintis. 

Nelaukdamas atsakymo nuėjo prie pintinės, ištraukė 
pliauską ir įmetė ją į židinį. Plykstelėjo liepsnos ir Markas 
panūdo įkišti rankas į pačią ugnį - gal tada tą šaltį galiausiai 
išguitų iš kūno. 

— Kas jums nutiko? 

— Ka? - jis ne iš karto atplėšė akis nuo židinio ir vėl atsisu- 
ko į Haberlandą. Profesorius apžiūrinėjo jį nuo galvos iki kojų. 

— Jūs visas žaizdotas. Kaip tai nutiko? 

— Aš pats apsidraskiau. 

Markas nustebo, kad senasis psichiatras tik linktelėjo. 

— Taip ir maniau. 

— Kodėl? 

— Jūs netikite, kad vis dar egzistuojate. 

Toji tiesa Marką pribloškė. Haberlandas buvo teisus. Kaip 
tik tai jį ir kankino. Šįryt profesorius kalbėjo užuominomis, 
bet dabar Markas norėjo konkrečiai viską išsiaiškinti. Todėl 
dar sykį atsisėdo ant tos minkštos kušetės. 

— Bandote sužinoti, ar esate realus. Dėl to ir žalojate save. 
Norite įsitikinti, kad dar kai ką jaučiate. 

— Iš kur jūs žinote? 

Haberlandas tik numojo ranka. 

- Iš patirties. Ir pats esu sykį patyręs kažką panašaus. 

Profesorius dirstelėjo į laikrodį sau ant riešo. Markas ne- 
buvo tikras, bet jam atrodė, kad palei laikrodžio apyrankę pa- 
stebėjo daugybę randų, panašesnių į nudegimą negu įpjovimą. 

— Oficialiai aš nebepraktikuoju, bet analitinė nuojauta ma- 
nęs toli gražu dar neapleido. Ar galiu paklausti, ką šią akimir- 
ką jaučiate? 

— Šaltį. 

— O skausmą? 

- Skausmas pakenčiamas. Man regis, šokas buvo per 
smarkus. 

— Bet ar jums neatrodo, kad būtų geriau, jeigu dabar būtu- 
mėte ne čia, o ligoninės priimamajame? Aš net aspirino namie 
neturiu. 

Markas papurtė galvą. 

— Man nereikia jokių tablečių. Tenoriu viską žinoti. 

Jis padėjo pistoletą ant stalelio prie kušetės vis dar nukrei- 
pęs vamzdį į priešais tebestovintį Haberlandą. 

- Įrodykite man, kad aš iš tikrųjų esu. 

Profesorius pakėlė ranką prie pakaušio ir pasikasė išplikusį 
alaus kamštelio dydžio lopinėlį tarp žilų plaukų. 

— Ar žinote, kas paprastai sakoma apie žmonių ir gyvūnų 
skirtumą? — mostelėjo jis ranka į savo šunį, kuris krepšyje per 
miegus neramiai suurzgė. - Kalbu apie sąmonę. Mes mąstome 
apie tai, kodėl gyvename, kada mirsime, kas bus po mirties, o 
gyvūnai nesuka sau galvos net dėl to, ar jie apskritai gyvena. 

Kalbėdamas Haberlandas priėjo prie šuns, priklaupė prie 
jo ir meiliai suėmė abiem rankom gauruotą galvą. 

— Tarzanas net nepažįsta savęs veidrodyje. 

Markas nusibraukė kraują nuo antakio, paskui dirstelėjo 
pro langą. Akimirką jam pasirodė, jog lauke, tamsoje, švyste- 
lėjo šviesa, bet paskui suprato, kad langas tik atspindėjo besi- 

plaikstančias židinio liepsnas. Regis, vėl pradėjo lyti, nes ant 
stiklo iš lauko pusės žibėjo lietaus lašeliai. Tada pastebėjo ir 
savo paties atspindį toli tamsoje viršum ežero. 

— Na taip, matau save, bet iš kur man žinoti, kad veidrodis 
nemeluoja? 

— O kas verčia jus manyti, kad jums vaidenasi? - klausimu 
į klausimą atsakė Haberlandas. 

Markas ir vėl įsižiūrėjo į lašelius ant stiklo. Jo atvaizdas aki- 
vaizdžiai skydo į šalis. 

O kas, pavyzdžiui, būtų, jeigu dangoraižis, vos man išėjus 
laukan, išsisklaidytų ore? Kas būtų tiems žmonėms, kurie laiko- 
mi uždaryti mano rūsyje ir paduoda man knygas, kuriose galiu 
perskaityti, kas man po kelių sekundžių nutiks? Ak taip, o dar 
tie numirėliai, kurie ūmai prisikelia. 

— Tai, kad nieko, kas man šiandien nutiko, neįmanoma 10- 
giškai paaiškinti, - sukuždėjo jis. 

— Kodėl gi ne, galima. 

Markas pakėlė akis į profesorių. 

— Kaip? Prašau man pasakyti. 

— Bijau, kad neturime tam laiko, - Haberlandas ir vėl dirs- 
telėjo į laikrodį. - Visai netrukus jūs galutinai iš čia pradingsite. 

- Apie ką kalbate? - paklausė Markas griebdamas pistoletą 
nuo stalelio ir atsistodamas. - Ar ir jūs - vienas iš jų? Ir jūs čia 
įsipainiojęs? 

Jis nukreipė pistoletą psichiatrui į galvą. 

Haberlandas gindamasis ištiesė rankas į priekį. 

— Viskas ne taip, kaip manote. 

- Štai kaip? O iš kur jūs žinote? 

Profesorius užjaučiamai papurtė galvą. 

— Atsakykite! - Markas užriko taip garsiai, kad net gyslos 
iššoko ant kaklo. - Ką jūs apie mane žinote? 

Atsakymas užgniaužė jam kvapą. 

— Viską. 

Židinyje vėl plykstelėjo liepsnos. Markas nusuko akis į šalį, 
nes nebegalėjo tverti šviesos. 

- Aš žinau viską, Markai. Žinote ir jūs. Tik nenorite su tuo 
susitaikyti. 

— Tada, tada... - Marko akys ėmė ašaroti. - Tada pasakyki- 
te, kas man darosi? 

— Ne, ne, ne, - Haberlandas sudėjo rankas lyg maldai, - 
taip nieko nebus. Joks pažinimas nėra ko nors vertas, jeigu 
neplaukia iš vidaus. 

— Bet juk tai gryniausia nesąmonė! - suriko Markas trumpai 
užsimerkęs, kad geriau pajustų skausmą petyje. Prieš kalbėda- 
mas toliau nurijo burnoje susirinkusį kraują. - Tučtuojau pasa- 
kykite, kokia čia velniava, arba, prisiekiu Dievu, nudėsiu jus. 

Jis laikė nukreipęs pistoletą profesoriui nebe į galvą, o į ke- 
penis. Net jeigu ir nepataikytų, kulka perskrostų gyvybiškai 
svarbius organus ir niekas čia, miško glūdumoje, nesuskubtų 
ateiti į pagalbą. 

Haberlandas nė nemirktelėjo. 

— Na gerai, - tarė po valandėlės. Visą laiką, kol jiedu tylėjo, 
nenuleido vienas nuo kito akių. - Norite žinoti tiesą? 

— Taip. 

Profesorius lėtai atsisėdo į krėslą palenkęs galvą link ži- 
dinio, kuriame vis smarkiau liepsnojo ugnis. Jo balsas virto 
sunkiai girdimu šnabždesiu. 

— Ar kada nors yra tekę girdėti tokią istoriją, kurios pa- 
baigos geriau nebūtumėte sužinojęs? - jis atsisuko į Marką ir 
pažvelgė į jį su užuojauta. - Tik paskui nesakykite, kad jūsų 
neįspėjau. 


3. 


Prieš vienuolika dienų 


Kai kuriuos žmones kankina nuojauta. Jie stovi pakelėj, pama- 
to pro šalį važiuojantį automobilį ir sunerimsta. Automobilis 
niekuo neypatingas, nei ką tik nuplautas, nei pernelyg purvi- 
nas. Vairuotojas irgi nesiskiria nuo kitų bevardžių veidų, kurie 
kasdien pro mus prašmėžuoja. Nei per senas, nei per jaunas, 
nei į vairą stipriai įsikibęs, nei kalba telefonu naudodamas lais- 
vų rankų įrangą tuo pat metu užkandžiaudamas. Greitį viršija 
tik tiek, kad prisitaikytų prie kitų. Jokių gresiančios katastrofos 
ženklų. Bet vis tiek kai kurie pėstieji atsisuka - dėl kažkokios 
priežasties, kurios vėliau policijoje nesugeba paaiškinti, — ir 
nulydi tą automobilį akimis. Dar gerokai prieš tai, kai pamato 
vaikų darželio auklėtoją, liepusią savo gležnučiams auklėti- 
niams einant per perėją ties šviesoforu susikibti rankomis. 

Markas Lukas irgi buvo vienas iš tų „nujaučiančiųjų liki- 
mą, kaip visada sakydavo jo žmona Sandra, nors toji Dievo 
dovana ir nebuvo tokia ryški kaip jo brolio. Antraip gal būtų 
galėjęs prieš pusantro mėnesio užkirsti kelią tragedijai. Koš- 
marui, kurį, regis, ir vėl iš naujo patiria tą sekundę. 

— Stok, dar palauk! - sušuko tai mergaitei aukštyn. 

Toji trylikos metų mergaitė buvo siaubingai sustirusi. Stovė- 
jo pačiame penkių metrų ilgio lentos gale, abiem rankom apsi- 
vijusi šonkaulius, kyšančius iš po plonyčio maudymosi kostiu- 
mėlio. Markas spėliojo, ar ji tirta nuo šalčio, ar iš baimės šokti 
žemyn. Iš tos vietos, kur jis stovėjo tuščiame baseine, nesimatė. 

— Užsikrušk, Lukai! - suriko Julija į savo mobilųjį telefoną. 

Markas negalėjo suprasti, kaip jie iš viso pastebėjo taip 
aukštai užlipusią liesutę mergytę. Juk Noikelno baseinas jau 

daug mėnesių buvo uždarytas. Tikriausiai į Juliją dėmesį at- 
kreipė koks nors praeivis ir paskambino į gaisrinę. 

— Eik šikt ir užsikrušk! 

Ji pasilenkė į priekį ir pažvelgė žemyn lyg ieškodama tin- 
kamos vietos tėkštis ant purvinų plytelių. Kur nors tarp di- 
džiulės balos ir lapų krūvos. 

Papurtęs galvą Markas prispaudė telefoną prie kitos ausies. 

— Ne, aš liksiu čia. Juk nepraleisiu tokios progos, brangute. 

Už nugaros išgirdęs šnabždesį Markas metė žvilgsnį į 
ugniagesių komandos vadą, kuris su keturiais gelbėtojais ir 
batutu laukė baseino kampe. Jo veidas išraiškingai bylojo, kad 
gailisi pasikvietęs Marką į pagalbą. 

Jo telefono numerį jie rado Julijos džinsų kišenėje, kuriuos 
ji paliko su kitais drabužiais rūpestingai sulankstytus prie 
tramplino kopėčių. Neatsitiktinai ji šiandien vilkėjo tą maudy- 
mosi kostiumėlį, su kuriuo buvo pabėgusi iš namų. Tą vasaros 
dieną, kai narkomanas patėvis ir vėl patykojo Julijos paežery. 

Markas vėl atkragino galvą. Priešingai nei Julija, jis nebe- 
turėjo plaukų, kuriuos taršytų vėjas. Vos tik baigęs mokyklą jis 
jau buvo taip praplikęs ties smilkiniais, kad kirpėjas patarė pli- 
kai nusiskusti. Tai buvo prieš trylika metų. Dabar, kai šimtas 
puodelių per savaitę buvo kasdienybė, kartais pasitaikydavo, 
kad kokia nors nepažįstamoji važiuojant metro apdovanodavo 
jį šypsena - bet tik todėl, jog būdavo prisiskaičiusi žurnaluose 
apie vyrus skleidžiamų melų, esą maišeliai po akimis, gilios 
raukšlės, nerūpestingai nuskusta barzda ir kiti nykimo požy- 
miai daug sako apie žmogaus charakterį. 

— Kokį vėl šūdą mali? — išgirdau ją sakant. Ji įnirtingai al- 
savo. - Kokios dar progos? 

Berlyno lapkričiui būdingi staigūs šalčio protrūkiai, tad 
Markas spėliojo, ar Julija mirs ištiškusi ant žemės, ar nuo 

plaučių uždegimo. Jis irgi buvo visai netinkamai apsirengęs. 
Ne vien dėl oro. Nė vienas iš jo pažįstamų nebenešiojo skylėtų 
džinsų ir nudrengtų sportbačių. Bet nė vienas iš jų ir nedirbo 
tokio darbo kaip jis. 

- Jeigu dabar šoksi žemyn, bandysiu tave sugauti, - su- 
riko jis. 

- Tada žūsime abu. 

— Gali būti. Bet didesnė tikimybė, kad mano kūnas sušvel- 
nins smūgį. 

Tai, kad Julija prieš dešimt minučių leido jam nulipti į pur- 
viną baseiną, buvo geras ženklas. Ugniagesiams ji jau buvo pa- 
grasinusi, esą tučtuojau šoksianti galva žemyn, jeigu jie į tuščią 
baseiną bent įmes batutą. 

— Tu dar augi, tavo sąnariai labai lankstūs. 

Jis nebuvo užtikrintas, kad šitaip „narkašinantis“ kaip ji 
taip ir yra, bet tą akimirką jo balsas nuskambėjo įtikinamai. 

— Ką čia paistai? — vėl suriko ji. 

Jos žodžius jis išgirdo ir be telefono. 

- Jeigu nevykusiai nukrisi, likusius keturiasdešimt metų 
sugebėsi pajudinti tik liežuvį. Ir tai tol, kol vienas iš tų vamz- 
delių, pro kuriuos tekės lauk tavo kūno skysčiai, užsikimš ir tu 
nusibaigsi nuo infekcijos, trombozės arba insulto. Ar to nori? 

— O tu? Nejaugi nori numirti, kai plosiuosi ant tavęs? 

Gerklinis Julijos balsas nebuvo panašus į trylikametės 
mergaitės. Galėtum pagalvoti, kad visas gatvės purvas nugulė 
jos balso stygas ir dabar jis išduoda tikrąjį jos sielos amžių. 

— Nežinau, - Markas sakė tiesą. 

Čia pat jam užėmė kvapą, kai Juliją pagriebė oro gūsis ir ji 
susvyravo. Vis dėlto rankomis išlaikė pusiausvyrą. 

Dar. 

Šįsyk Markas neatsisuko į aiktelėjusią minią už nugaros. 

Sprendžiant pagal garso stiprumą, prie policininkų ir ugnia- 
gesių jau buvo prisigretinę daugybė smalsuolių. 

- Šiaip ar taip, turėčiau ne menkesnių priežasčių už tave 
šokti nuo tramplino, - tarė jis. 

— Tas visas nesąmones dabar čia pliurpi tik tam, kad užkal- 
bėtum man dantis. 

— Ak taip? Kiek laiko jau lankaisi „Krante“, Julija? 

Markui patiko, kaip gatvės vaikai pakrikštijo jo biurą prie 
Hazenheidės parko. „Krantas“ Skamba optimistiškai ir tinka 
kalbant apie žmonijos atmatas, kurių likimo banga diena po 
dienos atplukdo į jo biurą. Žinoma, oficialiai ta įstaiga vadi- 
nama kitaip. Bet net ir Senato dokumentuose jau seniai niekas 
nebeminėjo Noikelno jaunimo konsultacijos centro. 

— Kiek laiko mudu jau pažįstami? - paklausė jis dar sykį. 

— Neturiu žalio supratimo. 

- Ogi pusantrų metų, Julija. Ar per tą laiką kada nors esu 
prikalbėjęs tau kokių nors nesąmonių? 

— Nežinau. 

— Ar bent kartą pamelavau? O gal puoliau aiškintis su tavo 
tėvais arba mokytojais? 

Ji papurtė galvą, bent jau taip jam atrodė iš apačios. Jos 
juodi kaip varnas plaukai krito ant pečių. 

— Ar kam nors pasakojau, kur tu perki arba šlaistaisi? 

— Ne. 

Markas žinojo, kad jeigu Julija dabar nušoktų, jam tektų 
aiškintis. Bet jeigu šitą į kreką įjunkusią paaugę ir pavyks sulai- 
kyti nuo savižudybės, tai tik dėl to, kad per visus tuos mėnesius 
buvo pelnęs jos pasitikėjimą. Jis nepriekaištavo tiems, kurie, 
pavyzdžiui, jo draugai, iki šios dienos negalėjo suprasti, kodėl 
jis švaisto savo teisės studijų Žinias asocialams, kaip jie juos va- 
dino, užuot kokioje nors reikšmingoje įstaigoje kalęs pinigus. 

— Tavęs nebuvo. Pusantro mėnesio, - prikišo jam Julija. 

— Paklausyk, aš tikrai nelindžiu tavo kailyje. Negyvenu 
tavo pasaulyje. Bet ir aš turiu savo rūpesčių. O jie šiuo metu 
tokie dideli, kad daugelis kitų jau seniai būtų nusižudę. 

Viršuje Julija ir vėl sumataravo rankomis. Iš apačios atro- 
dė, kad jos alkūnės išterliotos. Bet Markas žinojo, jog tamsūs 
šašai buvo užsidėję ant žaizdų, kurias ji pati pasidarė. Jau ne 
pirmą kartą tokia savęs žalotoja sukėlė visus ant kojų. „Krante“ 
dažniausiai lankydavosi vaikai, susipjaustantys skutimosi pei- 
liukais, kad patirtų bent kokį jausmą. 

— Kas tau nutiko? - paklausė ji tyliai. 

Jis atsargiai pačiupinėjo ant sprando užklijuotą tvarstį, kurį 
vėliausiai ryt reikės ir vėl pakeisti. 

— Koks skirtumas? Mano bėdos tavųjų neišspręs. 

— Amen. 

Šyptelėjęs Markas dirstelėjo į mobilųjį telefoną, rodantį, 
kad kažkas skambina. Jis pasisuko į šoną ir pastebėjo moterį, 
vilkinčią juodą lietpaltį. Ji stovėjo ant baseino krašto ir žiūrėjo 
į jį išplėtusi akis. Tikriausiai ta policijos psichologė ką tik at- 
vyko ir ne itin pritarė jo veiksmams. Pagyvenęs vyriškis jai už 
nugaros, vilkintis brangiu dryžuotu kostiumu, jam draugiškai 
pamojo. 

Markas nusprendė nekreipti į tuodu dėmesio. 

— Ar paineni, ką tau sakiau, kai norėjai nutraukti savo pir- 
mąjį gydymosi nuo priklausomybės kursą, nes skausmai tapo 
nebepakeliami? Kartais manai, kad darai klaidą... 

— ...kai elgiesi teisingai. Taip, šitas kvailas posakis man kar- 
tais per gerklę lenda. Bet žinai ką? Tu klysti. Gyvenimas ne tik 
atrodo neteisingas. Jis yra neteisingas. O tavo kvaili tauškalai 
manęs nesulaikys... 

Julija žengė du žingsnius atgal. Atrodė, kad ji įsibėgės. 

Minia jam už nugaros ūžtelėjo. Markas nereagavo į vėl bir- 
biantį telefoną. 

— Gerai jau, gerai, palauk dar bent minutėlę. Kai ką tau at- 
nešiau... 

Iš švarko kišenės jis ištraukė miniatiūrinį „iPod“ grotuvą, 
atsuko visu garsu ir pridėjo ausinę prie pat telefono mikrofono. 

— Čia dar kas? — suirzo Julija. 

Jos balsas buvo neryžtingas, tarsi ir taip būtų buvę aišku, 
kas dabar nutiks. 

— Juk žinai, kad filmas baigiasi tik tada, kai nuskamba mu- 
zika. 

Šįkart jis pacitavo vieną iš jos posakių. Tuos kelis kartus, 
kai Julija savanoriškai atėjo į jo konsultaciją, prieš išeidama 
paprašydavo įjungti vieną ir tą pačią dainą. Tai tapo tarsi jų- 
dviejų ritualu. 

— „Kid Rock, - tarė ji. 

Pradžia buvo per daug tyli, o dėl vėjo ir pašalinių garsų per 
mobilųjį buvo sunku ką nors išgirsti. Todėl Markas padarė tai, 
ką paskutinį kartą darė dar paauglystėje. Uždainavo. 

— Roll on, roll on, rollercoaster. 

Jis pažvelgė aukštyn ir buvo tikras, kad mato, kaip Julija 
užsimerkė. Paskui ji žengė žingsnį pirmyn. 

— Were one day older and one step closer. 

Isteriški, išgąstingi šūksniai jam už nugaros sustiprėjo. 
Nuo tramplino krašto Juliją skyrė vos keli centimetrai. Markas 
dainavo toliau. 

— Roll on, roll on, theres mountains to climb. 

Dešinės Julijos pėdos pirštų galiukai jau išlindo už lentos 
krašto. Ji vis dar buvo užsimerkusi ir laikė prie ausies priglau- 
dusi telefoną. 

— Roll on, were... 

Tiksliai tą akimirksnį, kai Julija jau rengėsi pritraukti kairę 
koją, Markas nutilo. Vidury priedainio. Julijos kūnas suvirpė- 
jo. Ji sustingo bėgiko poza ir nustebusi atsimerkė. 

— „were on borrowed time, - sušnabždėjo ji po ilgos pau- 
zės. Aplink baseiną tvyrojo mirtina tyla. 

Jis įkišo telefoną į kelnių kišenę, akimis pagavo jos žvilgsnį 
ir šūktelėjo: 

— Manai, kad bus geriau? Ten, kur dabar eini? 

Vėjas plėšė jo džinsų klešnes, blaškė lapus aplink batus. 

— Viskas bus geriau, - riktelėjo jam Julija. - Viskas. 

Ji pravirko. 

— Tikrai? Aš ką tik suabejojau, ar jie ten irgi gros tavo dainą. 

— Tu tikras šiknius. 

Julijos riksmas virto kriokimu. 

— Juk taip gali būti! Noriu pasakyti, kas bus, jeigu tu nieka- 
da daugiau jos nebeišgirsi? 

Taip taręs Markas apsisuko ir ugniagesiams netramdomai 
baisėjantis nužingsniavo prie baseino kopėtėlių. 

— Gal išprotėjote? - išgirdo jis šūksnius. Kitą tūžmingą ko- 
mentarą užgožė kolektyvinis minios riksmas. 

Markas kaip tik ropštėsi aliuminio kopėčiomis aukštyn, 
kai už nugaros išgirdo trenksmą į plyteles. 

Išlipęs iš baseino atsisuko. 

Julijos telefonas gulėjo sudužęs toje vietoje, kur jis ką tik 
stovėjo. 

— Šiknius, - Julija šaukė jam iš viršaus. - Dabar bijosiu ne 
tik gyvenimo, bet dar ir mirties! 

Markas linktelėjo paauglei, rodančiai jam iškeltą didįjį 
pirštą. Liesas kūnelis virpėjo nuo kūkčiojimo, kai ji sėdosi ant 
tramplino. Du gelbėtojų sanitarai jau kabarojosi viršun prie jos. 

— Dainuoji šlykščiai! - raudodama šaukė jam pavymui. 

Markas nusišypsojo ir nusibraukė nuo skruosto ašarą. 

— Tikslas pateisina priemones, - šūktelėjo jis atgal. 

Jis prasibrovė pro žiniasklaidos hienų blyksčių audrą, mė- 
gindamas išvengti susidūrimo su lietpaltį vilkinčia moterimi, 
tačiau toji užtvėrė kelią. Jis laukė priekaištų tirados, bet nuste- 
bo pagavęs dalykišką žvilgsnį. 

— Aš esu Leana Šmit, — tarė ji sausai kaip per prisistatymo 
pokalbį ir ištiesė ranką. Rusvus, pečius siekiančius plaukus 
moteris buvo taip glotniai sušukavusi ir surišusi ties pakaušiu, 
kad atrodė, jog kažkas tampo ją už kasos. 

Markas sutriko ir vėl pasičiupinėjo tvarstį ant sprando. 

— Gal pirmiausia pasirūpintumėte Julija? 

Jis parodė akimis į trampliną. 

— Ne to čia atėjau. 

Jų akys susitiko. 

— O ko? 

— Dėl jūsų brolio. Benjaminą vakar išleido iš psichiatrinės. 


4. 


Juodas blizgantis maibachas, sustojęs siauro akligatvio gale, 
ne vien dėl neįprastų matmenų šioje aplinkoje atrodė it sve- 
timkūnis. Paprastai tokie šarvuočiai rieda tik per vyriausybės 
kvartalus, o ne per rajoną, kuriame didžiausias nusikalstamu- 
mas visoje sostinėje. 

Tą nepažįstamąją, kuri norėjo pasikalbėti apie brolį, Mar- 
kas paprasčiausiai paliko stovėti ir pasistengė kuo greičiau iš 
ten sprukti. Viena vertus, dėl to, kad ir be naujienų apie Benį 
jam pakako rūpesčių, kita vertus, norėjo dingti iš tos šiurpios 
vietos. O dar ir šaltis kas minutę stiprėjo. 

Pasistatęs odinės striukės apykaklę jis trynėsi ausis. Ši jo 
kūno dalis jautriausiai reaguodavo į oro permainas ir nuo šal- 
čio jas veriantis skausmas netrukus pasiekdavo smilkinius, jei- 
gu laiku nesuskubdavo užeiti į šiltą patalpą. 

Markas kaip tik svarstė, ar nereikėtų pereiti į kitą gatvės 
pusę ir nusileisti į metro, kai už nugaros išgirdo plačių padangų 
cypimą. Vairuotojas dukart sumirksėjo šviesomis, halogeninės 
lempos atsispindėjo nuo šlapio grindinio. Markas liko savo ga- 
tvės pusėje, tik paspartino žingsnį. Dirbdamas gatvėje išmoko, 
kad Berlyne reikia kuo ilgiau nereaguoti į nepažįstamuosius. 

Automobilis prisigretino prie jo ir ėmė kone be garso rie- 
dėti šalia žingsnio greičiu. 

Vairuotojui, regis, buvo nė motais, kad maibachas važiuoja 
prieš eismą. Juk automobilis buvo toks platus, kad joks kitas 
nebūtų įstengęs čia su juo prasilenkti. 

Markas išgirdo būdingą automatiškai nuleidžiamo lango 
dūzgesį. Tada kimus moteriškas balsas sušnabždėjo jo pavardę: 

— Daktare Lukai? 

Balsas buvo malonus, neprimygtinis, tad jis surizikavo 
dirstelėti akių kampučiu ir nustebo, kad toji kalbėtoja buvo 
pagyvenęs vyriškis. Jis atrodė gerokai per šešiasdešimt, gal net 
daugiau kaip septyniasdešimties. Paprastai dauguma balsų se- 
natvėje dar pagilėja, o šiuo atveju buvo priešingai. 

Atpažinęs vyriškį dryžuotu kostiumu, mojusį jam nuo ba- 
seino krašto, Markas paspartino žingsnį. Prakeikimas, nejaugi 
šiandien mane persekioja vieni pakvaišėliai? 

— Daktaras Markas Lukas, trisdešimt dvejų metų, gyve- 
nantis Šioneberge, Akmenskaldžių gatvėje 67 A? 

Senis sėdėjo ant šviesios odinės sėdynės nugara pasisukęs 
važiavimo kryptimi. Tikriausiai limuzine buvo taip erdvu, kad 
galima sėdėti priešpriešiais. 

— O kam tai rūpi? - paklausė Markas nepakeldamas akių. 

Nuojauta kuždėjo, kad tas žilas nepažįstamasis su vešliais 
nykščio platumo antakiais grėsmės nekelia. Bet tai dar toli 
gražu nereiškė, jog jis negalėjo būti blogų Žinių pasiuntinys. 
O jų pastarosiomis savaitėmis, Dievas mato, Markas sulaukė 
daugiau, negu reikia. 

Senis atsikrenkštė ir vos girdimai tarė: 

— Markas Lukas, kuris nužudė savo nėščią žmoną? 

Markas suakmenėjo. Nebepajėgė žengti toliau nė žingsnio. 
Drėgnas rudens oras virto nepralaidžia stiklo siena. 

Jis atsisuko į automobilį. Galinės durelės lėtai atsidarė. Ty- 
lus elektroninis signalas ritmingai pypsėjo, lyg kas būtų nepri- 
sisegęs saugos diržo. 

— Ko jums reikia? - paklausė Markas atgavęs balsą. Dabar 
jis skambėjo beveik taip pat kimiai kaip ir to nepažįstamojo 
automobilyje. 

— Prieš kiek laiko Sandra su kūdikiu mirė? Prieš pusantro 
mėnesio“ 

Markui ištryško ašaros. 

— Kodėl su manimi taip elgiatės? 

— Eikšekit, lipkit vidun. 

Senis geraširdiškai nusišypsojo ir paplekšnojo per sėdynę 
šalia savęs. 

— Nuvešiu jus į vieną vietą, kur galėsite viską atsukti atgal. 


5. 


Pro tamsintus maibacho stiklus be garso pro šalį pralekiančių 
namų sienos atrodė it nerealios kino dekoracijos. Izoliuotame 

nuo garso automobilyje buvo sunku įsivaizduoti, kad už purvi- 
nų fasadų ten, lauke, gyvena tikri žmonės. Arba kad praeiviai 
ant šaligatvio - ne statistai. Nei tas pensininkas, besirausiantis 
šiukšlių dėžėse ir ieškantis tuščių butelių, nei grupelė mokinu- 
kų, pabėgusių iš pamokų ir ketinančių apversti benamio stu- 
miamą pirkinių vežimėlį. Žinoma, buvo ir nežymių subjektų, 
skubančių per prasidedantį lietų. Bet ir tie, regis, gyveno pa- 
raleliniame pasaulyje, iš kurio Markas išniro įsėdęs į šio nepa- 
žįstamojo automobilį. 

— Kas jūs? - paklausė pasilenkęs į priekį. 

Hidraulinės ergonomiškos odinės sėdynės oro pagalvės 
bemat prisitaikė prie naujos pozos. Užuot atsakęs, senis pada- 
vė vizitinę kortelę. Ji buvo neįprastai stora, kaip du kartus per- 
lenktas banknotas. Markas būtų galėjęs lažintis, kad pauostęs 
užuostų brangios medienos kvapą. 

— Argi manęs neprisimenate? - paklausė nepažįstamasis ir 
vėl geraširdiškai nusišypsojo. 

- Profesorius Patrikas Bleibtrojus, - perskaitė Markas ir 
susimąstęs perbraukė pirštu per juodą drobinio popieriaus 
reljefą. - Ar mudu pažįstami? 

— Jūs atsiuntėte į mano institutą elektroninį laišką, maž- 
daug prieš dvi savaites. 

— Palaukite... 

Markas apvertė vizitinę kortelę ir pamatė klinikos logotipą. 
Kažin koks talentingas grafikas profesoriaus inicialus sunėrė į 
trimatę aštuoniukę, begalybės ženklą, paverstą ant šono. 

— Tas skelbimas... tasai „Spiegel“ žurnale, buvo jūsų? 

Bleibtrojus linktelėjo, atvertė porankį šalia savęs ir ištraukė 
laikraštį. 

— Mes dedame skelbimus į „Focus“, „Stern“ ir „Spiegel“. 
Man regis, jūs parašėte pagal šį. 


Markas irgi linktelėjo, kai senis padavė jam atverstą Žur- 
nalą. Grynas atsitiktinumas, kad jį vartydamas apskritai pa- 
stebėjo tą skelbimą. Informacinių žurnalų Markas paprastai 
niekada neskaitydavo, o juo labiau reklaminių skelbimų. Bet 
nuo tada, kai dukart per savaitę teko vaikščioti į perrišimus, 
uošvio klinikos laukiamajame ilgai įnikdavo į ten sudėtus se- 
nus žurnalus. 

- „Mokytis pamiršti, - perskaitė jis užrašą, jau tuomet pa- 
traukusį jį it magnetas. 

„Patyrėte sunkią traumą ir norite ištrinti ją iš atminties? 
Tada kreipkitės į mus ir parašykite elektroninį laišką. Privati 
Bleibtrojaus psichiatrijos klinika ieško žmonių, kurie prižiūrimi 
medikų galėtų dalyvauti bandymuose.“ 

— Kodėl neatsakėte į mūsų skambučius? - pasidomėjo pro- 
fesorius. 

Markas pasitrynė ausis, mat jos vis dar degdamos palen- 
gva šilo. Štai iš kur tie skambučiai, į kuriuos jis pastarosiomis 
dienomis neatsakė. 

— Niekada neatsiliepiu, jeigu numeris nerodomas, - atsakė 
jis. - Ir, tiesą sakant, niekada nelipu į nepažįstamųjų automo- 
bilius. 

— Tai kodėl dabar padarėte išimtį? 

— Čia sausiau. 

Markas vėl atsilošė ir parodė į šlapią šoninį stiklą. Vėjas 
gainiojo stambius lietaus lašus ant vandeniui atsparia danga 
dengto stiklo. 

— Ar jūsų šefas visada pats asmeniškai ieško naujų pacien- 
tų? - paklausė jis. 

- Tik tada, kai atsiranda toks perspektyvus kandidatas 
kaip jūs. 

— Perspektyvus kam? 

— Mūsų eksperimento sėkmei. 

Profesorius paėmė žurnalą ir vėl įdėjo į vidurinę konsolę. 

— Būsiu jums visiškai atviras, Markai. Juk galiu jus taip va- 
dinti, ar ne? 

Vyriškio žvilgsnis užkliuvo už jo sportbačių, paskui nu- 
slinko aukštyn prie kelio, prasišviečiančio pro apibrizgusių 
džinsų siūlus. 

— Jūs neatrodote kaip žmogus, griežtai besilaikantis etiketo. 

Markas gūžtelėjo pečiais. 

— Kokia to eksperimento esmė? 

— Bleibtrojaus klinika atlieka visame pasaulyje svarbiausius 
asmeninės atminties tyrimus. 

Profesorius užmetė koją ant kojos. Dryžuotų kelnių klešnė, 
pakilusi viršum kojinės, atidengė plaukuotos blauzdos rėželį. 

— Per praėjusius dešimtmečius į tyrimus buvo investuota 
šimtai milijonų siekiant išsiaiškinti, kaip veikia žmogaus pro- 
tas. Paprasčiau tariant, daugiausia domimasi problemomis, 
susijusiomis su mokymusi. Ištisi legionai mokslininkų apsėsti 
minties, kaip būtų galima geriau panaudoti smegenų galimy- 
bes, - Bleibtrojus pabaksnojo pirštu sau per smilkinį. - Kaip 
ir seniau, nėra geresnio ir galingesnio kompiuterio už tą, kuris 
mūsų galvoje. Teoriškai kiekvienas žmogus, vieną kartą per- 
skaitęs telefonų knygą, galėtų mintinai pakartoti visus nume- 
rius. Gebėjimas kurti sinapses ir taip bemaž iki begalybės pa- 
didinti mūsų smegenų atminties pajėgumą nėra jokia utopija. 
Bet, mano įsitikinimu, visi tie tyrimai vyksta klaidinga linkme. 

— Manau, kad tuoj man atskleisite kodėl. 
žiedinę sankryžą. 

— Todėl, kad mūsų problema ne ta, jog per mažai moko- 
mės. Priešingai. Mūsų problema - užmarštis. 

Marko ranka pakilo prie tvarsčio ant sprando. Susivokęs, 
kad ir vėl nesąmoningai pakartojo tą judesį, tuoj pat ją nuleido. 

- Pagal naujausius statistinius duomenis, kas ketvirtas 
vaikas patiria seksualinę prievartą, kas trečia moteris bent 
kartą gyvenime išprievartaujama arba prie jos seksualiai prie- 
kabiaujama, - referavo Bleibtrojus. - Apskritai, vargu ar savo 
planetoje rastume bent vieną žmogų, kuris nors kartą nebūtų 
tapęs nusikaltimo auka, pusė jų paskui turėtų gauti psicholo- 
ginę pagalbą, bent jau trumpalaikę. Deja, randų mūsų sielos 
audiny palieka ne tik nusikaltimai, bet ir daugybė kasdienių 
patirčių. Pavyzdžiui, psichologiniu požiūriu, neigiamas mei- 
lės kančių intensyvumas yra daug stipresnis negu gedėjimas 
netekus artimo. 

— Skamba taip, lyg šį pranešimą būtumėte skaitęs jau n 
kartų, - įsiterpė Markas. 

Bleibtrojus nusimovė nuo piršto tamsiai mėlyną žiedą su 
antspaudu ir užsimovė jį ant kitos rankos. Jis nusišypsojo. 

- Psichoanalizė lig šiol nagrinėjo nuslopintus prisimini- 
mus. Atlikdami savo tyrimą mes einame priešinga kryptimi. 

— Padedate žmonėms pamiršti. 

— Kaip tik taip. Ištriname neigiamus prisiminimus pacien- 
tams iš sąmonės. Visiškai. 

Skamba bauginamai, pagalvojo Markas. Jis nujautė, kad šis 
eksperimentas panašiai ir vyksta, ir, vos tik išsiuntė elektroni- 
nį laišką, pyktelėjo ant savęs dėl to, ką pridirbo išgėręs vyno. 
Blaivia galva niekada nebūtų atsiliepęs į tą įtartiną Bleibtrojaus 
klinikos skelbimą. Bet aną vakarą padarė klaidą, kuri paskui 
turėjo sunkių padarinių, ir taksistui pasakė savo seną adresą. 
Tad visai netikėtai vėl atsidūrė prie to namelio, atrodančio 
taip, tarsi bet kurią akimirką atsilapotų durys ir basakojė San- 
dra juokdamasi išbėgtų jo pasitikti. 


32 


Pievoje pastatytas skelbimas „Parduodama“ skausmingai 
priminė jam netektį. Markas tučtuojau nusisuko, nubėgo atgal 
gatve be šaligatvio. Čia kaimynų vaikai vasarą žaisdavo ant as- 
falto, o naminiai gyvūnai miegodavo ant šiukšlių konteinerių, 
nes niekas nesitikėjo nieko bloga. Jis bėgo vis greičiau, kiek 
įkabindamas, atgal į savo naująjį bevertį gyvenimą, į vien- 
gungio butą Šioneberge, į kurį persikėlė atleistas iš darbo. Bet 
neįstengė bėgti taip greitai, kad paspruktų nuo jį besivejančių 
prisiminimų apie pirmąjį bučinį septyniolikos metų, apie San- 
dros juoką, kai vėl išklodavo jam, kaip baigsis filmas, kol pats 
dar nespėdavo susigaudyti, apie nepasitikintį jos žvilgsnį, kai 
sakydavo jai, kokia graži, apie jųdviejų ašaras, kuriomis aplais- 
tė teigiamą nėštumo testą, ir galiausiai apie tą skelbimą, kurį 
buvo ką tik perskaitęs. 

Mokytis pamiršti. 

Markas giliai įkvėpė ir pasistengė sutelkti mintis į dabartį. 

— Specialiai sukeltos amnezijos pranašumai neišmatuoja- 
mi. Žmogaus, priešais kurio automobilį iššoko vaikas, niekada 
nebepersekios siaubingi nesėkmingos reanimacijos vaizdiniai. 
Motina nebelauks iki gyvenimo galo savo vienuolikamečio sū- 
naus grįžtant iš jūros. 

Automobilis sustojo palengva, bet krištolo taurės medžiu 
dekoruotame bare vis tiek skimbtelėjo. 

— Neslėpsiu: mūsų rezultatais domisi ir slaptosios tarnybos. 
Juk tada nebereikėtų žudyti agentų, jeigu kiltų grėsmė, kad su 
savo žiniomis jie galėtų perbėgti pas priešą. Mes paprasčiau- 
siai ištrintume skandalingus duomenis jiems iš galvos. 

- Ar piniguose skęstate dėl to, kad jus remia kariškiai? 

- Tai milijardinis verslas ir joks kitas nepadarys tokios įta- 
kos ateinantiems metams kaip šis - tikra tiesa. Bet juk taip 
visada buvo medicinos pramonėje. Tik nedaugelį jis padaro 
turtingus, užtat daugelį - sveikus ir gal net laimingus. 


Bleibtrojus įrėmė į Marką skvarbų žvilgsnį, lyg ketindamas 
jį tardyti. 

— Mes dar tik pradedame, Markai. Tai pionieriškas darbas, 
tam ieškome tokių žmonių kaip jūs. Bandymų dalyvių, kurie 
yra iškentę tokių sunkių traumų kaip jūs. 

Markas nurijo seiles ir pasijuto lygiai taip pat kaip prieš pu- 
santro mėnesio, kai uošvis, atsistojęs ligoninėje prie lovos, jam 
asmeniškai perdavė siaubingą žinią: „Ji neišsikapstė, Lukai.“ 

— Tik pagalvokite, - įkalbinėjo Bleibtrojus, - argi nebūtų 
puiku, jeigu rytoj pabudus pirmoji mintis, kuri jums ateitų į 
galvą, nebebūtų apie mirusią žmoną? Arba apie kūdikį, taip ir 
neišvydusį dienos šviesos? Jūsų nebekankintų kaltės jausmas, 
nes nebeprisimintumėte, kad automobilį į medį pasukote jūs. 
Vėl eitumėte į darbą, susitikinėtumėte su draugais, juoktumė- 
tės žiūrėdamas komediją, nes skeveldra sprande nuolat nebe- 
primintų, kad jūs tik apsidraskėte, o Sandra išlėkė pro priekinį 
stiklą ir nukraujavo avarijos vietoje. 

Markas demonstratyviai atsisegė saugos diržą ir ėmė gra- 
balioti ieškodamas durelių rankenėlės. 

— Leiskite man išlipti. 

— Markai. 

— Tučtuojau! 

Bleibtrojus atsargiai uždėjo ranką jam ant kelio. 

- Neketinau jūsų provokuoti. Tik pakartojau žodžius iš 
elektroninio laiško, kurį mums parašėte. 

— Tuo metu buvau visiškai pribaigtas. 

— Dar ir dabar toks esate. Ką tik mačiau jus prie baseino. 
Jūs sakėte, kad galvojate apie savižudybę! 

Jis atitraukė ranką, bet Markas vis dar jautė ant šlaunies 
jos svorį. 

- Siūlau jums nepaprastą dalyką. 

Krištolas ir vėl skimbtelėjo, tarsi du vaiduokliai šaipyda- 
miesi būtų susidaužę taurėmis. Markas tik dabar pajuto, kad 
jo nugara permirkusi prakaitu, nors automobilyje temperatūra 
buvo maloni. Jis ir vėl nervingai grybštelėjo už tvarsčio ant 
sprando. Šįsyk nebeatitraukė rankos nuo pleistro ant niežtin- 
čios žaizdos. 

— Kalbėkime grynai teoriškai. Koks tas jūsų eksperimen- 
tas? Kaip viskas vyksta? - pasidomėjo jis slogiu balsu. 


6. 


Edžio Valkos krautuvėje smirdėjo kačių šlapimu ir rožių žie- 
dlapiais. Ne toks ir neįprastas derinys, kai geriau pažįsti Edį. 
Neįprasta buvo tik tai, kad jis panoro jį pamatyti taip anksti. 
Juk vos dvi dienos kaip jis išėjęs į laisvę, o ultimatumas baigsis 
tik kitą savaitę. 

— Ką, gal nori man pasipiršti? - nusijuokė Benis trindama- 
sis kairį petį, kurio tiedu puspročiai vos neišnarino, kai suma- 
nė įmesti jį į bagažinę. 

O juk ir pats savo noru būtų ten įlipęs. Kai Valka panūs- 
davo su kuo nors pasikalbėti, niekas nesipriešindavo. Na, bent 
jau priešindavosi neilgai. 

Edis trumpai pakėlė akis ir tuoj vėl atsidėjo ilgakotėms ro- 
žėms, suguldytoms ant darbo stalo. Ėmė jas vieną po kitos, 
įvertindavo jų augumą, patrumpindavo žirklėmis ir įmerkda- 
vo prie kitų į pilkšvai sidabrinį kibirą. 

— Bet pirmiausia mano rankos turėtum paprašyti mano tėvų. 

- Tavo tėvai mirę, - be jokios išraiškos balse tarė Valka ir 
nukirpo rožės žiedą. 

Tikriausiai jam nepatiko tos rožės spalva. 

- Ar žinojai, kad nupjautas gėles reikia trumpai įmerkti į 
verdantį vandenį, jeigu jos nunarina galvutes? 

Edis čekštelėjo rankoje sodo žirklėmis ir nubaidė Šartro 
veislės katę, kuri ruošėsi užšokti prie jo ant stalo. 

— Įmerkti žiedą ar kotą? - pašmaikštavo Benis. 

Jis nulydėjo akimis katę, tipenančią pas savo broliukus po 
radiatoriumi. Niekas nežinojo, kodėl Valka tuos gyvius išvis 
pakentė savo aplinkoje. Edis gyvūnų nemėgo. Tikriau sakant, 
jis apskritai nemėgo jokių gyvų padarų. Gėlių krautuvę ati- 
darė tik todėl, kad mokesčių inspekcijai negalėjo nurodyti ti- 
krųjų savo pajamų šaltinių ir, be to, nepakęstų, jeigu jam ver- 
gaujantys rožių pardavėjai, naktimis nešiojantys jas po miesto 
barus ir kavines, iš kur nors kitur gautų už grašius siūlomų 
gėlių. Jeigu jau jis kontroliuoja kokį nors verslą, tai visu šimtu 
procentų. 

Benis dairėsi, ar neras kur bent jau atsiremti, bet tvanki 
krautuvėlė nebuvo įrengta taip, kad būtų patogu laukiantie- 
siems. Apskritai neatrodė, kad pirkėjai čia kam nors rūpė- 
tų, mat toji krautuvėlė buvo pernelyg toli nuo pagrindinių 
Kiopeniko prekybos gatvių, o dar ir prie pat bokso treniruo- 
čių centro, kurio žaliūkai lankytojai tikrai nesiveržė tapti flo- 
ristų klientais. 

— Beje, gražus pavadinimas, - tarė Benis žvelgdamas į ap- 
glitusią vitriną. Ant jos lango veidrodiškai matėsi puslankiu 
užklijuotų raidžių užrašas „ROŽIŲ KARAS“. 

— Puikiai tinka. 

Edis pritariamai linktelėjo. 

— Tu pirmas tą pastebėjai. 

Valka buvo čekiška pavardė, išvertus ji reiškė „karą“. Tuo 
organizuoto Rytų Berlyno apsaugininkų verslo šefas nenusa- 

komai didžiavosi. Nusišluostęs rankas į guminę žalią prijuostę 
Edis pirmąsyk pažvelgė jam į akis. 

— Atrodai geriau nei anksčiau. Nebe toks ištižęs. Gal spor- 
tuoji? 

Benis linktelėjo. 

- Po galais, ta „psichuškė“ išėjo tau į naudą. Kaip pavyko 
taip anksti iš ten ištrūkti? 

— Kas porą mėnesių rengiami patikrinimai. Tokia tvarka. 

— Aha. 

Valka ištraukė iš kibiro rožę itin ilgu kotu, pauostė ir pri- 
tariamai linktelėjo. 

— Vadinasi, psichiatrai dabar galvoja, kad visuomenei tu 
nebepavojingas? 

- Po to, kai mano mielas broliukas pakeitė savo parody- 
mus... - Benis paėmė jukos lapą, - ...taip, tada jie mane išleido. 

— Galėjo ir manęs pasiklausti, - tarė Valka ir Benis nesusi- 
laikė nenusišypsojęs. 

- Tiesą sakant, nesu toks tikras, ar tu teisingumo akyse bū- 
tum patikimas laiduotojas. 

Įsižeidęs Edis patempė lūpą. 

— Niekas už mane geriau nepaliudys, kad tu nė musės ne- 
nuskriaustum. Kiek laiko mudu jau pažįstami? 

— Daugiau negu septyniolika metų, - atsakė Benis svarsty- 
damas, kada Valka pagaliau pereis prie reikalo. Šio susitikimo 
jam tikrai reikėjo ne tam, kad patauzytų apie senus laikus. 

— Bliamba, tada mano draugė dar nė gimusi nebuvo. 

Valkos šypsena sustingo taip pat staiga, kaip ir buvo tvyks- 
telėjusi. 

— Iš pradžių nenorėjome tavęs priimti į savo tarpą, Beni. 
Buvai mums paprasčiausiai per skystas. 

Dar vienai rožei nulaužė galvą. 

— Kaip tik tai ir būčiau paaiškinęs tiems psichiatrams, ku- 
rie tave uždarė. Jie būtų įsikirtę, kad mano buvęs darbuoto- 
jas - klasikinis HSP. 

Benis nusišypsojo. Labai jau retai sutiksi žmogų, kuris 
žino, kaip moksliškai vadinamas jo sutrikimas. Bet Valka buvo 
vienas iš tų, pagal kurių išvaizdą nederėtų spręsti apie vidų. 
Suplotas veidas, plokščia aukšta kakta ir kreivi dantys - tikras 
mušeika. O iš tikrųjų jis buvo baigęs mokyklą ir net keturis 
semestrus psichologijos studijų, bet paskui suprato, kad jam 
labiau patinka būti ne bendrapiliečius kamuojančių košmarų 
sprendėju, o priežastimi. 

- Iš kur žinai? - paklausė Benis. 

— Matai, ne kartą svarsčiau, kas tau yra. Kodėl tu kitoks 
negu tavo brolis, mat jis nebėga nuo konfliktų. 

Edis pakratė po darbastaliu įstrigusį stalčių ir šiaip taip jį 
ištraukė. 

- Turiu galvoje, kad nesu matęs tavęs su jokia pana. Tad 
svarsčiau, ar tu tik ne žydras. Bet paskui užtikau štai ką. 

Jis ištraukė straipsnio iškarpą iš laikraščio. 

— HSP, - perskaitė garsiai. - Highly Sensitive Person. Šneka- 
mąja kalba - liguistai, perdėtai jautrus žmogus. Tokie aplinkinį 
pasaulį suvokia kur kas stipriau negu normalūs vidutiniai as- 
menys. Viską jaučia, mato, skanauja ir uodžia daug intensyviau. 

Benis tik numojo ranka. 

— Paistalai. 

— Ak taip? Čia rašoma, kad anksčiau karalių dvaruose to- 
kie jautruoliai būdavo patarėjai ir išminčiai. Arba dėl gebėjimo 
įsijausti į kitų mintis ir jausmus - diplomatai, menininkai, fi- 
nansų patarėjai, - Edis dirstelėjo pro straipsnio viršų į šoną. — 
Tai paaiškintų, kodėl tu man vis sukai smegenis, kad turėčiau 
ko nors pasigailėti, atjausti savo priešus, o ne juos bausti, ir 

trynei dar visokį mėšlą, - jis garsiai sušnarpštė traukdamas 
orą pro nosį. - Ir tai paaiškina, kodėl tada padariau tave savo 
buhalteriu. 

Benis nė nemirktelėjo, nors Valka pagaliau priartėjo prie 
tikrosios jų susitikimo priežasties. Pinigų. 

— Beje, čia taip pat rašoma, - pliaukštelėjęs liežuviu Edis 
ir vėl įniko į tą straipsnį, - kad, deja, šituos jautruolius dažnai 
apninka depresija. Šitie bepročiai dažnai pasirenka savižudybę. 

— Aš dar gyvas. 

— Taip, bet tai ne tavo, o tavo brolio nuopelnas. 

— Ar mums būtina kalbėti apie Marką? 

Edis nusijuokė. 

— Gerai, kad priminei, ką norėjau tau parodyti. Eikš. 

Valka numetė prijuostę ant darbastalio, paėmė sodo žirkles 
ir davė aiškų ženklą sekti paskui jį į galinį kambarį. 

Gretimas belangis kambarys buvo naudojamas kaip san- 
dėlis. Tiesa, ne gėlėms, trąšoms ar vazoms sudėti, o atliekoms, 
kaip Benis priblokštas pamatė. Žmonių atliekoms - ir jos dar 
buvo gyvos. 

- Jau laikas išgydyti tavo HSP ligą, - tarė Valka rodydamas 
į vyrą, kuris nuogas kabėjo ant šventojo Andriaus kryžiaus. Jo 
burna buvo užkišta oranžiniu kamuoliuku su šiaudo dydžio 
skyle viduryje, pro kurią tas nuogalius turėjo kvėpuoti. Matėsi, 
kad tuoj uždus, nes pro sulaužytą nosį nebegalėjo įtraukti oro. 

— Noriu, kad dabar labai gerai manęs paklausytum, - tarė 
Edis įjungdamas statybinę lempą, nuleistą nuo lubų ant laido. 

Kalbėdamas jis ritmingai čekšėjo sodo žirklėmis. Pririšto- 
jo prie kryžiaus akys išsiplėtė, kai išgirdo tą garsą. Ašmenų 
dar nematė, nes galva buvo įsprausta į tokius lyg ir staliaus 
gnybtus, tad neįstengė jos pasukti. Iš ausų kyšojo varžtai. Iš 
kairiosios sruvo kraujas. 


Benis norėjo nusisukti. 

— Ne, ne, ne, - Edis keliskart pliaukštelėjo liežuviu lyg 
tramdydamas arklį. - Žiūrėk atidžiai. 

Jis priėjo prie išrengtojo ir pakėlė žirkles jam prie veido. 
Ašmenys žybsėjo vis tankiau alsuojančios aukos akių lėliukėse. 

— Tas straipsnis man tikrai atvėrė akis, Beni. Ten rašoma, 
kad jautruoliai ypač aštriai jaučia skausmą, ar ne? 

Pasibaisėjęs Benis neištarė nė žodžio. 

— Kai kurių net narkozė neveikia. Įsivaizduok, kokius 
skausmus jiems tenka iškęsti pas dantistą. 

Žirklėmis Edis atlėpino viršutinę aukos lūpą. To vyro dan- 
tys buvo išgedę ir nugeltę nuo nikotino. 

— Bet labiausiai mane sudomino tai, kad tokie kaip tu ypač 
jautrūs kitų kančioms, Beni. Ten rašoma, kad svetimą skaus- 
mą jie jaučia dar stipriau negu savo. 

Nykščiu Edis užvertė to vyro dešinės akies voką. 

— Baik, - suinkštė Benis, nors žinojo, kad tai beprasmiš- 
ka. Valka norėjo parodyti, kas jam šviečiasi, jeigu negrąžins 
tų devyniasdešimties tūkstančių eurų, kuriuos buvo iš jo pa- 
siskolinęs. | 

Edis paskutinį kartą atsisuko į jį. 

— Tada man šį reikalą bus daug paprasčiau sutvarkyti, 
jautrusis mano drauge. Mat tai reiškia, kad galiu sukelti tau 
skausmą tavęs nė nesužeisdamas. 
ris buvo ne vyresnis negu dvidešimt penkerių. Matė išsprogu- 
sias akis, užuodė baimę, pasklidusią po visą drėgną patalpą. 
Juto ją ant savo odos, po liežuviu, žinojo, kad po kelių sekun- 
džių kęs siaubingą skausmą. Tokį, lyg jam pačiam iš akiduobės 
kas nors išplėštų akį ir surūdijusiu peiliu nupjautų regos nervą. 

Bleibtrojaus klinika buvo Prancūzų gatvėje, sename stiklu 
ir plienu atnaujintame name netoli Žandarų aikštės, o tuo iš 
anksto viskas pasakyta: ligonių kasa besinaudojantys pacientai 
čia laukiami - kad dirbtų valytojais. 

Ištaigingu privažiavimo taku tiesiai prie liftų antrame po- 
žeminio garažo aukšte privežtas Markas tikėjosi bet ko: tven- 
kinio su nišikigoi“ registratūroje, natūralaus lino rankšluosčių 
dizainerių įrengtuose svečių tualetuose ir laukiamojo, galinčio 
varžytis su Singapūro oro linijų bendrovės pirmos klasės holu. 
Jo lūkesčius netgi pranoko panoraminis vaizdas iš prabangaus 
vyrų tualeto į Frydricho gatvę. Visi, kurie čionai atvykdavo, 
gal ir turėjo kokių nors psichikos sutrikimų, bet galėjo kaip 
niekur nieko šlapintis paprastiems pėstiesiems ant galvų. Jo 
tėvui tikrai patiktų toks skoningas pacientų pinigų švaistymas. 
Pinigai gerai jaučiasi tik gražioje piniginėje - toks buvo vienas 
iš mėgstamų jo posakių. 

Tačiau Markas jautėsi kaip vegetaras skerdykloje, kai šiuo- 
laikišku stiliumi įrengtame klinikos laukiamajame pildė kon- 
fidencialumo pasižadėjimą ir pacientų apklausos formuliarą. 
Prieš pusvalandį jam teko atiduoti registratūros apsaugininkui 
mobilųjį telefoną, visus metalinius daiktus ir netgi piniginę. 

— Paprastos priemonės saugumui užtikrinti, - paaiškino 
jam Bleibtrojus. - Net neįsivaizduojate, kam konkurentai pa- 
siryžę, kad galėtų išvogti mūsų tyrimų rezultatus. 

Paskui jis atsiprašė ir perleido Marką globoti pietietiškos 
išvaizdos asistentui. Šis nuvedė jį į pritemdytą apžiūros kam- 
barį ir netaręs nė žodžio dingo. 


* Įvairių raštų paprastojo karpio porūšio žuvys. 


Užėjęs vidun Markas pagalvojo apie dantų gydytojo kabi- 
netą. Pritemdyto kambario viduryje stovėjo baltas hidrauliš- 
kai reguliuojamas gultas. Nuo jo iki kompiuterio stalo driekėsi 
daugybė įvairiaspalvių laidų. 

- Elektroencefalografija, - pasigirdo švelnus moteriškas 
balsas. 

Markas išsigandęs krūptelėjo, kai sunkios durys tyliai 
tarkštelėdamos užsitrenkė jam už nugaros. 

- Šiuo aparatu išmatuosime jūsų smegenų sroves. 

Dalis kvadratinio kambario buvo atskirta iki juosmens sie- 
kiančiais mandarinų medeliais. Jis nepastebėjo už jų nei odinių 
minkštasuolių, nei gydytojos, kuri pakilo nuo krėslo. 

— Atleiskite, nenorėjau jūsų išgąsdinti, daktare Lukai. Aš - 
Patricija Menardi, šios klinikos neurologė. 

Ji priėjo prie jo ištiesusi ranką. Meistriškai sugebėjo sude- 
rinti malonią, o kartu ir dominuojančią išvaizdą, o tą pasiekti 
jai padėjo švelnus balsas ir veidas be jokios šypsenėlės. Markas 
pastebėjo mažulytį randelį viršum lūpos, tikriausiai likusį po 
puikiai atliktos vilko gomurio operacijos. Jis buvo beveik ti- 
kras, kad tvirtas rankos paspaudimas ir vyriška laikysena yra 
jos gynybinis pylimas, kurio statybos planai siekė dar tuos lai- 
kus, kai bendraklasiai šaipydavosi iš jos kiškio lūpos. 

— Daktare Menardi, aš tik norėjau... 

— Ne, nevadinkite manęs daktare, tik Menardi. 

— Gerai, tada ir mano titulo neminėkite. Juo naudojuosi tik 
užsakydamas viešbutį, bet vis tiek jis man dar niekados nėra 
padėjęs gauti geresnio kambario. 

Gydytojos veide nesimatė jokios išraiškos. 

Ką gi, humoras aiškiai nėra stiprioji jos pusė. 

— Kada grįš profesorius Bleibtrojus? - paklausė jis. 

— Už kelių akimirkų. Iki tol paruošiu viską tyrimui. 

— Pala, pala, pala. Bijau, kad jūs kažką ne taip supratote. 
Aš visai neketinu tirtis. Profesorius tik norėjo papasakoti man 
apie eksperimento eigą. Grynai hipotetiškai, nes taip, kaip da- 
bar viską matau, visiškai nebenoriu jame dalyvauti. 

Menardi palenkė galvą į šoną ir nekantriu rankos judesiu 
pasitikrino, ar neišsileido kuodas. 

— Ak taip? Man buvo pasakyta, kad jūs - mūsų kitas MME 
kandidatas. 

- MME? 

—- Memory-Experiment, su kuriuo netrukus jus supažindins 
vyriausiasis gydytojas, kai baigs vizituoti. Negaiškime laiko ir 
surašykime jūsų, kaip paciento, duomenis. 

Atsidusęs Markas pažvelgė į savo laikrodį. 

— Jūs tik gaištate laiką, - tarė jis, bet vis tiek įsitaisė priešais 
vėl atsisėdusią gydytoją. Ji įpylė jam į stiklinę vandens iš grafi- 
no ir atvertė ploną bylą, kurią buvo padėjusi tarp jųdviejų ant 
stalelio prie kušetės. 

— Markas Lukas, trisdešimt dvejų metų, teisės studijos su 
itin gerais baigiamųjų egzaminų pažymiais. 

Ji pritariamai pabarbeno pirštu į atitinkamą priešais ją gu- 
linčio formuliaro skirsnį, kurį Markas buvo gavęs užpildyti 
laukiamajame kartu su konfidencialumo pasižadėjimu. Bet at- 
sakęs į pusę klausimų jis nebeturėjo noro ir paliko klausimyną 
nebaigtą atsakyti. 

— Už abu egzaminus gavote gerus pažymius, jaunimo bau- 
džiamosios teisės daktaro laipsnis - pagarba. Tai pavyksta, 
kiek žinau, tik labai nedaugeliui. 

Ji pritariamai linktelėjo. 

— O dabar dirbate Noikelne mobiliu socialiniu gatvės dar- 
buotoju su socialiai pažeistais vaikais ir jaunuoliais? - lyg tarp 
kitko paklausė ji. 


Jos žvilgsnis užkliuvo už laikrodžio ant dešinės Marko 
rankos. 

- Imitacija iš Tailando, - sumelavo jis užkišęs smilių už 
laisvos apyrankės. 

Markas nenorėjo jai aiškinti, kaip už socialinio darbuotojo 
algą pajėgė nusipirkti prabangų laikrodį - net jei tai ir buvo 
Sandros gimtadienio dovana. 

— Jūsų tėvas taip pat buvo teisininkas, - ištrauktą iš by- 
los nuotrauką ji laikė taip, kad Markas negalėjo nieko įžiū- 
rėti. - Jūs panašus į jį, - pakomentavo daktarė ir ėmė toliau 
vartyti lapus. 

Markas susitvardė, nors ir labai norėjo ištraukti formulia- 
rą Menardi iš rankų. Jo panašumas į tėvą buvo išties akivaiz- 
dus, bet svetimi retai tą pastebėdavo, nes sutapo ne tiek išorė, 
kiek charakteriai ir gyvenimiškos pažiūros. Frankas Lukas irgi 
buvo kovotojas, kaip ir Markas, brandos atestatą gavo vakari- 
nėje mokykloje, paskui atsidėjo advokatauti nereikšmingiems 
žmogeliams. Iš pradžių, kol dar negalėjo leisti sau nuosavo 
biuro ir kontora buvo įrengta svetainėje, pusė kaimynų sėdė- 
davo pas jį ant sofos ir klausydavosi jo patarimų. Apgautos 
žmonos, girti vairuotojai, smulkūs nusikaltėliai, sučiupti nusi- 
kaltimo vietoje. Visas rajonas naudojosi tėtušiu Luku veikiau 
kaip sielovadininku negu advokatu. Dažnai savo „draugams“ 
jis atidėdavo honoraro mokėjimo terminą arba net ir visai jo 
neimdavo, net jeigu motušė Lukas ir imdavo svaidytis žaibais, 
nes šeima vėluodavo sumokėti nuompinigius. 

Bet kai kurie smulkūs nusikaltėliai, kuriuos jis būdavo ne- 
mokamai ištraukęs, padarydavo karjerą. Sukčiai, staiga pajė- 
giantys susimokėti grynaisiais ir niekada neprašantys sąskai- 
tos. Jo klientams smunkant vis žemiau kontoros reikalai pa- 
lengva taisėsi - nors pasitaisė neilgam. 

- Jūsų tėvas mirė anksti nuo nediagnozuotos kepenų ci- 
rozės. Jūsų motina, namų šeimininkė, - keliais mėnesiais vė- 
liau, - toliau dėstė Menardi. 

Iš kur ji visa tai žino? 

Jeigu atmintis nemelavo, šios ir kitų klausimyno skilčių jis 
nebepildė. 

- Turite jaunesnį brolį, Benjaminą? - kamantinėjo Menar- 
di toliau. 

Markas pajuto veržiant kaklą ir paėmė stiklinę vandens. 
Tikriausiai toji neurologė švaistė savo laiką sėdėdama prie in- 
terneto ir rinkdama apie jį duomenis. 

— Benis. Bent jau taip save vadino, kai paskutinį kartą su 
juo kalbėjausi. 

— O kada tai buvo? 

— Na, leiskite pagalvoti, - Markas gurkštelėjo vandens ir 
pastatė stiklinę atgal ant stalelio. - Tai buvo, hm... pirmadie- 
nis, antradienis, trečiadienis... - jis skaičiavo dienas lenkda- 
mas pirštus. - Manau, kad vieną ketvirtadienį. Maždaug prieš 
pusantrų metų. 

— Tą dieną, kai jį prievarta paguldė į ligoninę? - Menar- 
di užvertė bylą ir tušinuku pabarškino sau į priekinius kan- 
džius. - Kai jam ir vėl nepavyko nusižudyti? 

Kaklą dar smarkiau suveržė. 

— Klausykite, nežinau, iš kur gavote visą šitą informaciją, 
bet atėjau čia tikrai ne tam, kad paplepėčiau su jumis apie se- 
nas šeimos istorijas. . 

Jis jau norėjo stotis, bet gydytoja sulaikė jį pakeldama 
ranką. 

— Tada gal galėtumėte papasakoti man apie tą traumą, kuri 
neseniai paskatino jus į mus kreiptis? 

Markas akimirką dvejojo, paskui vėl dirstelėjo į laikrodį ir 
įsitaisė ant kušetės. 


— Aš girdžiu balsus, - tarė jis. 

— Ką? 

- Štai ir vėl. Kažkas pasakė „ką?“ 

Menardi žiūrėjo į jį netardama nė žodžio, paskui kažką įra- 
šė į bylą. 

— Ką ten rašote? - susidomėjo Markas. 

— Užrašiau, kad dangstotės savo juokeliais. Tai būdinga 
kūrybingiems ir inteligentiškiems žmonėms. Bet taip bus sun- 
kiau jus išgydyti. 

— Aš visai nenoriu, kad mane gydytumėte. 

- Turėtumėte apie tai pagalvoti. Gal papasakotumėte man, 
kaip įvyko toji nelaimė? 

— Kam klausiate manęs, jeigu ir taip viską žinote? 

— Mat dar sykį noriu išgirsti iš jūsų paties. Man ne tiek 
svarbu, ką jūs pasakojate, kiek tai, kaip pasakojate. Pavyzdžiui, 
jūsų bandymai viską šaržuoti kur kas daugiau pasako nei fak- 
tas, kad jūsų žmona tikriausiai būtų likusi gyva, jeigu būtumė- 
te iš karto iškvietęs greitąją. 

Markas pasijuto taip, lyg toji gydytoja būtų užčiuopusi jo 
kūne kažkokią sklendę, pro kurią tarsi iš pripučiamo čiužinio 
veržiasi oras. Jam atrodė, kad girdi šnypštimą, su kuriuo jį ap- 
leidžia paskutinės jėgos. 

— Čia dar kas? Aš ir negalėjau iškviesti greitosios. Juk bu- 
vau be sąmonės. 

— Ak taip? - gydytoja suraukė kaktą ir vėl užmetė akį į 
bylą. - Pagal avarijos raportą, jūs iškvietėte ugniagesius. Bet 
tik praėjus keturiolikai minučių po to, kai atsitrenkėte į medį. 

Ji ištiesė jam popierėlį - tokį ploną ir permatomą kaip su- 
muštinių popierius. Markas pažvelgė į daktarę ir dar labiau 


sutriko pamatęs jos akyse nuoširdų susirūpinimą. 

— Palaukite, - tarė ji neryžtingai. Jos skruostai paraudo, 
o lapelis rankose ėmė nervingai virpėti. - Nejaugi to nepri- 
simenate? 


8. 


Tai neįmanoma, pagalvojo Markas. Visiškai neįmanoma. 

Jis negalėjo surinkti 112. Ne tuo metu. Taip, protokole, 
kuris, dievai žino, kokiais keliais pateko į šitos klinikos bylą, 
užfiksuotas jo numeris. Bet jokiu būdu tai negalėjo būti jis. 
Galva trenkęsis į durelių rėmą, paskui į vairą jis prarado są- 
monę. Iškart, o ne po keturiolikos minučių. 

Į duris pabeldė ir Markas atsisuko tikėdamasis vėl pama- 
tyti neurologę, kuri prieš kelias minutes susirūpinusi išėjo iš 
kambario. Bet duryse stovėjo profesorius Bleibtrojus ir kuo 
maloniausiai šypsojosi - ši jo šypsena, be abejo, puošė gausybę 
reklaminių klinikos prospektų. 

— Kas čia vyksta? - pasipiktinęs suriko Markas. - Maniau, 
jog atvykau čionai, kad pamirščiau. O dabar teks išeiti iš šitos 
klinikos apsėstam dar baisesnių minčių. 

— Turiu atsiprašyti jūsų dėl ponios Menardi elgesio, dakta- 
re Lukai. Apgailestauju, kad įvyko nesusipratimas. 

— Nesusipratimas* 

— Ji nebuvo įgaliota apie tai kalbėti. 

— Įgaliota? - Markas sunėrė rankas už galvos. - Ar tai reiš- 
kia, kad aš paskambinau ugniagesiams? 

— Ne. 

Bleibtrojus rankos mostu pakvietė Marką prisėsti ant kuše- 
tės, bet jis liko stovėti prie lango. 


— Tai buvo praeivis, - paaiškino profesorius. - Tas vyras, 
pirmas atvykęs į avarijos vietą, neturėjo telefono, tad pro iš- 
daužtą langą ištraukė jūsiškį. 

Gatvėje, vienuolika aukštų žemiau, automobilių vairuoto- 
jai įnirtingai signalizavo vieni kitiems. Arba eismo kamštis, 
arba vestuvės. Markas atitraukė į šoną vertikalias kreminės 
spalvos žaliuzes, bet pro plėvele dengtus statybinius pastolius 
neįstengė nieko įžiūrėti. 

— Iš kur jūs taip gerai viską žinote? 

Profesorius pažvelgė į jį nustebęs. 

— Jūsų kaip paciento byloje yra avarijos protokolo nuora- 
šas. Savo elektroniniame laiške jūs leidote su juo susipažinti. 

Markas neaiškiai prisiminė kvadratuką, kurį spustelėjo pil- 
dydamas formuliarą. Aną vakarą jis ne itin daug svarstė. 

— Nejaugi jūs taip ir nematėte to protokolo? 

Markas papurtė galvą. Jis ir nepareikalavo jo. Nesiveržė su- 
žinoti tos baisiausios savo gyvenimo dienos detalių. 

— Suprantu, - tarė Bleibtrojus, - jūs dar išgyvenate pirmąją 
gedulo fazę. 

Pirma: nenoras patikėti. Antra: emocijų proveržiai. Trečia: 
ieškoti, atrasti, atskirti. Ketvirta: susikurti naują santykį su sa- 
vimi ir pasauliu. Marko darbo dalis buvo ir atklydusiųjų į jo 
biurą sielovada, o toji schema jam pagelbėdavo suprasti vai- 
kų, gatvėje praradusių draugą, savijautą. Bet sau nenorėjo jos 
taikyti. 

— Aš neneigiu Sandros mirties, - paprieštaravo jis. 

— Tik norite ją pamiršti! 

— Maniau, kad tai ir yra tas kelias, kurį jūs, profesoriau, 
siūlote. Pamiršti! 

Bleibtrojus priėjo prie jo ir taip pat atsistojo prie lango. 
Lauke siautė audra, vėjas plaikstė plėvelę aplink pastolius. 


48 


— Gal tai ir nuskambės kaip paradoksas, - tarė vyriausiasis 
gydytojas, - bet prieš pamirštant reikia prisiminti. Todėl bijau, 
kad avarijos eigą mums reikės kartu atgaivinti. 

— Kam? - Markas atsisuko į jį. 

— Kad nepraleistume užslėptų prisiminimų, kurie vėliau it 
piktžolės iškerotų iš jūsų pasąmonės dirvos. 

Bleibtrojus uždėjo senatvinėmis dėmėmis nusėtą ranką 
Markui ant peties, ir tas netikėtas artumas trumpai akimirkai 
palaužė jo instinktyvią gynybinę laikyseną. 

Pirmoji fazė. Neigti. Nepripažinti. 


Jiedu vėl atsisėdo. 

- Čia nėra ko daug pasakoti. Kai tai nutiko, važiavome 
namo iš šeimos šventės jos tėvo viloje. 

Bleibtrojus pasilenkė į priekį. 

— Kokia buvo proga? 

Vėjas už lango taip stipriai purtė pastolius, kad net pro 
izoliuotus nuo garso langus girdėjosi, kaip girgžda ir vaitoja 
spyriai. Markas atsiduso. 

— Sandra buvo gavusi didelį naujo scenarijaus užsakymą. Ji 
buvo aktorė ir scenarijų autorė. Juk jūs tai žinote. 

Kalbėdamas jis neramiai sukiojosi ant kušetės. Sandra vi- 
suomet juokdavosi, kad jis toks nepasėda. Kine ramiai ištver- 
davo vos vieną filmo sceną. 

- Tai turėjo būti jos pirmas kino filmo scenarijus, ameri- 
kiečiai buvo pasirengę sumokėti milžiniškus pinigus, ir už tai 
mes kartu su jos tėvu susidaužėme. 


— Su profesoriumi Konstantinu Zeneriu? 

- Taip, jis chirurgas. Jis... - Markui išdžiūvo burna. - Jis 
buvo mano uošvis. Jūs tikriausiai žinote Zenerio kliniką. 

— Rekomenduojame ją visiems savo pacientams, jeigu pri- 
reikia operacijos. Dėkui Dievui, retai. 

Markas ir vėl pasimuistė ant kušetės, nervingai papešiojo 
pasmakrę ir kalbėjo toliau: 

— Pravažiavome neišvažinėtą miško keliuką, kuris veda iš 
Zakrovo Špandau kryptimi. 

— Zakrovo ties Potsdamu? 

- Taigi jūs žinote. Zenerio šeimos vila yra prie vandens su 
vaizdu į Povų salą. Šiaip ar taip, vienpusiu keliu važiavau per 
greitai. Sandra dėl to pyko, man rodos, ji net grasino išlipti. 

Markas trumpai užsimerkė ir vėl - kaip jau daug sykių — 
pasistengė nuslopinti prisiminimus apie tą avarija pasibaigusią 
kelionę. 

— Kaip viskas įvyko? - atsargiai pasiteiravo Bleibtrojus. Juo 
tyliau jis kalbėjo, tuo moteriškiau skambėjo jo balsas. 

— Atvirai sakant, nežinau. Prisiminimai apie paskutines 
valandas prieš avariją visiškai išsitrynė. Daugiau, negu jums 
papasakojau, nieko nebežinau. Mano uošvis sako, kad tai vadi- 
nama retrogradine amnezija. Šventės pas Konstantiną, pokal- 
bių važiuojant atgal - nieko nebeprisimenu, - Markas liūdnai 
nusijuokė. - Deja, tik tiek. Visa kita jums žinoma. 

— Hmm. 

Gydytojas sukryžiavo rankas ant krūtinės ir tai dar labiau 
pabrėžė skeptišką kito klausimo toną. 

— O ar niekada taip ir negrįžo prisiminimai apie paskuti- 
nes sekundes automobilyje? 

— Grįžo, bet tik atskiros detalės, ir tik pastaruoju metu. 
Tiesa, nesu tikras, ką susapnavau, o kas vyko iš tikrųjų. 

— Įdomu, o ką sapnuojate? 

Markas mostelėjo ranka. 

— Kartais kitą rytą prisimenu tik dialogų nuotrupas. San- 
dra man kažką aiškina ir prašo tam netrukdyti. 

„Argi pats visąlaik nesakai, kad tikslas pateisina priemones? 
Argi ne toks tavo gyvenimo moto?“ 

„Tu išprotėjai, Sandra. Tikslas niekada nepateisins mirties.“ 

— Ką jūs norėjote sutrukdyti? 

— Nežinau. Man atrodo, kad pasąmonė krečia man pokš- 
tus, o aš kalbu apie avariją. 

Markas svarstė, ar tikrai papasakoti profesoriui visas pa- 
skutinio jų pokalbio detales, ir šis uždavė skausmingiausią 
klausimą. 

— O kodėl ji atsisegė saugos diržą? 

Jis nurijo seiles. Vieną sykį, paskui ir vėl, bet kamuoliukas 
gerklėje, regis, tik dar labiau padidėjo. 

— Nežinau, - atsakė jis pagaliau. - Ji atsisuko atgal, gal no- 
rėjo pasiimti ko nors užkąsti. Ji buvo jau šeštame mėnesyje ir 
mes visuomet vežiodavomės ko nors saldaus, jeigu ji išalktų. Ji 
dažnai pasijusdavo alkana, ypač kai įpykdavo. 

Markas pagalvojo, ar kas nors ištraukė šokolado plytelę iš 
dėtuvės prieš išgabenant automobilį po presu, ir jam užėmė 
kvapą. 

— Kas nutiko paskui? - tyliai paklausė Bleibtrojus. 

Pamačiau, kad ji kažką laiko rankoje. Nuotrauką? Ji man 
ją parodė, bet toji buvo nespalvota, gruoblėta ir aš negalėjau 
nieko įžiūrėti. Apskritai nesu tikras, ar tai patyriau. Matau tą 
tik sapnuose, tiesa, tai kaskart vis labiau ryškėja. 

Iki tol Markas buvo apie tai pasakojęs tik savo uošviui, ir 
tai tik užuominomis, nes galvojo, kad galbūt tą sapną sapnuoja 
dėl šalutinio vaistų, kuriuos turi gerti dėl skeveldros, poveikio. 

— Tada sprogo padanga, - kalbėjo jis toliau. - Mūsų auto- 
mobilis dukart apsisuko aplink savo ašį, paskui... 

Jis stengėsi šypsotis. Dėl kažkokios absurdiškos priežasties 
jam atrodė, kad prie svetimų reikia sušvelninti įvykusią trage- 
diją. 

— Prabudau Zenerio klinikoje, o kas buvo toliau, galite pa- 
siskaityti. 

Bleibtrojus linktelėjo. 

— Kaip nuo tada jaučiatės? 

Markas paėmė į rankas stiklinę, kuri jau buvo beveik tuš- 
čia. Bet įsipilti daugiau vandens nebeturėjo jėgų. 

Kaip galima jaustis, kai sąžinę slegia žmonos ir negimusio 
sūnaus mirtis? 

- Esu pavargęs, ištižęs. Sunku net judėti. Skauda sąnarius 
ir galvą, - jis pasistengė nusijuokti. - Įkiškite mane į senelių 
namus, tai turėsiu apie ką pasikalbėti. 

— Būdingi sunkios depresijos požymiai. 

— Arba kokios nors kitos mirtinos ligos. Kartą „pagūgli- 
nau“ apie tuos požymius. Pirmiausia iššoko laidotuvių namų 
ir prekiautojų karstais reklama. 

Bleibtrojus kilstelėjo kairį antakį, taip dar sykį priminda- 
mas Sandrą. Jos antakiai iš prigimties buvo smarkiai išlenkti ir 
veidas visą laiką atrodė nustebęs. 

— Tuos negalavimus pajutote tik po avarijos? 

Markas delsė atsakyti. Iš tikrųjų jis taip jautėsi jau kelias 
dienas iki avarijos - tarsi išgręžtas rankšluostis, neišsimiegojęs 
ir pagiringas, nors nebuvo išgėręs nė lašelio alkoholio. Kons- 
tantinas labai susirūpino ir dvi savaitės iki Sandros mirties 
įkalbėjo bendrai pasitikrinti sveikatą: atliko kraujo tyrimą, to- 
mografiją, bet nieko ypatinga neaptiko. 

— Sakykime taip: avarija nepagerino mano būklės... 

Pasigirdo tylus pyptelėjimas. Markas ne iš karto susivokė, 
kad jo rankinis laikrodis signalizuoja, jog reikia išgerti table- 
tes. Jis išsitraukė dvi vamzdelio formos kapsules iš mažytės ki- 
šenėlės, kokios dėl nepaaiškinamų priežasčių būna užslėptos 
dešinėje daugumos džinsų kišenėje. Anksčiau laikydavo ten 
kramtomąją gumą. 

— Ar tuos vaistus vartojate dėl žaizdos kakle? - paklausė 
profesorius, kai Markas nurijo tabletes, užsigerdamas paskuti- 
niu gurkšniu vandens. 

Jis linktelėjo ir instinktyviai griebė už pleistro. 

— Gydytojai nenori rizikuoti darydami operaciją. Skevel- 
dra labai maža, bet įstrigusi prie pat kaklo slankstelio. Table- 
tės, kurias geriu, turi tą svetimkūnį greičiau apauginti raume- 
nimis, saugo nuo uždegimo ar atmetimo. Jeigu tai nepavyks, 
skeveldrą vis tiek reikės išpjauti, bet yra rizika, kad pabudęs iš 
narkozės liksiu paralyžiuotas nuo kaklo iki pat pėdų. 

— Ar skauda? 

— Ne, tik niežti. 

Tikras skausmas glūdėjo giliau. Priešingai nei ta apgailėti- 
na skeveldra, jis įsikirto it kirviu į sielą. 

- Gerai... - Bleibtrojus norėjo kalbėti toliau, bet Markas jį 
nutraukė. 

— Ne, niekas nėra gerai, Dabar jau baigta. Tos tabletės iš- 
vargino mane kaip šunį, mane dažnai pykina. Man reikia at- 
sigulti, antraip tuoj privemsiu jums čia pat ant parketo. Be to, 
man jau viskas per gerklę lipa. Vedžiojate mane už nosies nuo 
tada, kai įsėdau į jūsų automobilį. Užuot atsakę į mano klau- 
simus, judu su kolege surengėte tikrą tardymą. Taigi turite dvi 
galimybes. Arba aš dabar pat išeinu pro šias duris... 

— „arba aš pagaliau išduodu jums mūsų mažą paslaptį, - 
užbaigė sakinį Bleibtrojus. Vėl nutvisko jo penkių žvaigždučių 
reklaminio prospekto šypsena. - Na gerai, eikite su manimi. 

Profesorius šiek tiek nerangiai išsispraudė iš krėslo, bet 
šypsena nuo veido nepranyko. 

— Eikite paskui mane. Nuo naujo gyvenimo jus skiria gal 
tik keli žingsniai. 


10. 


= Žmogaus protas - ne koks nors archyvas, - pradėjo 
aiškinti Bleibtrojus, uždaręs paskui save oda trauktas biuro 
duris. - Nėra stalčių, kuriuos galėtum atidaryti arba uždaryti, 
kad padėtum saugoti informaciją arba ją vėl ištrauktum. 

Profesorius klestelėjo prie masyvaus rašomojo stalo, prieš 
tai nuėmęs nuo krėslo krūvą palaidų lapų ir sukrovęs juos prie 
kitų bylų ir knygų kalnų sau po kojom. Markas atsisėdo ant 
baltai lakuotos medinės kėdės ir apsidairė. 

Palyginti su kitais klinikos kambariais, kuriuose vyravo 
antiseptinė tvarka, šis atrodė kone apleistas. Kavos puodeliai 
ir prakąstas sumuštinis dalijosi ant rašomojo stalo kaimynyste 
su bet kaip suverstomis medicinos knygomis ir pacientų kor- 
telėmis. Ryškioje halogeninėje palubėje kabančių šviestuvų 
šviesoje Markas įžiūrėjo ant profesoriaus kaklaraiščio riebalų 
dėmę, kurios limuzino ir apžiūros kambario prietemoje lig šiol 
nebuvo pastebėjęs. 

— Anksčiau buvo manoma, kad kiekvienas prisiminimas 
saugomas konkrečioje smegenų vietoje. Bet taip, žinoma, nėra. 

Bleibtrojus nusistūmė krėslu su ratukais parketu vikriai 
manevruodamas tarp šūsnimis ant žemės sukrautų bylų. Pas- 
kui atidarė biuro spintą ir grįžo su smegenų modeliu ranko- 
se. Per vargus įtaisė jį tarp telefono ir svarmenų dydžio laiškų 
spaustuvo, tiesiai ant atversto neuropsichologijos žurnalo. 

- Štai žiūrėkite. 

Vaikiško futbolo kamuolio dydžio modelis, suformuotas iš 
dirbtinės pilkos kempinės, buvo užmautas ant medinės lazdos 
su poliruotu pagrindu. 

Kai Markas vėl sutelkė dėmesį į Bleibtrojų, šis laikė dvi 
stiklines ampules: kairėje rankoje pripildytą raudono skysčio, 
dešinėje - skaidraus. 

— Rodysite fokusus? 

— Panašiai. Žiūrėkite įdėmiai. 

Profesorius nulaužė dešinės ampulės kaklelį ir palenkė ją 
viršum pilkos masės. 

— Mintis - kaip lašas. 

Taip sakydamas užlašino ant smegenų modelio žievės gal 
kokį mililitrą raudono kaip kraujas rašalo. Lašas bemat įsisun- 
kė pro kempinės kapiliarų sistemą. 

- Prisiminimu tampantis išgyvenimas nusėda į milijonų 
milijonus nervinių ryšių. 

— Sinapsėse. 

— Visiškai teisingai. Tik pažvelkite, Markai, - profesorius 
spaudinėjo tušinuku visokias smegenų dalis ir jos viena po ki- 
tos dažėsi raudonai. 

— Bet kokį prisiminimą išsaugo nesuskaičiuojami tar- 
pusavyje susipynę sąryšiai. Variklio gausmas, besiginčijan- 
tys žmonės, kvapas, daina, kuri galbūt skambėjo per radiją, 
žvilgsnis į vandenį, lapų šnaresys miške, - visa tai galima 
reaktyvinti atmintyje ir atgaivinti baisius prisiminimus apie 
avariją. 

— O kaip išdildysite ją man iš galvos? - paklausė Markas. 

- To nepadarysime, - Bleibtrojus perlaužė kitą ampulę. - 
Bent jau neizoliuotai. Deja, galime ištrinti tik visą jūsų atmintį. 

— Palaukite, - kostelėjęs Markas pabaksnojo pirštu į pasku- 

tinę pilką likusią priekinių smegenų modelio dalį. - Ar teisin- 
gai supratau - norite atimti iš manęs visus prisiminimus? 

— Dirbtinai sukurta visiška amnezija. Taip. Tai vienintelė 
galimybė. Mes ją tiriame. 

Bleibtrojus atsuko modelį į Marką, kad šis geriau matytų, 
kaip raudona spalva vis labiau plinta. 

— Atminties praradimą iš esmės sukelia trys veiksniai, — 
dėstė jis. - Stiprūs trauminiai išgyvenimai, kuriuos žmogaus 
protas nori pamiršti, smegenų pažeidimai dėl avarijos ir che- 
minės medžiagos, tokios kaip narkotikai. 

Tada Bleibtrojus išpylė ant kempinės bespalvį antros am- 
pulės turinį ir Markas nustebęs pamatė, kaip raudona spalva 
kai kur tučtuojau išbluko. 

— Leiskite spėti. Jūs remiatės chemija ir sukūrėte Alchei- 
merio tabletę, kurią man sugirdysite? 

- Panašiai. Žinoma, tai šiek tiek sudėtingiau, bet iš princi- 
po jūs teisus. 

— Grynai Žurnalistinis smalsumas: o kas bus paskui? 

Rausva spalva kempinėje buvo jau beveik visiškai prany- 
kusi. 

— Turite galvoje, po to, kai sukelsime jums amneziją? 

— Taip. 

— Tai visai paprasta. Vėl jus „įkrausime . 

— Ką* 

- Žinoma, „įkrausime“ tik tuos prisiminimus ir išgyveni- 
mus, kuriuos jūs išties norėsite susigrąžinti. Tai galima paly- 
ginti su kompiuterio performatavimu. Jeigu nerandama sis- 
temos klaida, geriausia viską ištrinti ir po truputį vėl įrašyti 
veikiančias programas. Taip padarysime ir jums. Iš pradžių 
iškamantinėsime, ką norėtumėte vėliau prisiminti. Po to, kai 
dirbtinai sukelsime retrogradinę amneziją, per tolesnę reabi- 

litacijos fazę jūs ir vėl susidursite su savo praeitimi. Žinoma, 
išskyrus tuos išgyvenimus, kurie sieja jus su žmona. 

— O kaip bus su mano aplinka? - paklausė Markas. - Kaip 
mano draugai, pažįstami, Sandros tėvas? Vos tik susitiksiu su 
Konstantinu, jis iškart prabils apie savo dukters mirtį. 

— Neklausinės, jeigu jų niekada nebepamatysite. 

— Kaip tai? 

Šypsodamasis Bleibtrojus nuriedėjo su kėde atgal. Jis nar- 
dė savo vandenyse ir atrodė gerokai jaunesnis negu prieš tai 
limuzine. Balsas irgi skambėjo tvirčiau. 

— Kaip tik todėl jūs ir esate mums tinkamas kandidatas. 
Dirbate socialinėje srityje, bet jūsų paties socialinė aplinka be- 
veik neegzistuoja. Tėvai mirė anksti, su broliu ryšių nebepa- 
laikote. Biuro bendradarbiai nuolat keičiasi, su klientais ryšys 
dažniausiai trumpalaikis. 

— Bet mano draugai manęs pasiges. 

- Tie, kurie dirba didelėse įstaigose ir pamirštų jūsų gim- 
tadienį, jeigu neprimintų kompiuterio kalendorius? 

— Bet juk aš negyvenu vakuume. Kaip jūs tai įsivaizduoja- 
te? Gal man išvažiuoti į kitą miestą? 

Marko nuostabai, profesorius linktelėjo. 

— Mes, žinoma, pasirūpinsime jūsų naujuoju gyvenimu. 
Tai irgi yra eksperimento dalis. Nuvešime jus į kitą federacinę 
žemę, parūpinsime profesiją, integruosime į kaimynų bendruo- 
menę su tinkama legenda. Padengsime net ir persikėlimo išlai- 
das. Beje, dirbame drauge su liudininkų apsaugos ekspertais. 

— Jums protas pasimaišė, - Markas veikiau konstatavo, o 
ne paklausė. 

- Žinoma, mes einame kraštutiniu keliu. Bet tas, kuris 
žengia tik pramintais takais, niekada neatras naujo pasaulio, - 
profesorius ir vėl kilstelėjo kairį antakį. - Tik pagalvokite, 

kokios galimybės jums atsiveria, Markai. Būsite pirmas šios 
planetos žmogus, galintis pradėti naują psichinį gyvenimą. Iš- 
silaisvinsite nuo dvasinio balasto, nusikratysite naštos - būsite 
it kūdikis. Kalbu ne tik apie tą avariją. Padarysime taip, kad 
pamiršite viską, kas jus kada nors skaudino. 

Jis parodė į smegenų modelį, vėl tokį pat pilką kaip ir de- 
monstracijos pradžioje. 

— Atgal prie gamyklinių nustatymų? Ištrinsite visas by- 
las? - paklausė Markas. - Galite pradėti. 

Bleibtrojus ištraukė rašomojo stalo stalčių ir išėmė tankiai 
prispausdintą lapą. 

— Jums tereikia pasirašyti šitą registracijos blanką ir galėsi- 
me iš karto imtis darbo. 

Tai buvo klaida. Markas žinojo, kad nereikėjo leistis pagul- 
domam ant menčių. Bet pagalvojo, kad bus paprasčiau, jeigu 
atliks tyrimus, paskui niekada nebegrįš, užuot ilgai diskuta- 
vęs su klinikos vadovu apie visiškai nepriimtino eksperimento 
pliusus ir minusus. 

Todėl ir sutiko dėl akių, kad jie ištirtų jį pagal visokius me- 
dicininius ir psichologinius kriterijus. 

- Gal jūs visai netiksite į dalyvius? - galiausiai užmetė jau- 
ką Bleibtrojus. 

Nenustatyta psichikos liga, sunki infekcija arba silpna 
širdis - dėl visų tų dalykų jis galėtų netikti bandymams. O 
dar ta reta kraujo grupė, AB neigiama, nėra tokia jau nepro- 
blemiška. 

Taip praėjo dar dvi su puse ilgos valandos, kol maibachas 
ir vėl sustojo prie namo Šioneberge durų. Šimtas penkiasde- 
šimt minučių, per kurias jam paėmė kraujo, EKG tyrimui po 
apkrovų liepė išsimankštinti su visokiausiais sporto prietaisais 
ir elektroencefalografu išmatavo smegenų srovių netolygu- 
mus. Jis pasijuto kaip per šauktinių patikrinimą, kai bendro- 
sios praktikos gydytojas paprašė pateikti tyrimams šlapimo 
mėginį, paskui ištyrė širdies ir plaučių funkcijas, o okulistas 
jau laukė, kol gaus patikrinti akis. 

Gydytojams buvo visai neįdomu, kad daugelį tyrimų 
jis buvo atlikęs pas savo uošvį vos prieš kelias savaites. Mat 
Bleibtrojaus klinika nenorėjo remtis svetimais duomenimis, 
tad jam teko netgi dar sykį nueiti į neuroradiologijos skyrių 
dėl tomografijos. 

Ilgiausiai truko painūs psichologiniai klausimai. Kitaip nei 
moteriškų žurnalų testų, kuriuos taip mėgo Sandra, Markas 
čia nė nenutuokė, koks tų, sakytum, visiškai paprastų klausi- 
mų tikslas. 

Jeigu galėtumėte pasirinkti, ar geriau atsisakytumėte akies 
ar uoslės? 

Ar dažniau regite spalvotus ar nespalvotus sapnus? 

Užbaikite sakinį: „Pritariu mirties bausmei, jeigu...“ 

Markas jautėsi toks pavargęs, kad nė nebeprisiminė, ko- 
kius atsakymus ką tik užrašė. Be to, sulig kiekvienu žingsniu 
skaudėjo sąnarius ir jis galvojo vien apie tabletę migdomųjų 
ir šiltą vonią, į kurią netrukus pasiners. Nenuostabu, kad taip 
paskendęs mintyse jis nepastebėjo tamsios žmogystos, tūnan- 
čios prie namų durų ir jau senokai jo laukiančios. 

— Leana Šmit? 

Jis pakartojo vardą, kuriuo ji jau sykį buvo jam prisista- 
čiusi. Šiandien, vos prieš kelias valandas, iškart po Julijos ban- 
dymo nusižudyti Noikelno baseine. Jos plaukai vis dar atrodė 
lyg išlyginti lygintuvu ir Markas pagalvojo, kad po lietpalčiu, 
užsegtu iki kaklo, ji vilki dalykišką šviesiai pilką kelnių kos- 
tiumėlį. Vienintelis dalykas, šiek tiek supaprastinantis griež- 
tą moters išvaizdą, buvo kimšte prikimštas plastikinis išpar- 
duotuvės pirkinių krepšelis, kurį ji laikė rankoje: iš jo kyšojo 
daugybė „moteriškų pirkinių, tokių daiktų, į kuriuos vyrai 
parduotuvėse paprastai nekreipia dėmesio, pavyzdžiui, ryšelis 
ridikėlių arba skrotelė lapkotinių salierų. Juodu su Sandra se- 
niau dažnai juokdavosi iš skirtingų savo pirkimo įpročių. Pre- 
kybos centruose ji prisikraudavo į vežimėlį vaisių, liesos varš- 
kės, skalbinių minkštiklių ir petražolių, o jis užstrigdavo prie 
lentynų su tokiomis akcijinėmis prekėmis kaip kompaktinės 
plokštelės, akumuliatoriaus atsuktuvai arba bulvių traškučiai. 

— Kaip, po velnių, jūs mane suradote? 

Liekna moteris pastatė pirkinius ant žemės ir pastirusiais 
pirštais ėmė trinti riešo vietą, į kurią krepšys buvo įsirėžęs. 

— Buvau jūsų biure. Ten man pasakė adresą. 

Jos balsas skambėjo priekaištingai, lyg būtų laukusi atsi- 
prašymo, kad jis taip ilgai vertė ją laukti. 

— Ko jums iš manęs reikia? 

— Aš esu... buvau seselė jūsų brolio ligoninėje. 

— Na ir kas? 

Jis išsitraukė lauko durų raktą, bet jų atrakinti nereikėjo. 


Vidaus tvarkos taisyklės, kurių turėjo laikytis namo nuominin- 

kai ir kurias čia įsikėlęs gavo raštu, reikalavo jas užrakinti po 
aštuntos vakaro, tačiau niekas jų nesilaikė, lygiai kaip ir draudi- 
mo mesti stiklinius butelius į buitinių atliekų šiukšliadėžę. 

— Man neramu dėl Benio, - tvirtai tarė ji ir Markas pui- 
kiai galėjo įsivaizduoti, kaip šita ryžtinga moteriškutė elgėsi 
su savo pacientais. Jos balso tonas skambėjo profesionaliai, 
bet negąsdino. Buvo toks, kad nesijaustum prižiūrimas, bet ir 
pakankamai autoritetingas, kad nepradėtum abejoti kiekvienu 
nurodymu. Tikriausiai Leana buvo ne paprasta darbuotoja, o 
vyresnioji skyriaus slaugytoja arba bent jau siekė tokio posto. 

Jis įėjo į namo prieangį ir automatinis koridoriaus apšvie- 
timas iškart įsijungė. Ji vėl paėmė krepšį ir nusekė iš paskos. 

— Jis man sakė, kad sykį jau išgelbėjote jam gyvybę. 

— Ak taip? - sausai atkirto Markas. 

Iš tikrųjų prieš pusantrų metų jis rado Benį vonioje per- 
sipjovusį venas. Paprastai jiedu susitikdavo tik kartą per me- 
tus - per Kalėdas prie tėvų kapo. Bet tą rytą Marko mobilusis 
telefonas rodė tris neatsakytus skambučius, o autoatsakikly- 
je girdėjosi vos suprantamas, kapotų trikdžių gožiamas bal- 
sas, panašus į jo brolio. Benis nereagavo į jo skambučius, tad 
Markas pasidavė spontaniškam impulsui ir pas jį nuvažiavo. 
Pamatęs tą vaizdą suprato, kad žinutė atsakiklyje turėjo būti 
atsisveikinimas. 

— Aš manau, kad jums nederėjo atsiimti savo parodymų, - 
ji ir vėl žybtelėjo akimis. - Tų, kuriuos davėte teisėjams, tai yra 
gydytojams. 

Markas vis dar nesuprato, kuo baigsis tas keistas pokalbis. 
Kai anąsyk paskambino ugniagesiams, kad išgelbėtų Beniui 
gyvybę, griebėsi seno triuko, kuris padėdavo kandidatus į savi- 
žudžius tučtuojau perduoti psichiatrų globai. Jis pareiškė, kad 
prieš nepavykusį bandymą nusižudyti Benis mėgino nužudyti 

ir jį, taigi tapo pavojingas visuomenei. Be to, prisidėjo ir bau- 
džiamoji byla. Kadangi Benis jau ne kartą bandė žudytis, kaip 
rodė archyvinių bylų įrašai, visos aplinkybės pateisino laikiną 
prievartinį uždarymą klinikoje. Marko melas turėjo pateisinti 
tikslą ir ištraukti brolį iš gatvės, iš tos aplinkos, kuri vis Eliau 
traukė jį į bedugnę. Be to, psichiatrijos ligoninėje s taip 
lengvai negaus diržo arba skutimosi peiliuko ir Valka jo ga- 
liausiai neizoliuos. 

- Klausykite, mano istorijų apie savižudžius poreikis šian- 
dien tikrai patenkintas, - atrėžė jis stengdamasis atrakinti paš- 
to dėžutę, bet kažin koks vandalas tikriausiai buvo atsuktuvu 
sugadinęs spynelę. 

Dar ir šitai. 

Raktas nebelindo vidun, tad plyšyje kyšantys baldų pros- 
pektai buvo vienintelis paštas, kurį jam pavyko išsitraukti. 

- Jeigu jūs nieko prieš, aš mielai dabar pailsėčiau po dar- 
bų ir... 

- Jūsų brolis taip staiga pasikeitė, - ji neleido baigti Mar- 
kui. - Per vieną dieną. 

Moteris nutvėrė jį už rankovės ir jis jau norėjo ją timpte- 
lėti, bet čia užgeso šviesa. Nustatytas lemputės degimo laikas 
baigėsi, o kadangi pasenęs jungiklis buvo be šviesos diodų, 
Markas ne iš karto jį užčiuopė. Kai vėl įsižiebė šviesa, jis pa- 
sijuto be jėgų ir suprato, kad nepajėgs baigti pokalbio su ta 
keista slaugytoja. 

- Žinoma, kad Benis pasikeitė, juk jis galiausiai buvo psi- 
chiatrinėje, - nesutriko jis. 

— Kalbu ne apie tai, - ji papurtė galvą. - Visus tuos mėne- 
sius jis buvo apsileidęs. Nenorėjo skustis, valgyti, ištisas naktis 
gulėdavo lovoje nesudėdamas bluosto. Dažnai atsisakydavo iš- 
eiti iš kambario, tiesiog pasiusdavo, jeigu to pareikalaudavome. 

Markas liūdnai linktelėjo. Jam tai nebuvo naujiena. Juk 
gydytojai nieko gero dėl Benio neprognozavo, užtat laikinas 
gydymas virto ilgalaikiu. 

— Bet per vieną dieną, - Leana prisimerkė ir jos žvilgsnis 
tapo skvarbesnis, - likus maždaug mėnesiui iki patikrinimo, jį 
tarsi kas pakeitė. Jis paprašė vaisių, sulčių su vitaminais, ėmė 
prižiūrimas bėgioti po parką ir skaityti Bibliją. 

- Bibliją? 

Tai tikrai nepriminė jo brolio. 

— Nesu tikra, ar tai ką nors reiškia, - toliau kalbėjo ji, - bet 
Benio elgesys pasikeitė nuo tos dienos, kai jam buvo atlikta 
tomografija. 

- Tomografija? Nejaugi Benio psichikos sutrikimas turėjo 
organinę priežastį? 

— Tai irgi keista. Paprastai ieškodami anomalijų peršviečia- 
me smegenis, o Beniui buvo ištirta tik apatinė kūno dalis. Nors 
jis niekada niekuo nesiskundė. Pasižiūrėjau jo nuotraukas. 

— Ir ką? 

— Nieko. Jis visiškai sveikas. 

— Jūs ne gydytoja, Leana. 

— Bet kaktoje turiu akis. Ir pastebėjau, kad po šito tyrimo 
Benis ne kartą bandė išspjauti vaistus. Kai bandžiau su juo 
apie tai pasikalbėti, jis atsakė, kad nebenori nuodyti savo or- 
ganizmo. 

Markas atsisuko į ją ir žengė artyn. 

— Tai ką tuo norite pasakyti? 

— Man atrodo, kad jis apsimetinėjo prieš apžiūros komisiją. 

— Kam jam būtų reikėję tą daryti? Juk žinojo, kad atsiimsiu 
savo parodymus. 

Po to, kai toji tragedija sudarkė jo gyvenimą ir avarija atėmė 
tai, ką labiausiai mylėjo, Markui viskas buvo vis tiek. Konstan- 

tinui nereikėjo jo ilgai įtikinėti, kad pakeistų savo parodymus, 
dėl kurių jis uždarė brolį prievartiniam psichiatriniam gydy- 
mui, nors dabar jam pačiam grėsė baudžiamoji atsakomybė. 

„Ištrauk iš ten savo brolį, - patarė jam uošvis. - Tau jo rei- 
kia. Jis vienintelis tau likęs gyvas giminaitis.“ 

Prieš Sandros mirtį Markas kasdien galvojo apie savo ne- 
stabilų brolį ir juo rūpinosi, paskui tapo viskam abejingas. Ne- 
besvarstė, ar uždaroje ligoninėje Benis geriau apsaugotas negu 
gatvėje. Jis pats nebeįstengė atskirti, kuris sprendimas teisin- 
gas, o kuris - ne. Juo labiau šį vakarą, tokią dieną, kai teko 
sulaikyti nuo savižudybės mergaitę ir netrukus po to ištverti 
tyrimų maratoną. 

Markas pajuto, kad ima niršti. 

— Atleiskite, juk tykojote manęs ne dėl to, kad Benis staiga 
išvirto į sveikuolį? 

— Ne. 

— Tai dėl ko? 

— Kaip ir sakiau, esu labai sunerimusi. Jums tikrai reikė- 
tų jį prižiūrėti. Nemanau, kad čia, laisvėje, jis sugebės gyventi 
vienas. 

Nereikia man to aiškinti. Juk tai aš jį radau vonioje. 

— O iš ko sprendžiate? 

— Iš to. 

Ji pastatė ant žemės krepšį ir įkišo ranką į vidinę lietpalčio 
kišenę. Iš jos ištraukė išsipūtusį voką. 

- Štai ką radau jo kambaryje keisdama patalynę po valan- 
dos, kai jį paleido. 

Ji atplėšė voką ir Markas nebežinojo, ką sakyti. 

— Penkiolika tūkstančių eurų, banknotai tikri, - tarė Le- 
ana. Jos balsas pirmą kartą šiek tiek virptelėjo, ji buvo kone 

sutrikusi. - Nežinau, ką tai reiškia. Ir neturiu jokio supratimo, 
kaip jūsų brolis juos gavo uždaroje ligoninėje. 


13. 


Davus pažadą pasidomėti broliu ir išsiaiškinti tą reikalą su pi- 
nigais, jam pavyko atsikratyti susirūpinusia slaugytoja. Jiedu 
susitarė, kad ji nelies pinigų, kol jis jai nepaskambins. Tiesą sa- 
kant, jis neįsivaizdavo, kada įstengs rasti tam jėgų. Tą minutę 
Markui atrodė, kad net užlipti laiptais aukštyn - neįveikiama 
užduotis. 

Vargais negalais jis kopė laiptais pro kalnus batų, suvers- 
tų palei duris - apie namo gyventojus savo išvaizda, dydžiu 
ir kvapais jie kalbėjo taip pat išraiškingai kaip ir lipdukai ant 
durų arba triukšmingos televizijos laidos, ataidinčios iki kori- 
doriaus. Per tą trumpą laiką, kai čia apsigyveno, Markas beveik 
nieko nėra sutikęs. Bet apie savo naujųjų kaimynų gyvenimą 
susidarė gana aiškų vaizdą. Vieniša mama, negalinti sau leis- 
ti batsiuvio paslaugų, alkoholikas, kuris nuo pat ryto verčiau 
šmaikštuolis, kurio kilimėlis po durimis buvo su užrašu „Įeiti 
draudžiama“. 

Galiausiai užlipo į trečią aukštą ir įkišo ranką į kišenę no- 
rėdamas ištraukti raktą, mat jį kalbėdamas su Leana buvo įsi- 
dėjęs atgal. Kišenėje užčiuopė eksperimento registracijos for- 
muliarą, kurio, žinoma, baigęs tyrimus nepasirašė. 

Man dar reikia pagalvoti, pamelavo atsisveikindamas 
Bleibtrojui. Atsisveikino žinodamas, kad nebepasimatys, - 


buvo tuo tikras. 


Galimybė pamiršti avariją išgėrus vieną vienintelę tabletę 
viliojo, bet tik ne sumokant už ją savo tapatybe. Tai būtų tas 
pat, kaip gyventi nuolat apsvaigus nuo narkotikų. 

Markas išsitraukė raktų ryšulį, kurį kartu su kitais daiktais 
ir mobiliuoju telefonu išeinant grąžino Bleibtrojaus klinikos 
apsauginis. Ekranas nerodė jokių neatsakytų skambučių. 

Po plastikiniu halogeninės lempos dangčiu virš buto durų 
įskridusi kandis plazdeno nerasdama, kaip išskristi laukan. 
Markas atsiduso ir įkišo raktą į spyną. 

Kas čia dabar, po velnių? 

Pakėlė akis norėdamas įsitikinti, kad pavargęs nesuklydo. 
Bet juodi skaičiai ant žalio tinko matėsi aiškiai. 317 aparta- 
mentas. Jo butas. Tačiau raktas nepasisuko nė per milimetrą. 

Prakeikimas, to dar betrūko. 

Vėl ištraukė iš cilindrinės spynos stambiai dantytą raktą ir 
pakėlė jį prieš šviesą. 

Viskas normalu. Jokių įlenkimų ar įbrėžimų. 

Kandis lyg grasindama vėl ėmė plazdenti, kai jis dar sykį 
pabandė atrakinti spyną. Šįkart Markas net įsiręžė pečiu į du- 
ris. Veltui. Jau ketino mėginti trečiąsyk, bet žvilgsnis užkliuvo 
už lentelės su pavarde prie skambučio. 

Markas sukrėstas sustingo. 

Dėl Dievo, kas tai padarė? 

Raktų ryšulys subarškėjo rankose. Negalėdamas patikėti 
spoksojo į išraitytą pavardę. Kažkas pakeitė jo lentelę nauja: 
ten buvo parašyta nebe Lukas, o Zener. Mergautinė jo miru- 
sios žmonos pavardė. 

Išgąstis truko vos sekundę, paskui šoką pakeitė beribis 
įniršis dėl tokio žiauraus pokšto. Markas ir vėl įkišo raktą į 
spyną, ėmė kratyti rankeną, spardyti duris, paskui išgirdo vi- 
duje garsus ir sustingo it paralyžiuotas. 


66 


Nejaugi ten kažkas yra? 

Be jokių abejonių. Markas prispaudė ausį prie durų ir aiš- 
kiai išgirdo. Žingsniai. Tiesiai prie jo. Viduje. Jo bute. 

Įtūžį pakeitė siaubinga baimė. 

Jis atšlijo tą sekundę, kai durys atsivėrė. Tik pro plyšelį, 
kiek leido auksinė saugos grandinė. O tada, tą akimirką, kai iš- 
vydo moterį blyškiu veidu ir nešukuotais plaukais, kuri žvelgė 
į jį liūdnomis akimis iš jo paties buto, laikas sustingo. 

Jis sumirksėjo nepajėgdamas ištarti nė žodžio. Užsimer- 
kė norėdamas įsitikinti. Paskui pažvelgė antrąsyk. Pažino ją 
iš aukštai išlenktų antakių, iš abejojančios veido išraiškos, lyg 
būtų ką tik pasakęs, kokia ji graži. 

Tiesiai priešais jį, vos už dešimties centimetrų, ji stovėjo 
taip arti, kad galėjai paliesti. 

Sandra. 

Jo gyvenimo meilė. 

Jo paskutinius mėnesius nėščia žmona. 

— Kas čia?.. Juk tu negali?.. Ar tu?.. 

Markas neįstengė aiškiai mąstyti, tik mikčiojo ir nebegalė- 
jo užbaigti nė vieno sakinio. 

— Ko jums reikia? - paklausė moteris tarpdury. 

Ji nusibraukė nuo kaktos plaukų sruogą ir jį bemat apni- 
ko šimtai prisiminimų. Jie skverbėsi pro prancūziško medaus 
šampūno kvapą, kurį taip mėgo Sandra. 

Tai ji. 

— Čia... tu? - pralemeno jis. 


Dešinė jo koja ėmė drebėti, lyg jis ką tik būtų nubėgęs dis- 
tanciją su kliūtimis. Ištiesė ranką, norėjo pagriebti ją pro plyšį, 
kad įsitikintų, jog kalbasi ne su vaiduokliu. Moteris išsigandusi 
atšoko. 

— Ko jums reikia? 

Užuot apibėręs ją klausimais, kurie jį kamavo, jis įstengė 
išspausti vos vieną vienintelį žodį: 

— Sandra? 

— Ar mudu pažįstami? - moteris tarpdury vėl priartėjo ir 
kilstelėjo kairį antakį. 

— Cha, - jis veikiau iškvėpė orą, nei nusijuokė. - Kodėl tu... 
aš maniau... kaip tu gali?.. 

— Atleiskite, aš verdu pietus, - ji ketino uždaryti duris, bet 
paskutinę sekundę Markas įkišo tarpdurin koją. Markas paju- 
to, kaip durys suspaudė kojų pirštus, ir skausmas leido supras- 
ti, kad tai ne sapnas. 

— Maniau, kad tu numirei? - suriko jis. 

Moters veidas persikreipė. Toji blondinė, atrodanti kaip jo 
žmona, kalbanti melodingu jos balso tembru ir vilkinti baltus 
marškinėlius, kuriuos jis vos prieš kelias savaites nupirko jai 
būsimų mamų drabužių parduotuvėje, iš visų jėgų įsirėmė į 
duris iš vidaus ir ėmė šauktis pagalbos. 

— Palauk, prašau tavęs. 

Markas stūmė duris iš lauko. 

— Juk tai aš, Markas. 

— Prašau išeiti. 

— Markas Lukas, tavo vyras. 

— Aš jūsų nepažįstu. 

— Ką? Mieloji, aš, tu negali taip paprasčiausiai vėl atsirasti 
ir paskui... 

— Dinkit iš čia. 


68 


— Bet... 

— Tučtuojau, arba pakviesiu policiją. 

Ji sukliko ir Markas atšoko. Toliau nuo tų šaltų akių ir 
skaudaus suvokimo, kad ji kalba rimtai. Jo žmona, mirusi 
prieš šešias savaites, nežinojo, kas stovi priešais. Jis buvo jai 
svetimas. Ji žvelgė į jį tokiu žvilgsniu, kaip žiūrima į nepažįs- 
tamąjį, kuris baugina. 

- Sandra, būk gera, paaiškink man, kas... 

Markas nebespėjo baigti sakinio. Jis kalbėjo su užtrenkto- 


mis durimis. 

Nenoras patikėti. Neigti. Nepripažinti. 

Jis bejėgiškai nusvirduliavo laiptais žemyn svarstydamas, 
ar haliucinacijos - būdingas pirmosios gedulo fazės reiškinys. 
Paskui prisiminė kadaise skaitytą straipsnį, kuriame buvo ra- 
šoma, kad ši gedulo fazė tapati pirmajai mirimo fazei. Mirti- 
nas ligonis, kaip ir gedintis mirusio artimo, pirmosiomis sa- 
vaitėmis negali susitaikyti su baisia tiesa. 

Neigti. Nepripažinti. Pamiršti?.. 

Markas nusitvėrė už turėklų. Ne vien todėl, jog jam pasi- 
darė silpna, bet kad norėjo pirštais užčiuopti vėsią medieną. 
Ji buvo drėgna, net nemaloni, lyg jis liestų negyvą kūną, bet, 
šiaip ar taip, jis apskritai šį tą jautė. 

Aš gyvas. Gal ir netenku proto. Bet gyvenu. 

Pilvo skausmai irgi tą liudijo. Paėjęs kelis metrus pajuto 
dieglius šone. Bet tai buvo niekis, palyginti su dvasiniu skaus- 
mu, kurį sukėlė baimingas, šaltas Sandros žvilgsnis. 


Ji manęs nepažino. 

Jeigu išvis tai buvo ji. 

Markas toliau slinko žemyn laikydamasis už turėklų ir 
svarstydamas, ar jo galva iškrėtė jam tokį pokštą. O gal jis sa- 
pnuoja ir tuoj nubus? Bet ką tada toks sapnas reiškia? Kodėl 
prie durų užrašyta kita pavardė, kodėl jis nebepateko į savo 
butą? Kodėl jam vis dar skauda tuos nelemtus kojų pirštus, 
kuriuos durimis prispaudė Sandra? 

Markas sustojo tarp pirmo ir antro aukšto. Žvilgsnis už- 
kliuvo už vaikiškų aulinukų, kurie, regis, laukė šventojo Mi- 
kalojaus dovanų. Jie priklausė vieninteliam, be namo valdy- 
tojo, žmogui, su kuriuo jis yra persimetęs keliais žodžiais nuo 
tada, kai čionai atsikėlė. Emilė. Savaitgaliais, kai nelydavo, ji 
surengdavo kieme blusturgį ir pardavinėdavo tokius daiktus, 
kurių vertę supranta tik šešerių metų mergaitė. Markui nieko 
iš jų nereikėjo, bet netrukus jis vis tiek tapo geriausiu Emilės 
pirkėju. Paprasčiausiai negalėjo praeiti pro šalį nenusipirkęs 
stiklo karoliukų, pieštukų drožtuko nuo spalvinimo knygelės 
apie džiungles arba puokštelės džiovintų gėlių. Akimirką jis 
svarstė, ar nepaskambinus į duris jos mamai. 

„Atleiskite. Žinau, kad keistai kalbu. Jūs manęs nepažįsta- 
te. Bet gal galėtumėte pažadinti Emile? Gal ji patvirtintų mano 
mirusiai žmonai, kad aš tikrai čia gyvenu, gal tada ji įsileistų 
mane į mano butą.“ 

Jis liūdnai nusijuokė ir ūmai suprato, kodėl kai kurie žmo- 
nės sėdi parkuose ant suoliukų ir kalba patys su savimi. Vėl 
pyptelėjęs rankinis laikrodis priminė, kad reikia išgerti vaistus. 
Tabletes, kurios laukė jo veidrodinėje vonios spintelėje, bute, į 
kurį negali patekti, mat, jo manymu, mirusi žmona nenori jo 
nei pažinti, nei įsileisti. Jis nutarė nueiti prie savo automobi- 
lio. Po avarijos, kurią sukėlė su Sandros automobiliu, tik vieną 

kartą važiavo sidabro spalvos mini - į perrišimą. Tądien jį taip 
slėgė gedulas, kad baiminosi, jog metro gali apalpti. Nuo to 
laiko automobilio dėkle vežiojosi atsarginę pakuotę vaistų. 

— Taip ir padarysime. 

Markas ir toliau kalbėjosi su savimi. Kai numaldys galvos 
skausmą, sumąstys kokį nors planą. Gal jis iš tikrųjų eina iš 
proto. Gal gedulas varo jį į beprotybę. Bet kol dar įstengia dė- 
lioti kojas, kol suvokia situacijos absurdiškumą, tol nedarys 
nieko neapgalvota. 

Toks jo ketinimas netruko nė dviejų minučių. Tik iki kol 
išėjo laukan į lietingą ir vėjuotą lapkričio naktį ir pamatė, kad 
sidabrinio mini stovėjimo aikštelėje nebėra. Kaip ir visų kitų 
automobilių, kurie paprastai ten stovėdavo. Bet užtat vėjuje 
siūbavo daugybė aprūdijusių sustoti draudžiančių kelio žen- 
klų, kurių anksčiau, kai kalbėjosi su slaugytoja, nepastebėjo. 

Markas įtraukė į plaučius šalto oro. Jis kvepėjo šlapiais la- 
pais ir ant perpildytų kanalizacijos šulinių plūduriuojančiomis 
atliekomis. Kad apramintų virpančius pirštus, Markas priklau- 
pė ant bordiūro ir ėmė rištis batų raištelius. Tą akimirką į gatvę 
įsuko policijos automobilis ir lėtai pravažiavo gatve. Unifor- 
muoti policininkai, žingsnio greičiu važiuodami pro šalį, įta- 

Markas atsistojo ir pagalvojo, ar nereikėtų duoti patru- 
liams ženklo sustoti, bet praleido momentą ir folksvagenas vėl 
pasuko už kampo. 

Jis nubėgo patruliams iš paskos, akmenimis grįsta gatve iki 
sankryžos, bėgo vis greičiau, aplėkė visą kvartalą, nors gerai 
žinojo, kad šalutinėse gatvelėse automobilio nebuvo pastatęs. 
Galiausiai sustojo gaudydamas kvapą prie savo namų durų ir 
pažvelgė aukštyn. Trečiame aukšte, ten, kur buvo kambarys su 
daugybe po persikraustymo dar neišpakuotų dėžių, ten, kur 


71 


ant laminuotų grindų stovėjo paveikslai, o tuščias akvariumas 
tarnavo už šiukšlių kibirą, kaip tik ten tuo pat metu kažin kas 
atšlijo nuo užuolaidų. Kažin kas ilgais šviesiais plaukais. 

Gerai, užteks tos beprotystės. 

Markas įkišo ranką į kišenę ir kartu su registracijos blanku 
bei tuščia tablečių juostele išsitraukė mobilųjį telefoną. Savo 
gyvenime jam nedažnai tekdavo kviestis pagalbą, bet dabar 
pats vienas tikrai nebesusitvarkys. 

Pirmiausia paskambinsiu namo, kad pažiūrėčiau, ar Sandra 
pakels ragelį. Paskui Konstantinui, gal net ir policijai... 

— Po galais, kas čia dabar? - Markas ir vėl kalbėjo pats 
su savimi. Užlenkė telefono dangtelį ir vėl jį atlenkė. Išgirdo 
įprastą signalą, nykščiu perbraukė per ekraną su pažįstamu 
paveikslėliu, kuriame buvo pavaizduoti debesys, bet telefonas 
vis tiek atrodė svetimas. 

Nieko. 

Nė vieno įrašo. Jis nebegalėjo niekam paskambinti, nes visi 
telefonų numeriai buvo ištrinti. 


16. 


— Ne, Lukas - pavardė. Su u trumpąja. Taip, Markas Lu- 
kas. Ar jo jau ieškojote? 

Markas pridengė telefono mikrofoną ir pasilenkė į priekį 
prie taksisto, į kurio mersedesą ką tik įsėdo. 

— Karlo Markso gatvė, ties Hazenheidės parku. 

Vairuotojas savitai parodė supratęs nurodymą, kur važiuo- 
ti: šnarpštelėjo pro nosį ir garsiau atsuko radiją. Per garsiakal- 
bius suskambo indiška sitaro muzika. 

— Nieko? Numeris B-YG 12. Gerai, gerai. Tai jo nenuvilko? 
Ačiū. 

Jis baigė kalbėti su policijos skyriumi, su kuriuo jį sujungė 
informacijos tarnyba. Kitą akimirką jis loštelėjo į dirbtine oda 
aptrauktą sėdynę, kai dyzeliu varomas automobilis netikėtai 
padidino greitį. Jis apsidairė ieškodamas saugos diržo, bet tas 
buvo nulindęs už atlenkiamo atlošo. 

— Ar kas nors negerai? - šūktelėjo plikas vairuotojas ir 
įtariai dirstelėjo į veidrodėlį, ant kurio tabalavo du lošimo 
kauliukai iš veltinio. Tuo pat metu ant keleivio sėdynės atlošo 
uždėjo nuo anabolikų išsipūtusią ranką. Trūko tik pypkės, ir 
galėtų vaidinti Popajaus antrininką. 

Taip, tikrai kažkas negerai. Ką tik sutikau savo žmoną. Ir 
mielai prisisegčiau, kad išvengčiau jos likimo. Matote, ji mirė. 

— Viskas gerai, - garsiai tarė Markas. 

Jis mielai būtų pasislinkęs ant gretimos sėdynės, bet Popa- 
jus, regis, nemėgo, kad kas nors sėdėtų jam už nugaros. Taigi 
liko, kur buvęs, ir neprisisegęs diržo įsmeigė akis pro langą. 

Dar niekada, net ir niūriausiomis gedulo valandomis, jis 
nesijautė toks vienišas kaip tą akimirką. 
ekraną. Praėjo tik penkios minutės, per kurias suvokė, kad 
tikrąja to žodžio prasme prarado ryšį su savo gyvenimu. Jau 
ne kartą anksčiau buvo diskutavęs su draugais, kaip pakriktų 
pasaulis, jeigu staiga neliktų elektros. Bet niekada nepagalvojo, 
kad jeigu netektų telefono, būtų beveik tokia pat katastrofa. 
Visuomenėje, kurioje mobilusis telefonas tarnavo ne vien ko- 
munikacijai, bet buvo ir kompiuteris, per kurį tvarkomas visas 
socialinis gyvenimas, nėra paprastesnio būdo atkirsti žmogaus 
nuo išorinio pasaulio, kaip pavogti SIM kortelę. 

Pastaraisiais metais jis nė sykio nebuvo surinkęs jokio te- 

lefono numerio. Kam nors skambindamas numerius visada 
pasirinkdavo iš adresų knygelės. Skambinant Sandrai, Kons- 
tantinui, bendradarbei Rozvitai, bendrakursiui Tomui ir ki- 
tiems. artimiausiems kontaktams tereikėjo paspausti greitojo 
rinkimo mygtukus. Vienintelis numeris, kurį mokėjo minti- 
nai, buvo tas, kuris dabar mažiausiai galėjo pasitarnauti - jo 
paties. Visus kitus įsivedė į adresų knygelę ir pamiršo. 

Mokytis pamiršti. 
rinktus numerius, praleistus skambučius, SMS ir MMS žinu- 
tes - nieko. Tikriausiai klinikoje kažin kas bus ištrynęs iš te- 
lefono visą informaciją. Tyčia arba netyčia. Rezultatas vienas 
ir tas pats: jis buvo atkirstas nuo išorinio pasaulio. Žinoma, 
yra informacija, bet ji nieko negelbės - Konstantino Zenerio 
numeris buvo įslaptintas. Jeigu kas nors ir galėjo jam dabar 
padėti, tai tik uošvis. Viena vertus, jis ir pats gedėjo Sandros, 
kita vertus, jis buvo medikas. Jeigu Marką apsėdo beprotybė, 
Konstantinas žinos, ką daryti. Jo draugas Tomas tik gūžtelėtų 
pečiais ir imtų žerti niekam tikusius patarimus. Markas ir pats 
žino, kad reikia paskambinti į kliniką, kurioje lankėsi, į polici- 
ją, iškviesti avarinę spynų tarnybą. 

Bet ne taip lengva tą padaryti, kai pasas likęs bute, o be to, 
Markas dar nepersiregistravęs. Juk persikraustė tik prieš tris 
savaites. 

Negana to, Tomas visą laiką dirsčiotų į laikrodį ir prašytų 
kalbėti tyliau, kad nepažadintų vaiko, antraip žmona iškar- 
šianti jam kailį. 

Markas mąstė, ką byloja apie jį toji aplinkybė, kad pasta- 
raisiais metais nesisekė puoselėti draugysčių. Tiesą sakant, jo 
gyvenime buvo tik vienas bičiulis, o ir tas prieš šešias savaites 
paaukojo savo kūną mokslui. 

Sandra. 

Jis neįstengė aplankyti jos paskutinį kartą patologijos sky- 
riuje, kur dabar ją pjausto medicinos studentai. Todėl iki šiol 
dar nebuvo nustatyta oficiali laidotuvių data. 

— Kas šiandien vyksta? - šūktelėjo vairuotojas per petį. 
Jam nešovė mintis, kad galima prisukti garsą. 

— Ką turite galvoje? - sutrikęs paklausė Markas. 

— Na „Huxleys klube. Kas groja? 

Nejaugi aš panašus į tokį, kuris lankosi roko koncertuose? 

— Nė nenumanau. Man tik reikia užsukti į biurą. 

Popajus dirstelėjo į užpakalinio vaizdo veidrodėlį, vėl su- 
šnarpštė pro nosį ir nedviprasmiškai leido suprasti, ką mano 
apie darbą tokioje miesto vietoje. 

— Aš Azijos gerbėjas, - paaiškino jis nė neklausiamas. 

Tikriausiai tikėjosi sulauksiąs pripažinimo, kad net ir bū- 
damas kultūristas sugebėjo išsilavinti neįprastą muzikinį skonį. 
Markas stengėsi nekreipti į jį dėmesio. Jam reikėjo sukaupti vi- 
sas jėgas, kad dar sykį perkratytų mintyse klausimus, į kuriuos 
per pastarąsias minutes jo smegenys taip ir nerado atsakymo: 
kodėl negaliu patekti į savo butą? jeigu Sandra mirė, tai kaip ji 
atidarė man duris? jeigu ji gyva, tai kodėl manęs nebepažįsta? 

— Kuo jūs dirbate? - pasidomėjo vairuotojas. Dabar jam 
teko perrėkti ne tik sitaro garsus, bet ir nesuprantamą dispe- 
čerinės šnypštimą. 

Nesistebiu, kad nesugebu nieko doro sumąstyti. 

Iš pradžių jis norėjo iškart važiuoti pas Konstantiną. Bet 
paskui prisiminė, kad į „Kranto“ kompiuterį kadaise įsirašė 
visą savo mobiliajame telefone saugomą informaciją. Be to, 
vos kelių banknotų piniginėje neužteks nuvažiuoti nei į šei- 
mos vilą Zakrove, nei į privačią Konstantino kliniką Armijos 
gatvėje. 


75 


01621...? Markas suko galvą. Sandros ir Konstantino telefo- 
nų numerių kodai sutapo. Jis žinojo, kad jie abu baigėsi dviem 
šešetukais. Velnio skaičius, pajuokavo kartą Sandra. Gaila, kad 
ji nepasufleravo būdo, kaip prisiminti kitus keturis skaičius. Jis 
pasijuto grįžęs į laikus, kai su Beniu mokyklos kieme mėgino 
atrakinti dviračio spyną. Neįmanoma atsitiktinai surinkti tei- 
singo telefono numerio skaičių derinio. 

Na gerai, viena paskui kita. Dabar nuvažiuosi į biurą, duo- 
menis įrašysi į telefoną, pasiimsi pinigus ir susigrąžinsi savo gy- 
venimą. Savo tapatybę. 

Taksometras klaktelėjo rodydamas dvylika eurų trisde- 
šimt, ir Marko smegenis persmelkė viena mintis. Jis stengėsi 
ją nuslopinti, bet čia pat suprato, kad turi ją įgyvendinti, jeigu 
nori išsiaiškinti, kas vyksta. Jeigu kas nors manipuliavo jo te- 
lefonu, tą patikrinti galima tik su visu tuo nesusijusio žmogaus 
telefonu. 

— Atleiskite! 

Jis padėjo savo telefoną taip, kad vairuotojas jo nepastebė- 
tų, ir pasilenkė į priekį. 

— Gal galėtumėte man pagelbėti? 

Popajus bemat patraukė koją nuo greičio pedalo ir pasuko 
į dešinę, nors iki tikslo dar buvo likę du šimtai metrų. 

— Negalite susimokėti? —- paklausė įtariai ir atsigrįžo. Mar- 
kas pakišo telefoną sau po šlaunim. 

— Ne, ne. Man regis, kad pamečiau telefoną. Gal galėtumė- 
te man paskambinti? 

Markas parodė į vairuotojo telefoną, kabantį plastikiniame 
dėkle šalia taksometro. Jis tarnavo ir kaip navigatorius. 

— Pametėte? Juk įsėsdamas juo kalbėjote! 

Prakeikimas. Markas buvo toks nupušęs, kad to nė nebe- 
prisiminė. 

— Tai buvo kitas mano telefonas. O blekberis pradingo, - 
staigiai sumetė jis pameluoti. Matėsi, kad taksistas juo netiki. 

— Gal jūs žydras? - paklausė jis. 

— Kodėl to klausiate? 

— Todėl, kad tai žinomas triukas. Aš jums paskambinsiu, 
kad gautumėte mano numerį. Bet aš ne toks. Odinius drabu- 
žius mėgstu, bet tai dar nereiškia... 

— Ne, nieko panašaus. Aš tikrai noriu išsiaiškinti, ar savo 
tarnybinį telefoną kur nors pamečiau, ar palikau pas draugę. 
Paskambinčiau sau pats, bet šitas telefonas nusėdo. 

Jis ir vėl išsitraukė telefoną iš po šlaunies. Vairuotojas vis 
dar dvejojo. 

— Mano numeris vis tiek nerodomas. 

— Matote, tada jokios problemos nėra. 

Popajus įtempė bicepsą, paniekinamai sušnarpštė, paskui 
nepatenkintas ištraukė telefoną iš laikiklio ir surinko skaičius, 
kuriuos jam padiktavo Markas. 

— Pypsi, - pasakė jis po kiek laiko ir atitraukė telefoną nuo 
ausies. 

Markas išgirdo tylų pypsėjimą, nors jo ekranas įeinančio 
skambučio nerodė. 

Vadinasi, buvau teisus. Jie paprasčiausiai pakeitė SIM kor- 
telę. Bet kam? 

— Sakėte, kad palikote jį pas draugę? - vairuotojas nutrau- 
kė Marko mintis. 

— Taip. 

— Bet čia atsiliepė vyras. 

— Ką? 

Popajus padavė jam telefoną. 

— Alio? - išgirdo jis žemą balsą klausiant kelis kartus, kai 
priglaudė telefoną prie ausies. 

— Atsiprašau, tikriausiai suklydau. 

— Nieko baisaus. O kam skambinote? 

Markas pasakė jam savo vardą ir pavardę ir jau norėjo iš- 
jungti telefoną, bet tas vyras ėmė smagiai kvatoti. 

— Na, tada ten ir pataikėte, drauguži. Kokiu reikalu? 

— Ką sakote? 

Telefonas vos neišsprūdo jam iš suprakaitavusių rankų, 
pulsas, regis, mušė dukart tankiau. 

— Aš ir esu Markas Lukas, - tarė tas nepažįstamasis kitame 
gale ir sukikeno. - Palaukite, tuoj galėsim tęsti pokalbį. 

Pasigirdo šlamesys ir tas vyras prislopintu balsu tarė: 

— Kas yra, brangioji? 

Telefonas išslydo Markui iš rankos. Iškart po to, kai išgirdo 
moters juoką. 

Sandra. 


17. 


— Ei, pasiimkite grąžą! - riktelėjo taksistas jam pavymui, 
bet Markas nebeatsisuko. 

Jis iššoko iš automobilio laukan, nors ir žinojo, kad gry- 
nas oras vis tiek nebeišgelbės nuo vėmimo. Paprastai pykinti 
pradėdavo, kai išgerdavo tabletes. Bet dabar suvimdė vien tas 
telefono pokalbis su nepažįstamuoju. 

Nepažįstamasis, kuris vadinasi mano vardu? Gyvena mano 
gyvenimą“ 

Taksi sustojo kitoje gatvės pusėje. Kad ir labai pavargęs, 
Markas stengėsi paskutinius šimtą metrų iki šviesoforo nubėg- 
ti bėgte - norėdamas patekti į biurą, turėjo pereiti per gatvę, - 

bet jau už kelių žingsnių ėmė diegti šoną. Anksčiau be vargo 
galėdavo nubėgti dešimt kilometrų. Po avarijos jo būklė tapo 
panaši į vėžininko. O dabar, po visko, kas tądien nutiko, ne- 
buvo ko stebėtis. 

Konstantinas aiškino, kad bendra jo būklė silpna ne vien 
dėl šalutinio imunosupresantų poveikio, kurie turėjo neleisti 
atmesti skeveldros iš sprando. Tai tavo siela - tai ji panūdo ne- 
sitreniravusi bėgti maratoną, aiškino jis mėgindamas įkalbėti 
kreiptis į psichoterapeutą. 

Įsprendęs ranką į šoną Markas stengėsi iškvėpti tą skaus- 
mą, kaip buvo išmokęs brolis. Anuomet, kai jiedu dar buvo 
vaikai ir gaudavo sprukti nuo metro kontrolierių, kai tarp jų 
dar nebuvo iškerojusi neapykanta. 

— Aš einu iš proto, - skandavo jis. 

Per lietų skubėjo tik keli praeiviai ir nei laikraščių parda- 
vėjas, nei studentų porelė, nei užsieniečių šeimyna nesistebėjo 
galvą purtančiu ir kažin ką panosėje murmančiu vyru. Tik ne 
Berlyne. Ir ne šitame rajone. 

— Arba aš išprotėjau, arba jie man toje klinikoje kažką pa- 
darė, - spėliojo jis. 

Prieš šviesoforą Markas praėjo pro vaistinę, kurios langų 
grotos buvo nuleistos, bet viduje dar degė šviesa. Jis žvilgtelėjo 
į laikrodį. 21.57. „Šį vakarą dirbame ilgiau“ - Markas paste- 
bėjo vitrinoje iškabą. Pirmą kartą po ilgo laiko bent jau smul- 
kmena, regis, pavyks. 

Jam buvo likusios dar trys minutės vaistams nusipirk- 
ti. Markas paspaudė skambutį. Kitą akimirką už jo atsistojo 
vyriškis su plastikiniu maišeliu ir prisidegė cigaretę. Stiklinių 
durų atspindy Markas pastebėjo, kad anojo nosis kraujuoja. 
Jam buvo daugiausia aštuoniolika metų, o gal dar mažiau. 
Atspindys pranyko, kai pavargęs vaistininkas iš vidaus atidarė 

stiklinį langelį ir nepasisveikinęs linktelėjo galva. Rankoje jis 
dar laikė nuotolinio valdymo pultelį, kurį spaudinėjo perjun- 
ginėdamas televizijos kanalus, iki kol jo nesutrukdė. Markas 
padavė jam plastikinę juostelę, iš kurios jau buvo išspaudęs 
visas tabletes. Prie chalato prisegtoje kortelėje buvo parašyta 
A. Šteineris. 

— Aksemnosfaltas? - perskaitė jis nustebęs įrašą kitoje pu- 
sėje, lyg Markas būtų pareikalavęs heroino. - Ar turite receptą? 

Markas papurtė galvą. Iki šiol tuos vaistus gaudavo klini- 
kos vaistinėje po perrišimo. 

— Nesu tokių girdėjęs, - pakraipė galvą vaistininkas min- 
džikuodamas už prekystalio pusiau atvirais ortopediniais ba- 
tais. Markas girdėjo, kaip vieną po kito jis atidaro ir vėl uždaro 
metalinius stalčiukus. 

- Atneškite man iš karto dar ir aspirino, ir metokloprami- 
do lašų, - šūktelėjo jis vaistininkui iš paskos. 

Tas kietuolis Markui už nugaros nekantraudamas sudejavo 
ir išpūtė cigaretės dūmus tiesiai jam į sprandą. A. Šteineris nu- 
traukė paieškas ir nešinas vaistų maišeliu grįžo prie langelio. 

— Patikrinau. Tokių sandėlyje neturime. Bet jeigu ateisite 
rytoj, galėčiau užsakyti. 

Prakeikimas. Iki ryt negaliu laukti. 

Vaistininkas padėjo maišelį su kitais vaistais ant lentynėlės, 
įtaisytos prie langelio, ir paėmė banko kortelę. Atsinešė ir kor- 
telių skaitytuvą, kad nereikėtų grįžti dar sykį. 

— Ne, prieš mane dar tik kažin koks valkata. Tuoj pareisiu, 
brangute... 

Markas atsisuko į tą kietuolį, kuris kalbėjosi su savo drauge 
telefonu. 

— ..ir galėsime pratęsti, gerai? 

Pratęsti? Ką jie daro, kad iš pradžių sulaužo nosį? 

— Gal turite kitą? — išgirdo klausiant vaistininką ir vėl pa- 
linko prie langelio. 

— Kaip tai? 

A. Šteineris parodė jam skaitytuvo ekraną. 

Kortelė negalioja. 

— Negali būti, ji visiškai nauja. 

Markas padavė jam savo American Express, bet ir tos skai- 
tytuvas nepripažino. Vaistininkas ėmė nekantrauti. 

— Tada mokėkite grynaisiais, daktare Lukai. Keturiolika 
devyniasdešimt penki. 

— Arba patraukite savo subinę į šalį ir pagaliau praleiskite 
ūmų atvejį, - išgirdo jis burnojant sau už nugaros. 

Bet Markas nebekreipė dėmesio nei į Šteinerį, nei į krau- 
juotą snarglių. Mat tą akimirką lango atspindy pamatė, kad 
viename lange kitoje gatvės pusėje užgeso šviesa. 

„Krante“! Jo biure. 

— Tuoj grįšiu, - šūktelėjo jis ir pastvėrė vaistus nuo lenty- 
nėlės. 

— Ei! - pasipiktinęs suriko vaistininkas. 

— Nesijaudinkite, aš čia dirbu. Tuoj atsinešiu pinigų, gerai? 

Į ilgas diskusijas jis dabar negalėjo leistis. Skubėjo į biurą, 
prie darbo stalo. Ten buvo viskas, ko reikėjo, kad rastų kelią 
atgal į savo gyvenimą: grynuosius pinigus užrakinamame stal- 
čiuje ir telefonų numerius kompiuteryje. 

Tad nustūmė šalin tą kietuolį ir nubėgo Karlo Markso ga- 
tve, kuria, nepaisant vėlyvo meto, dar važinėjo tiek daug ma- 
šinų kaip pagrindine kokio mažo miestelio arterija. 

— Sveiki! - šūktelėjo jis dar nuo pėsčiųjų salelės gatvės vi- 
duryje. 

Sportinis automobilis tyčia nėrė per balą ir aptaškė jo džin- 
sų klešnes. Jis to nė nepastebėjo, nes dar sykį šūktelėjo vyru- 

kui, kuris atsiklaupęs prie laukujų jo biuro durų kabino spyną 
ant nuleistų lauko žaliuzių. 

- Ei, su jumis kalbuosi! - vėl sušuko Markas, kai pagaliau 
pribėgo prie jo. - Kas jūs toks? 

— Ak, čia jūs man? - vyrukas pakėlė akis. 

Jis buvo vos per trisdešimt, aukštai nuaugęs, mūvėjo nu- 
trintus džinsus ir avėjo sportbačiais, į kuriuos Marko koja net 
ir skersai įlįstų. Jis prisidengė veidą delnu, kad lietaus lašai ne- 
kristų tiesiai į akis. 

— Kas nutiko? - paklausė jis maloniai ir atsistojo. Už Mar- 
ką buvo mažiausiai dviem galvom aukštesnis. 

— Kas jūs toks? 

— O kas to klausia? 

— Šitos įstaigos, kurią dabar rakinate, biuro vadovas, o ka- 
dangi jūsų nepažįstu, man kyla klausimas, ko jums čia reikia? 
Kas jums davė raktą? 

Vyrukas dirstelėjo kairėn, paskui dešinėn, lyg ieškotų šio 
myn į Marką. 

— Kuri šiandien diena? 

- Lapkričio dvyliktoji. O ką bendra tai turi su mano klau- 
simu? 

— Maniau, kad balandžio pirma. 
rankas portfelį ir nusisuko. 

— Gal tyčiojatės iš manęs? 

Vyrukas dirstelėjo per petį. 

- Juk jūs pradėjote. 

Jis vis labiau tolo nuo „Kranto“. Markas stengėsi neatsilikti. 

- Palaukite, sustokit. Arba iškviesiu policiją! - šaukė jis ir 
pats pasijuto juokingai. 

— Dėl ko iškviesite? 

— Kad praneščiau apie įsilaužimą į mano biurą. 

- Jūsų biurą? 

— Taip. 

Tas milžinas sustojo. 

— Ir kodėl man visos bėdos nutinka per vieną dieną? - su- 
dejavo jis pakėlęs akis į tamsų dangų. 

Jis, regis, nė nebejuto ant veido krintančių lašų. Markui pa- 
sirodė, kad tą vaikiną jau buvo kažkur matęs. 

— Drauguži, aš šio biuro vadovas. Ir neturiu jokio suprati- 
mo, kas esate jūs. 

—- Anekdotas, - sušuko Markas išsitraukdamas savo raktų 
ryšulį. 

Tada nubėgo kelis metrus atgal prie biuro, o nepažįstama- 
sis liko stovėti lietuje purtydamas galvą. 

— Aš esu Markas Lukas ir aš... 

Jis užsikirto ir negalėdamas patikėti žiūrėjo į pakeistą ka- 
binamą spyną. Nereikėjo nė bandyti. Šitam dideliam cilindrui 
tinkamo rakto jis neturėjo. Vis tiek ėmė bandyti vieną raktą po 
kito, bet tada išgirdo balsą tiesiai sau už nugaros. 

— Markas Lukas? 

Jis linktelėjo. 

— Niekada tokio negirdėjau. 

Markas atsistojo. 

— Gerai, tada paskambinkite Rozei. 

— Rozei“ 

— Mano asistentei. Ji čia biure tvarko reikalus. 

- Ne, jūs klystate. Čia nedirba nei Markas Lukas, nei jokia... 

— Baikit čia visas šitas nesąmones, - šiurkščiai pertraukė jį 
Markas. - Reikalauju, kad tučtuojau paskambintumėte Rozvi- 
tai Bernhard. 


— Gerai jau, gerai. 

Vyrukas raminamai iškėlė aukštyn abi rankas ir išsitraukė 
mobilųjį telefoną. Matėsi, kad buvo baigęs konfliktų deeskala- 
cijos kursus ir stengėsi vykdyti lengvai išpildomus neprogno- 
zuojamo asmens reikalavimus. 

— Tik pasakykite man Rozės numerį, - paprašė jis. 

Markas stvėrėsi už sprando ir sumirksėjo. 

Numeris. Prakeikimas. Net ir savo paties numerio gerai ne- 
bepamenu. 

— Nežinau jos numerio, - prisipažino ilgokai patylėjęs. 

Lietus sumažėjo. Viskas, regis, apmirė. Vėjas, automobiliai 
gatvėje, laikas. Tik širdį vis taip pat vėrė skausmas. 

- Ar jums kas nors nutiko? - išgirdo, kaip tarsi iš kažkur 
toli klausia tas vaikinas. Jo balsas buvo išties susirūpinęs. 

— Aš... aš nežinau. 

— Jūs tikrai prastai atrodote. Jūsų akys... ar kada nors jas 
išsityrėte? 

— Ne, tai tik šalutinis poveikis... 

— Jūs vartojate vaistus? 

Nepažįstamojo balse nuskambėjo supratimas. 

— Taip, bet problema ne ta, - Markas pamėgino išsklaidyti 
klaidingą įspūdį. 

Aš ne psichopatas. Bent jau šįryt toks dar nebuvau. 

Jis krūptelėjo pajutęs ant alkūnės ranką. 

Nors tas milžinas atrodė panašus į krepšininką, bet buvo 
rūkalius. Jis stovėjo taip arti Marko, kad jautėsi į drabužius 
įsismelkęs nikotino kvapas. 

— Paklausykite, - maloniai kalbėjo tariamas biuro vadovas 
toliau, - mano darbas - spręsti kitų žmonių problemas, o aš 
šiandien jau sykį susimoviau. Gal bent jums galėsiu padėti? Ką 
pasakytumėte, jeigu mano žmona palauktų dar pusvalandį, o 
aš per tą laiką nuvežčiau jus namo? 

Namo. 

Markas liūdnai nusijuokė, bet nepažįstamasis neatstojo. 

— Gal yra kas nors, kam galėčiau apie jus pranešti? 

Jo žvilgsnis užkliuvo už Marko vestuvinio žiedo. 

— Jūs vedęs? 

Markas nusikvatojo dar garsiau, dar niūriau. Paskui staiga 
nutilo ir mostelėjo į duris už nugaros. 

— Ne, aš niekur nevažiuosiu. Man reikia čia įeiti. 

Šypsena nuo kostiumuočiaus veido pradingo. 

— Man labai gaila. Negaliu jūsų įleisti. Į „Krantą“ ne darbo 
laiku svetimiems užeiti neleidžiama. Bet turiu jums pasiūly- 
mą. Dabar nuvažiuosime į kliniką... 

Ne. Jokių ligoninių. 

— „ten jūs nusiraminsite ir... 

Ne. Nenoriu dar kartą... nors. 

— ..jus patikrins... 

Kodėl gi ne? Klinika. 

Markas pasisuko į šoną ir pažvelgė į kitą gatvės pusę, kur 
vaistininkas, išėjęs laukan, kažką neaiškiai jam šaukė, kas ti- 
kriausiai reiškė, kad pagaliau norėtų pamatyti savo pinigus. 
Bet jis vėliau jam viską paaiškins. Galų gale vaistininkui liko 
jo kredito kortelės. Rytoj susimokės. Kišenėje likusių penkio- 
likos eurų turėtų pakakti, kad išsikapanotų iš šitos beprotybės. 

Po šimts, ir kodėl neužsirašiau tos seselės numerio? Leanos 
Šmit? 

Jis nė nesiklausė, kai ji sakė jam telefono numerį, ir Markas 
dabar neįstengė suprasti, kodėl prieš pusę valandos pasiuntė 
kuo toliau moteriškę, kuri nešiojasi penkiolika tūkstančių 
eurų ir gali patvirtinti jo tapatybę. 

- Gerai, eime su manim, - Markas nutvėrė tą vyruką už 
rankovės. 

— Ką? Kur? - jis stengėsi nusikratyti Marko, bet tasai sulei- 
do nagus į lietpaltį. 

— Eisime į policiją. Kartu. 

— Nė už ką. 

— Dar ir kaip. Tą ir padarysime, o tada ir pamatysime, ku- 
riam iš mudviejų reikia medikų pagalbos. 

— Pasakiau, kad neisiu. Tik ne vėl į policiją. 

Markas akimirką taip sutriko, kad paleido rankovę. 

— Vėl? - pakartojo jis. 

— Šiandien jau ir taip visą dieną prasitampiau su „mentais“ 
ir džiaugiuosi pagaliau jų atsikratęs. 

— Čia jau buvo policija? - Markas parodė į „Kranto“ du- 
ris. - Biure? 

— Žinoma, geriau įsižiūrėkite į mano veidą, - vyrukas nu- 
sitraukė nuo galvos gobtuvą. - Argi neatpažįstate? 

Pažįstu, tik nežinau iš kur. 

— Ne, o ką? 

— Tai ir džiaukitės. Tada negirdėjote istorijos apie Juliją. 

- Juliją? 

— Mergaitę, kuri nusižudė Noikelno baseine. 

Vyrukas ir vėl užsitraukė gobtuvą ant galvos ir pakumpęs, 
kaip įprasta išstypėliams, nuėjo prie savo automobilio, palikto 
gatvėje. 

Markas liko stovėti. Jį apniko jausmas, lyg nutolo dar viena 
jo gyvenimo dalis. 

— Kas jai nutiko? - suriko tam vyrukui pavymui. - Pasaky- 
kite man: kas nutiko? 

Vaikinas jau laikė suėmęs durelių rankeną, bet atsisuko pa- 
skutinį kartą ir pažvelgė pavargusiomis akimis. Iš jų sruvo toks 
begalinis liūdesys, kokį Markas buvo matęs vos kelis sykius. 

— Aš neįstengiau jos sulaikyti, - tarė jis ir spyrė į savo auto- 
mobilio padangą. Jo balsą beveik visiškai prarijo gatvėje ūžian- 
tys automobiliai. - Julija tiesiog ėmė ir nušoko. 


18. 


Tai, iš ko žmogus semiasi stipriausių jėgų, kartu yra ir jo sil- 
pniausia vieta - šeima. Ne veltui mafijos sluoksniuose įprasta 
žudyti ne patį priešą, o visus tuos, kurie išdavikui brangūs: tė- 
vus, draugus, žmoną ir, žinoma, vaikus. Visų pirma vaikus, nes 
jie - kiekvieno vyro Achilo kulnas. Ypač, jeigu tai - mergaitės, 
kaip Keno Zukovskio atveju. Dvi iš jų, penkerių ir septyne- 
rių metų, vieną popietę žaidė sodelyje su lapais, grėbstė juos į 
krūveles ir vėl mėtė viena į kitą. Mažiausioji, susisupusi į storą 
šiltuose namuose. Bent jau taip spėjo Benis, nuo vidurdienio 
stebėjęs Zukovskio namelį. Per tą laiką sutemo, bet visuose 
aukštuose dar degė šviesos. 

Jau nebeilgai... 

Benis paskutinį kartą dirstelėjo į suglamžytą lapelį ran- 
kose. Tai buvo sąrašas, kurį jis sudarė per paskutines dienas 
klinikoje. Teko rašyti vaškinėmis kreidelėmis, nes pacientams 
neleidžiama turėti aštrių daiktų. Nuo apžiūros, kai buvo nu- 
spręsta jį išleisti, tą lapelį jis taip dažnai išlankstydavo ir vėl 
sulankstydavo, kad jo kraštai apspuro. Dabar jis vos kelios die- 
nos laisvėje, o du vardai iš dešimties jau buvo išbraukti. 

Plonytį popierėlį Benis įkišo atgal į automobilio dėtu- 
vę. Paskui nuleido kairį petį ir pakreipė galvą, kad net kaklo 
slanksteliai trakštelėjo. Išsinuomotas automobilis, kurį parū- 

pino Valka, puikiai tiko stebėjimui. Sėdynes vienu mygtuko 
spustelėjimu buvo galima nuleisti, net ir stovint veikė šildymo 
sistema, be to, jis itin tiko Vestendui: nei per prabangus, nei 
per pigus, tad nekrito į akis tarp neįperkamų visureigių ir li- 
muzinų. 

Benis nusižiovavo. Kaip visuomet, jo mintys, nepaisant 
ilgo laukimo, nerimo: mąstė apie tai, kaip galėjo šitaip įsipai- 
nioti su Valka. 

Jųdviejų istorija buvo būdinga Berlynui, paaugliškų svajo- 
nių miestui. Mat jei norėjai čia, sostinėje, tautos vargšų prie- 
glaudoje, padaryti karjerą, beveik neturėjai šansų nei aukšto- 
siose finansų srityse, nei kaip pramonės vadybininkas, nei ku- 
rioje nors didelėje advokatų firmoje. Geriau apmokamų darbo 
vietų pasitaikydavo tiek pat dažnai kaip ir šunų neapdergtų ga- 
tvės atkarpų. Kai kur - Potsdamo aikštės šviesų jūroje arba kur 
nors pakraščiuose, kaip čia, Grunevalde, buvo galima numany- 
ti, kaip viskas atrodytų, jeigu kas ketvirtas negyventų iš pašal- 
pos ir keturiasdešimt procentų vaikų nebūtų atsidūrę žemiau 
skurdo ribos. Vaikai, kurie - jeigu apskritai - galėjo svajoti apie 
tokią karjerą, kai net ir nebaigus mokyklos įmanoma praturtė- 
ti, važinėti greitais automobiliais ir suvilioti daugybę moterų. 
Karjerą futbolo aikštėje arba, kaip jo atveju, muzikos versle. 

Benis užsimerkė ir prisiminė tuos laikus, nulėmusius šią 
dieną. Iš pradžių Markas nenorėjo priimti jo į grupę. Daugiau 
iš principo, nes tai, kad Benis nemokėjo nei dainuoti, nei groti 
kokiu nors instrumentu, nebuvo argumentas, mat ir kitų gru- 
pės narių tai nesulaikė nuo „The Cure“, „Depeche Mode“ ir 
kitų garsenybių išdarkymo. Jie pasivadino „N. R.“ - „Naujieji 
romantikai“, išsidažydavo kaip Robertas Smitas ir kas antrą 
vakarą repetuodavo laidojimo namų rūsyje. Ta firma priklau- 
sė Karlui Valkai, Edžio tėvui, jis ir užleido jiems patalpą šalia 


lavoninės. Už tai reikėjo kęsti jo storulį choleriką sūnų kaip 
būgnininką, nors jis labiau norėjo dainuoti. Bet vieta prie mi- 
krofono jau buvo atiduota Markui, kurio balsas, nors ir neto- 
bulas, vis dėlto skambėjo harmoningiau negu Valkos. Pirmai- 
siais metais jie grojo taip blogai, kad Edžio tėvas šaipėsi, jog jie 
sužlugdysią jo verslą, nes mirusieji ims ir prisikels. Paskui jie 
ėmė koncertuoti mokykloje, privačiuose vakarėliuose ir įmo- 
nių šventėse. Geriau negrojo, bet išgarsėjo — ir tada prasidėjo 
visos bėdos. 

Anuomet dar nebuvo gangsterių kaip Amerikoje. Niekas 
neturėjo šaunamųjų ginklų, gatvėse mušdavosi kumščiais, o 
ne švaistydavosi peiliais. Bet po kiekvieno koncerto stiprėjo 
konkurencija su kitomis mokinių grupėmis. Ypač nuožmiai 
jie konkuravo su „Psichais“, kurių grojimas skambėjo veikiau 
kaip statybų triukšmas, o ne roko ritmu atliekama liaudies 
muzika. Tuo pat metu Benis tuo labiau buvo stumiamas į šalį, 
kuo populiaresnis darėsi jo brolis. Ilgomis blakstienomis, gar- 
banotais plaukais ir švelnių veido bruožų Benis atrodė kaip 
pati tikriausia auka. Tokiam geriau Žaisti tenisą Cėlendorfo 
teniso klube, o ne stalo futbolą Noikelno jaunimo laisvalaikio 
centre. Anksčiau Markas stengdavosi jį apginti. Nepaisydamas 
savo paties pamokų tvarkaraščio lydėdavo į mokyklą metro. 
Bet dabar jau nebegalėjo visą laiką būti šalia. Ypač tada, kai jie 
repetuodavo arba koncertuodavo. Taigi nutiko tai, kas ir turė- 
jo nutikti. Vieną vakarą Benį atskaldė du „Psichų“ nariai. Visą 
savaitę jis negalėjo vaikščioti. Ir dar savaitę skaudėjo išnarintą 
žandikaulį. 

Markas siautėjo iš įtūžio. Tie kiaulės pasirinko silpniausią 
grandį. Tą dieną jis su Valka sukūrė du planus, kurie vėliau 
turėjo sunkių pasekmių, ir nuo tada prasidėjo tragedija. Jie 
priėmė Benį į grupę, nors jis ir nemokėjo groti jokiu instru- 

mentu. Jis buvo gabus - jeigu apskritai turėjo kam nors ga- 
bumų - vaizduojamajam menui, bet jokių gabumų čia ir ne- 
reikėjo. Valka suprato, kaip panaudoti Benio sumanumą: jis 
organizuos koncertus, tvarkys pinigus ir atsiskaitinės su kon- 
certų rengėjais. Taip mažasis, jautrusis broliukas tapo jų vady- 
bininku, laisvalaikiu rašančiu melancholiškus tekstus jų kūry- 
bai, tik niekas į tai neatkreipdavo dėmesio. Be to, stipriausius 
mokyklos vaikinus jie įgaliojo darbuotis apsaugininkais, kurie 
per jų koncertus turėjo pasirūpinti saugumu prie scenos ir už- 
kulisiuose. Taip prasidėjo Valkos karjera apsaugininkų klane, 
kuriame vėliau Beniui buvo skirta buhalterio vieta. 

Benis atsimerkė ir krūptelėjo pastebėjęs namuose kažin ką 
judant. 

Gerai, pradėsime. 

Žiemos sode, kuris tarnavo kaip darbo kambarys, nuo ra- 
šomojo stalo pakilo apkūnus vyras. 

Benis paėmė laikraštį, gulintį ant keleivio sėdynės, ir ap- 
vertė kita puse. 


„Mirtis stovi prie durų“ 


antraštė paskutiniame puslapyje tiko puikiai. Silpnoje šviesoje, 
į automobilį krintančioje iš senamadiško gatvės žibinto, vos 
galėjai įžiūrėti atskirus to straipsnio žodžius, bet to ir nerei- 
kėjo. Benis mokėjo jį mintinai ir suprato Edžio įniršį. Valkos 
vardas ten nepaminėtas nė sykio, bet ir taip aišku, į ką buvo 
nusitaikęs demaskuojantį straipsnį parašęs žurnalistas. Kenas 
Zukovskis kruopščiai atlikdavo savo darbą. Tikriausiai jis ką 
tik darbą nutraukė, kad pabučiuotų prieš miegą savo myli- 
miausias dukreles, paskui ir vėl šės rašyti kito demaskuojančio 
straipsnio. 

Benis vėl padėjo laikraštį į šalį ir palaukė dar pusvalandį. 
Kai visos šviesos, išskyrus Keno darbo kambario, užgeso, jis 
išlipo. 

Benis stabtelėjo pamatęs Keną, grįžtantį į apšviestą darbo 
kambarį su stiklu rankoje. Bet paskui prisiminė Valkos žo- 
džius ir prisivertė eiti pirmyn. 

„Devyniasdešimt tūkstančių eurų, Beni. Prieš keturias sa- 
vaites paskambinai man ir aš išpildžiau tavo prašymą. Pusę 
slapta perdaviau tau į tą psichy kaliūzę, kitą pusž pervedžiau 
į to šikniaus gydytojo sąskaitą Čekijoje. Lygiai taip, kaip tu no- 
rėjai.“ 

Benis atidarė sodo vartelius ir prasmuko pro pavėsinę. Su- 
lig kiekvienu žingsniu skausmas perverdavo dešinę blauzdą. 

„Iš karto tave įspėjau, kad tai nepavyks. Bet tu manęs nepa- 
klausei, o dabar bašlių nebėra.“ 

Benis sustojo prie namo durų. 

„Tave išdūrė, Beni - su mano pinigais. Bet tu man patinki, 
Beni. Ilgai tvarkei mano popierius ir niekada manęs neapmovei. 
Todėl ir duodu tau šansą atidirbti už skolas.“ 

Benis tyliai pasibeldė. Vieną sykį. Paskui po trumpos per- 
traukėlės vėl. 

„Pasirūpink, kad Zukovskis neberašytų apie mane jokio 
mėšlo.“ 

Išgirdęs, kaip žiemos sode nuo rašomojo stalo ant ratukų 
atsistūmė kėdė, iš striukės kišenės išsitraukė sodo žirkles. 

„Užlenk jį.“ 

Jis lėtai skaičiavo nuo dešimt atgal. Sulig keturiais durys 
atsivėrė. 

— Kenas Zukovskis? 

Tas vyras žvelgė į jį nustebęs, bet neatrodė nemalonus. 

— Taip, o ką? 


„Ir atnešk man kaip įrodymą visus tuos mėšlinus pirštus, ku- 
riais jis rašo tuos sušiktus straipsnius apie mane.“ 

— Jūs nukritote? Jums padėti? 

— Ne. 

Benis papurtė galvą ir suspaudė sodo žirkles. Viena ašme- 
nų pusė dar buvo aplipusi paskutinės Valkos aukos, nukankin- 
tos galiniame gėlių parduotuvės kambaryje, krauju. 

„Žiūrėk į tai kaip į gydymą nuo jautrumo, mažuli. Tau 
paprasčiausiai reikia bent kartą išleisti visą įniršį, tada viskas 
pavyks.“ 

— Man niekuo nebepadėsite. Labai gaila. 

Taip taręs Benis įsiveržė vidun. 


19. 


Kitas taksi, kita vairuotoja. Vis tas pats košmaras. Markas šiek 
tiek pravėrė langą, kad įleistų vidun gryno oro, bet tuoj pat jį 
uždarė, nes nebegalėjo suprasti, ką kalba toji moteris, kurios 
telefoną sužinojo iš informacijos. 

— Man labai gaila, bet nesu tam įgaliota. 

— Aš jo Žentas. 

— Deja, negaliu tuo įsitikinti telefonu, daktare Lukai. 

Susinervinęs Markas tik sudejavo ir tuščiomis akimis pa- 
žvelgė į automobilį, sustojusį šalia jų prie šviesoforo. Du vai- 
kai, įsitaisę ant užpakalinės sėdynės, kaišiojo jam liežuvį, o kai 
jis nusisuko, nusikvatojo. 

— Tai tada duokite jam signalą, - prašė jis toliau. 

— Tai beprasmiška, profesorius Zeneris dabar operuoja. Ir 
taip pasakiau jums daugiau, negu man leidžiama. 

To negali būti. 

Jis pažinojo registratūros darbuotoją, ir ne vien iš perri- 
šimų. Žinojo, kad ji laiko šunį, dešinės rankos nagus lakuoja 
skirtingomis spalvomis, o kalbėdama telefonu vedžioja tuši- 
nuku registracijos blankų raides. Ji tikrai žinojo, kas jis. Bet 
vis tiek kalbėjo su juo kaip su nepažįstamu. Mandagiai, bet per 
atstumą. Ir kuo primygtiniau jis kalbėjo, tuo šalčiau skambėjo 
jos balsas. 

— Gerai, gal tada jam bent pasakytumėte, kad paskambintų 
man, kai tik išeis iš operacinės? Labai skubus reikalas. 

Markas jau norėjo baigti pokalbį, bet staiga prisiminė, ko 
norėjo paklausti. 

— Palaukite! Sakykite, ar matote mano numerį ekrane? 

— Ne, jo nerodo. 

Prakeikimas. Senuoju numeriu jis man neprisiskambins. 

— Bet jeigu profesorius tikrai yra jūsų uošvis, tai juk žinos 
jūsų telefono numerį. 

Darbuotojos balse negalėjai neišgirsti cinizmo gaidelės. 

— Taip, tikrai. 

Markas baigė pokalbį, atsirėmė galva į priekinį atlošą ir pa- 
sitrynė smilkinius. Nei vėsi dirbtinė oda, nei nykščių masažas 
nepadėjo sumažinti skausmo. Ir kodėl jis nusipirko aspirino 
su vitaminu C, o ne tablečių nuo skausmo, kurių nereikėtų 
užsigerti vandeniu? 

— Ar jums ten gale viskas gerai? 

Markas be garso nusijuokė. 

Ar viskas gerai? 

Taip, jeigu pamiršime, kad mergaitė, kuriai jis šiandien vi- 
durdienį išgelbėjo gyvybę, mirė, o žmona, kuri neseniai gulėjo 
pašarvota, gyva, bet jo nebepažįsta, taip, tada viskas gerai. 

- Ar jums būna tokių dienų, kai atrodo, kad pasaulis ima 

suktis į kitą pusę? - paklausė jis ir pirmą kartą pasižiūrėjo į 

vairuotoją. Pažinčių skelbimuose ji tikriausiai aprašytų savo 
figūrą kaip moterišką, reikiamose vietose apvalainą. O iš tiesų 
ji buvo užsėdusi sėdynę nuo durelių iki pat pavarų svirties. 

- Kaip tame posakyje: „Sustabdykite Žemę, noriu išlip- 
ti ? - paklausė ji. 

Ji maloniai nusijuokė, jos juokas tiko prie spalvingų me- 
džiagos juostų, kuriomis buvo apsivyniojusi. Markas spėjo, 
kad jos drabužis afrikietiškas ir dera prie trijų afrikietiškų ka- 
syčių, tabaluojančių ant sprando. 

— O taip, žinau, apie ką kalbate. 

Taip, aišku, kad žinai. 

Automobilis staiga sustojo, nes kažkokia porelė būtinai už- 
simanė suspėti į autobusą kitoje gatvės pusėje ir šoko tiesiai 
jiems po ratais. 

— Vakar čia sėdėjo toks senukas. Mielas seniokas. Atrodo, 
arti aštuoniasdešimties. Bevažiuodamas staiga pamiršo, kur 
važiuoja. 

Gerai jau, gal tu ir turi šiokį tokį supratimą. 

— Dar blogiau. Jis net nebežinojo, kad važiuoja taksi. Įsi- 
vaizdavo, kad aš jį pagrobiau ar kažkas panašaus. 

— Tai ką tada darėte? - paklausė Markas ir vėl pažvelgė pro 
langą. Švytinti automobilių nuomos reklama praskriejo pro 
šalį. 

— Vaikeli, jeigu ir išmokau ko nors per gyvenimą, tai vieno: 
kai kiti išprotėja, privalai išlaikyti sveiką protą. 

Ji dusyk supypino sveikindama kolegą, kuris priešais ją 
įsuko į Frydricho gatvę. 

- Tiesiog nekreipiau dėmesio į to senioko šūkavimą ir nu- 
vežiau tiksliai ten, kur buvo nurodęs, kai įsėdo. Visiškai pa- 
prastai. Laimei, ten jau laukė jo dukra. 

Ji sustojo antroje eilėje ir dirstelėjo į galinį veidrodėlį. 


94 


— Alcheimeris. Kasdien susipažįsti su naujais žmonėmis, 
ar ne? 

Ji taip garsiai nusijuokė, lyg ką tik būtų sukūrusi tą nuval- 
kiotą juokelį. Paskui abejodama pažvelgė pro šoninį langą. 

— Sakėte, Prancūzų 211? 

Automobilis staiga sustojo, kai ji atsisuko atgal. 

— Taip, o ką? 

— Tada tikiuosi, kad turite šalmą. 

Sukikenusi paėmė kvitų knygelę. Markas numojo ranka ir 
ištraukė iš piniginės paskutinius pinigus. Tada išlipo, kad įsiti- 
kintų, jog akys nemeluoja. Mat tai, ką išvydo sėdėdamas taksi, 
buvo taip neįtikėtina, kad reikėjo pažiūrėti iš arčiau. 

Duobė. 

Kuo arčiau jis ėjo prie tvoros, tuo lėčiau dėliojo kojas. Ga- 
liausiai taip sulėtino žingsnius, lyg eitų pavojingu skardžiu ant 
aukšto kalno. Ir darė tą visai neperkeltine prasme. 

Vėjas pūtė į veidą, lietus trukdė gerai matyti. Bet ne tiek, 
kad neperskaitytų prekybos namų numerių, kurie stūksojo 
kairėje ir dešinėje. Marką nukrėtė šiurpas. 

Tai neįmanoma. 

Kairėje 209. Dešinėje 213. 

Jis žengė dar vieną platų žingsnį ir vos ne nosimi dūrė į 
skelbimą, įspėjantį apie draudimą vaikščioti po statybvietę. 

Paskui vėl pažvelgė į kairę, į prekybos namų kontorą - 
ant to namo kabojo 209 numeris. Tada - į dešinę, į privataus 
banko pastatą. Galiausiai dirstelėjo žemyn. Į septynių metrų 
statybos duobę, kurios vietoje dar šiandien per pietus stovėjo 
211 namas - Bleibtrojaus klinika, tik ji dingo lygiai taip pat 
kaip ir likučiai normalaus gyvenimo, subyrėjusio į tūkstančius 
gabalėlių. 

20. 


Iki mirties - jis mirė nuo kepenų nepakankamumo sulaukęs 
penkiasdešimt septynerių - Marko tėvas buvo įmonių konsul- 
tantas, meno vadybininkas, turėjo daugybę viešbučių ir kazino 
kompleksų Pietų Afrikoje, buvo dviejų nesantuokinių vaikų tė- 
vas, alkoholikas, kompozitorius, komiksų piešėjas, kultūristas 
ir net garsus rašytojas, pasaulinės šlovės sulaukusias knygas pa- 
sirašinėjęs slapyvardžiu. Visu tuo užsiėmė papildomai prie pa- 
grindinės nusikaltėlių advokato veiklos. Ir tik savo vaizduotėje. 

Žinoma, apie savo nuotykius tariamame pasaulyje Fran- 
kas Lukas niekam iš namiškių nepasakojo. Lygiai taip pat, kaip 
nei Markui, nei Beniui, nei savo žmonai nepranešė ir apie tai, 
kad maža kontora, į kurią kas rytą išsiruošdavo nešinas tuš- 
čiu portfeliu, jau seniai dirbo nuostolingai - nuo tada, kai jo 
pakvaišimas ėmė matytis buhalteriniuose dokumentuose. Bet, 
nepaisant šizoidinių nukrypimų, su keliais lengvatikiais klien- 
tais jam vis tiek kažkaip pavyko pratempti dar dvejus su puse 
metų. Net ir Anita, kontoros sekretorė, beveik iki pat jo mir- 
ties ateidavo pusę dienos dirbti kone už dyką, kol suprato, kad 
niekada negalės dalyvauti būsimame statybų projekte Brazili- 
joje, nes ir šis egzistuoja tik jos skolose paskendusio darbdavio 
vaizduotėje. 

Visa tai - Franko Luko šizoidinis sutrikimas ir katastro- 
fiška finansinė šeimos padėtis - išaiškėjo tik tada, kai vieną 
dieną į duris paskambino policininkai, kad dar kartą apklaus- 
tų Marko seserį dėl išprievartavimo. Policininkai sutriko išgir- 
dę šeimos reakciją. Mat nebuvo nei prievartautojo, nei sesers. 
Frankas pirmą kartą gyvenime papasakojo savo pasakėles ne 


tiems, kam reikia. 

Žinoma, jie šį tą numanė. Nei vaikams, nei motinai ne- 
praslydo pro akis jo nuotaikų kaita, bemiegės naktys, nuolati- 
nis prakaitavimas ir polinkis viską dramatizuoti. Bet argi savo 
tėvo ir vyro jie nemylėjo iš dalies dar ir dėl to, kad tikrovė jam 
ne itin rūpėjo? Argi nemylėjo jo už fantazijos kupinas, roman- 
tiškas, neįtikėtinas istorijas, kuriomis užkariavo savo žmonos 
širdį ir kurių Markas su Beniu, būdami maži, išsižioję klausė- 
si palubėje įtaisytoje lovoje? Ir argi geram advokatui netenka 
kartais riesti istorijų, kad ištrauktų savo klientus? 

Bijodami tiesos namiškiai nesigilindavo į per sekmadie- 
ninius pietus pasakojamų per savaitę nutikusių istorijų smul- 
kmenas. Jo žmona vis dažniau slapta išnešdavo tuščius bute- 
lius į stiklo taros konteinerius, kad nei vaikai, nei kaimynai 
nieko nesužinotų. Bet ji vis tiek niekada netikėjo, kad jos vyras 
turi problemų dėl alkoholio, o ir Markas dabar jau nebebuvo 
tuo įsitikinęs. 

Vėliau gydytojai jam aiškino, kad kliedesius sukeldavo ne- 
saikingai vartojamas alkoholis, kurio periodiškai griebdavosi 
jo tėvas. Bet Markui atrodė, kad buvo veikiau priešingai. Jo tė- 
vas niekada negėrė tam, kad panirtų į tariamą pasaulį. Jis visą 
laiką jame gyveno ir tik prašviesėjimo momentais stverdavosi 
butelio, kai savivokos kančios tapdavo nebepakeliamos. Mar- 
kas dažnai galvodavo, kad negali būti nieko baisesnio už tą 
akimirką, kai atsitraukia iliuzijos uždanga ir atsiveria vaizdas 
į už jos slypinčią žiaurią tikrovę. Tai ta akimirka, kai pajunti, 
kad nenori nieko daugiau, tik kuo greičiau sugrįžti į įprastą 
pasaulį. Net jeigu jis ir neegzistuoja. 

Ar tu, tėti, ir tai išgyvenai? 

Markas giliai įkvėpė ir lyg išsekęs ilgų nuotolių bėgikas įsi- 
tvėrė į statybvietę juosiančią tinklinę tvorą. Retai kada jautėsi 
toks artimas tėvui kaip dabar. Gal gydytojai klydo tvirtindami, 

kad tėvo liga nepaveldima? Gal jis ne tas, kuo save laiko? Gal jis, 
Markas Lukas, niekada nebuvo vedęs, niekada nesirengė tapti 
tėvu ir niekada nesilankė Bleibtrojaus klinikoje? O tas balsas, 
kurį ką tik išgirdo sau už nugaros, egzistavo tik jo vaizduotėje... 

— Atleiskite! 

Moters balsas skambėjo neužtikrintai, panašiai į elgetos, 
kurį jau ne sykį buvo atstūmę, tad ir nesitiki gauti išmaldos. 
Jis pasuko galvą ir išsyk pamatė, kad tai storai moteriškei kaž- 
kas negerai. Ji vis laižėsi viršutinę lūpą ir nervingai traukiojo 
apdraskytus pirštus. 

— Kas yra? - nedaugžodžiavo jis. 

Nesijautė dabar galįs pagelbėti benamiams. 

Ji žengtelėjo atgal ir taip pat įsitvėrė į vielinį tvoros tinklą. 
Prieblandoje sunku buvo įžiūrėti, ar ji labai apskurusi. Juodi 
pečius siekiantys plaukai galėjo būti riebaluoti, bet galėjo būti 
ir šlapi. Sunku buvo spręsti ir apie baltą dygsniuotą striukę, su 
kuria ji dėl storumo priminė automobilių padangas reklamuo- 
jantį personažą. 

- Gal galiu jūsų kai ko paklausti? - sušnabždėjo ji lyg bai- 
mindamasi išgirsti atsakymą. Moteris žengė į statybvietę ap- 
šviečiančios lempos šviesos ratą - jos kabojo prie tvoros kas 
du metrus, kad perspėtų apie statybų duobę. Paburkęs veidas 
ir žaizdotos rankos išsklaidė visas abejones dėl jos dvasinės 
būsenos. Toji moteris su dviguba pasmakre ir pigiais, matyt iš 
labdaros gautais smėlio spalvos akiniais vartojo stiprius vais- 
tus — arba, priešingai, kentė, jų nebegerdama. 

— Geriau nereikia. 

Markas demonstratyviai pakėlė akis aukštyn, tarsi būtų su- 
sidomėjęs krano gerve. Tuščioje kranininko kabinoje dar degė 
šviesa. Net jeigu ir be to jam nesvaigtų galva, vien nuo žiūrėji- 
mo į kraną galėtų gauti jūros ligą. 

— Ar ir jūs dalyvaujate toje programoje? - paklausė nedrą- 
sus balsas šalimais. 

Ką sakote? 

Tik tada, kai ji dar sykį pakartojo tą sakinį, jis visiškai at- 
sisuko į ją. Ji nusiėmė akinius ir bejėgiškai stengėsi plikomis 
rankomis nuvalyti aprasojusius stiklus. 

- Programoje! - pakartojo ji ir pirmą kartą pažvelgė tiesiai 
ji 

Dėl mažų tamsių akučių jos veidas buvo panašus į lėlės. 
Tikriausiai buvo jaunesnė už jį, nors atrodė vyresnė. Markas 
labai gerai žinojo, kaip paveikia gyvenimas gatvėje. Jis įtariai 
apsidairė. Ant šaligatvio žmonių nesimatė. Parduotuvės ir biu- 
rai užsidarė jau prieš kelias valandas. 

— Apie ką jūs kalbate? 

— Apie bandymą. Eksperimentą. 

Jo įspėjimo sistema tikriausiai buvo apgadinta per avariją 
ir per pastarąsias valandas daug kartų streikavo, bet vis dėlto 
paskutinių rezervų užteko paskelbti apie pavojų. Ganėtinai ne- 
jauku jau vien tai, kad pristojo šita benamė, o čia dar ir naktis, 
lietus ir tuščia statybų duobė. Bet dėl dalyko, apie kurį ji ketino 
su juo kalbėtis, visa situacija atrodė tiesiog nereali. 

— Kas jūs? - paklausė jis. 

— Ema, - ji ištiesė ranką kaip vaikas, kuriam tėvai liepė 
mandagiai pasisveikinti su svečiais. - Aš esu Ema Ludvig ir... 

Geraširdiškas jos žvilgsnis priminė jam motiną: net ir iš- 
vargusi po dienos, vis dar tvarkydamasi virtuvėje ji žvelgdavo 
į Marką meilės ir net liūdesio kupinu žvilgsniu. 

Markas jau ketino paspausti Emai ranką, bet nuo toliau 
ištartų žodžių krūptelėjo. 

— ..ir jau daug dienų jūsų laukiu. 

Jai už nugaros didžiuliu greičiu per balas pralėkė automo- 


bilis. 

— Manęs? 

Markas nurijo seiles. Jam ant plikės nukrito stambus 
lietaus lašas, jis nubraukė jį ranka, kol dar nenuvarvėjo ant 
sprando. Markas nebegalėjo prisiminti, kada paskutinį kartą 
skutosi, prisilietęs prie šerių pirštų galiukais dar labiau paniu- 
ro. Sandrai patikdavo, kai jo „šukuosena derėdavo prie trijų 
dienų barzdelės. 

— Jūs mane su kažkuo painiojate, - pagaliau ištarė jis ati- 
traukdamas ranką nuo vielinio tinklo. Per trumpą laiką, kol 
čia stovėjo, džinsai kiaurai permirko. 

— Ne, palaukite. Kodėl čia atėjote? Čia, prie šitos duobės? 

Jis šastelėjo atgal. Sulig kiekvienu šitos moters žodžiu jautė 
vis didesnę neregimą grėsmę. 

— Koks jūsų reikalas? 

— Man regis, galiu jums padėti. 

Markas numojo ranka. 

— Kodėl jums atrodo, kad man reikia padėti? 

Jos atsakymas atėmė jam žadą. 

— Todėl, kad aš irgi esu pacientė. 

Irgi? Kaip tai? 

— Dalyvavau Bleibtrojaus programoje kaip ir jūs. 

Ne. Aš net neužpildžiau registracijos blanko. 

— Bet paskui išėjau. Ir nuo tada kiekvieną laisvą minutę 
ateinu čionai, - ji mostelėjo į statybvietę ir vėl užsidėjo aki- 
nius. - Prie šitos duobės. Dairausi žmonių, kurie nesuvokia, 
kur dingo 211 namas. 

Markas nusisuko, norėjo kuo greičiau iš čia dingti, nors 
ir neįsivaizdavo, kur dėtis vidury nakties be automobilio, be 
vaistų ir be pinigų. 

— Tokių kaip jūs. 

Jis norėjo nuvažiuoti pas Konstantiną arba pas studijų 
draugą Tomą, gal net pas Rozvitą, su kuria niekada nesusi- 

tikdavo asmeniškai, bet ji vis tiek buvo bent jau savas veidas. 
Vis dėlto niekur nėjo. Liko stovėti. Ne todėl, kad moteris, kuri 
pasivadino Ema Liudvig, siūlė jam pagalbą. Ne todėl, kad no- 
rėjo jam parodyti dokumentus, kurie, kaip sakė, jį sudomins. 

— Daktare Lukai, eime iš čia. Pernelyg pavojinga, jeigu 
mudu drauge čia pamatys. 

Tik todėl, kad ta moteris, jeigu ji iš tikrųjų egzistavo, Ži- 
nojo, kuo jis vardu, ir lygiai kaip ir jis žinojo, jog čia stovėjo 
klinika, ruseno mažytė viltis, kad jis neišprotėjęs, - bent jau 
toks būtų ne vienas. 


21. 


Tikras paradoksas. Priešais jį stovėjo nepažįstama moteris, 
kurios klausantis atrodė, kad ji dėsto paranojiškas sąmokslo 
teorijas: esą, ją persekioja nematomi stebėtojai, tad jiems kuo 
greičiau reikią slėptis. Bet vis dėlto jis turėjo pasikalbėti su šia 
žmogysta, nes po ilgo laiko ji pirmoji jį atpažino. 

— Jūs žinote, kas aš? 

— Taip, eime. 

Ema užsitraukė sniego baltumo gobtuvą ant šlapių plaukų 
ir leidosi eiti sparčiu žingsniu. Tik dabar jis pastebėjo aukštus 
jos aulinukus, kurie buvo stebėtinai prižiūrėti. Be to, ji atrodė 
fiziškai daug sveikesnė, negu galėtum tikėtis sprendžiant pagal 
antsvorį. Markas stengėsi neatsilikti ir bemat suprakaitavo. 

- Ar mudu pažįstami? - paklausė jis. Ema buvo nuleidusi 
galvą ir priminė boksininką, einantį į ringą. —- Turiu galvoje, 
ar jau buvome kada nors susitikę? - pakartojo klausimą dar 
smarkiau gaudydamas kvapą. 

Jis jautė, kad neišgėręs vaistų jaučiasi labiau pavargęs ir iš- 
sunktas negu paprastai tokiu dienos metu. Bent jau pykinimas 
atlėgo, gal dėl metoklopramido lašų, kurių išgėrė paskutinį 
kartą įsėdęs į taksi. 

— Ne, mes niekada nebuvome susitikę. 

Emos atsakymas jį ir nuramino, ir sutrikdė. Viena vertus, 
ji patvirtino, kad jis teisus, jog šitos moters niekada nebuvo 
matęs. Kita vertus, kilo klausimas, iš kur ji jį pažįsta. 

Jis nutvėrė ją už rankovės ir privertė sustoti. 

— Ką jūs apie mane žinote? 

— Gal galėtume tą išsiaiškinti eidami? 

- Eidami kur? 

Pro juos lėtai pravažiavo automobilis ir Ema nusisuko į 
vitriną, kurioje buvo išdėlioti moteriški batai, kainuojantys 
daugiau negu nešiojamasis kompiuteris - net ir su riebiomis 
raidėmis skelbiama nuolaida. 

— Šitas tik ieško, kur pastatyti automobilį, - tarė Markas 
ir ji bemat prarado susidomėjimą itališkais sandalais su dir- 
želiais. | 

— Greičiau, greičiau. 

Moteris perbėgo į kitą gatvės pusę iš striukės kišenės 
traukdama raktų ryšulį. Kai Markas pamatė jos spurto tiks- 
lą, pirminiai įtarimai galutinai išsisklaidė. Tas, kuris važinėja 
senu folksvageno „vabalu“ su dviejų dalių galiniu stiklu, tikrai 
nėra valkata. 

Bet Markas nesiveržė važinėtis su ta keista moteriške. Jis 
norėjo pagaliau sulaukti atsakymų. 

— Sustokite, palaukite. 

Jis nepakėlė balso, bet ji turėjo pajusti grasinamą toną. Kai 
Ema atsisuko, jis laikė mobilųjį telefoną. 

— Ką norite daryti? 

— Paskambinsiu į policiją ir... 

— Ne, tik ne... 

Ji grįžo ištiesusi rankas priešais save tarsi gindamasi. Emos 
akyse matėsi gryniausia panika - ją Markas puikiai mokėjo at- 
pažinti. Ne sykį buvo matęs tokią gatvėse valkataujančių vaikų 
veido išraišką, kai jiems pasakydavo, kad gretimame kamba- 
ryje jų laukia tėvai. 

— Dar ir kaip, reikėjo paskambinti, kai dar buvau prie 
„Kranto“. 

— Prie „Kranto ? Taip vadinate savo biurą Hazenheidėje, 
ar ne“ 

Iš kur ji tai žino? 

Markas atkėlė nykštį nuo mygtuko. 

— Ką jūs dar žinote apie mane? 

Ema giliai įkvėpė. 

— Jūs esate daktaras Lukas, teisininkas ir socialinis dar- 
buotojas su gatvės vaikais, trisdešimt dvejų metų, gyvenate 
Akmenskaldžių gatvėje Šioneberge. Našlys, anksčiau buvote 
vedęs trisdešimt trejų metų Sandrą Zener. Ji žuvo autoavari- 
joje. Ir... 

Moteris atidarė keleivio dureles, o tada apėjo aplink auto- 
mobilį. 

— „ir jokiu būdu neturėtumėte skambinti į policiją. 

Markas ir vėl pajuto šaltį, persmelkiantį jį nuo permirkusių 
lininių sportbačių iki tvinksinčių smilkinių. Pasitrynė ausis, 
bet jos buvo aptirpusios kaip ir pirštai. 

— Kodėl neturėčiau? - paklausė jis. 

— Neskambinkite, kol nepaaiškinsiu, kas dabar jums darosi. 

Ji atidarė vairuotojo dureles, atsisėdo vidun ir nuleido že- 
myn langą. Jos akys už lietaus aplytų akinių stiklų matėsi ne- 
aiškiai. 

Markas įsmeigė į ją akis. 

— Kas, dėl Dievo, jūs esate? 

Ji liūdnai pažvelgė į jį, paleido variklį ir šis suburzgė ne taip 
garsiai, kad užgožtų gąsdinantį atsakymą: 

— Nebegaliu prisiminti, kas aš. 

Ema išvažiavo iš stovėjimo vietos, apsisuko ir sustojo atvi- 
romis durelėmis tiesiai prie Marko. 

- Prašau lipti vidun, daktare Lukai. Mums gresia didžiulis 
pavojus. 


22. 


Kai paskambino Edis Valka, Benis suprato, kad turi kuo grei- 
čiau atsiliepti. 

Tučtuojau. Būtinai. 

Negalėjo ignoruoti šito begarsio skambučio. Antraip jo gy- 
venimas baigsis greičiau, nei planavo, - ir labai tikėtina, kad 
jau ryt ryte. Vėliausiai per pietus, bet tik tada, jeigu jam pasi- 
seks ir Edis norės išsimiegoti. 

Jam buvo aišku, kuo rizikuoja, juk buvo susitarę, kad darbą 
baigs iki vienuoliktos vakaro ir apie tai iškart praneš. O tas 
laikas jau seniai buvo praėjęs. 

Bet dėl dviejų priežasčių jis negalėjo ištiesti rankos ir pa- 
imti telefono nuo keleivio sėdynės. 

Pirmoji priežastis, gniuždanti depresijos banga, jį tiesiog 
suparalyžiavo. Antroji buvo ilgais, smakrą siekiančiais švie- 
siais plaukais po žalia kepurėle su snapeliu ir švietė žibintuvė- 
liu jam į veidą. 

— Eismo kontrolė, parodykite dokumentus. 

Jis linktelėjo ir norėjo pasilenkti prie dėtuvės, bet smege- 
nys nepasiuntė raumenims reikalingų signalų. 

Daugelis jo pažįstamų iš nusikaltėlių pasaulio, su kuriais 
susipažino per Valką, juokėsi iš depresijos kaip iš bobiškos 
ligos. Prabangos išlepintųjų aimanos, būdingos tik gėjams ir 
moteriškėms. Tikra depresija - it kempinė, kurią nešiojiesi 
po krūtine. Ji prisisiurbia suodinai juodų minčių ir vis labiau 
sunkėja, kol visu kūnu pajunti jos svorį. Pirmiausia pajunti ją 
kvėpuodamas ir rydamas, paskui ji taip suparalyžiuoja visus 
judesius, kad net nebegali nusitraukti nuo galvos antklodės. 

— Gal galėtumėte greičiau? 

Jauna policininkė dirstelėjo į savo kolegą tarsi kviesdama jį 
į pagalbą. Tasai tikrino kitą automobilį už penkių metrų. 

Jis žinojo, kodėl kaip tik jį išskyrė iš Šulinio gatve riedan- 
čių automobilių srauto. Per greitai važiavo, mat radijo orakulas 
nukreipė jo dėmesį. 

Ar atlaikysiu? 

Jis negalėjo suprasti, kodėl kaip tik šiandien reikėjo leistis į 
tą kvailą brolio žaidimą, kuris jiems visuomet pridarydavo tik 
nemalonumų. 

Orakulo taisyklės buvo tokios pat paprastos kaip ir nepaju- 
dinamos. Užduodi atvirą klausimą, pavyzdžiui: „Ar kada nors 
tapsiu turtingas ir įžymus?" arba „Ką turėčiau padaryti, kad 
Nikoleta iš 10 A pagaliau mane prisileistų? Arba kaip šian- 
dien: „Ar atlaikysiu?“ Tada įjungiamas radijas. Pirmosios dai- 
nos tekstas pateikia atsakymą. 

Paskutinį kartą, prieš daugelį metų, jiedu leido radijo ora- 
kului nuspręsti, ar nuskandinti tėvo automobilį apleistame 
karjere. 

Jiems buvo šešiolika ir, žinoma, jiems niekada nebuvo leis- 
ta važinėtis tėčio automobiliu. Bet iki šiol jų trankymaisi po 

naktinį Berlyną visada gerai nuskildavo: nei avarijų, nei po- 
licijos kontrolių, nei ištepliotų sėdynių. Viskas puikiai sekda- 
vosi. Per vieną vakarą jie suspėdavo į tris „tūsus“ ir mergaitės 
leisdavosi jų, „didvyrių“, gniaužomos ant užpakalinių sėdynių, 
nes jiedu buvo kiečiausi iš jų visų: vieninteliai paaugliai su 
nuosavu automobiliu. 

Bet vieną dieną, apie ketvirtą ryto grįžę namo jie rado 
užimtą stovėjimo vietą prie falafelių* kioskelio. Ta stovėjimo 
vieta, pagal nerašytas rajono taisykles, buvo rezervuota „advo- 
katui“. Bet kažkoks debilas iš Vakarų su Hamburgo numeriais 
pastatė savo kledarą kaip tik ten, kur tėvas Lukas po trijų va- 
landų tikėjosi pamatyti savo automobilį. 

Todėl Markas pasiūlė pradanginti mersedesą ežere, kol dar 
yla neišlindo iš maišo ir jų neišsiuntė į internatą. Taigi juodu 
dar kartą išvažiavo miestan ir įjungė radiją - lygiai tą sekundę 
užgrojo „I am sailing“**, o tai pasufleravo tik vieną vienintelę 
interpretaciją. Juo labiau kad jie žinojo, jog tą dainą dainuo- 
ja Rodas Stiuartas, o viena iš nelaužomų taisyklių buvo tokia: 
orakulas galioja tik tada, jeigu atpažįsti atlikėją. 

Taip jie ir nuskandino tą automobilį. 

— Štai, prašom. 

Jam kažkaip pavyko paduoti dokumentus jai pro langą. Tik 
per plauką nekyštelėjo suglamžyto sąrašo, kuris irgi gulėjo dė- 
tuvėje. 

Kol policininkė įtariai tyrinėjo registracijos dokumentus, 
jis paėmė vibruojantį telefoną. 

- Tuoj tau perskambinsiu, Edi, - tarė jis ir pamatė piktai 
surauktą policininkės kaktą. 


* Falafeliai - Artimųjų Rytų valgis. Tai iš avinžirnių ir kitų nemėsiškų produk- 
tų gaminami kamuolėliai. 
** Angl. k. „Aš sklendžiu“. 

— Prašom išlipti, - tarė ji prastai nusiteikusi, bet vis tiek 
jos balsas skambėjo daug entuziastingiau, negu Edžio „kitame 
laido gale.“ 

— Gal aš tau kokia šliundra? - su Valkos žodžiais iš telefo- 
no ūžtelėjo garsi šokių muzika. Jis tikriausiai ir vėl stovėjo prie 
baro vienoje iš savo kontroliuojamų diskotekų arba stalo šokių 
klubų. - Tik pabandyk! 

Benis nesuprato, ar jis tą sako apie pažadą perskambinti, 
ar Valka draudžia jam išlipti. Todėl paklausė garsiai, kad abu 
pokalbio partneriai išgirstų: 

— Ar ilgai truks eismo kontrolė? 

— Ar viską atlikai? - Edis nė kiek nenusileido. 

Benis pritariamai nusikosėjo. 

— Tai priklausys tik nuo jūsų, - šiurkščiai atsakė policinin- 
kė ir antrąsyk paprašė išlipti iš automobilio. Bet Edis papras- 
čiausiai kalbėjo toliau. 

— Gerai, tai atnešk man įrodymą. 

- Truputį palauk. 

— Eik po velnių, nelauksiu! 

Benis įsikišo telefoną kišenėn, jo neišjungdamas ir sukau- 
pė paskutines jėgas, kad išsikrapštytų iš automobilio. Tamsi 
kempinė krūtinėje sulig kiekvienu judesiu kėlė kančias. 

Jis užsimerkė ir susikaupęs papūtė į alkotesterį. 

— Likite čia, - tarė lieknoji policininkė ir pasuko prie ekipa- 
žo automobilio, kuriame ji, žinoma, patikrins jo dokumentus. 

— Edi? 

— Ar tu sveiko proto, kad mane taip ignoruoji, šmiki? 

— Klausyk, čia „mentai“, negaliu kalbėtis. 

Edis sukriokė kažką nesuprantama ir muzika staiga pritilo. 
Tada vėl prakalbo: 

— Noriu gauti įrodymą, kad atlikai darbą. 

— Rasi jį mano bagažinėje. 

— Priėjome prie užduoties numeris du: išmesk šiukšles. 

— Nesirūpink. Padarysiu tai, kai tik baigs mane tikrinti. 

Stumdomos ekipažo automobilio durys atsivėrė ir išlipo 
šviesiaplaukė policininkė. 

— Ir tada pranyk iš mano miesto. 

— Vaizduoji Džoną Veiną? - pertraukė Benis jį per dantį. 

— Kalbu rimtai. Tai trečia užduotis. Užsikrušk. Nebenoriu 
tavęs Berlyne matyti. 

Policininkė ėjo artyn tvirtais žingsniais. 

— Gerai, duok man dvi dienas. 

Benis galvojo apie sąrašą, kuriame buvo tik du išbraukti 
vardai. Du iš dešimties. 

— Turi dvi valandas. 

— Per mažai. 

— Po galais, man regis, mano telefonas sukvailiojo, - nu- 
sijuokė Edis. - Supratau, kad tu pasakei, jog tai neįmanoma. 

— Man reikia truputį daugiau laiko. 

— Kam? Krepšiui susikrauti? 

-Aš... - Benis nurijo seiles. Nė už ką negali atskleisti Edžiui 
tiesos. - Man reikia dar atsisveikinti. 

— Su kuo? - Valka ir vėl nusijuokė, šįsyk dar pašaipiau. — 
Nepūsk man miglos, mažiau. Negaliu leisti, kad žmonės pa- 
galvotų, jog suskydau. Išgabensi krovinį iš Berlyno ir niekada 
nebegrįši. Aišku? 

Benis tą pačią sekundę įsikišo telefoną į kišenę, kai užuodė 
už savęs policininkės kvepalus. Kalvino Kleino „Escape“. 

Escape. Pabėgimas. 

Prisivertė nusišypsoti iš tokios ironijos. 

— Nulis promilių, - raportavo policininkė kone nusivylusi 
ir atidavė Beniui dokumentus. 

— Jus neseniai išleido, ar ne? 

Šypsena nuo jo veido pradingo. 

— Ar jau viskas? 

Ji ilgai nenuleido nuo jo akių. O tada toji policininkė pada- 
rė tai, ko jis labiausiai bijojo. Parodė į bagažinę. 

— Dar tik parodysite avarinį ženklą ir vaistinėlę. Tada bus 
viskas. 


23. 


Po visko lengviau matyti klaidas. Bet beprotybė, kol dar ne- 
atsidūrei uragano akyje, kol dar sukiesi jos spiralės pakrašty, 
siurbia tave vidun taip, kad neįmanoma atsilaikyti. Kai tavo 
gyvenimo fragmentai išsibarsto į visas puses, nebesugebi 
orientuotis ir vieną po kito priimi klaidingus sprendimus. Dar 
tą sekundę, kai lipo į Emos automobilį, Markas žinojo, kad 
daro klaidą. Ir kad ją dar labiau apsunkina sekdamas paskui tą 
moterį į pigų prekybos atstovų viešbutį netoli oro uosto. 

Jeigu žiūrėtų į savo gyvenimą kaip į filmą, liūdnajam hero- 
jui ekrane kuo tikriausiai galėtų duoti gerų patarimų: iškviesk 
policiją. Važiuok pas Konstantiną į kliniką. Paprašyk kokio nors 
pašalinio pagalbos. Bet nė už ką neik su šita moterimi! Juolab ne 
į tą neaiškią skylę Tėgelyje. 

Bet tą akimirką jis sėdėjo ne išsidrėbęs patogiame kino te- 
atro krėsle, o ant išgulėto viešbučio čiužinio kraštelio, ir protas 
dirbo ne normaliomis sąlygomis, kad būtų galėjęs priimti ra- 
cionalų sprendimą. Per kelias valandas Markas prarado viską, 
kuo iki šiol tikėjo: tikėjimą savo prisiminimų tikroviškumu ir 
pačiu savimi. 


Pakeliui Ema įbruko jam į rankas popieriaus skiautę, kuri 
atrodė lyg per įniršio priepuolį išplėšta iš segtuvo - tiksliau, iš 
prašymo priimti į darbą aplanko, nes geriau įsižiūrėjus blausioje 
salono šviesoje matėsi, kad tai yra pirmasis iš trijų gyvenimo ap- 
rašymo puslapių. Bet jis dar mažiau atitiko jos išvaizdą, negu jo 
susidarytas pirmasis įspūdis. Ema užsidirbo pinigų elgetaudama. 

Ten buvo rašoma, kad ji gimė Drezdene ir dar prieš per- 
tvarką su tėvais pabėgo į Prancūziją. Vėliau Sorbonoje studi- 
javo iš pradžių mediciną, paskui vokiečių, ispanų ir prancūzų 
kalbas. Galiausiai ji dirbo konferencijų, daugiausia farmacijos 
pramonės, sinchroninio vertimo vertėja. Dėl nebaigtų medici- 
nos studijų ypač tiko tam darbui. 

- Taigi ką tokio svarbaus norėjote man būtinai parody- 
ti? - Markas bandė nutraukti jos tylėjimą. Nuo tada, kai čio- 
nai atvyko, jų pokalbiai apsiribojo būtiniausiais dalykais. Ji be 
žodžių davė suprasti, kad jis dar kiek palūkėtų. 

Markas, iki šiol žiūrėjęs, kaip ji atnešė kelionkrepšį ir iš jo 
ištraukė keletą šūsnių senų laikraščių, permetė akimis viešbu- 
čio kambarį. 

Jis atitiko vyriškio, padavusio jiems registratūroje raktus, 
veidą: kvadratinis, neprižiūrėtas ir niūrus. Slogus, perkaitęs 
oras tvoskė tikriausiai taip pat kaip ir naktinio portjė pažastys. 
Veikiausiai jau daug dienų Ema buvo pasikabinusi ant durų iš- 
kabą „Prašau netrukdyti . Per tą laiką jos kambarys virto kaž- 
kuo tarpiniu tarp sendaikčių kamaraitės ir knygų antikvariato. 

Viena dvigulės lovos pusė buvo nuklota iš laikraščių iš- 
kirptais straipsniais, abipus prirašytais užrašų lapeliais ir me- 
dicinos knygomis, kurios gulėjo ir ant rašomojo staliuko prie 
televizoriaus spintelės. Ema nusimovė aulinukus, nusivilko 
striukę su gobtuvu ir atsainiai numetė ją ant nudryžusio kili- 
mo. Liko vien su palaike vilnone suknele, siekiančia kulkšnis. 

Kol jis svarstė, kiek duoti jai laiko, kol galiausiai išeis, Ema 
prisėdo ant pavojingai girgždančios medinės kėdės, užsime- 
tė kairę koją ant stambios dešinės šlaunies ir ėmė masažuotis 
pėdas. 

Markas atsistojo ir nuėjo prie lango. 

— Nereikia. Jie gali mus pamatyti. 

— Kas? - jis nuleido žaliuzes. 

— Bleibtrojaus žmonės. 

Ji nervingai čiupinėjo savo akinius, galiausiai juos nusiėmė 
ir ėmė kramtyti rėmelių kojelę. 

— Bleibtrojaus? - perklausė Markas. 

— Taip. 

- Tai jo klinika iš tikrųjų egzistuoja? 

Nuostabu. Bandai gauti patvirtinimą iš paranoikės. 

Jis atvertė langą nepakėlęs žaliuzių. 

- Žinoma. 

Emai teko kalbėti garsiau, kad nustelbtų lietų: lašai it pisto- 
leto kulkos barbeno į skardinę palangę. Tarpais vėjas įpūsdavo 
vidun lietaus šuorų. 

- Žinoma, kad ta klinika egzistuoja. Juk aš pati ten buvau. 

Ji užsidėjo akinius ant kaktos lyg plaukų lankelį. Visą laiką 
nervingai laižė viršutinę lūpą. Staiga atsistojo, lyg būtų kažką 
prisiminusi, ir nušlepsėjo prie drabužių spintos. 

— O tai kur, atsiprašau, tada dingo tas namas? - paklausė 
Markas. 

Ema suspaudė šešiaženklį kodą batų dėžutės dydžio seife, 
prisriegtą spintos kampe. 

- Jis niekur nedingo. Jūs tik jo nematėte, Markai. 

— Cha! - jis garsiai nusijuokė, truputį garsiau, nei tikėjo- 
si. - Paklausykite, išgyvenau beprotiškai įtemptą dieną. Suge- 
bu suvokti informaciją maždaug kaip ką tik iš bendrosios nar- 

kozės pabudęs pacientas. Todėl gal galėtumėte padaryti išimtį 
ir bent kartą pasakyti ką nors, ko nebereikėtų perklausti? 

Ema ištraukė iš seifo ploną segtuvą, perlenktą perpus, nes 
kitaip nebūtų tilpęs vidun. Segtuvas virpėjo tvirtose jos ran- 
kose. 

— Visa tai - plano dalis. Jie nori, kad būtume neužtikrinti, 
traumuoti, sutrikę. 

Markas įdėmiai pažvelgė į ją ieškodamas požymių bepro- 
tybės, į kurią tarėsi pats įpuolęs. Bet neaptiko nieko, be seniai 
nuvytusio grožio pėdsakų. Markas pradėjo numanyti, kad Ema 
kadaise buvo labai patraukli, bet atsitiko kažkas, kas sumaito- 
jo jos sielą, paskui ir kūną. Tik simetriškos veido proporcijos 
priminė laiką iki pradedant vartoti vaistus, kurie, kaip spėjo 
Markas, ir paliko tokius matomus pėdsakus. Pavyzdžiui, korti- 
zonas galėjo veidą paversti vos ne pagalve, gal psichotropiniai 
preparatai, o gal ir dar kas nors blogesnio. 

Narkotikai? 

- Gerai, leiskite pabandyti kitaip, - jis ir vėl atsisėdo ant lo- 
vos krašto. - Šiandien vidurdienį mažas senas žmogelis, sėdin- 
tis labai brangiame automobilyje, man pasiūlė visiems laikams 
ištrinti visus blogus atsiminimus. 

— MME. Amnezijos eksperimentas. 

— Jūs irgi jame dalyvavote? 

— Kol prieš savaitę jį nutraukiau. 

— Ak taip? - Markas suraukė kaktą. - Gerai, kad ir kaip ten 
būtų, mano problema tik ta - kaip čia pasakius... Matote, šiuo 
metu patiriu tokių dalykų, kurie bet kokį ezoteriką išverstų iš 
klumpių, bet jie niekaip negali būti susiję su Bleibtrojaus klinika. 

— O kodėl negali? 

— Todėl, kad ten jie norėjo ištrinti mano prisiminimus. 
O jie niekur nedingo, - Markas pabarbeno sau į galvą. - Be 

jokių pakitimų. Tik jie nebeatitinka tikrovės. Atvirai kalbant, 
gal tas profesorius ir jo bendradarbiai ir yra bepročiai, bet aš 
neįsivaizduoju, kaip per tokį trumpą laiką jie būtų galėję ne- 
pastebimai ir iš esmės išplauti man smegenis. 

— Per trumpą laiką? - Ema metė į jį sutrikusį žvilgsnį. 

— Šiandien šešias valandas praleidau klinikoje. Negėriau 
jokių tablečių, man nieko nesuleido, aš išgėriau tik du gurkš- 
nius vandens. 

— Jūs klystate. 

— Ar ir jūs pradėsite abejoti mano prisiminimais? 

— Ne, tik norėjau pasakyti, kad jūs kaip eksperimento dalis 
esate ne nuo šiandien. 

— Kaip tai? 

— Todėl ir prašiau jūsų eiti su manimi. Mat norėjau jums 
štai ką parodyti. 

Ji atvertė aplanką ir ištraukė dvigubą popieriaus lapą, kurį 
Markas jau buvo matęs. Prieš kelias valandas. Klinikoje. 

— Ar matote? 

Ji padavė jam blanką. Smiliumi bakstelėjo į ranka prirašytą 
laukelį viršutiniame dešiniame kampe. 

— Tai... 

„„HeįManoma. 

Markas stvėrė tą blanką. 

Negali būti. 

- Ar dabar suprantate, kodėl taip svarbu, kad mudu pasi- 
kalbėtume? 

Markas linktelėjo nepakeldamas akių nuo registracijos 
blanko, kuris buvo užpildytas jo vardu. Labiausiai jį šokiravo 
užsirašymo data. 

Spalio pirmoji. Avarijos diena. 

Keturios savaitės iki Markui apsilankant Bleibtrojaus kli- 
nikoje. 

24. 


Jis atrodė kaip originalas. Bet dar Markui nespėjus įsitikin- 
ti, ar laiko ne falsifikatą, pasigirdo beldimas į duris. Pabeldė 
triskart trumpai, dukart ilgai. Tas ritmas skambėjo kaip su- 
tartas ženklas, bet neatrodė, kad Ema būtų ko nors laukusi. 
Ji nervingai dirstelėjo į kambario duris, paskui į Marką. Tada 
skubiai paėmė registracijos blanką. 

— Kas ten? - paklausė be garso. Dešinysis lūpų kamputis 
virpėjo. 

Markas klausiamai kilstelėjo pečius. Vos prieš penkioli- 
ka minučių jis dar nieko nebuvo girdėjęs apie viešbutį „Tegel 
Inn“. Tad iš kur galėjo žinoti, kas stovi už durų, kuriose, deja, 
nebuvo akutės. Norėdami sužinoti, kam taip vėlai kažko iš jų 
prisireikė, jie turėjo atidaryti duris. Vargu, ar tai buvo tarnau- 
tojai, mat šitame abejotiname viešbutyje nebuvo nei kambarių 
tarnybos, nei mini baro, kurį būtų reikėję papildyti. 

— Aš pažiūrėsiu, - sušnabždėjo jis, kai vėl pasigirdo beldimas. 

Tas pats ritmas, tie patys aštrūs krumpliai į laminuotą 
medį. 

— Ne! - Ema smarkiai papurtė galvą ir taip arti prisitraukė 
jį prie savęs, kad šnervėmis lietė kairę jo ausį. 

— Argi nepastebite, kas vyksta? 

— Ne. 

Jis stengėsi išsilaisvinti iš jos rankų. 

— Jie mūsų ieško. 

— Kas? Bleibtrojus? 

Jos plaukai pakuteno jam skruostą, kai ji ir vėl papurtė galvą. 

— Tasai nesiteps rankų. Tam turi savo žmones. 

Jos vokai ėmė smarkiai virpėti, milžiniška krūtinė irgi šok- 
čiojo sulig kiekvienu įkvėpimu. 


114 


- Todėl man jūsų ir reikia, - sukuždėjo ji lūžinėjančiu 
balsu. - Man reikia liudininko, kuris patvirtintų, ką jie mums 
daro... 

Moteris priglaudė pirštą jam prie lūpų. Markas netyčia lyž- 
telėjo jo galiuką. Bet ji, regis, nė nepastebėjo to nesąmoningo 
intymumo. 

— Man čia viskas kažkaip kvailai... - sumurmėjo jis. 

— „„liudininko, kuris užrašytų eksperimento padarinius. 
Manimi viena niekas nepatikės. 

Markas energingai papurtė galvą ir išsilaisvino iš jos glė- 
bio. Ji nespėjo užprotestuoti, o jis jau stovėjo prie durų, nuka- 
bino grandinę ir jas atidarė. 

Per vėlai. 


25. 


Stebėtinai ryškiai apšviestame siaurame koridoriuje žmonių 
nesimatė - tik nešvarių skalbinių vežimėlis ir gėrimų automa- 
tas pačiame gale. 

Trumpą akimirką Markas nusigando, kad ir Ema bus pra- 
dingusi, kai jis grįš į kambarį. Bet paskui išgirdo jos balsą. 

— Reikia iš čia dingti. 

Ji ištraukė iš palovio lagaminą, aiškiai per mažą, kad sukiš- 
tum į jį visus kambaryje išmėtytus dokumentus. 

— Palaukit, pirmiausia nusiraminkite. 

— Ne, nenusiraminsiu, - kone rėkė ji. - Jūs net neįsivaiz- 
duojate, kur mes įsipainiojome. 

— Taip, aš visai nieko nesuprantu. Bet jūs ir nebandote man 


nieko paaiškinti. 

Ema nutrenkė lagaminą su ratukais ant tuščios lovos pusės 
ir ranka persibraukė prakaito išpiltą kaktą. Paskui dirstelėjo į 
laikrodį. 

— Gerai, pasakysiu trumpai: jūs patekote į tą amnezijos 
programą, nes turite kai ką užmiršti. 

— Taip, aš Žinau. 

Markas norėjo papasakoti jai apie avariją, atėmusią iš jo ne 
tik žmoną, bet ir negimusį kūdikį, tačiau Ema nutraukė jį jau 
po kelių sakinių. | 

— Ne, to negali būti. 

— Kaip tai negali? 

— Jie nešvaistytų tiek pastangų vien dėl meilės kančių. 

Meilės kančių? 

— Ei, čia ne šiaip kokie pašliję santykiai. Mano nėščia žmo- 
na su mūsų negimusiu kūdikiu žuvo, ir dėl to kaltas aš. 

— Užjaučiu, nenorėjau jūsų įskaudinti. Bet čia viskas vyksta 
tikrai ne dėl asmeninės tragedijos. 

— Kaip tai ne? 

Ji mėgino atitraukti užstrigusį lagamino užtrauktuką. Mar- 
kas atėjo jai į pagalbą. 

— Ar bent įsivaizduojate, kiek kainuoja vienas toks ban- 
dymas? Parengimas, priežiūra, visokie dalykai jį pabaigus? 
Įskaitant naują tapatybę, tai kainuoja beveik milijoną. Ne, tai 
visiškai neįmanoma. 

— Bet kodėl tada jie viešai, per laikraščius ieško bandymo 
dalyvių, jeigu tai taip brangu? 

— Jie to visiškai nedaro. 

Ema nuėjo prie rašomojo stalo ir ištraukė stalčių. Jame iki 
pat viršaus buvo prigrūsta iliustruotų žurnalų. 

— Kada?parašėte elektroninį laišką? 

— Prieš dvi savaites. 

Ji ėmė traukti vieną po kito žurnalus ir be atodairos mėtė 
juos ant grindų, kol rado, ko ieškojusi. 

— Štai. 

Ji padavė jam leidinį. Tą patį numerį, kurio 211 puslapy- 
je jis buvo aptikęs Bleibtrojaus klinikos skelbimą. Tą puslapį 
tik todėl taip gerai įsidėmėjo, kad 211 baudžiamojo kodekso 
straipsnyje kalbama apie nužudymą. Įprotis įsiminti telefonų 
ar kambarių numerius pagal straipsnius buvo teisininko liga, 
kurios tikriausiai neįmanoma atsikratyti visą gyvenimą, net 
jeigu nedirbi advokatu arba teisėju. 

— Įdėmiai pažiūrėkite, - paragino jį Ema. - Perverskite visą 
ištisai. Nerasite jokio skelbimo. 

Ir iš tikrųjų 211 puslapyje Markas perskaitė internetinio 
banko reklamą, o ne privačios psichiatrijos klinikos kreipimąsi. 

Mokytis pamiršti. 

Straipsnis puslapio viršuje, reportažas apie nenusakomas 
gyvūnų kančias juos gabenant, buvo tas pats. 

Arba buvo du variantai, arba numeris Konstantino laukia- 
majame... 

Markas nuleido žurnalą ir nieko nematančiomis akimis 
pažvelgė į ją. 

„arba tas numeris Konstantino laukiamajame buvo pakeis- 
tas? Bet juk tai reikštų, kad... 

Jis atsirėmė į sieną, nes atrodė, kad grindys slysta iš po 
kojų. 

— O kaip viskas vyksta jums? - paklausė užsimerkęs. - Dėl 
kokios priežasties jūs dalyvavote eksperimente? 

Jis išgirdo, kaip ji krenkštelėjo. 

— Praėjo jau beveik metai. Gavau keistą užsakymą, kuris 
ėjo ne per mano vertėjų agentūrą. Bet siūlė labai daug pinigų. 
Grynųjų, kurių man dabar reikia slapstytis. 

— Kokį užsakymą gavote? - Markas atsimerkė. 

— Niekuo neišsiskiriantį. Turėjau per privačios farmacijos 
vadybininkų kelionę dirbti kaip sinchroninio vertimo vertėja. 

— Ir toje kelionėje buvo aptariami tokie dalykai, kurių jums 
būtų buvę geriau neišgirsti? 

— Taip. 

— Kokie? 

- Neturiu jokio supratimo. Tai ir yra mano problema. Aš 
per vėlai nutraukiau eksperimentą. Nieko nebeprisimenu. 

Ji nervingai persibraukė plaukus ranka. 

— Apie savo tapatybę, apie gyvenimą iki amnezijos ekspe- 
rimento prisimenu tik fragmentiškai. Viską, ką žinau, perskai- 
čiau bylose, kurias prieš pabėgdama pavogiau iš archyvo. 

Tai štai iš kur ji turi tą gyvenimo aprašymą. Iš klinikos. 

— O kodėl pabėgote? - paklausė jis. 

— Jūs buvote tas pretekstas. 

— Aš? 

- Jums, žinoma, paaiškino apie atskirų bandymo fazių 
principą. Pirmoje fazėje ištrinami prisiminimai. Antroje jums 
prikemša malonių įspūdžių, kurių nė už ką nenorėtumėte pa- 
miršti. Galiausiai gaunate naują tapatybę. 

— Taip, aš tą prisimenu, - nusijuokė jis sarkastiškai. - Bet 
kaip prisimenate jūs, jeigu jūsų atmintis tapo skylėta? 

Ema stvėrėsi sau už gerklės ir vėl krenkštelėjo. 

- Kai pabėgau, panaršiau internete. Tinklaraščiuose radau 
daugybę panašių amnezijos eksperimentų aprašymų. 

Markas nepatikliai kilstelėjo antakius, bet ji nesutrikusi 
kalbėjo toliau: 

— Buvau jau antros fazės pradžioje, kai nugirdau Bleibtro- 
jaus pokalbį su kitu vyru. 

— Apie ką jie kalbėjosi? 

— Apie jus. 

Markas klausiamai dūrė abiem nykščiais į save ir Ema link- 
telėjo. 

— Bleibtrojus garsiai diskutavo su tuo kitu. Jiedu kalbėjo- 
si apie kažkokį Marką Luką, kurio jiems reikią imtis, tačiau 
Bleibtrojus nė už ką nesutiko. 

Bleibtrojus nenorėjo manęs imtis? Tai kodėl įsisodino mane 
į savo limuziną? 

— Kas buvo tas kitas? - susidomėjo Markas. 

— Nė neįsivaizduoju. Jie buvo už nepermatomo stiklo - šis 
skyrė terapijos kambarį nuo apžiūros, kuriame buvau aš. Slau- 
gytojas mane per anksti atvedė, tad jie nežinojo, kad laukiu 
šalimais. 

— Apie ką jiedu dar kalbėjo? 

- Apie sufalsifikuotą skelbimą, kuriuo jus priviliojo, kad 
dar sykį galėtų atlikti jums procedūrą. 

— Dar sykį? 

— Taip, bet šįsyk viskas turėjo įvykti kaip reikiant. 

Kas? Kas turėjo įvykti? Ir kodėl? 

Ema nedavė jam progos į tai gilintis ir kalbėjo toliau: 

— Mane pamatęs Bleibtrojus mirtinai išsigando. Jis žaibiš- 
kai užstojo tą kitą vyrą, tad negalėjau pamatyti jo veido. Tada 
ir supratau, kad čia kažkas įtartina. 

— Ir pabėgote? 

— Proga tam pasitaikė jau kitą dieną. Iš valytojų nukniaukiau 
chalatą, - Ema paniekinamai nužvelgė savo kūną. — Aš ir taip 
labiau primenu valytoją, o ne vertėją. Lengviau ir būti negalėjo. 

— Bet pirmiausia dar pasiėmėte savo bylą? 

Ema linktelėjo. 

- Taip, iš archyvo. Lemties įnoriu mūsų pavardės netoliese. 
Ludvig - Lukas. Mano segtuve dar buvo automobilio statymo 


119 


kortelė ir rakteliai. Bet jūsiškiame, be šito registracijos blanko, 
nieko daugiau nebuvo. 

Ji parodė į formuliarą, kurį buvo anksčiau paėmusi jam iš 
rankų, o dabar jis gulėjo lovūgalyje šalia neuropsichologijos 
vadovėlio. Markas nusitvėrė sau už sprando. 

— Bet kodėl? Aš vis dar nieko nesuprantu. Kodėl jie nori 
išvaryti mane iš proto? 

Emos akys išsiplėtė, ji viltingai pažvelgė į jį lyg egzami- 
nuotoja, laukianti, kad jos mokinys pagaliau teisingai atsakytų. 

— To jūsų ir klausiu. Kokių nešiojatės mirtinų žinių, kurių 
neprisimenate? 

— Mirtinų? 

Ji giliai iškvėpė. 

— Taip, o kodėl, jūsų galva, slapstausi aš? Mums gresia di- 
džiulis pavojus. Nešiojamės paslaptį, kurią turime užmiršti. 
Mūsų priešininkai tikrai galingesni už mus. Bet drauge gal ir 
galėtume atsilaikyti. 

— Prieš ką atsilaikyti? 

— Sužinosime, ką jie mums daro ar jau padarė. Tada viską 
aprašysime ir įkelsime įrodymus į internetą. Paviešinsime tą 
baisią tiesą. 

Markas dirstelėjo į savo rankinį laikrodį jau nebe pirmą 
kartą tikėdamasis, kad suskambės žadintuvas ir pažadins jį iš 
to košmaro. 

— Ar žinote, kad kalbate kaip beprotė? 

— Tikrai nesu tokia beprotė, kaip tas vyras, kuris įkalbinėjo 
Bleibtrojų. 

— Kaip tai? — jo skrandis pritvinko rūgšties. - Ką jis dar 
pasakė? 

Emai pradėjo virpėti rankos, kai ji priglaudė jas prie lūpų, 
lyg taip galėtų sušvelninti baisius žodžius. 

— Jis pasakė: Markas Lukas privalo to neprisiminti - arba 
bus dar daugiau lavonų. 


26. 


Karšto vandens čiaupas neveikė. Iš kito vandens srovė šovė taip 
smarkiai, lyg iš sunkvežimių dyzelio kolonėlės, o vanduo buvo 
toks šaltas, kad aspirino tabletė, kurią Markas įmetė į puodelį 
burnai skalauti, niekaip netirpo. Viešbučio vonios kambarys 
buvo be langų, nuo kambario atitvertas plona gipskartonio 
plokšte, tad jame galėjai tik optine, bet ne akustine prasme 
gauti priebėgą. 

Čia būnant netgi girdėjosi, kaip kambaryje Ema mėto į la- 
gaminą dokumentus. 

Kokių mirtinų žinių nešiojatės? 

Jis svarstė, ar papasakoti jai apie paskutines minutes prieš 
avariją. Nuo tos akimirkos, kai Sandra atsisegė saugos diržą, 
kad kažką pasiimtų nuo užpakalinės sėdynės. 

Bespalvę gruoblėtą fotografiją, kurioje aš negalėjau nieko 
įžiūrėti. 

Bet ką bendra turi šitie dalykai, kurie jam atrodo veikiau 
kaip sapnas, o ne tikroviški prisiminimai, su tomis šoko ban- 
gomis, kurios jį dabar talžo? Kam rūpėjo išplauti jam smege- 
nis? Jis ir taip vos prisimena paskutines minutes iki smūgio. 
Nebuvo reikalo trinti jo prisiminimų: jie savaime išsisklaidė 
su rūku nuskausminamųjų, kurių jam suleido dar avarijos 
vietoje. 

Markas atidarė veidrodinę spintelę ieškodamas nagų dil- 
dės arba kokio kito pailgo daikto, kuriuo galėtų susmulkinti 

aspirino tabletę. Bet viešbučio paslaugumas apsiribojo tik dvi- 
guba pakuote pasibaigusio galiojimo termino prezervatyvų. 

Vėl uždaręs spintelę jis išsigando savo išvaizdos. Veidas 
atrodė lyg po seisminio sukrėtimo, per kurį kai kurios dalys 
tiesiog suslūgo. Akys įkritusios, lūpų kampučiai nusvirę it nuo 
sunkio jėgos. Jau seniai nebuvo privertęs lūpų išsišiepti. 

Purvinos lempos, kabančios ant lubų, šviesa sustiprino 
nesveiką bendrą vaizdą. Jo akių ir odos spalva buvo panaši į 
geltininko. 

Jis pakišo riešus po ledine vandens srove. Šaltis padėjo su- 
rikiuoti mintis. Jeigu Bleibtrojaus klinika ir amnezijos eksperi- 
mentas iš tikrųjų egzistuoja, tai jis ne beprotis, o tapo sąmoks- 
lo žaidimo kamuoliuku. 

Bet kodėl? Kokiu tikslu? 

Kodėl Sandrai reikia jį taip neįsivaizduojamai kankinti? 
Kodėl ji suvaidino, kad mirė, o netrukus ir vėl prisikėlė? Kad 
dar labiau jį traumuotų apsimesdama, jog nepažįsta? Ar ji aps- 
kritai įstengtų būti tokia žiauri? 

Žinoma, ji buvo aktorė. Jai nesunku kitus apgaudinėti. 
Markas gerai prisiminė pirmąjį viešą jųdviejų pasimatymą per 
spektaklio premjerą jos vaidybos mokykloje. Sandra pristatė jį 
savo bendramoksliams kaip brolį, paskui įsisiurbė į lūpas lyg 
kine taip, kad visi apstulbo. Nuo tada juodu ėmė užsiiminė- 
ti savotišku sportu: viešumoje kurti partnerį konfūzijančias 
situacijas. Už aną brolišką bučinį jis atsikeršijo per kitą jos 
vaidinimą: atsistojo tarp žiūrovų salėje ir pradėjo taip ilgai ir 
įnirtingai ploti, kad ji iš juoko net pamiršo tekstą. Jiedu buvo 
įpratę keistis vaidmenimis, bet niekada to nedarė, kad vienas 
kitą įskaudintų. Sandros aktorinis menas, jos humoras juodu 
jungė, o ne skyrė. Be to, nebuvo jokio pagrindo sugriauti vis- 
ką, ką abu buvo sukūrę. 

Nebent... 

Markas pamaišė tabletę pirštu. Dar tik trečdalis buvo iš- 
tirpęs. 

Nebent čia išties gyvenimo ir mirties klausimas. 

Jis gurkštelėjo vandens, nors tabletė dar nebuvo iškilusi į 
paviršių. Spalvų skalėje tarp baltos ir liepsningai raudonos gal- 
vos skausmas pasiekė fosforescuojančią sritį. 

Arba... 

Plonytis vienkartinis puodelis sukiužo rankoje, kai jam at- 
ėjo į galvą galimas paaiškinimas. 

Arba ne aš, o Sandra dalyvauja Bleibtrojaus programoje ir 
nebegali manęs prisiminti. 

Sumankytą puodelį numetė ant grindų, atitraukė duris ir 
išėjo į siaurą koridorėlį, tarp vonios kambario ir drabužių spin- 
tos vedantį į miegamąjį. Reikėjo paklausti Emos, ar ji žino ką 
nors apie jo žmoną. Gal nugirdo, ar jie ir Sandrą įtraukė į ban- 
dymų programą. Nors kiltų milijonas naujų klausimų, bet tada 
bent jau paaiškėtų, kodėl ji pradingo ir kodėl dabar taip elgiasi. 

Kambarėlis buvo toks mažas, kad atviros spintos durys 
kliudė išeiti iš vonios į koridorių. Markas jau norėjo jas užda- 
ryti, bet išgirdo savo vardą ir baimė sukaustė judesius. 

— Markas Lukas. Radau jį, - šnabždėjo Ema. - Dabar esu 
„Tegel Inn“ viešbutyje Bernau gatvėje. 

Sulaikęs kvapą jis dirstelėjo pro siaurą plyšelį tarp atdarų 
spintos durų ir vonios kambario sienos. 

Kas čia, po galais, vyksta? 

Nebuvo jokių abejonių. Ema kalbėjo telefonu. 

— Dabar dvidešimt trys trisdešimt devynios. Nežinau, ar 
įtikinsiu jį eiti su manimi. 

Jis šastelėjo atgal. Jos šnabždesys dar labiau pritilo, kai ji 
kalbėjo: 

— Bus sunku įgyti jo pasitikėjimą. Jis labai įtarus. 

Paskutiniai žodžiai buvo kaip starto signalas. Net nesusi- 
mąstęs, ar nepalieka ko nors kambaryje, tyliai pravėrė duris į 
koridorių ir išslinko. 

Ryški šviesa buvo užgesusi. Koridorius skendėjo tamsoje, 
Markui teko orientuotis pagal siaurus šviesos ruoželius po du- 
rimis. 

Su kuo Ema kalbėjosi? Koks jos vaidmuo šioje beprotybėje? 

Tik išėjęs į laiptinę išdrįso leistis į kojas. Bėgo apačion per 
dvi pakopas ir vos nenukrito, kai pirmame aukšte registratū- 
roje pasuko už kampo. 

- Juk jūs čia... - sušuko jam pavymui naktinis portjė. 

Markas atsisuko, bet ir toliau bėgo prie išėjimo. 

— Ar tai jūs beldėtės? 

- Taip, kilo problemų dėl šilto vandens ir mes norėjome... 

Paskutinių žodžių Markas nebenugirdo. Jie liko už suka- 
mųjų durų, išstūmusių jį iš viešbučio į gatvę. 

O dabar? Kur bėgti dabar? 

Eismas gatvėje buvo sumažėjęs, nesimatė nieko, be iš vė- 
lyvos pamainos grįžusio darbininko, kuris vedžiojo savo ko- 
kerspanielį. 

Kur bėgti? Be pinigų, be automobilio, be namų... be prisi- 
minimų“ 

Jis stovėjo palei gatvę, kaip mokyklinukas pažvelgė į kairę, 
paskui į dešinę, į laikinai pastatytą statybvietės žibintą. Už nu- 
garos blyksėjo neoninė viešbučio reklama ir klaidino potenci- 
alius svečius trimis užklijuotomis žvaigždutėmis. 

Laikrodis ant riešo supypsėjo, taigi priminė apie dar vie- 
ną gyvybiškai svarbią būtinybę, kurios jis stokojo: tablečių dėl 
skeveldros sprande. 


124 


Vyras su kokerspanieliu priartėjo prie jo. Jis buvo pernelyg 
įsigilinęs į pokalbį telefonu ir nepastebėjo, kad šuo jau senokai 
taikosi atlikti savo reikalą. 

Markas pažvelgė aukštyn, į trečią aukštą, į tą siaurą šviesos 
ruoželį, besiskverbiantį iš po nuleistų žaliuzių, už kurių spėjo 
stovint Emą, ir svarstė, ar nepaliko ten savo telefono, bet tuoj 
rado jį švarko kišenėje. 

Atlenkė dangtelį ir nusprendė sukti į dešinę, nes tikėjo- 
si prieiti gyvesnę sankryžą, o gal ir metro. Tikriausiai nety- 
čia telefoną išjungė, kai paskutinį kartą juo kalbėjo taksi, nes 
ekranas nenušvito. Baterija negalėjo nusėsti, nes kai aktyvavo 
telefoną, įvedė PIN kodą. Išgirdęs pirmą įspėjamąjį signalą pa- 
galvojo, kad suklydo. Po antro signalo prisiminė tą nepažįsta- 
mąjį, kuris atsiliepė, kai surinko savo telefono numerį. Marko 
Luko vardu! Po trečio signalo suprato, kad nežino pakeistos 
SIM kortelės kodo. Jis sustojo, įsitikino, kad niekas jo neseka, 
ir nubraukė nuo ekrano lietaus lašą. 

Kodas neteisingas. Užblokuota. 

Visiškai išvargęs perskaitė antrą automatizuoto pranešimo 
eilutę. Ir staiga sumetė, ką daryti. 


27. 


Tas vyras atrodė panašus ne į medžiotoją, o į pjudomą grobį. 
Jam kalbant žvilgsnis kas dvi sekundes persimesdavo vis kitur, 
neįstengdavo užsibūti ties kuriuo nors vienu tašku. Tiesa, šia- 
me biure ir nebuvo nieko, į ką būtų buvę verta Žiūrėti ilgiau. 
Sienos buvo nukabinėtos ieškomų asmenų nuotraukomis ir 
žemėlapiais, apdraskytos spintos ir nugeltusi praustuvė deši- 

nėje prie durų, neaišku, kam priklausantys daiktai ant vieno iš 
mažučių staliukų, prie kurio jiedu sėdėjo vienas priešais kitą. 
Markas jau ne kartą vis pagalvodavo, ar daltonizmas yra vie- 
nas iš Senato valdybos narių atrankos kriterijų, bent jau tų, 
kurie gali pasirinkti vidaus įrengimą. Visi Vedingo nuovados 
baldai be išimties buvo rudų arba ochros tonų, kurių veltui 
ieškotum gamtoje. Jie atrodė lygiai taip pat nesveikai, kaip ir 
čia dirbantys policininkai, kurių blyški odos spalva per pasta- 
ruosius metus nepasikeitė lygiai kaip ir interjero. 

Markas žinojo tą nuovadą. Jaunystėje juodu su Beniu veng- 
davo prie jos artintis. Dažnai jiems tai nepavykdavo. Markas 
šiandien konstatavo, kad skirtumas didžiulis, ar priplėkusiuo- 
se kambariuose lauki duoti parodymų kaip nusikaltėlis, ar kaip 
nukentėjusysis. Anuomet, kai juos, pavyzdžiui, susemdavo dėl 
muštynių po koncerto, jis nė iš tolo nesijausdavo taip blogai kaip 
dabar. Laimei, visuomet išsisukdavo gavęs tik žodinį įspėjimą, 
antraip įrašai centriniame registre būtų nubraukę teisės studijas. 

— Pirmiausia pasakysiu... - tarė kriminalistas, ką tik įžen- 
gęs į biurą iš cigarečių dūmų debesies ir prisistatęs kaip Filipas 
Stoja. - Šiandien čia jau buvo tiek daug paplaukusių, o mums 
laikas brangus. Taigi kalbėkime iškart apie reikalą. Ką žinote 
apie pagrobimą? 
delį kavos iš dozatoriaus išspaudė keletą saldiklio kapsulių. 

— Pagrobimą? - perklausė priversdamas Stoją pirmą kartą 
pakelti į jį akis. Akimirką Markas pagalvojo, kad žvelgia į vei- 
drodį, atspindintį vien neigiamus bruožus. Pavargusios akys, 
įkritę skruostai, paakių maišeliai, kurie atrodė tokie sunkūs, 
lyg pajėgtų nusvarinti galvą. Markas žinojo, kokie kieti būtų 
šito policininko sprando raumenys, jeigu juos pačiupinėtų. 
Jam pačiam raumenis skaudėjo kaskart sujudėjus. 

Stoja ištraukė iš po puodelio laikraštį ir parodė į titulinį 
puslapį. Straipsnio virš dviejų vaikų nuotraukų antraštė rėkte 
rėkė: „AKIŲ KOLEKCININKAS - IR VĖL!“ Markas prisiminė 
girdėjęs per radiją apie seriją pagrobimų. Kažkoks psichopatas 
grobė vaikus nuo septynių iki dvylikos metų ir prieš juos nu- 
žudydamas ir išlupdamas kairę akį duodavo tėvams dvidešimt 
septynias valandas rasti juos slėptuvėje. Iki šiol dar nepavyko 
iš „akių kolekcininko“ nagų išplėšti nė vieno vaiko, o paskuti- 
nio ultimatumo laikas baigėsi po kelių valandų. 

— Ne, aš čia ne dėl to, - tarė Markas. 

Dabar jis suprato, kodėl 35-oje policijos nuovadoje net ir 
tokiu metu dar buvo toks sujudimas. Koridoriuose zujo uni- 
formuoti ir civiliškai apsirengę tarnautojai, vienu metu skam- 
bėjo keli telefonai, o laukiamasis buvo toks pilnas, kad beveik 
nebuvo kur stovėti. 

Tik Drejerio biuras ištuštėjęs, tikriausiai todėl, kad visi ty- 
rėjai buvo užsiėmę šiuo įvykiu. 

Atsidusęs Stoja dirstelėjo į geležinkelio stoties laikrodį, ka- 
bantį virš durų. 

— Atleiskite, matau, kad mane klaidingai informavo. Tai ko 
jūs tada norite? 

Noriu pranešti apie nusikaltimą. Veikiau sąmokslą. 

Markas ilgai svarstė, nuo ko reikėtų pradėti, bet taip ir ne- 
sugalvojo. Todėl galiausiai nusprendė atsakinėti į klausimus 
spontaniškai, bet dabar paaiškėjo, kad suklydo. Mat tai, ką tu- 
rėjo pasakyti, net ir jam pačiam skambėjo juokingai. Būsimą 
dialogą galėjo nesunkiai įsivaizduoti. 

„Nebepatenkate į savo butą?“ 

„Taip.“ 

„Tai kodėl tada einate į policiją, o ne į raktų dirbtuvę?“ 

„Todėl, kad kažkas laiko užrėmęs duris iš vidaus.“ 

„Kas?“ 

„Mano mirusi žmona...“ 

Stoja nekantraudamas dirstelėjo į laikrodį. Atrodė, kad jis 
pasirengęs bet kurią akimirką pašokti nuo kėdės, tad Markas 
nutraukė tylą. 

— Norėčiau pranešti apie nusikaltimą. 

Tada trumpai nupasakojo jam nutikusius nepaaiškinamus 
įvykius. Kalbėjo tuo greičiau, kuo dažniau kaitaliojosi polici- 
ninko veido išraiška. Iš pradžių jis nekantravo nuobodžiau- 
damas, paskui nustebo negalėdamas patikėti, o galiausiai net 
nebeslėpė skepticizmo. Kartais Markui atrodydavo, kad Stoja 
visai nesiklauso, nes staiga griebė kompiuterio klaviatūrą ir 
paskutines minutes spoksojo į ekraną uždėjęs ranką ant pelės. 

- Gerai... - pradėjo jis nutęsdamas, kai Markas baigė pasa- 
koti. - Turiu tik vieną vienintelį klausimą. 

— Kokį? 

— Ar jums jų dar liko? 

— Ko? 

— Tablečių, kurių šiandien išgėrėte. 

Stoja atsistojo ir davė ženklą jaunam policininkui, ką tik 
įėjusiam pro duris. 

— Paklausykite, žinau, kad tai skamba absurdiškai... - pra- 
dėjo Markas, bet Stoja švelniai šypsodamasis pakėlė ranką. 

— Ne, ne. Patikėkite, kasdien girdžiu tokių istorijų. 

Markas taip pat atsistojo. 

— Gal galėtumėte pasiųsti į mano namus policininką, kad 
patikrintų? 

Jaunasis policininkas stovėjo prie pat Marko laukdamas 
viršininko nurodymų. Jis kvepėjo šilto miego ir pigaus losjono 
po skutimosi mišiniu. Tikriausiai valymo priemonių kamba- 
rėlyje ką tik skaldė sau penkiolika minučių per ausis, paskui 
apsišlakstė losjonu, kad atsigaivintų. 

— Tokioms nesąmonėms neturiu laiko. Juolab šiandien. 

— Gerai, tada bent patikrinkite mano tapatybę. Kad ži- 
nočiau, ar iš tikrųjų esu psichikos ligonis, ar tapau nusikal- 
timo auka. 

Stoja stvėrė už puodelio ir nuėjo prie durų. 

— Tą jau padariau. 

— Ką? 

Markas juto ant sprando alsavimą jaunojo policininko, ku- 
ris kuo skubiau norėjo išgrūsti jį pro duris. 

— Patikrinau jūsų duomenis, todėl mano kolega jumis pa- 
sirūpins. 

Stoja atidarė duris ir išėjo į koridorių. Į biurą plūstelėjo 
balsų maišalynė. 

— Man reikia gelbėti du mažus vaikus. Vagystėms iš par- 
duotuvių laiko neturiu. 

- Vagystėms iš parduotuvių? - pakartojo Markas nusipur- 
tydamas jaunojo policininko ranką. 

— Vaistininkai pastaruoju metu nesitaiksto su tuo, kad 
jiems nesumoka už vaistus. 

— Ne, tai tik nesusipratimas. Tai buvo prie Hazenheidės, ar 
ne? Tyčia palikau ten savo kredito kortelę. 

— Kuri nebegalioja. 

— Po galais, bet juk ne dėl to čia atėjau. 

— Na gerai. Kalbėkime tiesiai: žinau, kokius vaistus varto- 
jate. Iš pareiškimo aišku, kad reikalavote stipriausių psicho- 
tropinių. 

— Ką? - Markas stvėrėsi už sprando. - Ne, ne, ne. Tuos 
vaistus turiu gerti dėl skeveldros sprande. Aš nekliedžiu. 

— Dėl tos skeveldros, kuri įstrigo per avariją“ 

— Taip. 

— Per kurią žuvo jūsų žmona? 


Markas sudejavo. 

— Ta, kuri dabar nebenori įsileisti jūsų į namus? 

Markas daugiau nieko nebesakė. Jie priėjo prie tos pokal- 
bio dalies, kurią jau buvo pats repetavęs. 

- Ir dar aiškinate man, kad nekliedite? — Stoja linktelėjo 
savo kolegai ir greitais žingsniais išėjo nė neatsisukdamas. 

— Na, tai eime. 

Šįsyk Markui pritrūko jėgų nustumti jaunojo policininko, 
norėjusio nuvesti jį į koridorių, ranką. Toliau nuo aukštesnio 
rango tarnautojų į antrojo aukšto patalpas, kurias Markas jau- 
nystėje ne kartą buvo matęs iš vidaus. 

Nuleidęs galvą Markas svarstė, kur toji beprotybės banga 
nublokš jį šiąnakt, dabar, kai jos sūkuriuose jau neteko auto- 
mobilio, tablečių, visų kontaktinių duomenų, pinigų ir net po- 
licijos pasitikėjimo. Galvojo, kad gera būtų dabar įgriūti pro 
kokias nors dureles grindyse - toliau nuo realybės į tamsią 
užmaršties skylę. 

Bet taip būna tik sapnuose. Tikrovėje nebuvo slaptų take- 
lių į geresnį pasaulį, jokių virvinių kopėčių, kuriomis galėtum 
išsigelbėti perlipęs į medyje įtaisytą namelį ir nurimtum pa- 
sislėpęs jame nuo blogio. Čia, ryškiai apšviestoje Vedingo di- 
dmiesčio nuovados realybėje, stebuklų nevyko. 

O gal vyko? 

Kaip ir prieš kelias valandas, kai žvelgė į dangoraižio staty- 
bų duobės kraterį, Markas vėl nebegalėjo patikėti savo akimis, 
kai ėjo per priėmimo skyrių. 

Kaip tai gali būti? 

Jis niekam nebuvo sakęs, kur ketina eiti. Ir vis dėlto kelią 
staiga užtvėrė vienintelis žmogus, kurį dabar, šioje beviltiškoje 
situacijoje, labiausiai norėjo matyti šalia. 

Prieš pirmąjį susitikimą Zenerių šeimos viloje jį įspėjo, kad 
daugumai Žmonių jos tėvas sužadina pagarbos atidavimo ref- 
leksą: „Jis įeina į kambarį ir pusė ten esančiųjų nutraukia po- 
kalbius, o kita pusė galynėjasi su noru pašokti nuo kėdės ir nei 
iš šio, nei iš to ima ploti.“ 

Tuos kelis Konstantiną apibūdinančius žodžius Sandra 
rėkte išrėkė, kad perrėktų iš automobilio radijo sklindančią 
roko muziką. Ji buvo aštuoniolikos - lygiai septyniais mėne- 
siais vyresnė už Marką ir jau turėjo vairuotojo pažymėjimą. 

Jo prisiminimus apie aną tvankią, karštą vasaros dieną gau- 
bė blyškiai melsva migla, bet vis dėlto jie buvo tokie tikslūs, lyg 
visas smulkmenas jis būtų mintinai išmokęs kažkokiam egza- 
minui. Tai buvo ta diena, kai ji panoro pirmą kartą pristatyti 
jį savo tėvams. Jį! Nevykėlį, su kuriuo susipažino „Naujųjų ro- 
mantikų“ koncerte. 

Paprastai Markas niekada nesibelsdavo į tas snobiškas Cė- 
lendorto apylinkes, bet mokyklos senatas nusprendė surengti 
grupių konkursą ir viena iš koncertų vietų buvo Sandros gim- 
nazija. Iš pradžių visi galvojo, kad ta blondinė lėlytė su arklio 
uodega ir teniso bateliais traukia jį per dantį, bet paskui, po 
koncerto, toji šokėja iš pirmosios eilės prasigavo į užkulisius 
ir ėmė postringauti apie muziką. Žinojo ne tik visas grupes, 
kurių gabalus jie grojo, bet netgi vaikščiojo į jų koncertus ir 
kartais klausydavosi net dar kietesnės muzikos už Marką. Bet 
dar labiau jį trikdė tai, kad Sandra elgėsi kaip koks berniokas. 
Gėrė iš butelio, smarkiai siurbtelėjusi atsiriaugėdavo ir be jo- 
kių ceremonijų tepliojosi lūpas jo „Labello“ pieštuku, nors jis 
nepastebėjo, kad jos lūpos būtų bent kiek šerpetotos. 

Galiausiai jiedu susitarė kitą savaitgalį susitikti „Komoje“, 

sunkiojo metalo diskotekoje. Markas nesitikėjo, kad tą Vesten- 
do pupytę iš tikrųjų ten pamatys. Bet ruošdamasis tam atve- 
jui, jeigu ji vis dėlto ateitų, nupirko penkiasdešimt įvairiausių 
skonių „Labello“ - vien tam, kad pamatytų jos veido išraišką, 
kai kyštels jai visus iš karto, vos tik ji paprašys lūpų balzamo. 

Deja, iki to jiedu nepriėjo, nes jis pamiršo ginklų kontrolę 
prie durų. Tatuiruotas policininkas priešais „Komą“ nutaisė 
tokią miną, jog atrodė, kad tuoj apsivems, kai čiupinėdamas 
Marką ėmė traukti vieną po kito „lūpdažius“ iš striukės kiše- 
nių. Galiausiai bjaurėdamasis įleido vidun „tą žydriuką', bet 
be lūpų pieštukų. 

Pirmas bučinys buvo, tiesa, daug vėliau. Sandra ilgai laikė 
Marką nežinioje. Jis jau bijojo, kad esama kito gerbėjo, kurį ji 
nuo jo slepia. Bet paskui, per vieną dieną, ji perėmė iniciatyvą 
ir per jo gimtadienio vakarėlį jo tėvų miegamajame jį „sudo- 
rojo, kaip šaipydamasi suformulavo. 

— Tavo tėvas ims manęs nekęsti, - pranašavo Markas po 
trijų mėnesių, kai jie važiavo į Sandros šeimos vilą Zakrove. - 
Iš mazgo pamatys, kad dar nesu ryšėjęs kaklaraiščio. Iš vieno 
vienintelio klausimo supras, kodėl niekada nebuvo susitikęs 
su mano tėvu juristų puotose. Juk jis neatstovauja biržos ma- 
kleriams ir chirurgams, o gina tik smulkius nusikaltėlius ir 
benamius. Ir... 

— „ir Bunzeno degiklių nusvilins plaukus tau nuo kiaušų, 
kai sužinos, kad jau mėnesį dulkini vienintelę tėtuko numylė- 
tinę, - užbaigė Sandra ir taip įžūliai išsišiepė, kad net prieki- 
niai krūminiai dantys sublizgo. Tada užtraukė rankinį stabdį 
ir basa iššoko iš automobilio. Kaip tik tą neatitikimą jis ir įsi- 
mylėjo: angelišką iš geriausių namų veidelį, iš kurio lūpų net 
ir nešvankiausi keiksmai skambėdavo žavingai. 

— Tu pati galėsi papasakoti jam apie mūsų išdykavimus. 

— O kam? - nusijuokė ji. - Jis, kaip ir tu, labai subtilus 
žmogus. Išsyk pajaus, ką mudu prieš pusvalandį išdarinėjome 
po vienu dušu. 

Tada, kai jiedu, susikibę už rankų, ėjo sugrėbliuotu žvyrke- 
liu, jis negalėjo nė pagalvoti, kad Sandros tėvas kada nors taps 
vienu svarbiausių žmonių jo gyvenime. Per tą pirmą labai šaltą 
susitikimą aną vasaros vakarą nebuvo jokių tą rodančių ženklų. 

— Kaip mane radai? - apsidairęs paklausė Markas. Nuova- 
dos planas buvo panašus į šiuolaikinės mokyklos. Tą akimirką 
jiedu stovėjo fojė su žemomis lubomis, iš kurios masyvūs laip- 
tai vedė į kitus aukštus, tik ten buvo ne klasės, o biurai, tardy- 
mo kambariai ir daugybė erdvių laikino sulaikymo kamerų. 

— Ar gerai jautiesi? - paklausė Konstantinas susirūpinusiu 
veidu žmogaus, kuris nelaukia teigiamo atsakymo. Kaip visuo- 
met, jis vilkėjo tamsų kostiumą su balta nosinaite kišenėlėje. 
Ir kaip visuomet, nesimatė nė ženklo, kad operacinėje praleido 
dvylika valandų. 

Markas pajuto, kad jaunojo policininko, kuris ketino vesti 
jį pas tardytoją, ranka atsitraukė nuo peties. Pasireiškė pagar- 
bos atidavimo refleksas. 

— Kas čia vyksta? Ko jam iš tavęs reikia? - paklausė jo uoš- 
vis, lyg to policininko čia nė nebūtų. Tai sakydamas apsidairė, 
tarsi ieškodamas kokio nors viršininko, kuris sugebėtų atsaky- 
ti į klausimus. Ir iš tiesų Stoja, kaip tik išėjęs iš vyrų tualeto, 

— O kas jūs toks būsite? - jaunasis policininkas mėgino 
nutaisyti kuo autoritetingesnį balsą, bet Konstantinas nematė 
reikalo jam atsakyti, juolab užleisti kelią prie laiptų. 

— Kaip mane radai? - pakartojo Markas klausimą. Nė iš 
tolo nerado paaiškinimo, kaip jo uošvis galėjo jį čionai aptikti. 

— Kodėl klausi? Juk išklausiau tavo balso paštą. 

Ką? 

— Tai neįmanoma, - Markas vargais negalais ištraukė iš ki- 
šenės nieko vertą telefoną. - Aš nebeturiu tavo numerio. 

— Gal juokauji? Juk tik vakar kalbėjomės telefonu. 

— Taip, bet kažkas pavogė mano SIM kortelę. Nežinau 
mintinai tavo numerio, o ligoninės registratorė nenorėjo man 
jo pasakyti, - Markas parodė į tamsų ekraną. - Be to, jis ir 
nebeveikia. 

— Tavo SIM kortelę? Tai tave apvogė? 

Konstantinas sutrikęs paėmė telefoną jam iš rankų. Tą pa- 
čią akimirką Stoja priėjo artyn. 

— Kokios problemos? 

Jis irgi nekreipė dėmesio į savo kolegą užduodamas klau- 
simą vyriausiam iš esančiųjų. Kaip gamtoje, taip ir policijos 
nuovadoje, vedliai intuityviai vienas kitą atpažįsta. 

— Tikrai, problemų esama. Aš - profesorius Konstantinas 
Zeneris, ir norėčiau tučtuojau sužinoti, kas davė jums teisę at- 
vežti mano žentą į šią nuovadą? 

— Pirmiausia, pono Luko mes ne... 

— Daktaro Luko, - Konstantinas nutraukė Stoją. 

— Gerai, pono daktaro Luko mes čia nevežėme. Jis savo 
noru pas mus atėjo ir... 

— Ar tai tiesa? - Konstantinas ir vėl nedavė baigti komisa- 
rui. Jis įdėmiai pažvelgė į Marką. 

— Taip. 

— Dėl ko? 

Dėl to, kad kažkas atėmė iš manęs mano tapatybę. Dėl to, 
jog apgailėtini mano gyvenimo likučiai galutinai suniokoti ir 
man reikia, kad kas nors padėtų surankioti jo šukes. 

— Man reikia kokios nors neutralios įstaigos pagalbos, — 
tarė Markas ir pats pastebėjo, kaip nesuprantamai tai nuskam- 
bėjo. 

— Turi kokių nors sunkumų? 

Odinės Konstantino kelnės sugurgždėjo, kai jis žengė ar- 
tyn. Markas nesąmoningai patrynė abiem smiliais sutrūkinė- 
jusią nykščių odą. 

— Paaiškinsiu tau, kai iš čia išeisime. 

— Bet tai dar užtruks, - jaunasis policininkas vėl įsidrąsino 
atverti burną. - Pirmiausia turėsime apklausti jį dėl vagystės. 

— Vagystės“ 

Susinervinęs Markas stvėrėsi už pleistro ant sprando ir at- 
siduso. 

— Man reikėjo vaistų, o vaistininkas pasakė, kad mano kor- 
telė negalioja, bet dabar tai jau nebeturi reikšmės. 

— Palauk, ar tai reiškia, kad tu tikrai... 

— Taip, bet ne iš piktos valios. Paprasčiausiai pamiršau. 

— Pamiršai susimokėti? 

- Jeigu žinotum, kas man šiandien nutiko, tada mane su- 
prastum. 

— Na tai ir paaiškink. Dabar, švelniai tariant, esu kiek su- 
trikęs ir norėčiau... 

— Gal mudu galėtume pasikalbėti nuošaliau? - šįsyk Stoja 
nutraukė Konstantiną. 

Komisaras parodė į storą betoninę koloną, ant kurios ka- 
bojo net du skelbimai, draudžiantys rūkyti. Padvejojęs ir du- 
kart klausiamai atsigręžęs į Marką, Konstantinas nusekė pas- 
kui komisarą ir pradingo už kolonos. 

Komisaras ir jo uošvis stovėjo vos už trijų metrų, bet akus- 
tika pirmame aukšte buvo tokia prasta, kad Markas įstengė 
nugirsti tik atskiras nuotrupas. Be to, jaunasis policininkas 
mėgino atgauti savo pakirstą autoritetą ir aiškino Markui apie 
sunkias vaistų vagystės pasekmes, o juolab jeigu paaiškės, kad 
jis manipuliavo kredito kortele. Ir kaip jis nustebo, kai vos po 

kelių minučių Stoja, grįžęs su Konstantinu, davė įsakymą tuč- 
tuojau paleisti suimtąjį. 

Po keliolikos sekundžių Markas ir vėl atsidūrė šuorais pi- 
lančiame lietuje priešais nuovados vartus nesuprasdamas, kas 
nutiko. 

— Tai kaip bus su ta vagyste? 

— Aš viską sutvarkiau. 

— Kaip? 

— Stoja - protingas vyras ir šiandien turi svarbesnių reika- 
lų. Laidavau jam, kad atlyginsiu žalą, ir jis suprato situaciją. 

— Mano situaciją? 

— Paaiškinau jam, ką išgyvenai per pastarąsias savaites. Tad 
nėra ko stebėtis, kad tu truputį kvaištelėjai. 

— Kvaištelėjau? Aš šiandien mačiau Sandrą. 

Markas pasisuko nugara į vėją. Lietaus lašai skaldė jam per 
pakaušį. Banguotiems Konstantino plaukams jie, regis, visai 
nekenkė. 

- Žinau. Ir aš ją nuolat matau. 

Nuotolinio valdymo pulteliu uošvis atrakino centrinį mer- 
sedeso užraktą. Automobilis stovėjo antroje eilėje tiesiai prie- 
šais nuovadą. Dukart tyliai supypsėjo, įsižiebė signalizacijos 
lemputės, bet Konstantinas liko stovėti ant šaligatvio braukda- 
masis lašus, užkritusius ant tankių antakių. 

— Neseniai net nubėgau parke paskui moterį, kuri atrodė 
lygiai kaip ji. 

Jis apsičiupinėjo Adomo obuolį ir pasitrynė kaklą. Jo bal- 
sas suvirpėjo. 

— O vakar apsiverkiau, kai į priėmimą atėjo jauna moteris, 
kuri net nebuvo į ją panaši. Tik todėl, kad kalbėdama apžiūri- 
nėjo savo nagus, kaip darydavo susinervinusi Sandra. 

Markas papurtė galvą ir ištrūko Konstantinui iš rankų. 

— Ne, tu nesupranti. Ji buvo reali. 

Jis žengė į gatvę ir išgirdo, kaip centrinis užraktas vėl 
spragtelėjo, nes nuo atidarymo praėjo per daug laiko, o niekas 
neįsėdo vidun. Jis priėjo prie limuzino, abiem rankom atsirė- 
mė į stogą ir užsimerkė. 

— Gedulas ir mane varo iš proto, Markai. Bet tai nieko 
neduos. 

Jis nepakėlė akių ir nieko neatsakė. Net ir tada, kai pajuto 
ranką sau ant peties. 

— Tikriausiai tu išgyveni šoką po traumos. Važiuokime į 
kliniką, aš tau ko nors suleisiu. 

Stambus lašas tykštelėjo tiesiai Markui ant kaktos. 

— Juk aš žinau, ką mačiau, - veikiau sau sušnabždėjo jis. 

— Taip pat kaip Žinai ir tai, kad tavo telefonas neveikia? 

Markas atsimerkė ir krūptelėjo. Jau nebe pirmą kartą šią 
naktį jis netikėdamas žvelgė į savo telefono ekraną, kurį Kons- 
tantinas pakėlė jam tiesiai prie akių. 

— Kaip tau tai pavyko? 

Jis pasitrynė šlapias rankas į džinsus ir atidarė adresų 
knygelę. 

Negali būti. 

Visi įrašai buvo kaip buvę. 

— Tu netyčia įjungei skrydžio aplinką, todėl ir negalėjai 
niekam paskambinti. 

Markui ėmė virpėti rankos, staiga jis pasijuto taip apgailė- 
tinai, lyg būtų išgyvenęs ne vieną dvasinį šturmą. 

Ar taip gali būti? Argi aš toks pakrikęs, kad nebemoku elgtis 
su savo telefonu? 

— Važiuokime į kliniką, - paprašė Konstantinas ir vėl atra- 
kino automobilio dureles. 

Bet kodėl tada mano numeriu atsiliepė visai nepažįstamas 
vyras? 

Markas pakėlė galvą ir nulydėjo akimis greitosios pagalbos 
automobilį su purvinais žibintais, lėtai važiuojantį gatve pro 
policijos nuovadą. Šoniniai stiklai atspindėjo gatvės žibintų 
šviesą, tad nesimatė, kas viduje. 

— Gerai, - galiausiai išspaudė jis, kai pro šalį pravažiavo 
krovininis automobilis. - Važiuokime. Bet ne į kliniką. 

— Ką sumanei“ 

— Patikrinsiu, ar tikrai praradau sveiką nuovoką. O tam 
man reikia tavo pagalbos. 


29. 


Įeiti draudžiama. 

Tas pats kilimėlis po durimis, ta pati seno namo laiptinė 
su tais pačiais užsistovėjusiais virtuvės kvapais koridoriuje, su- 
driskusiu agavų plaušų kilimėliu ant numintų medinių laiptų 
ir prikimštomis pašto dėžutėmis prie lauko durų. Vienintelis 
dalykas, pasikeitęs per pastarąsias valandas, buvo bendra Mar- 
ko savijauta. Fizinė ir dvasinė jo būklės vis labiau panašėjo ir 
smuko iki žemiausio įmanomo lygio. Lipdamas laiptais aukš- 
tyn kartu su uošviu jis galvojo, ar jį kankinantys su psichika 
susiję skausmai nėra tik šalutiniai kliedesių reiškiniai. O gal 
yra priešingai ir vis stiprėjantys galvos ir sąnarių skausmai - jo 
haliucinacijų priežastis? 

— Ar būtinai tau reikėjo keltis į šitą rajoną? - paklausė 
Konstantinas visai nesunkiai lipdamas laiptais. Jis kas antrą 
dieną treniruodavosi pusantros valandos savo vilos rūsyje, 
kuris buvo vienintelė nekondicionuojama patalpa visoje sece- 
sinėje viloje, mat chirurgas laikėsi nuomonės, kad sportas yra 
tik tada tikras sportas, jeigu kaip reikiant suprakaituoji. 

- Žinoma, suprantu, kad po to nebenorėjai gyventi na- 
muose... — tarė jis susimąstęs. 

Po to. 

Markas atsisuko į uošvį, paniekinamai apžiūrinėjantį prie 
durų pastatytą vaikišką vežimėlį. 

— Bet čia“ 

Konstantinas papurtė galvą. Net jo namų tvarkytoja gyve- 
no prabangiau. 

Markas prispaudė ranką prie pilvo, kad galėtų geriau kvė- 
puoti - staiga šonus ėmė varstyti diegliai. 

— Būna blogiau, - tarė gaudydamas orą ir kopdamas aukštyn. 

Blogiau. 

Pavyzdžiui, Zoldino apylinkės, kur jis užaugo. Ten, kur 
kaimynas iš balkono po jais tratindavo kalašnikovu į dangų, 
kai „Galatasarajus“ jo gimtojoje Turkijoje įmušdavo įvartį. Po 
Sandros mirties jis rimtai svarstė ten grįžti, atgal prie savo ša- 
knų, kol suprato, kad ir jos seniai atkirstos. Pirmoji buvo nu- 
traukta, kai mirė tėvas. Staigi jo mirtis sukėlė tarp kaimynų 
įvairių spėlionių. „Frankas Lukas mirtinai nusigėrė; tikriausiai 
turėjo skolų; ne stebuklas su tokiais nevykusiais sūnumis. Ti- 
kriausiai ir jo senė traukia iš buteliuko.“ 

Iš pradžių motina dar bandė kaimynams aiškinti tikrąsias 
priežastis, apie įgimtą vyro kepenų ligą, kuri buvo per vėlai 
diagnozuota, nes į pabaigą daugiausia buvo žiūrėta į psichikos 
sutrikimus. Sveiko Žmogaus tiek alkoholio, kiek jis išgerda- 
vo prieš mirtį, nenuvarytų į kapus. Bet tėvas niekada nebuvo 
sveikas. Marko mama taip niekada ir neišsveiko. Ji mirė vos po 
kelių mėnesių nuo vyro mirties dėl širdies nepakankamumo - 
visomis to žodžio prasmėmis. 

— O kodėl tu, tiesą sakant, čia? - paklausė pavargęs Markas 
vilkdamas kojas laiptais aukštyn. 


Konstantinas atsiduso jam už nugaros. 

— Argi mes to neišsiaiškinome? Tu man paskambinai, aš 
nuvažiavau į nuovadą ir... 

— Ne, kalbu ne apie tai. Nesuprantu, kaip tu išvis dar su 
manim kalbiesi. 

— Ak, štai kur šuo pakastas. 

Jo uošvis buvo pernelyg protingas, tad Markui nereikėjo 
nieko daugiau sakyti. 

Po tėvo mirties Konstantinas Zeneris tapo svarbiausiu žmo- 
gumi jo gyvenime. Patarėjas, parodęs, kad gyvenimą reikia ne 
švaistyti, o išnaudoti savo talentus. Bet pinigai niekada nevai- 
dino ypatingo vaidmens. Konstantinas tik suvedė jį su žmonė- 
mis, kurie gyvenime ko nors pasiekė. Bet taip buvo ne iš karto. 

— Manai, kad turėčiau pykti ant tavęs? Išstumti tave iš savo 
gyvenimo? - paklausė Konstantinas prisigretinęs prie jo. 

— Kartą jau mėginai. 

Uošvio veidas persikreipė ir Markas iš karto atsiprašė už 
išsišokimą. Praėjus pusei metų nuo jų pirmo susitikimo Ze- 
nerių šeimos viloje jis pasivėdėjo jį į šalį, į židinio kambarį, o 
Sandra liko su motina virtuvėje. Iš pradžių Markas dar galvo- 
jo, kad ledai pralaužti, nes Konstantinas pirmąsyk buvo jam 
malonus. Net juokėsi ištiesęs jam voką. Beveik dvidešimt tūks- 
tančių eurų anais pinigais, šimto markių banknotais ką tik iš 
spaustuvės. Sandra jam buvo minėjusi apie Marko tėvo finan- 
sines problemas, mat įmonė jau tada dirbo nuostolingai. Su 
tais pinigais Luko šeima vienu mostu būtų atsikračiusi skolų. 

„Tie pinigai bus tavo, jeigu paliksi mano dukterį.“ 

Markas nė nemirktelėjęs mandagiai padėkojo už dosnų 
pasiūlymą. Tada nuėjo prie židinio ir įmetė pinigus į liepsnas. 

— Galvojau, kad atleidai man už aną išmėginimą. 

— Atleidau, - linktelėjo Markas atsiremdamas į turėklus. 

Kai tada pamatė šypseną Konstantino lūpose, suprato, kad 
buvo bandomas. Markas išlaikė egzaminą su pagyrimu, nors 
Konstantinas ir nesitikėjo tokios impulsyvios būsimojo žen- 
to reakcijos. Tą akimirką Zenerių šeima neteko dvidešimties 
tūkstančių eurų, bet įsigijo naują šeimos narį. 

— Tu bijojai, kad man rūpi tik tavo pinigai. 

- Blogiau. Galvojau, kad sudaužysi Sandrai širdį. 

Markas linktelėjo. 

— O dabar net sugebėjau ją nužudyti. 

Jie užkopė į ketvirtą aukštą ir buvo tik per kelis žingsnius 
nuo to buto, kurį jis dar neseniai laikė savu. 

— Sakyk, ar vis dar geri tas tabletes? - susirūpinęs paklausė 
Konstantinas, kai Markas nervingai stvėrėsi už sprando. 

— Imunosupresantus* 

Markas papurtė galvą, o Konstantinas pažvelgė į jį dar la- 
biau susirūpinęs. 

— Juk daviau tau pakankamai tablečių, o apžiūra tik kitą 
savaitę. 

- Žinau, bet atsargos ten, viduje. 

Markas mostelėjo ranka į duris. Lempa, kabanti palubėje, 
kurioje anąkart blaškėsi kandis, visiškai išleido kvapą. 

- Puiku, tai ir eikime paimti vaistų. Paskui nuvešiu tave 
apžiūrai į kliniką. 

— Norėčiau, kad... - tarė Markas. 

— Kas yra“ 

— Pažiūrėk čionai. - Markas parodė į duris. - Žinojau, kad 
nenukvaišau. 

Nors šviesa laiptinėje ir buvo blausi, bet jis iš karto tai pa- 
stebėjo. 

— Ką turi galvoje? 

— Pavardės lentelė. Ji vis dar pakeista. 

Konstantinas išsitraukė iš palto kišenės akinius, prisidėjo 
juos prie akių ir priėjo prie buto durų. 

— Zemler, - lėtai perskaitė jis. 

Kg? 

— Ne, ne... 

Tada ir Markas pasilenkė skaityti. 

Po perkūnais, kas čia dabar? 

Konstantinas uždegė degtuką, bet Markas ir be to jau žino- 
jo, kad uošvis teisus. 

Zemler, ne Zener. 

— Bet tai... tai yra... 

Jis nervingai sumirksėjo. Paskui nusijuokė. Situacija buvo tie- 
siog absurdiška. Anksčiau lentelėje jis aiškiai perskaitė „Zener“ — 
Sandros šeimos pavardę. Tai kaip, po velnių, kažkas čia pasisten- 
gė pakeisti lentelę dar sykį, su dar beprasmiškesniu vardu? 

— Gal tokia buvo ankstesnio nuomininko pavardė? - svars- 
tė Konstantinas. 

— Ne, aš anksčiau perskaičiau teisingai, - Markas kalbėjo 
taip energingai, kad net užpūtė degtuką. - Ir įrodysiu tau, kad 
čia kažkokia velniava. 

Jis išsitraukė iš kelnių kišenės abipus dantytą raktą nuo 
buto. Dar neįkišus jo į spyną, ranka taip drebėjo, kad Markas 
užtruko. 

— Gal duosi man? - susirūpinęs paklausė Konstantinas. 

— Ne, jokių problemų, - vos ne šiurkščiai atsakė Markas. 

O tada jo siaubui iš tikrųjų jokių problemų nekilo. Raktas 
švelniai trakštelėjo sukdamasis cilindre. Be vargo sukosi spau- 
džiamas nykščio ir smiliaus, lyg spyna būtų buvusi tik vakar 
sutepta. 

Spyna trakštelėjo ir durys atsivėrė. Markas negalėjo suvok- 
ti to, ką pamatė. 

30. 


Dvylikos metų Markas kartą pribloškė savo mamą pareiškęs, 
kad kambarių tvarkymas prieštarauja gamtos dėsniams. Tuo 
metu iš vieno Maiklo Kraitono trilerio jis pirmąsyk sužino- 
jo apie entropijos reiškinį, termodinamikos sąvoką, iš kurios, 
be kita ko, paaiškėja, kad gamtoje viskas siekia kuo didesnės 
netvarkos būsenos. Automobilio padangų profiliai nusitri- 
na, skalbiant blunka marškinėlių spalvos, marškiniai apšiūra, 
stogo čerpes kas kiek laiko būtina atnaujinti — taip ir Žmogus 
kada nors suyra į atskiras dalis, netenka energijos, laikančios 
vienumoje itin sudėtingą kūną. Jis suserga, pasensta ir miršta. 
Tad kam reikia švaistyti tokį trumpą savo gyvenimo laiką tvar- 
kant daiktus, jeigu gamtos jėgos vis tiek sunaikins bet kokias 
pastangas? 

Po šios paskaitos mama, kuri, kiek prisiminė Markas, daž- 
niausiai mūvėdavo geltonas gumines namų apyvokos piršti- 
nes, įsispendė rankomis į plačias strėnas, atmetė galvą atgal ir 
visa gerkle nusikvatojo: 

— Gerai, tada nebeduosiu tau kišenpinigių, nes tu juk vis 
tiek juos išleidi. 

Dabar, daugiau negu po dvidešimties metų, galėtum pagal- 
voti, kad Markas anuomet sukirto su mama rankomis. Jo butas 
vis dar atrodė lyg tobulas chaoso tyrinėtojo studijų objektas. 

— Dieve mano... 

Įžengęs vidun Konstantinas triukšmingai įtraukė oro, lyg 
būtų įsitikinęs, kad tokią netvarką būtinai lydės ir blogas kva- 
pas. Bet kvepėjo tik neseniai nudažytomis medinėmis grindų 
lentomis, išdžiūvusiais sienų dažais ir kitais remontui būdingais 


kvapais, kurie tvyrojo ore nuo tada, kai Markas čionai įsikėlė. 

- Kas gi čia nutiko? - pasibaisėjo Konstantinas stengda- 
masis neužminti ant kurio nors iš daugybės prieškambaryje 
išmėtytų daiktų. 

— Nieko, - Markas pastūmė koja į šalį kompaktinių diskų 
krūvelę. - Dėžė nukrito. 

— Viena dėžė? 

Tarp nuotolinio valdymo pultelių, segtuvų su mokesčių 
dokumentais, dviejų daugiaviečių kištukų lizdų, apverstos 
lempos, trijų nuotraukų albumų ir daugybės knygų ant grindų 
gulėjo apversti gėliapuodžiai. Visos gėlės, net ir kaktusai, buvo 
sudžiūvusios. 

Markas perlipo per kartoninę dėžę, kurios turinys mėtė- 
si išbarstytas prieškambaryje. Kraustydamasis buvo per ilgai 
palikęs ją lietuje. Kartoninis dugnas taip permirko, kad nebe- 
išlaikė bet kaip sumestų vidun daiktų. Ir kodėl turėjo būti ta 
paskutinė dėžė, kurią norėjo pasilikti didelėms šiukšlėms iš- 
gabenti? Jis taip įtūžo ant savęs, kad iš visų jėgų šveitė dėžę su 
balkono gėlėmis į buto duris. 

Įniršis. 

Dar viena savybė, kurią gedulo skalpelis išlupo jam iš 
vidaus. 

— Kas man darosi? - sumurmėjo Markas nuėjęs į svetainę 
išjungti toršero, kuris tarnavo ir kaip DVD stovas. 

Čia, didžiausioje dviejų kambarių buto erdvėje, atrodė ge- 
riau, nors ant grindų buvo netvarkingai suverstos dar neat- 
plėštos dėžės lyg pagalbos paketai, išmesti iš sraigtasparnio. 
Nebuvo nei lentynų, nei spintų, kuriose jis būtų galėjęs išdė- 
lioti nedaugelį savo daiktų, tad gyveno su lagaminais kaip ke- 
liaujantis prekeivis. Ko nors prireikus išsitraukdavo tiesiai iš 
dėžės, jeigu tik rasdavo. Sandra tuo atžvilgiu buvo praktiškes- 
nė. Ji tikrai būtų tvarkingai surašiusi ant dėžių, kur kas sudėta. 

Markas išgirdo, kaip gretimame kambaryje atidaromos 
spintos durys, ir lėtai susmuko ant odinės kušetės, kurią bal- 
dų nešikai buvo pastatę viduryje kambario taip, kad atsisėdus 
matėsi langas. Stambūs lietaus lašai, kuriuos vėjas netolygiais 
tarpais tėkšdavo į langus, kūrė nederamai jaukią atmosferą 
šiek tiek perkaitintoje, prieblandoje paskendusioje svetainėje. 

— Čia nieko nėra. 

Jis atsisuko į Konstantiną, kuris net ir su kaustytais odi- 
niais padais sugebėjo įeiti į kambarį be garso. 

— Nei miegamajame nieko nėra, nei virtuvėje, nei vonioje. 
Pažiūrėjau net ir po lova. Čia nieko, be mūsų, nėra. 


31. 


— Negali būti, - tarė Markas pavargęs, nors žinojo, kad 
uošvis sako tiesą. 

Žinojo dar tą sekundę, kai raktas tiko ir durys atsidarė. 
Ir čia, svetainėje, viskas atrodė lygiai taip pat, kaip buvo šįryt 
palikęs. 

Sandra tikrai niekada nebuvo pedantė, be to, turėjo lygiai 
tokių pat gabumų kaip ir jis tvarkingą kambarį akimoju pa- 
versti mūšio lauku. Bet augalus ji prižiūrėjo labiau už viską ir 
niekada nebūtų išrovusi savo mėgstamiausio bonso ir numetu- 
si šalia gėliapuodžio. Šis faktas leido padaryti tik vieną išvadą... 

Sandros čia nebuvo. Niekada nebuvo. 

Markas pajuto, kad Konstantinas atsisėdo šalia, bet prie jo 
neprisilietė. 

— Aš einu iš proto, - sušnabždėjo Lukas. 

— Ne, neini. 


— Tikrai einu. 

Markas pasitrynė smilkinius ir tik tada vėl pajuto pykini- 
mą, nuolat tūnantį viduje. 

— Aš ją mačiau. Būčiau galėjęs ištiesti ranką ir paliesti. 

— Še, imk. 

Markas pakėlė akis. Uošvis, matyt, virtuvėje rado plastiki- 
nį puodelį ir jį dabar jam padavė. Sau pasiėmė šlifuotą viskio 
taurę nuskilusiu kraštu. 

- Išgerk, čia tik vanduo. Kai ištinka šokas, būtina gerti 
daug skysčių. 

Baltos plono puodelio įrantos trakštelėjo, kai Markas su- 
ėmė puodelį. Prietemoje vanduo mirguliavo it tamsaus ežero 
paviršius ir Markas sustingo judesy. 

- Tik vanduo? 

— Kuo mane laikai? 

Konstantinas pastatė savo taurę ant stalelio prie kušetės. 
Paėmė plastikinį Marko puodelį ir vienu mauku išgėrė. 

- Patenkintas? 

Jis atsistojo ir tėviškai pažvelgė žemyn į Marką. 

- Atleisk. 

Konstantinas linktelėjo ir vėl paėmė savo taurę. Ant stale- 
lio liko apskrita vandens žymė. 

- Tau reikėtų raminamųjų. Rimtai esu dėl tavęs susirūpi- 
nęs, Markai. 

— Ir aš. 

Jaučiuosi lyg prarijęs magnetą, kuris traukia ne metalą, o 
beprotybę. Ir labai bijau, nes jo poveikis kas sekundę stiprėja. 

— Eime, jau vėlu. Važiuokim į kliniką. 

Konstantinas pastatė taurę tiksliai ant likusios vandens žy- 
mės apskritimo ir ištiesė jam ranką, bet Markas ir vėl užsimer- 
kė. Dar vaikystėje suprato, kad mąstyti geriau, kai „įjungti“ ne 

visi pojūčiai. Atsimerkęs pamatė uošvį, stovintį prie lango. 
Smiliumi jis persekiojo lietaus lašą, it ašara tekantį stiklu. 

— Ar dažnai prisimeni aną gegužės dieną? 

Konstantino balsas buvo slogus: 

— Kada tiksliai tai buvo? 

Ta gegužės diena. 

Jie kitaip jos ir nevadino. Niekada nesakydavo „ta diena, 
kai buvo užpulta Sandra“ arba „diena, kai jai užkimšo burną ir 
pririšo virtuvėje viela prie viryklės. Tai nebuvo ir „diena, kai 
Sandra turėjo lydėti jį į kursus, bet ją pykino ir ji liko namie 
tėvo viloje“. 

— Kristianui dabar būtų treji, - tyliai tarė Markas. 

— Taip. Praėjo lygiai treji metai. 

Konstantinas atsiduso, lyg nuo tada būtų praėjusi visa am- 
žinybė. Perkeltine prasme taip ir buvo. Sandra tada jau laukėsi. 
Įsilaužėliai įvirto, kai ji su šeimynine pakuote karamelinių ledų 
ant kelių susiruošė žiūrėti seno videofilmo „King of Oueens“ 
seriją. Praėjo ištisos šešios valandos, kol Konstantinas paga- 
liau grįžo namo. Iki to laiko abu vagys su slidininkų kaukėmis 
išlaužė seifą ir, be brangių originalų, kabėjusių ant sienų, išsi- 
nešė visą stalo sidabrą, grynuosius, laikrodžių kolekciją ir seną 
nešiojamąjį kompiuterį. 

Šešios valandos. 

Persileidusi Sandra paplūdo kraujais likus keturiasdešimt 
penkioms minutėms, kol grįžo Konstantinas. 

— Ar dėl to nenorėjote antrajam kūdikiui rinkti vardo iš 
anksto? 

Markas linktelėjo. 

- Taip. Toji diena daug ką sugriovė. Manėme, kad Sandra 
niekada nebegalės turėti vaikų. Bet kai vis dėlto pastojo, ne- 
norėjome prisišaukti nelaimės. Prietarai, - jis liūdnai nusijuo- 
kė. - Argi tai ne likimo ironija? 

Konstantinas atsisuko. Atrodė staiga be galo susenęs. 

— Tu klysti. 

Markas pakėlė į jį akis. 

— Ką nori tuo pasakyti? 

— Tu sakei, kad ta diena daug ką sugriovė. Tai, žinoma, tei- 
singa. Bet kad ir kaip žiauriai tai skamba, toji nelaimė padova- 
nojo jums dar trejus gražius metus. 

— Nesuprantu tavęs. 

— Sandra norėjo tave anuomet palikti, Markai. 

— Ką? 

Marką nukrėtė šiurpas ir jis susigūžė tarsi laukdamas, kad 
kas nors tuoj įmes už apykaklės ledukų. 

— Nesu tikras, bet man atrodo, kad ji dėl to atvažiavo ir pas 
mus į Zakrovą. Norėjo su manimi pasikalbėti, kai grįšiu iš kli- 
nikos, - Konstantinas sunkiai alsavo. - Paskambino ir pasakė, 
kad tai dėl jūsų santykių ir kito vyro, su kuriuo neseniai buvo 
susipažinusi. 

— Negali būti, - paprieštaravo Markas, nors turėjo pagrin- 
do patikėti savo uošviu. 

Seni, slegiantys prisiminimai prasiveržė iš pasąmonės. 
Anuomet jis stengėsi nekreipti į tai dėmesio ir galvojo, kad 
Sandros elgesį veikia hormonų lemti nuotaikos svyravimai per 
nėštumą. Iš pradžių jos mintys vis nuklysdavo kažkur kitur, ji 
tapo tyki, paskui vis labiau užsidarė savo kiaute, kol susimąsty- 
mas ėmė grėsti depresija. Jis norėjo atšaukti visus susitikimus, 
iki gimdymo likti namie, bet ji nesutiko. Viena išeidavo ištisas 
valandas pasivaikščioti, net ir į tuos rajonus, kuriuos paprastai 
apeidavo dideliu lanku. Vieną dieną Markas Noikelne lankė 
užkietėjusio simulianto tėvus, pamatė ją susimąsčiusią išei- 
nant iš nušiurusios gatvės kavinės ir įlipant į taksi. Kai vakare 
jai pasakė ją matęs, ji įtūžo ir šiurkščiai atrėžė atsisakanti duoti 
parodymus „ponui advokatui“. 

— Kas buvo tas kitas? —- uždavė jis jau tada jį kamavusį 
klausimą. 

Konstantinas gūžtelėjo pečiais. 

— Tikrai nė nenumanau. Niekada apie tai taip ir nepasi- 
kalbėjome. Mat prabudusi po skubios operacijos nebenorėjo 
nieko apie tai kalbėti. Norėjo matyti tik tave. 

Markas pajuto, kaip sutraukė blauzdą, ir sunkiai atsikėlė. 
Keista, bet kaip tik dabar prisiminė nuvalkiotą savo tėvo anek- 
dotą apie tai, kad vyrus per penkiasdešimt metų atpažinsi iš to, 
jog jie stena ir sėsdamiesi, ir keldamiesi. Atrodo, jis per vieną 
dieną paseno aštuoniolika metų. 

— Kodėl tai man sakai dabar? - paklausė Markas imdamas 
į rankas tuščią puodelį, kurį Konstantinas buvo išgėręs ir pa- 
statęs ant stalelio. Markas pakilo eiti į vonią. Norėjo pakišti 
galvą po vandeniu ir pagaliau išgerti vaistų. 

Konstantinas atsakė tik tada, kai Markas uždarė už savęs 
vonios kambario duris. 

— Todėl, kad paklausei, kodėl visą laiką elgiuosi su tavimi 
kaip su savo sūnumi. Kartais tragedija neįtikėtina jėga sulipdo 
žmones, kurie myli vienas kitą. 

— Na ir puiku, tada pranešk, kada nebeįstengsi manęs pa- 
kęsti. Galėsiu dar ką nors nugalabyti... 
vietą sienoje, kur turėtų kaboti veidrodis. Jis džiaugėsi, kad iki 
šiol jo ten nepakabino. Dabar nereikėjo spoksoti į apgailėtiną 
vaizdą. 

— Liaukis slapstęsis už to savo humoro. Tai ne kas kita kaip 
savęs gailėjimasis, - išgirdo per duris prislopintus Konstantino 
žodžius. 

— Kažką panašaus man šiandien kažkas jau sakė, - sumur- 
mėjo Markas imdamas už vandens čiaupo rankenėlės. 

Norėjo pasukti ją aukštyn ir paleisti vėsų vandenį ant vi- 
dinės riešų pusės, bet čia žvilgsnis užkliuvo už plyšelio tarp 
nutekamojo vamzdžio skylės ir kamštuko. 

Kas po velnių?.. 

Jis pasilenkė ir ištraukė iš vamzdžio apibraižytą chromuotą 
kamštuką. Šis išsitraukė tyliai pokštelėdamas. 

Negali būti. 

Ant juodo guminės tarpinės žiedo kabojo vienas vieninte- 
lis plaukas. Jis buvo maždaug penkiolikos centimetrų ilgio ir 
apačioje susiraitęs tarsi smuiko raktas. Markas nesąmoningai 
stvėrėsi už pakaušio, kurio jau keturias dienas nesiskuto. 

— Konstantinai, - sušvokštė jis ir, neišgirdęs atsakymo, jo 
vardą dar sykį šūktelėjo garsiau. 

Tad vis dėlto taip. 
smiliaus - jis tikrai ne nuo jo galvos. Rankos virpėjo keliant 
plauką prie nosies, bet, žinoma, užuosti jis nieko neužuodė. 
Vis dėlto buvo tuo tikras. 

Sandra. 

Jis įsikėlė į suremontuotą butą, praustuvas buvo naujutėlai- 
tis, svečiuose niekas nebuvo apsilankęs. 

Štai įrodymas. Ji čia buvo. 

Markas užsimerkė, sunėrė virpančias rankas ir giliai įkvė- 
pė. Paskui suėmė plauką kumščiu kaip mažas vaikas, gniau- 
žiantis pinigėlį eidamas pas kepėją, ir išbėgo iš vonios kam- 
bario. 

— Konstantinai? Radau įrodymą. Aš neišprotėjau, - šaukė jis. 

Skubėdamas į svetainę susimušė kelį į metalinę taburetę, 
kyšančią iš pusiau praplėštos dėžės. Bet veriantį skausmą pa- 
keitė išgąstis, kai atšlubčiojęs į svetainę rado plačiai atlapotą 
langą. 

Svetainė, kurioje ką tik su uošviu sėdėjo ant kušetės, buvo 
tuščia. Konstantinas dingo. O su juo - viskio taurė ir vandens 
rato Žymė ant stalelio. 


32. 


- Ei! 

Markas nebesusigaudė, kiek praėjo laiko. Nežinojo, ar il- 
gai sėdėjo įsmeigęs akis į tamsią lietingą naktį. Čia, ketvirta- 
me aukšte, nebuvo nei avarinių kopėčių, nei atbrailos, pastolių 
arba langų valytojų keltuvo, kad galėtum išeiti iš buto. 

— Konstantinai? 

Uošvis išnyko kaip dūmas. 

Markas užvėrė langą, nuklibikščiavo į koridorių ir norėjo 
įjungti lubų šviestuvą, bet jungiklis neveikė. Tik iš antro karto 
Markas pamatė, kad lizde nėra lemputės. 

— Ei, kur prapuolei? 

Jo balsas aidėjo ilgame kaip žarna koridoriuje, ant kurio 
sienų nekabėjo nė vienas paveikslas. 

O kad tik atsibusčiau. Kad tai būtų tik sapnas. 

Markas atsisuko į laukujes duris ir net persikreipė pamatęs 
iš vidaus užkabintą grandinėlę. 

— Kur tu? - šnabždėjo daugiau sau, lyg iš anksto žinoda- 
mas, ką ras miegamajame, kai jau išžvalgė virtuvę. Nieko. 

Nieko, be dvigulio čiužinio ir dar vienos dėžės, ant kurios 
stovėjo pigi naktinė lempa. Ją jis uždegdavo kas rytą, kad vėlų 
vakarą nereikėtų tamsoje graibytis laido ir mažutėlio jungiklio. 

Bet Markas klydo. Ir tai, kad suklydo, privertė jį galutinai 
suabejoti savo sveika nuovoka. Mat naktinė lempa buvo dingusi. 

Kaip ir Konstantinas. Kaip Sandra. Kaip mano gyvenimas. 

Bet tamsu nebuvo, nes silpnas blausiai melsvas šviesos 
spindulėlis skverbėsi pro kartoninės dėžės plyšius. 

Tai neįmanoma. 

Markas priėjo prie čiužinio ir staiga pajuto nenumaldomą 
norą ant jo nuvirsti, užsitraukti ant galvos šaltą antklodę ir nu- 
grimzti į amžiną miegą be sapnų, bet blanki švieselė hipnotiš- 
kai traukė ir jis prisiminė savo pokalbį su Sandra prieš keletą 
metų. 

„Ei, kas čia dabar? Ko taip į mane žiūri?“ 

„Ar gali man pažadėti...“ 

„Ką?“ 

„Ar gali man pažadėti, kad visada paliksi degti šviesą?“ 

Jis atidarė dėžę, drebančiomis rankomis atlankstė kraštus... 
ir pamatė savo siurrealistinės vizijos patvirtinimą. 

„Apie ką galvoji?“ 

„Žinai, man ji atrodo kažkokia, na, tarkim... neįprasta.“ 

„Jau geriau sakyk - siaubingai šlykšti.“ 

Jis užsimerkė, bet prisiminimų atsikratyti nepavyko. 

„Kas tau... ko verki?“ 

„Paklausyk, žinau, kad tai beprotybė, bet noriu, kad mudu 
dėl kai ko susitartume.“ 

„Dėl ko?“ 

„Jeigu vienas iš mudviejų mirtų... Palauk, leisk man pasaky- 
ti. Tada tas, kuris bus išėjęs, turės duoti kitam ženklą.“ 

Kai atsimerkė, ta siaubingai šlykšti, keičiamų elementų žy- 
dra lyg kūdikiams skirta lempa su delfinais vis dar buvo dėžėje. 

Ir pirmą kartą gyvenime ji užsidegė pati savaime. 

Im coming to find if it takes me all night 
Can't stand here like this anymore 
For always and ever is always for you 
I want it to be perfect like before. 
Ohohoho... I want to change it all. 

I want to change. 

„A Night Like This, The Cure 


Nothing sounds as good as I remember that 
„I remember That“, Prefab Sprout 

Įkyrus garsas, sukėlęs nerimo jam daugiau negu deganti lem- 
pa, priminė pavojingą zvimbimą tarp žaliuzių ir lango įstrigu- 
sios širšės, kuri darosi vis agresyvesnė, kuo ilgiau ir beviltiš- 
kiau bando išsivaduoti. 

Markas atsigręžė į miegamojo duris ir zvimbimas ausyse 
nutilo. Umai kambaryje pasidarė taip tylu, kad girdėjosi, kaip 
taksi elektros skaitliukas ir šniokščia radiatorius. 

— Kas ten? - suriko jis sausu balsu. 

Paskui išgąstingai susigūžė tą akimirką, kai pastatė koją 
ant tamsaus koridoriaus slenksčio. 

Širšė vėl suzvimbė. Dabar dar garsiau. Dar įnirtingiau. 

Marko pulsas ėmė stipriai mušti, jis dabar slinko korido- 
riumi ir ieškojo kokio nors daikto, kuriuo galėtų apsiginti. 
Bet paskui, prieš pat tam garsui pereinant į nepertraukiamą 
zvimbimą, Markas suvokė, kad atrodo juokingai. Jis pažvelgė į 
mažą pilką dėžutę dešinėje viršum durų staktos. 

— Velnias, išsigandau savo durų skambučio, - jis ir vėl pa- 
bandė nusijuokti iš savęs, bet pastangos taip sutramdyti baimę 
buvo bergždžios. 

Kaip kokia širšė. Kaip įnirtusi, užspeista širšė. 

Jo naują adresą žinojo tik perkraustymo įmonė ir Rozvita. 

Tad kas galėjo tai daryti? 

Marko akys ir vėl užkliuvo už durų grandinės, kurią kas 
nors turėjo užkabinti iš vidaus jau po to, kai dingo uošvis, ir jį 
nukrėtė šiurpas. 

— Konstantinai? 

Jis priglaudė kairę akį prie durų akutės ir jam pašiurpo 
oda. Markas pažvelgė laukan ir sudejavo. Nors zvimbimas 
virto ritmingu stakato, bet jis nematė nieko, kas būtų galėjęs 
spausti durų skambutį. 

Kas čia vyksta? Gal viską tik įsivaizduoju? Gal nėra nei 
skambučio, nei durų, nei buto, nei Sandros? 

Dabar jis iš tikrųjų nusijuokė - nors ir isteriškai. 

Gal ir manęs paties nėra? 

Apimtas fatalizmo jis ištraukė grandinę iš spynos ir atidarė 
buto duris. 

Nieko. 

Nei prie pat durų, nei koridoriuje. Nebuvo nei Konstanti- 
no, nei kokio nors kaimyno, nei jokio nepažįstamo žmogaus. 
Markas buvo vienas, vienišas ir jautėsi, kai lėtai užtrenkė duris 
ir iš vidaus priglaudė galvą prie jų. 

Įnirtingas skambučio zvimbimas nutrūko, galiausiai pakei- 
tė ritmą. 

Trys trumpi, trys ilgi signalai. Paskui ir vėl trumpi. 

SOS? 

Jis nusitvėrė už prakaitu permirkusio pleistro ant sprando, 
vienintelės kūno vietos, kurios negniaužė vis stipriau jį sting- 
dantis šaltis. 

Kaip Morzės abėcėlė skambantis durų skambutis. Bent jau 
to iš manęs niekas neatims. Net mano haliucinacijos rodo mane 
turint humoro jausmą. 

Paskui atbulas grįžo į svetainę nenuleisdamas akių nuo 
mažos zurzančios dėžutės viršum durų. Nuo jos per tinką iki 
grindų ėjo laidas ir šakojosi ties durų rankena: viena dalis lei- 
dosi iki grindjuostės, kita tiesėsi lygiagrečiai su grindimis ir 
pasislėpė už žieminio palto, kabančio ant drabužių kabyklos, 
kurią Markas rado atsikraustęs. 

Trys trumpi, trys ilgi. 

Žinoma! 

Aš toks nusikalęs, kad nebejstengiu nieko suprasti. 

Jis atitraukė paltą ir prisiminė perdėtus vadybininko diti- 
rambus, skirtus telefonspynei - sakytum tai būtų buvęs koks 
naujausias visatos tyrinėjimų laimėjimas, pateisinantis neade- 
kvačiai didelę nuomos kainą. 

Triskart pyptelėjo, kai jis pakėlė ragelį. Širšė iškart liovėsi 
zvimbusi. 

— Klausau? - sušvokštė į ragelį ir jam palengvėjo, kai iš- 
girdo atsakymą. Nepaisant to, kad balsas buvo žmogaus, nuo 
kurio jis neseniai paspruko. 

— Ar galite kalbėti? 

Ema. Nuolankų, baimingą jos balsą jis išsyk atpažino. 

Markas įsmeigė akis į beekranį telefonspynės įtaisą nepa- 
jėgdamas atsakyti. 

— Alio? Ar jis dar pas jus? 

Kažkas trakštelėjo ir Markas pagaliau atgavo balsą. 

— Apie ką kalbate? Iš kur žinote, kur gyvenu? 

— Sekiau paskui jus, - nesutriko Ema ir atsikosėjo. 

— Sekėte? - bukai atkartojo Markas. 

— Taip, į policiją. Ir čionai. Mačiau, kaip su juo įėjote vidun. 

— Su Konstantinu? 

— Nežinau, kuo jis vardu. Tik žinau, kad jis - vienas iš jų. 

Jų? 

— Nagi nulipkite žemyn, kol dar ne per vėlu. 

Markas papurtė galvą, tarytum Ema, stovėdama gatvėje, 
galėtų jį matyti. 

— Kad ir vėl pakliūčiau į jūsų spąstus? 

— Kokius spąstus? Apie ką jūs kalbate? Juk jie mane me- 
džioja. 

Medžioja? 

— Paklausykite, - Markui sudrebėjo balsas, - nežinau, kas 
jūsų užsakovas, bet... 

— Koks dar, dėl Dievo, užsakovas? Aš irgi bėgu kaip ir jūs, 
esu viena. Galiu pasikliauti tik savimi. 

— Ak taip? O su kuo tada kalbėjotės apie mane viešbučio 
kambaryje? 

Ema atsiduso. 

— Ak štai kas. Paaiškinsiu vėliau. 

— Ne, dabar. Kam skambinote? 

Vėl trakštelėjo ir ūžesys sustiprėjo. 

— Kalbėjau į savo balso paštą. 

— Ką? 

Ji delsė. 

— Kas valandą skambinu pati sau ir pasakau į balso paštą, 
kur esu, su kuo susitinku ir ką toliau darysiu. Paprasčiausia 
atsargumo priemonė, jeigu man kas nors nutiktų arba ir vėl 
ištrintų atmintį. 

— Manote, kad patikėsiu? 

— Kodėl turėčiau jums meluoti? Man irgi reikia pagalbos. 
Net jeigu jums ir gresia didesnis pavojus negu man. Nagi nu- 
lipkite pagaliau žemyn pas mane. 

Jos balsas užlūžo. 

- Čia, savo bute, jaučiuosi saugiau negu pas jus apačioje. 

— Nesąmonė, laukiu jau pusę valandos, bet nieko nemačiau 
išeinant. Vadinasi, jis vis dar pas jus, o tai reiškia, kad jūs... 

— Aš esu vienas, - nutraukė ją Markas. 

— „kad jums gresia didžiulis pavojus, nes programa tebe- 
sitęsia. 

— Aš nedalyvauju jokioje programoje! 

— Dalyvaujate ir aš jums tą įrodysiu. 

— Kaip? - susidomėjo Markas, bet netrukus pajuto oro 
dvelksmą ant sprando, lyg kažkas už nugaros būtų sujudėjęs. 
Jis atsisuko ir jo akys išsiplėtė iš baimės. 

- Ji gyva, - išgirdo kuždant Emą. - Nulipkite žemyn ir aš 
jums tai įrodysiu. 

Jos balsas jo beveik nepasiekė. 

To negali būti. Tai neįmanoma. 

Jis negirdėjo, kad garsiai ištarė mintis, bet tai suprato iš 
savo alsavimo. Šaltis aplink nebuvo išgalvotas: tarsi skystas 
azotas jis sruvo vidun į kambarius. Pro plačiai atvertą langą. 
Langą, kurį ką tik buvo sandariai uždaręs. 

Markas uždarė buto duris iš bendrojo koridoriaus pusės, nors 
žinojo, kad nematoma grėsmė jo neapleis. Kad ir kas būtų jo 
persekiotojas, buvo aišku, jog fizinės kliūtys jam nė motais. 
Toji beprotybė buvo kaip rūkas, į suskaldytą jo gyvenimą be- 
siveržiantis pro normalumo plyšius. Jam teliko bėgti, kad tirš- 
tame rūke visai neprarastų orientacijos. 

Kai išėjo į gatvę, tikėjosi, kad vėl bus vienas. Tad kone iš- 
sigando pamatęs, jog Ema tikrai laukia jo savo automobilyje. 
Senas jos „vabalas“ stovėjo antroje eilėje ir dar sykį dirstelėjęs 
Markas pamatė, kad ji užstatė jo automobilį. Jis stovėjo tiksliai 
toje vietoje, kur dar prieš kelias valandas Markas jo pasigedo. 

- Eikšekit, - sušuko ji žiūrėdama į užpakalinio vaizdo vei- 
drodėlį. 

Variklis, iki tol dusliai tuksėjęs, pradėjo ūžti, kai nekan- 
traudama ji spustelėjo greičio pedalą, bet Markas buvo pri- 

blokštas, pamatęs vėl atsiradusį automobilį. It apimtas transo 
apėjo Emos „vabalą“ spoksodamas į mini, lyg niekada gyveni- 
me nebūtų matęs jokio automobilio. 

— Kas nutiko? - variklis ir vėl suūžė. 

- Palaukite, - sušuko jis neatsisukdamas ir paplekšnojo 
per kišenes ieškodamas automobilio raktelių, bet prisiminė, 
kad seniai atkabino juos nuo raktų ryšulio. 

Pridėjo rankas it skydus prie veido ir prigludo prie šla- 
pio lango. Jokių abejonių. Tai, kas per pastarąsias minutes čia 
materializavosi, buvo jo automobilis. Nuo avarijos nenaudo- 
tas sportinis krepšys gulėjo užkištas pakojyje už vairuotojo 
sėdynės, užpakalinė sėdynė buvo apversta senais laikraščiais, 
ten dar mėtėsi tuščia makdonaldo pakuotė ir daugybė tuščių 
butelių, o iš cigarečių degiklio kyšojo sumazgytas jo telefono 
kroviklio laidas. 

- Velnias, kad tave kur! - suriko Ema įtūžusi ir išjungė va- 
riklį. Markas išgirdo, kaip jai išlipant sugirgždėjo durelės, o jis 
tuo tarpu dairėsi tinkamo daikto, kad galėtų išdaužti stiklą. 

— Ką čia darote? Mums reikia važiuoti. 

— Kurė 

Jis pasilenkė prie grindinio akmens, kyšančio per kelis 
centimetrus iš šaligatvio, ir pabandė ištraukti jį iš žemės. Bet 
pirštai vis nuslysdavo šlapiais kraštais. 

— Ką nors pametėte? 

Taip, protą. 

Jis dirstelėjo po mašina į jos aulinukus. Ji stovėjo prie balos 
tiesiai ant gatvės ir neramiai mindžikavo. 

— Tuoj galėsime važiuoti, tik kai ką turiu pasiimti iš savo 
automobilio. 

— O kodėl šliaužiojate ant žemės? - paklausė Ema ir Markas 
išgirdo spragtelėjimą. Jo automobilio salone užsidegė šviesa. 

Kaip, po galais, jai taip greitai tai pavyko? 

Markas sutrikęs pažvelgė aukštyn ir atsistojo, paskui atida- 
rė vairuotojo dureles - jos pasidavė taip pat lengvai kaip ir tos, 
kurias atidarė Ema. Jis nepatikliai į ją pažvelgė. 

— Iš kur jūs žinojote, kad... 

— Štai! — ji gūžtelėjo pečiais ir parodė į spynelę prie vairo. — 
Įkištas raktelis. Tikriausiai susijaudinęs pamiršote. 

Ne. Tikrai nepamiršau. Jau kelias dienas nebeturiu jo. 

Viena koja priklaupęs ant vairuotojo sėdynės jis pasilenkė 
prie dėtuvės. Apšvietimas jau seniai buvo sugedęs, bet jis tuoj 
pat rado, ko ieškojęs, vos tik atidarė dangtelį ir pastūmė šalin 
krūvelę kompaktinių diskų. 

— Kokios čia tabletės? 

Ema griebė jam už rankos, kai jis norėjo išimti plastikinę 
tablečių juostelę. 

- Ne jūsų reikalas, - atkirto jis šiurkščiau, nei norėjo, bet 
jo tonas padarė įspūdį. 

Ji atšoko per kelis žingsnius nuo automobilio, vėl užsitrau- 
kė ant galvos baltą gobtuvą ir pasisuko veidu į vėją. 

Kai Markas pasilenkė prie užpakalinės sėdynės, išgirdo, 
kaip ji įsėda į savo automobilį ir paleidžia variklį. Paskui, kai 
lenkėsi paimti iš po sėdynės buteliuką kolos, kuria norėjo užsi- 
gerti pirmą tabletę, išgirdo burzgiant dyzelį. Iš pradžių pagal- 
vojo, kad Ema įsižeidusi nuvažiavo, ir nusigando, nes juk buvo 
pažadėjusi pateiktį įrodymą, jog jo Žmona gyva. 

Bet kai pakėlė galvą ir pažvelgė į gatvę, vis nušvintančią 
nuo blyksnių, vos galėjo patikėti savo akimis. Jam reikėjo pa- 
skubėti. Iš išgąsčio Markas išmetė ant žemės butelį kolos, ta- 
bletės irgi išslydo jam iš rankų. Matėsi, kad jie tikrai įklimpę į 
tą programą. 

35. 


Sulig kiekviena pakopa ūžesys Beniui ausyse vis labiau sti- 
prėjo. Iš pradžių jis buvo visai tylus, dar tą sekundę, kai eismo 
kontrolė jį paleido. Policininkė, kuri norėjo jį patikrinti, ne- 
jos kolega pakvietė ją į pagalbą - priversti atlikti alkoholio tes- 
tą besišakojantį mersedeso vairuotoją. Nuo to laiko jo pulsas 
ir nebenurimo, jis prakaitavo kopdamas laiptais į savo butą. 

— Ar žinai, kodėl tau niekada nepavyko nusižudyti, Beni? 

Valka ne taip dažnai jam paskambindavo. Šiandien skam- 
bino jau antrą kartą - nieko gera tai nežadėjo. 

— Ne, - sušnopavo Benis net nepasidomėjęs, kodėl Valka 
to klausia. 

Valka mėgo inscenizuoti. Visai nesvarbu, ar norėjo pada- 
ryti įspūdį moteriai, nužudyti priešininką ar tiesiog pasišneku- 
čiuoti, - Edis prieš tai ilgai galvodavo, kaip pasiekti didžiausią 
efektą. Tad tokia pokalbio pradžia buvo gryna retorika. 

— Todėl, kad esi silpnas žmogus. Prisimenu pirmąjį kartą, 
juokinga, tada, kai toji šliundra Joko Ono išardė mūsų grupę. 

Valka niekada nevadino Sandros tikruoju vardu, visuomet 
lygino ją su Džono Lenono žmona, kuri kadaise suskaldė „Bi- 
tlus“. Tikras faktas, kad Markas nebeturėjo laiko nei repetuoti, 
nei koncertuoti, kai tik juodu susidėjo. 

— Banda, kuri tave globojo, staiga išsisklaidė. Geriausias 
draugas, tavo brolis, dulkinosi su nauja merga, o jautruoliukas 
liko vienas. Po galais, niekada taip ir nesupratau, kaip gali- 
ma būti tokiam mamyčiukui. Bet iš tikrųjų tu juk ir nenorėjai 
iškeliauti į dausas. Po paraliais, noriu pasakyti, kad tų kelių 
tablečių, kurias susikimšai, nepakaktų net katei užmigdyti. 

Jis nusijuokė taip, kad atrodė, jog tuoj ims pliaukšėti sau 
per šlaunis. 

Benis sustojo. Po lakūno striuke jis vilkėjo plonus marški- 
nėlius ilgomis rankovėmis, o namo valdytojas dėl šoktelėjusių 
energijos kainų ir vėl užsuko šildymą. Bet vis tiek jautėsi kaip 
atogrąŽose. 

— Žinau, kad tu niekada negalėjai manęs pakęsti, Beni. Bet 
turi pripažinti, kad visada tave paremdavau. Rūpindavausi ta- 
vimi. Padovanojau tau naują gyvenimą. 

— Mat kaip? - sumurmėjo Benis graibydamas kišenė- 
se buto raktų. Liko tik du aukštai. Paskutiniai laipteliai prie 
įrengtos palėpės buvo iškloti raudonu kaip vynas agavų plaušų 
kilimu, slopinančiu žingsnius. 

— O šiandien ir vėl tave apdovanosiu - galėsi gyvas išvykti 
iš miesto. 

— Maniau, kad mudu atsiskaitę, Edi. Darbą atlikau. 

- Žinau. Mano vaikinai ką tik patvirtino, kad to rašeivos 
troba atrodo kaip futbolo laukas, po kambarius dabar ten ke- 
pėstuoja daugybė žalių vyrukų. 

Tikriausiai Valka skambino palydovinio ryšio telefonu 
arba tikėjosi, kad jo pokalbių tuo momentu niekas nesiklauso. 

Arba jį tiesiog apėmė didybės manija. 

Tikriausiai ir viena, ir kita, pagalvojo Benis. 

— Na štai, gerai paklausyk... - dirbtinis linksmumas dingo 
iš Edžio balso lyg spustelėjus mygtuką. - Dabar pat tą purviną 
maitą savo bagažinėje išgabensi kuo toliau iš šalies. 

Benis linktelėjo - bet jo dėmesį nukreipė suvokimas, kad 
rakto, kurį laikė rankoje, nebeprireiks. Jo buto durys buvo pra- 
viros, tiesa, tik per mažą plyšelį. Bute buvo tamsu. 

— Kur tu dabar? - susidomėjo Valka, tikriausiai išgirdęs 
durų girgždėesį. 


— Savo namuose. 

Benis įėjo į koridorių ir užuodė vos juntamą salsvą 
kvapą. 

— Puiku. Tada susipakuosi daiktus, sėsi į savo sumautą au- 
tomobilį ir dar šiąnakt nugabensi tą kruviną šiukšlių maišą į 
Olandiją. 

Jis pasakė Beniui adresą Amsterdame ir kontaktinį asmenį. 

- Jeigu iki dvyliktos Vincentas man nepaskambins ir nepa- 
tvirtins, kad prekė gauta, pradėsiu tavo paiešką. 

Benis sustojo ir perėmė ragelį į kitą ranką. 

— Iki dvyliktos? Ne, tai neįmanoma. Man reikia daugiau 
laiko. 

Jis įjungė palubės lempą ir pajuto dar stipresnį kvapą. 

— Klausyk, ar aš tau kokia šliundra? 

— Ne. 

— Puiku, o jau maniau, kad nori mane išdulkinti. Darau 
tau paslaugą, leidžiu atsiteisti už skolas, užuot kompresoriumi 
apdorojęs tavo kiaušus, o tu sakai, kad reikia daugiau laiko? 
Kas manai esąs? 

— Paklausyk, Edi, duok man dar vieną dieną, kad galėčiau 
su visais atsisveikinti. 

— Su kuo, šikniau? Tavo tėvai mirę, brolis tavęs neapkenčia, 
o draugai sėdi psichų kaliūzėj, - Valka ir vėl nusijuokė. - Bet 
taip ir žinojau, kad vėl imsi kažką tokio paistyti, todėl suorga- 
nizavau tau mažą siurprizą. Tokį, kuris parodys visą padėties 
rimtumą. 

Benis užsimerkė - ir staiga su siaubu suvokė, ką reiškia tas 
kvapas. 

Tie, kurie išgyvena lėktuvo katastrofą, bombų teroro aktą, au- 
toavariją arba kitą gyvybei gresiantį įvykį, dažnai sako, kad ka- 
tastrofos akimirką viską matė it sulėtintai. Lyg sprogimas, kilęs 
gaisras arba susidūrimas būtų praplėšęs skylę laike, o kartais 
jį net ir sustabdęs. Tą sekundę Markas suvokė tokio pojūčius 
paveikiančio reiškinio priežastį: Žmogaus protas mirtino pa- 
vojaus akivaizdoje nebesugeba vienu metu apdoroti visų įspū- 
džių, o tuo labiau prasmingai juos visus susieti. 

Markas matė apšviestą greitosios pagalbos automobilį, be 
garso ant stogo mirksinčias signalines lemputes ir atlapotas 
duris. Matė barzdotą slaugytoją baltu chalatu, kažką laikantį 
kairėje rankoje, kai traukė Emą iš „vabalo“. Pastebėjo net ir 
nereikšmingas detales, pavyzdžiui, raudonas kaip kraujas ref- 
leksines juostas ant automobilio šonų arba į rožinį panašią 
grandinėlę, kuri tabalavo į signalinių lempučių taktą. Markas 
girdėjo dyzelinį variklį, kurio burzgimas susiliejo su „vabalo“ 
burzgimu, ir nusistebėjo, kodėl Ema neišleidžia nė garso, vis 
dėlto pagaliau ji ėmė garsiai šauktis pagalbos. Tikriausiai vis- 
kas truko tik sekundės dalį nuo tada, kai barzdočius taip tren- 
kė jai per ausį, kad net jos akiniai nulėkė ant asfalto. 

Tada ekrane pasirodė dar ir trečias žmogus, kurį dėl į ar- 
klio uodegą surištų plaukų ir smulkaus sudėjimo Markas pa- 
laikė moterimi, bet paskui pamatė, kad tai vaikinas. 

— Ei, - suriko Markas atbulas lįsdamas iš savo automobi- 
lio, - palikit ją! 

Guminiai jo sportbačių padai slystelėjo per lapų krūvą, 
kai jis suskubo Emai į pagalbą. Barzdočiui jau buvo pavykę 


nuvilkti sunkią moterį nuo vairuotojo sėdynės ir ji, kiek ap- 

svaigusi, svirduliavo prie automobilio. Nepraėjo nė akimirka, 
o slaugytojas nutvėrė ją už rankos ir prispaudė krūtine prie 
greitosios. 

— Nagi paskubėk, - suriko užpuolikas ilgaplaukiui, kuris, 
regis, neapsisprendė, kam pirmiausia pulti į pagalbą. Bet Emos 
užpuolikas suriko dukart garsiau ir mostelėjo galva rodyda- 
mas žemyn. 

Tai, ką jis anksčiau turėjo rankoje, per grumtynes nukrito 
ant žemės. Tikriausiai tuo daiktu jis tramdė Emą. Ši palengva 
atgavo sąmonę ir ėmė it patrakusi spardytis. Nors ir buvo tvir- 
to stoto, tam vyrui teko iš paskutiniųjų pasistengti, kad galėtų 
ją nulaikyti. 

— Ko jums iš manęs reikia? —- suriko Markas ir akies kraš- 
teliu pamatė, kad trečiame jo namo aukšte užsidegė šviesa. Va- 
riklių gausmas, mirguliuojančios greitosios šviesos ir šūksmai 
anksčiau ar vėliau privers kurį nors kaimyną iškviesti polici- 
ją. Tikriausiai vėliau, nes naktinės peštynės net ir Šioneberge 
nieko nebestebino ir dauguma aplinkinių gyventojų pasikliovė 
tuo, kad užpultieji patys išspręs savo konfliktus be valstybės 
pareigūnų kišimosi, juolab kad greitosios pagalbos automobi- 
lis pašalinius turėjo visai nuraminti. 

— Nereikia, prašau jūsų, - sudejavo Ema. 

Ilgaplaukis kaip tik pakėlė nuo žemės pailgą cigaro formos 
daiktą ir padavė savo sėbrui. 

— O dabar imsimės tavęs, - tarė žengdamas prie Marko, kai 
įsitikino, kad barzdočius susitvarkė su Ema, užsukęs jai ranką 
už nugaros iki pat menčių. Iš skausmo ji nebe šaukė, o staugė. 

Markas jau norėjo pulti prie vyro, bandančio tą į cigarą 
panašų daiktą prispausti jai prie dilbia, 

Bet tarp jų stovėjo tas kitas, iš pirmo žvilgsnio daug sil- 
pnesnis už savo partnerį. Tačiau įspūdis buvo klaidingas. Mar- 

kas buvo susidūręs su tokiais tipais ir žinojo, kokie pavojingi 
tie vyrukai, kurie atrodo išsekę ir gležni, nes patys panašūs į 
auką, todėl jų ir neįvertini. Tokie gatvės žaliūkai kompensuoja 
raumenų stoką fanatišku pasiryžimu susinaikinti ir net būda- 
mi mirtinai sužeisti skaldo viską aplinkui kiek rankos siekia. 

— Tik nesispyriok, - įspėjo slaugytojas artindamasis. Jis su- 
traiškė po kojom pasipainiojusius Emos akinius. 

Kelio girnelė, sumojo Markas, keldamas rankas it kapitu- 
liuodamas ir net šyptelėjo, kaip buvo pamokęs Khaledas, še- 
šiolikametis tunisietis, kuris po kiekvienų gatvės riaušių di- 
džiuodamasis ateidavo į „Krantą parodyti savo žaizdų. 

Khaledas buvo teisus. Iš tikrųjų nėra geresnio būdo par- 
versti priešininką ant žemės ir ilgam išvesti iš rikiuotės kaip 
spirti į kelio girnelę. Bet nieko nelaukiant, kol aukai atrodo, 
kad veriantis skausmas jį perplėš pusiau, reikia spirti dar sykį. 
Tris, keturis kartus, geriausia į smakrą ir smilkinius. Jeigu pa- 
taikysi tinkamu kampu, ant žemės tirtančiai aukai galėsi su- 
grūsti dar ir nosį į smegenis. 

„Gulintis miršta, stovintis eina , - paaiškino Khaledas svar- 
biausią gatvės taisyklę. Dėsnis, prieš daugelį metų nulėmęs 
Marko ir brolio gyvenimą iki tos dienos, kai išsiskyrė jųdviejų 
keliai. O dabar jis ir vėl gaus įsitikinti, ar tas dėsnis vis dar 
galioja, kai praėjo jau tiek daug laiko. 


37. 


Užpuolimas baigėsi taip pat greitai kaip ir prasidėjo. Ilga- 
plaukis išplėtė akis negalėdamas patikėti, kaip karikatūrose, 
kuriose piešėjas nori pavaizduoti nepaprastą nuostabą. Mar- 

kas nustebo dar labiau už savo priešininką, kad taip lengvai 
pavyko jį pargriauti. Mat jis prie jo net neprisilietė... tik Ema. 
Dar Markui nespėjus suvokti, kaip be jo pagalbos moteris 
išsivadavo iš pagrobėjo nagų, ji pamėtėjo jam savo automo- 
bilio raktelius. 

— Važiuokite greičiau. 

Vis dar apsvaigusi nuo barzdočiaus smūgio ji įsibruko pro 
keleivio dureles ir klestelėjo ant sėdynės. 

— Be akinių blogai matau. 

Sutrikęs Markas išvydo, kad abu sanitarai guli jam po ko- 
jom ir nė nekruta. 

Šįsyk jis nebešvaistė laiko, įveikė sustingimą, jau po kelių 
atokvėpių įsuko į tuščią Biulovo gatvę ir nurūko senoviniu 
automobiliu per sankryžą Nolendorto aikštės link nervingai 
dirsčiodamas į užpakalinio vaizdo veidrodėlį. 

Jiedu kiek patylėjo, bet paskui jis nebesusilaikė. 

— Ko jiems iš jūsų reikia? 

Emos mintys kažkur skrajojo. Ji sugraibė saugos diržą ir 
drebančiomis rankomis galiausiai įkišo kaištuką į sagtį. 

- Bleibtrojus, - prašvogždė ji nusibraukdama seiles nuo 
apatinės lūpos. - Tai buvo Bleibtrojaus vyrukai. Jie turėjo par- 
vežti mane atgal. Į kliniką. Ištrinti mano prisiminimų likučių. 

Į kliniką? Bet juk jos nebėra. Prancūzų gatvės 211-ojo namo 
vietoje tėra didelė duobė. 

Ema pasispaudė nosies šaknį, gaudydama orą ir šnopuo- 
dama kalbėjo toliau, po kiekvieno sakinio darė ilgą pauzę, kad 
galėtų garsiai įtraukti į plaučius oro. 

— Iš manęs jiems reikia to paties kaip ir iš jūsų. Ar pagaliau 
patikėjote manimi? Mudu įklimpome į tą pačią programą. Po 
vieną mudu neturime jokių šansų, bet kartu galėsime nuo jų 
pasprukti. 

Markas atsisuko į ją. Jos žvilgsnis buvo pavargęs, bet ji, re- 
gis, kalbėjo aiškiai, nors tai, ką sakė, buvo panašu į liguistą 
sąmokslo teoriją. 

Bet kodėl visa tai vyksta? 

Tarkim, kad toji programa tikrai egzistuoja - tada kokius 
jo prisiminimus jie nori ištrinti? O gal jau ir ištrynė? 

Beprotiška net mėginti ieškoti atsakymų į šituos kvailus 
klausimus. Todėl jis pakeitė temą. 

— Kaip jums tai pavyko? 

— Kas? 

— Su tais vyrais. Kaip juos sutvarkėte? 

Blykstelėjo balti it sniegas Emos dantys. 

— Įkandau jam, - nusišypsojo ji, tikriausiai, kad atsipalai- 
duotų. - Tada jis tą savo... kaip tai vadinama? - ji padavė jam 
cigaro formos cilindrą, kuriuo jai grasino barzdočius. - Ar tai 
skiepų pistoletas? 

Markas dirstelėjo į tą daiktą, pravažiavo pro tamsiai gelto- 
ną šviesoforą Kurfiurstų gatvėje ir linktelėjo. Paralyžiuojantie- 
ji. Užpuolikus ji sudorojo jų pačių priemonėmis. 

— Tikiuosi, kad jie dar kvėpuoja, - tyliai tarė ji staiga pra- 
bilusi netvirtu balsu. Lyg laukdama, kad Markas pasakytų, jog 
ji teisingai padarė. - Juk aš tik gyniausi. 

Jis linktelėjo. 

Tikslas pateisina priemones. Kartais reikia žengti klaidingus 
žingsnius, kad pasiektum reikalingų rezultatų. 

Jis sulėtino, kai už posūkio ties viešbučiu „Esplanade“ sto- 
vėjo greitį iki trisdešimties kilometrų ribojantis ženklas, ir nė 
nenutuokė, kur nuvažiuos ir kas toji moteris, lydinti jį prieš jo 
valią. Ji atrodė ne tik vis mistiškesnė, bet ir vis grėsmingesnė. 

— Kas jūs? - paklausė jis. 

Ji pažvelgė į jį, patylėjo, o prabilusi vėl nuleido akis. 

— Juk jau viską pasakiau. Viską, ką apie save dar žinau. Dar 
likusius prisiminimus jie iš manęs jau atėmė. 

— Nesąmonė. 

Ji krūptelėjo, kai Markas tvojo per plastikinį „vabalo vairą. 

— Juk ne atsitiktinai susitikome kaip tik šiandien. 

Ema sunkiai atsiduso. 

— Ne, ne atsitiktinai. Laukiau jūsų statybvietėje, negi jau 
pamiršote? Niekada to nuo jūsų neslėpiau, - Ema žvelgė įnir- 
šusi pro langą. - Esu jūsų pusėje, kokių įrodymų jums dar 
reikia? Gal norite, kad Bleibtrojaus vyrukai mane nudobtų, — 
tada patikėsite? 

Kai Markas pervažiavo Potsdamo gatvę, ji atitraukė savo 
palto užtrauktuką ir iš vidinės kišenėlės išėmė mobilyjį tele- 
foną. 

— Kam skambinsite? - paklausė Markas nerdamas „vabalu“ 
į Tyrgarteno tunelį. Raudonas X ženklas nurodė persirikiuoti 
į kitą eilę. 

— Niekam. 

Ema pasitrynė ranka smilkinį, o kita maigė vis tą patį tele- 
fono mygtuką, kol rado, ko ieškojo. 

— Štai. 

Ji įjungė seną, purviną lemputę jiems virš galvų ir pakišo 
ekraną Markui panosėn. Jis kaip tik lenkė vienišą gatvės valy- 

— Kas čia? 

— Juk žadėjau pateikti jums įrodymą. Pats pažiūrėkite. Ji 
gyva. 

— Sandra? 

Jis staiga nuspaudė stabdį ir „vabalą“ sumėtė. Dusyk kres- 
telėjo, ašys grėsmingai trakštelėjo, kai užšoko ant gatvės pa- 
kraščio ir sustojo viduryje tunelio prie avarinio išėjimo. 

— Manote, kad tai geras sumanymas? - paklausė Ema, kai 
jai iš rankų iškrito telefonas. Prieš paduodama jį Markui nu- 
valė nuo mygtukų purvą. 

— Kur ją nufotografavote? - atsakė jis klausimu į jos klau- 
simą. 

— Juk sakiau, kad ėjau paskui jus, kai palikote mane vieną 
viešbutyje. 

Ji pasikasė šerpetotą ranką. 

— Štai šitą nufotografavau prie policijos nuovados. 

— Sandra buvo nuovadoje? 

Markas pakreipė telefoną į šoną, nes šviesa, krintanti į 
plastikinį jo ekraną, atsispindėjo ir neleido nieko įžiūrėti. Jis 
tematė geltoną volvo, prie kurio stovi Konstantinas, palinkęs 
prie vairuotojo durelių. Tai kiekvieną vakarą galėjai nufoto- 
grafuoti bet kur, nors skaitmeninis laikmatis ir rodė tą laiką, 
kai Markas buvo policijoje. Bet nieko nėra paprasčiau, kaip 
persukti elektroninį telefono kalendorių. 

— Juk tai ji? - paklausė Ema baksnodama ten, nuo kur 
Markas ir taip negalėjo atitraukti akių. Profilis, šviesūs plau- 
kai, ploni pirštai, ištiesti į kažką, kas netilpo į nuotrauką, - vis- 
kas jam buvo gerai pažįstama. Bet labai jau neryšku ir, nors 
dabar stovėjo po gatvės žibintu, taip prastai apšviesta, kad jis 
nebuvo tikras. 

— Per vėlai atvažiavau. Kaip tik tą akimirką, kai jūsų uošvis 
atsisveikino su jūsų Žmona. 

Sandra važiavo į nuovadą paskui Konstantiną? Bet juk čia 
nėra jokios prasmės. 

Dėl kokios priežasties tėvas su dukra turėtų taip žiauriai 
su juo juokauti? Prastoje muilo operoje galiausiai paaiškėtų, 
jog jiedu susimokė, kad galėtų diskredituoti jį teisme siekdami 
pripažinti neveiksnų ir skirti jam ir jo turtui globėjus. 

Bet juk aš esu vargšas bedalis. Sandra kada nors paveldės 
didelius pinigus. 

Marką nukrėtė šiurpas ir smakras ėmė virpėti. 

Kerštas, pagalvojo jis, sustiręs iš baimės. Jeigu jie tikrai nori 
mane sužlugdyti, tai lieka tik keršto motyvas. 

Bet ką jis jiems padarė? Koks įvykis, kurio jis neprisimena, 
galėtų pateisinti tuos neįsivaizduojamus košmarus, į kuriuos 
jie jį įmurkdė? 

Argi aš padariau ką nors tokio blogo, kad Sandra mane už 
tai nori išvaryti iš proto? Ką nors, dėl ko ji mane galbūt jau 
norėjo palikti? Tada, prieš persileidimą? 

Jis norėjo vėl paleisti variklį, kai į galvą atėjo dar vienas 
ne mažiau grėsmingas klausimas. Markas palinko prie Emos, 
nutvėrė ją už peties ir pervėrė akimis. 

— Mano byloje, kurią radote klinikoje... 

— Kas? 

— Ar ten buvo ir mano žmonos nuotrauka? 

= Nė. 

— Ar ji dalyvavo Bleibtrojaus programoje? 

— Kiek man žinoma, ne. 

— Ak taip? Tai iš kur ją pažįstate? - Markas dar stipriau 
suspaudė jai petį. 

— Man skauda. 

Jis tik linktelėjo. 

— Kodėl esate tokia tikra, kad nuotraukoje - Sandra? 

Ema rangėsi bandydama ištrūkti. 

- Jūs man apie ją pasakojote, o tas vyras vis kartojo jos 
vardą. 

— Konstantinas? 

- Jeigu jį taip vadinate, tada taip. 

Ji uždėjo šiltą savo ranką jam ant rankos. Jis bemat paleido 
moters petį. 

— Ką jis pasakė? 

- Jiedu ginčijosi. Tik todėl ir nufotografavau tą sceną. Ką 
sakė jūsų žmona, negirdėjau, nes ji neišlipo ir neišjungė vari- 
klio. 

Nepanašu į ją. Sandra taip rūpinosi gamtos apsauga, kad 
išjungdavo variklį net sustojusi prie šviesoforo, pagalvojo Mar- 
kas ir liūdnai nusišypsojo: viena vertus, todėl, kad jis ne kartą 
traukė ją per dantį, kai už jų sustoję vairuotojai pypindavo, nes 
ji taip greitai nepradėdavo važiuoti, kita vertus, dėl to, kad ką 
tik suabejojo galimos velionės veiksmais. 

— O mano uošvis? 

— Kaip ir sakiau, jis kelis kartus pakartojo tą patį sakinį. 

— Kokį? 

Ema nervingai pridėjo ranką sau prie veido. Oda aplink 
akis buvo patamsėjusi. 

— Jis sakė kažką panašaus į: „Nurimk, Sandra. Po kelių va- 
landų viskas bus baigta.“ 

Viskas? 

Pro juos prabirbė motociklas, jam iš paskos ir antras - tu- 
neliu jie naudojosi kaip lenktynių trasa. Markas stebėjo Emos 
veidą ieškodamas požymių, rodančių, kad ji meluoja, bet vir- 
pantys akių vokai galėjo reikšti tik nervingumą, o ne veidmai- 
nystę. 

— Taip ir pasakė. Tada ji įtūžusi nurūko tolyn, o jis užkopė 
laiptais į nuovadą jūsų išsivesti, Markai. 

Netikiu. Nematau jokios prasmės. Kam Sandrai regzti ką 
nors kartu su Konstantinu? Kodėl jiedu ginčijasi? Ir kas greitai 
bus baigta? 

Kuo daugiau Ema kalbėjo, tuo labiau iro jo gyvenimo dė- 
lionė ir tuo mažiau jis galėjo atskirti, ar psichotiniai vaizdiniai 
apsėdo jį, ar tuos, kurie aplinkui. 

Jis dar kartą žvilgtelėjo į Konstantino ir žmonos nuotrauką. 

— Koks sutapimas, kad nesimato numerio. 

— Taip, skubėdama neatkreipiau į tai dėmesio. 

— Žinoma, kad ne, - nusijuokė jis niūriai ir paleido variklį. 

- Bet... - Ema vėl pasirausė vidinėje palto kišenėlėje. Šį- 
kart ištraukė bloknotėlį, kurio lapai buvo surišti spirale, - ...gal 
tai jums ką nors daugiau pasakys. 

Ji apvertė bloknotėlį ir parodė į skaičius ant kartono nu- 
garėlės. 

B- 01371 

— Užtat užsirašiau. 

— Kokį siurprizą? - tyliai paklausė Benis, bet nebelaukė, 
ką atsakys Valka, ir lėtai nuėjo koridoriumi. Ausis užkaito, lyg 
būtų kalbėjęs jau dvi valandas. 

- Jis laukia tavęs vonioje. 

Šiurpi Benio nuojauta virto tikrove. Jo bute kažkas buvo. 

Atidaręs privertas duris dirstelėjo į vonios kambarį. 

— Dieve šventas. 

Jis automatiškai nusisuko, bet paskui įveikė pirmąjį šoką ir 
įbėgo vidun. 

Ji buvo nuoga, daugiausia keturiolikos, gulėjo vonioje ne- 
judėdama. Rankos sunertos virš galvos ir surakintos per ma- 
žais antrankiais, negana to, jie buvo pririšti prie dušo strypo. 
Mažos krūtys nusėtos tamsiomis dėmėmis - vienos panašios į 
kraujosrūvas, kitos - į nudegimus. Tarp išskėstų kojų, sukaus- 
tytų grandinėmis, baltu emaliu plėtėsi raudona dėmė. 

- Tai Magda. Ji iš Bulgarijos. 

— Tu psichopatiškas suskretėlis! 

- Priimu kaip komplimentą. 

Tikrindamas pulsą Benis nieko neužčiuopė. 

— Kodėl? Kodėl tą padarei? - suriko, kai Valka nusikvatojo. 

— Ką tu! Aš čia niekuo dėtas. Tai buvo nelaimingas atsiti- 
kimas. Taip nutinka, kai mano draugai smagindamiesi persi- 
stengia. 

— Kodėl? - Benis dar garsiau suriko. 

Palietęs smulkų jos veidelį jis pravirko. Smiliumi perbrau- 
kė per sutrūkinėjusias lūpas ir kiekviena kūno ląstele pajuto, 
kokias kančias ir kokią baimę turėjo išgyventi ši jauna mergai- 
tė per paskutines savo apgailėtino gyvenimo dienas. 

O Valkos balsas skambėjo nerūpestingai: 

— Kaip jau sakiau, ji - mano garantija. Tam atvejui, jeigu 
ketintum prikabinti man tą šūdžurnalistį. Dabar tai nebebus 
taip paprasta, kai pas tave ras šitą mažulę. O gal manai, kad 
prokuroras pasigailės serijinio žudiko? 

Benis užsidengė rankomis veidą, sunkiai įkvėpė oro ir už- 
uodė lavono kvapą ant pirštų, kuriais ką tik buvo lietęs Magdą. 
Tai, kad žinojo jos vardą, viską dar labiau pablogino. 

— Po pusvalandžio paskambinsiu į policiją, - toliau kalbėjo 
Valka. - Tad paskubėk išnykti. Patikėk manimi: net jeigu tau 
pavyktų greitai išgabenti šitą mergytę lauk, nuotekų vamzdyje 
bus likę į valias DNR pėdsakų. 

Taip taręs Valka baigė pokalbį ir paliko Benį plūduriuoti 
skausmo jūroje, iš kurios nebuvo išsigelbėjimo. Jis atsisėdo 
ant vonios krašto ir ėmė drebėti visu kūnu. Vėliau nebepri- 
siminė, ar ilgai taip sėdėjo. Atrodė, kad visą amžinybę. Bet 
gal praėjo tik kelios minutės ir jis staiga išgirdo koridoriuje 


žingsnius. 

Tik vienas žmogus galėjo pasakyti, kaip sužinoti automo- 
bilio stovėjimo vietą, jeigu neturi prieigos prie policijos kom- 
piuterio arba registro. Tiesa, dėl suprantamų priežasčių, kaip 
spėjo Markas, tas žmogus tikrai nebuvo jam itin paslaugiai 
nusiteikęs, o juolab tokią valandą. Bet Lukas neturėjo kito pa- 
sirinkimo, nes vargu ar galėjo antrą kartą eiti į policiją, o tuo 
labiau pasiteirauti tokių dalykų, kurie dar labiau sustiprintų 
įtarimus dėl jo progresuojančios psichikos ligos. 

— Kas ten? 

Markas lėtai ėjo į šviesą, krintančią iš pravertų vonios 
kambario durų į siaurą koridorių. Su kiekvienu žingsniu sti- 
prėjo dėjd-vu jausmas, nepaliekantis vietos svarstymams apie 
tikrąją lankymosi priežastį. 

Lygiai taip pat buvo ir per paskutinį apsilankymą, apie kurį 
iš anksto nebuvo pranešęs. Jis ėjo tuo pačiu koridoriumi, o 
po kelių akimirkų rado vonioje savo brolį be gyvybės ženklų. 
Tiesa, tada buto durys nebuvo taip atlapotos kaip dabar. 

- Beni? — išgirdo savo paties balsą ir jam palengvėjo, kai 
pamatė kažką judant. Už matinio stiklo šmėkštelėjo šešėlis. Jis 
išdidėjo ir tada atsivėrė kur kas daugiau nei tik vonios kam- 
bario durys. 

Markas pasijuto taip, tarsi nematoma ranka būtų pervertu- 
si trapius seno nuotraukų albumo lapus. Veidas, kurį pamatė, 
buvo jam ir pažįstamas, ir svetimas - it nuotrauka, kurią tarei- 
si seniai pamiršęs, bet kuri kažkuo primena praeitį. Duodamas 
parodymus apžiūros komisijai jis dar galėjo išvengti susitiki- 
mo su Beniu. O dabar, po daugelio metų, žvelgė tiesiai savo 
broliui į akis. 

— Sveikas, mažiau, - tarė Markas sau pačiam nepažįstamu 
balsui. Netvirtu, susijaudinusiu, bet dirbtinai atsainiu. Benis nie- 
ko neatsakė. Žvelgė į jį taip, kaip ir ta moteris, kuri vos prieš kelias 
valandas neįleido Marko į jo butą ir kurią jis vis dar laikė Sandra. 

Benis nenusigrįždamas pagrabaliojo už nugaros ir uždarė 
vonios kambario duris neišleisdamas brolio iš akių. Nepakėlė 
rankos pasisveikinti, net nenusibraukė nuo kaktos šlapių nuo 
prakaito plaukų, kurių Markas jaunystėje jam pavydėdavo. 

Benjaminas Lukas sukišo rankas į metališkai žalio lakūno 
bluzono kišenes ir metė į jį nesuprantamą žvilgsnį. 

Nusiminimas? Rūpestis? Įtūžis? Staiga Marką persmelkė 
baisi mintis ir išdegino jo sieloje raudoną dryžį tarsi dilgėlė 
ant plikos odos. 

O gal jis manęs nepažįsta? Kaip ir Sandra? 

O gal visa tai netikra? Gal aš tik įsivaizduoju: brolį, korido- 
rių, vonią jam už nugaros? 

Markas prisiminė istoriją, kurią buvo skaitęs psichologijos 
žurnale, kai laukė vizito pas dantų gydytoją. Ten buvo rašoma 
apie pacientą, atėjusį pas psichiatrą, kurį laikė savo liguistos 
vaizduotės vaisiumi. Mat buvo tvirtai įsitikinęs, jog yra likęs 
vienintelis gyvas po virusinės epidemijos, paskutinis žmogus 
Žemėje, pasislėpęs įsivaizduojamame pasaulyje, kad nemirtų 
nuo vienatvės. Psichiatrui teko narplioti beveik neįveikiamą 
užduotį: kaip įtikinti pacientą, kad jo nekamuoja haliucinaci- 
jos, kad visa tai, ką jis mato ir jaučia, egzistuoja iš tiesų, ne vien 
jo įsivaizduojamame pasaulyje, o iš tikrųjų. 

Marką pakvietė užeiti ir jis nespėjo perskaityti iki galo. Dar 
niekada anksčiau taip nesisielojo, kad nesužinojo, kaip baigėsi 
ta istorija. 

Ar tu žinai, kas aš toks, norėjo paklausti, bet Benis prabilo 
pirmas: 

— Viskas labai blogai, Markai. 

Asmeniškas kreipimasis, intymus tonas, kokiu kalbama tik 
su gerais pažįstamais, mat prieš juos nereikia susiimti, kilste- 
lėti antakiai - kaip juodu anksčiau visada pasisveikindavo, - 
visa tai išsklaidė blogiausias Marko nuojautas. Tai ne svetimas. 

— Tu atpažįsti mane, - atsiduso jis su palengvėjimu, net ne- 
pagalvojęs, kaip absurdiškai tai skamba. Bet Benis atrodė dar 
labiau sugniuždytas nei jis, net jei fiziškai atrodė geriau negu 
kadaise: aukštesnis, tvirtesnis, kaip sportininkas, kuriam rau- 
menų treniruotės suteikė tvirtumo. Bet vis dėlto brolis atrodė 
išsekęs, persmelktas melancholiško nuovargio, kuris neturi 
nieko bendra su miego svaiguliu, iš kurio sunku išsivaduoti, 
jei kas nors prikelia vidury nakties. Atrodė, kad jo pečius sle- 
gia nematoma našta, kuri neleidžia prieiti prie brolio. 

— Man reikia tavo pagalbos, - tarė Markas. 

— Niekuo negaliu tau padėti. 

Jis tikėjosi išgirsti tokį atsakymą, bet vis tiek nustebo. At- 
sakymas buvo trumpas, sausas, neigiamas. Kita vertus, brolio 
balsas buvo švelnesnis, negu jis laukė. Juk už priverstinį gy- 
dymą psichiatrijos ligoninėje turėjo būti „dėkingas“ tik jam, 
bet nesimatė, kad Benis būtų nusiteikęs priešiškai. Veikiau jam 
pačiam reikėjo pagalbos. 

— Tau kuo greičiau reikia iš čia išeiti, nes... 

Jis nutilo. Durys vis dar buvo praviros, kažkur koridoriuje 
trakštelėjo, tarsi vyriškas batas būtų sutraiškęs riešuto kevalą. 

Benis sustingo. 


— Paklausyk, aš čia su... 

Markas bandė pasakyti, kad jis atėjo ne vienas, bet Benis 
davė ženklą nutilti. Vėl trakštelėjo, ir nors šįsyk tas garsas pri- 
minė sutrešusių seno namo sijų girgždėjimą, Markas pajuto, 
kad brolis vis labiau nervinasi. 

— Ar kas nors tave sekė? - pašnibždom paklausė Benis. 

— Ne. 

Tą akimirką durys atsidarė, o Benis išsitraukė iš striukės 
kišenės tai, ko Markas niekada nebuvo matęs savo mažojo 
broliuko rankose, - užtaisytą pistoletą. 

Po dviejų minučių, kai Benis vos nenušovė Emos, nes ji ne- 
benorėjo daugiau laukti už laukujų durų, visi trys šiek tiek 
aprimo stovėdami svetainėje prie ilgo ąžuolinio rankų darbo 
valgomojo stalo, ant kurio buvo padėtas dubuo su bananais, 
obuoliais ir vynuogėmis. Ant ką tik nupoliruoto paviršiaus 
Markas nepastebėjo nei žymių nuo taurių, nei dulkių. Lena, 
toji slaugytoja, sakė teisybę. Benis pasikeitė. Mažasis nuolat ko 
nors prisidirbęs broliukas, taip mėgdavęs kiurksoti tarp picos 
dėžių ir tuščių „Red Bull“ skardinių, regis, persimetė prie vita- 
miningo maisto ir įsitaisė valytoją. Arba draugę, bet tai buvo 
dar neįtikimiau. Vienintelis dalykas, primenantis ankstesnį 
gyvenimo būdą, buvo slogus oras visame pastogėje įrengtame 
bute. Keistas salstelėjęs kvapas - ženklas, kad seniai nevėdinta 
ir kuo greičiau reikia išnešti šiukšles. 

Benis vėl įsikišo pistoletą ir nervingai dirstelėjo į laikrodį. 

— Ko jums reikia? - paklausė neužtikrintai. 

Jo akys markstėsi, lyg kažkas į jas būtų prižėręs smėlio. Vo- 
kai patinę. Kažin koks susinervinęs. 

— Man reikia kai ką sužinoti, Beni. 

— Ką“ 

— Gal patikrintum vieno automobilio numerį“ 

Negalėdamas patikėti savo ausimis jo brolis giliai iškvėpė 
ir dirbtinai nusijuokė. 

— Vidury nakties? Gal visai išprotėjai? 

Markas linktelėjo. 

— Nori - tikėk, nori - ne, bet kaip tik todėl čia ir atėjau, kad 
tai išsiaiškinčiau. 

Jis paėmė obuolį. Nors visą dieną nieko nebuvo valgęs, ne- 
turėjo ne menkiausio apetito, tad vaisių padėjo atgal. 

— Na... - Benis pažvelgė pro langą. - Jeigu nori išgirsti atvi- 
rą atsakymą: tavo storulei draugei stogas tikrai pavažiavęs - 
tas aišku kaip dieną. 

Ema stovėjo atokiau, prie pat lango. Viena ranka ji laikė 
sunkią lininę užuolaidą tarsi tikrindama medžiagos kokybę, 
kita - savo mobilųjį telefoną ir kažką į jį kuždėjo - iki brolių 
atsklisdavo tik nuotrupos. 

„Dabar esu... Benjamino Luko butas... netoli Kolvic... penk- 
tas aukštas...“ 

— O dangau, ką ji ten daro? 

— Kalba į balso paštą. 

— Ką? 

— Pamiršk, dabar tai nesvarbu. 

Paskutinių valandų santrauką Markas pradėjo klausimu, ar 
brolis buvo ką nors girdėjęs apie avariją, bet šis tik gūžtelėjo 
pečiais. Pirmą kartą šmėkštelėjo susierzinimas, bet jam, regis, 
prireikė pastangų, kad balsas nuskambėtų kaip pasipiktinęs. 

- Sorry, kaip tikriausiai žinai, dar neseniai buvau psichia- 
trinėje, ten maža ką išgirsti apie išorinį pasaulį, - jis prisitrau- 
kė kėdę. Priekaištingų gaidelių nebeliko jau kitame sakinyje. - 
Klausyk, man labai gaila dėl Sandros, bet nieko nežinau apie 
jos mirtį. Net nežinojau, kad ji nėščia. Tik, nors ir kaip tai būtų 
blogai, šiuo momentu tikrai turiu kitokių rūpesčių. 

— Gražu, - išgirdo jis murmant Emą sau už nugaros ir jie- 
du atsigrįžo į ją. 

Ji stovėjo nusisukusi nuo lango ir žiūrėjo į neįrėmintą pa- 
veikslą, kabantį tiesiai virš odinės sofos. 

- Ir aš ten dabar būčiau su malonumu. 

Ji priėjo arčiau susidėjusi rankas už nugaros kaip muzie- 
jaus lankytoja, bandanti iššifruoti signatūrą paveikslo kampe. 

Ir aš ten dabar būčiau su malonumu? Kur ten?.. 

Tas paveikslas buvo vien balta plokštuma, kurioje kai kur 
prasišvietė gruoblėta rusva drobė. Iš tolo atrodė lyg apipurkšta 
pieno putomis. 

— Noriu tau trumpai papasakoti, kas man šiandien nuti- 
ko... - pradėjo Markas, bet ir vėl įsiterpė Ema. 

— Ar tai jūs nutapėte? 

Beribei Marko nuostabai ji keliais žodžiais patraukė visą 
brolio dėmesį. Benis priėjo prie jos ir pavargęs linktelėjo. 

— Taip. 

Taip? Markas žinojo apie Benio aistrą menui, jo brolis sykį 
net išdrįso nupiešti jų kompaktui viršelį. Bet anuomet jo pa- 
siūlymai toli gražu nebuvo tokie abstraktūs. 

- Nuostabu. Šitas namas... - ji parodė į blyškų paveikslą. — 
Toks gūdus miškas. 

Namas? Miškas? nustebo Markas irgi eidamas artyn. Iš tie- 
sų, tolumoje kažkas glūdėjo. Paveiksle buvo dar vienas ma- 
sų marias - ir tai tik pasitelkęs vaizduotę. 

— Beni, gal paklausytum? - jis bandė tęsti pokalbį. 

Nors brolis ir linktelėjo, bet, regis, kaip ir Ema visiškai 
pasinėrė į paveikslą. Tad Markas pradėjo pasakoti apie trau- 


minius pastarųjų valandų išgyvenimus nebūdamas tikras, kad 

kas nors apskritai jo klausosi. Tad dar labiau nustebo, kai bro- 
lis, atplėšęs akis nuo paveikslo, viską tiksliai perpasakojo. 

— Jeigu teisingai supratau, yra taip: tu įkišai mane į „psi- 
chokaliūzę“, o dabar ateini ir sakai, kad Sandra kartu su kūdi- 
kiu žuvo autoavarijoje. Paskui kažkas ištrynė tavo prisimini- 
mus, o žmona prisikėlė, bet tam nėra įrodymų, be neaiškios 
kažin kokios blondinės nuotraukos, kuri sėdi geltoname volvo, 
o pagal jo numerį tu nori sužinoti adresą? 

— B- O 1371, - linktelėjo Markas. 

Benis jau Žiojosi kažką sakyti, bet pasigirdo ritmingas 
zvimbimas. Markui jis buvo panašus į durų skambutį. Brolis 
išsitraukė iš kelnių kišenės telefoną, perskaitė gautą žinutę ir 
perkreipė veidą lyg kramtomąja guma traukdamas plombą. 

— Kas nutiko? 

Nustebęs jis pamatė brolį be žodžių einantį prie televizo- 
riaus, stovinčio ant spintelės. Jis atidarė lakuotas jos dureles 
ir ištraukė naujutėlaitį pusiau užsegtą sportinį krepšį. Markas 
nebuvo tikras, bet jam pasirodė, kad prieš broliui užsegant 
krepšį spėjo pastebėti pluoštus banknotų. 

— Kas taip vėlai siunčia tau Žinutes? 

Be jokios išraiškos veide Benis užsimetė krepšį ant peties. 

— Mums reikia išeiti, - tarė jis sustojęs. - Kur ji? - paklausė 
jis Marko, tik šis ne iš karto suprato, apie ką Benis kalba. Tada 
ir pats pastebėjo, kad Emos prie paveikslo nebėra. 

Kambaryje jos nebebuvo! 

— Nežinau, - atsakė žiūrėdamas į svetainės duris. 

Argi ji dar ką tik čia nestovėjo? 

Atsakymą jis sumetė dar prieš tai, kai Ema sukliko kori- 


doriuje. 


41. 


— Bėkim! Kuo greičiau! 

Apimta panikos Ema kratė buto durų rankeną - jas Benis 
buvo užsklendęs skląsčiu prieš jiems einant į svetainę. Matėsi, 
kad ji kažko taip išsigando, jog net nepastebėjo rakto, kyšančio 
masyvaus skląsčio, einančio skersai duris, spynoje. 

— Kas nutiko? - paklausė Markas. 

— Išleiskit mane! - spiegė ji. 

Ašaros tekėjo jai per skruostus, kuriuose matėsi raudoni 
kapiliarai. Ji jau abiem kojom spardė duris. 

— Ei, ramiau, - Markas norėjo išsiaiškinti situaciją, bet kai 
palietė Emai petį, ji netikėtai stipriai tvojo į pasmakrę. 

- Po paraliais, kas čia dabar? - subliuvo jis taip pat garsiai 
kaip ir Ema, kuri, užspringusi seilėmis, kraupiai užsikosėjo. 

— Ji... - prašvokštė ji, - ...negyva. 

Ji negyva? 

— Kas? Ką ji kalba? 

Markas pažvelgė į Benį, bet šis gūžtelėjo pečiais stovėda- 
mas už dviejų metrų koridoriuje ties vonios kambario durimis. 
Paskui vėl atsisuko į Emą, vis dar purtomą kosulio priepuolio. 
Ji pašėlusiai alsavo ir Markas bandė atsegti jos pūkinę striukę, 
bet nespėjo to padaryti, nes Ema nuslydo siena ant grindų ir 
kiūtojo palei duris kaip primuštas šunytis. 

— Neliesk, - inkštė ji dangstydamasi rankomis nuo įsivaiz- 
duojamų smūgių. - Negyva, - pakartojo paskutinį kartą. 

Ji alsavo taip, lyg būtų kelias minutes išbuvusi po vandeniu 
ir išnirusi vos paskutinę sekundę. Sulig kiekvienu oro gurkš- 
niu didelė krūtinė kilnojosi vis aukščiau, bet į plaučius, regis, 
pateko vis mažiau deguonies. Pagaliau paskutinį kartą sužiop- 
čiojusi ji išvertė akis ir susmuko. 

— Mėšlas, jai tik į „psichuškę“. 

- Ji ir yra iš ten, - patvirtino Markas bandydamas užčiuop- 
ti Emos pulsą, bet per dvigubą pasmakrę ne iš karto įstengė 
rasti kaklo veną. 

- Jai viskas gerai, tik apalpo. 

Sutrikęs Markas pažvelgė į Benį. 

— Ką darysim? 

- Neįsivaizduoju, bet čia ji negali likti. 

Benis skubiai atrakino užraktus, kurie užkirto kelią Emai, 
ir atidarė duris. Tada paspaudė jungiklį koridoriuje ir laiptinė 
nušvito gelsva taupiųjų lempučių šviesa. 

— Eikš, jai reikia į ligoninę. 

Jiedu ištempė Emą laukan persimetę jos rankas sau per 
pečius. Markas ją vos pavilko. Paskutinės valandos dar labiau 
išsekino ir taip nusilpusį organizmą ir jis galvojo, kad tai ne- 
koks sumanymas - su skeveldra sprande vilkti žemyn tokią 
storą moteriškę. Konstantinas jam persikraustant net draudė 
tampyti dėžes. 

- Padėsiu tau nunešti ją tik iki automobilio, paskui turėsi 
vienas tvarkytis, - tarė Benis, kai jie nulipo iki trečio aukšto. 

— Kur tokiu metu dar eisi? - šnopavo Markas. 

Jis norėjo atsipūsti, bet Benis, regis, skubėjo ir dar -padidi- 
no tempą. 

— Gaila, bet negaliu tau to sakyti. 

— Klausyk, negi dabar va taip imsi ir pabėgsi. Esi man sko- 
lingas. 

Jiems teko sustoti, nes Emos kojos įstrigo antro aukšto tu- 
rėkluose. Ji sudejavo, bet matėsi, kad nieko nesuvokia. 

— Ką čia paistai? - nustebo Benis. 

- Išgelbėjau tau gyvybę. 

- Juolab turėčiau laikytis nuo tavęs atokiau. 

- Žinau, kad manęs nekenti. Bet negi manai, kad būčiau 
pas tave atėjęs, jeigu būčiau turėjęs kitą pasirinkimą? 

Pagaliau jie pasiekė sunkias geležines duris į gatvę ir Mar- 
kui, apsipylusiam prakaitu, teko vienam laikyti Emą. Šaltas, 
sunkus oras veržėsi į vėsų tambūrą, kol brolis atidarė vartus. 
Kai grįžo, jiedu kartu nuvilko Emą paskutinius metrus laukan. 

— Beni, padaryk man paskutinę paslaugą. Paskambink 
savo draugams. Juk tu turi savų šaltinių. Patikrink numerį, 
duok man adresą ir visiems laikams dingsiu iš tavo gyvenimo. 

— Ne. 

Jiedu pasodino Emą ant grafičiais išpaišytos sienos atbrai- 
los prie įėjimo. Markas įsitikino, kad ji gerai atremta į sieną, 
tada priėjo prie brolio, stovinčio ant kelio ir plekšnojančio per 
striukės kišenes, mat ieškojo automobilio raktelių. 

— Šmiki tu sumautas, kodėl ne? - alsavo jis ir pūtė laukan 
tirštus debesis užtvėręs kelią broliui. 

Benis gyveno ramioje akmenimis grįstoje gatvėje, kurioje 
stovėjimo aikštelės buvo taip išdėstytos, kad pravažiuojantiems 
automobiliams tekdavo sulėtinti greitį. Daugybė parduotuvių, 
kurių vitrinos apšvietė gatvę, atitiko šio rajono stilių. Tas, kas 
persikelia gyventi į Prenclauerbergą, yra šiuolaikiškas, apsi- 
švietęs, myli vaikus ir rūpinasi ekologija. Tai netipiškas ber- 
lynietiškas rajonas: čia daugiausia buvo ispaniškų delikatesų 
krautuvių, anglakalbių vaikų darželių, indiškų arbatinių ir al- 
ternatyvių dizainerių studijų. Rajonas apie Kolvic aikštę buvo 
vienas iš vaikingiausių Europoje, tad ne stebuklas, kad gatvė 
atrodė lyg išmirusi. Dirbantys tėvai turėjo dar kelias valandas 
iki sučirkš žadintuvas. Menininkai ir studentai miegojo kiek 
lenda arba leido naktį dviem gatvėmis toliau, kur buvo dar 
veikiančių barų ir užeigų. 

— Ei, su tavim kalbu. Nejaugi negali padaryti man paskuti- 
nės paslaugos, o tada dingsiu iš tavo gyvenimo? 


— Tas automobilio numeris tau nieko nepagelbės. 

Brolis suraukė antakius ir įsmeigė akis į gatvę. Markas už- 
uodė spąstus ir numaldė norą atsisukti. 

— Iš kur žinai? 

— Jau patikrinau. 

— Kaip? Juk niekam neskambinai. 

O gal paskambino? Gal nemačiom pasiuntė žinutę, į kurią 
ką tik gavo atsakymą? Markas jau nebeatsekė, kiek daug visko 
šiandien įvyko, ko neįstengė paaiškinti. 

— Man ir nereikėjo niekam skambinti, - patikino jį Benis 
rodydamas į kitą gatvės pusę. Markas atsisuko ir jam sustojo 
širdis. 

Kitoje gatvės pusėje, įvažoje prie kavinės stovėjo greitosios 
pagalbos automobilis. Lyg gavęs ženklą vairuotojas paleido va- 
riklį ir lėtai išriedėjo gatvėn. 

Šįsyk nesimatė, kas sėdi už užtemdyto stiklo. Užtat gerai 
matėsi numeris: 


B-O1371 


— Kokia čia velniava? - nusistebėjo Markas ir atsigrįžo. Sie- 
nos atbraila buvo tuščia, Ema ten nebesėdėjo, o stovėjo už jų 
nusitaikiusi Benio pistoletu tiesiai šiam į galvą. 

Na tai vis dėlto! Markui kone palengvėjo, kad bent kartą pa- 
galiau nesuklydo. Ema vis dėlto kėlė grėsmę. Ji nestovėjo jo 
pusėje ant prarajos krašto, o jeigu ir stovėjo, tai tik tam, kad 
nustumtų jį žemyn. 

Viskas - tik apgaulingas manevras. Veiksmas viešbučio 
kambaryje, Sandros nuotrauka, alpimas, leidęs Emai ištraukti 
Benio ginklą, kai juodu vilko ją laiptais. 

— Turime iš čia dingti, - užkimusi sušvogždė Ema, vis dar 
neatgavusi jėgų. Apvalus veidas dar labiau paburko ir supra- 
kaitavo, skruostus vagojo tamsiai raudoni kapiliarai. Jos nu- 
vargusios akys markstėsi, bet ji dar rado jėgų kas sekundę gin- 
klu taikytis tai į jį, tai į jo brolį. Tuo pačiu metu ji nerimastin- 
gai dirsčiojo į greitosios pagalbos automobilį, kuris pravažiavo 
pro juos žingsnio greičiu - tikriausiai todėl, kad vairuotojas 
laiku pastebėjo šaunamąjį ginklą Emos rankose ir nenorėjo vėl 
leistis į peštynes. 

— Ką turiu daryti? - ramiai paklausė Markas. 

Jo sąmonė automatiškai „persijungė“ į abejingumo režimą, 
kurį įgijo per ilgus metus spręsdamas konfliktus su gatvės vai- 
kais. 

— Eikite prie mano automobilio! - parodė ji į savo „vabalą“, 
stovintį už dvidešimties žingsnių stotelės įlinkyje, vienu ratu 
užvažiavusį ant šaligatvio. | 

— vaj eisiu S — atsakė Macias: — Bet pirmiau ati- 
duokite man ginklą. 

— Ne, - Emos balsas užlūžo. - Argi nesuprantate? Mums 
gresia pavojus. Greičiau! - paskutinius žodžius ji išrėkė gar- 
siai: - Turime iš čia dingti. 

— RAMIAU! 

Visi trys pasuko galvas į gretimo namo duris, bet nieko ne- 
pastebėjo. Niekur nesimatė vyro, kuris tai suriko. Užtat vartai 
buvo atlapi, o įvaža skendėjo visiškoje tamsoje. 

— Kas ten? - sukluso Ema, dar sykį metusi žvilgsnį pro petį. 
Vietoj atsakymo jie išgirdo tylų krebždesį, kurį lydėjo metali- 
nis žvangėjimas grandinės, velkamos per kietus akmenis. 

- Ei! — suriko ji dar sykį, o tada jau ir taip savotiška si- 
tuacija tapo visiškai absurdiška, nes pro vartus staiga išlindo 
tiesiai į juos, plačiai nusižiovavo ir nerūpestingai išdzimbino į 
lietų. Tankus kailis buvo toks susivėlęs, kad lašai prasiskverbė 
tik į viršutinį sluoksnį. 

— Fredi, grįžk, - nuaidėjo lūžtantis balsas, kuris ką tik rik- 
telėjo. - Eikšen ir miegok toliau. 

Čia tik valkata. Pažadinome benamį. 

Matėsi, kad Emai palengvėjo. Vienintelis jų barnio liudi- 
ninkas buvo nepavojingas valkata, kuris kartu su savo gatvi- 
niu šunimi buvo pasiklojęs nakčiai guolį neužrakintame namo 
prieangyje. Ji vėl sutelkė dėmesį į Marką ir Benį, pistoletu ro- 
dydama jiems eiti prie automobilio. 

— Kur važiuosime“ 

- Pirmiausia - kuo toliau nuo čia. Bet be jo, - parodė ji į 
Benį, šis tik gūžtelėjo pečiais. 

— Sutinku. 

— Gerai, mes viską išsiaiškinsime. Bet pirmiausia atiduoki- 
te man ginklą, - Markas ją įkalbinėjo kiek galėdamas švelniau. 

Ji papurtė galvą. 

— Ne, negaliu. Pirmyn! - Emą vėl apėmė isterija, paskuti- 
nius žodžius ji išrėkė tiesiog paniškai: - Antraip jis dar ir mus 
nužudys. 

Markas sutrikęs dirstelėjo į Benį, paskui į Emą. 

— Nužudys? 

— Taip, jis blogas. 

Nepaisant vaikiškos kalbos, jos balsas visai nebuvo mielas. 

— Blogas? Ką turite galvoje? 

— Argi jūs nieko neužuodėte? - suriko ji ir šuva, grįžęs pas 
šeimininką, sulojo. 

— Ką turėjau užuosti? 

— Juk tai buvo akivaizdu. Ta smarvė jo bute. 

— Ką norite tuo pasakyti? 

Marko sumišimas stiprėjo lygiai su galvos skausmu. Reikė- 
jo kuo greičiau išgerti dar vieną tabletę. 

Ema atidarė automobilio dureles. 

- Jis ją nužudė. Tą mergytę vonioje. Nuėjau pažiūrėti, kas 
ten taip smirdi, ir ją radau. 

— Tai senei paranoja, - tarė Benis. Jis garsiai ištarė Marko 
mintis. 

— Lipkite vidun, - maldavo Ema jau tyliau. - Tik jūs, Mar- 
kai. Be brolio. Turite manimi pasitikėti. 

— Pasitikėti? - Markas stengėsi susitvardyti. Vienintelis da- 
lykas, sulaikęs jį nuo to, kad trenktų jai į veidą, buvo ginklas, 
kurį ji laikė. 

— Taip, viską jums paaiškinsiu. 

- Tada pradėkite nuo automobilio numerio. Kodėl sume- 
lavote? 

Ema drebėjo vis stipriau. 

— Taip greitai nieko kita nesumečiau. 

Benis norėjo kažką pasakyti, bet Markas jį aplenkė. 

- Tai jūs su jais išvien, ar ne? Jie jus pasamdė, kad išvary- 
tumėte mane iš proto“ 

— Ne. 

— Tai kodėl? Kam rūpi mane sunaikinti? 

— Geras klausimas, bet negaliu į jį atsakyti, Markai, -— ir 
pakartojo: - Prašau manimi pasitikėti. 

- Taip sako moteriškė, kuri užuodžia lavonus ir mosuoja 
mums prieš nosį vogtu pistoletu, - nusijuokė Benis. 

Markas pritariamai linktelėjo, nors kažkas Emos balse jį 
trikdė. Arba ji buvo beprotiškai gera aktorė, arba tvirtai įsiti- 
kinusi, kad elgiasi teisingai. 


— Paklausykite, Markai. Žinojau, kad nepatikėsite, jog ma- 
čiau jūsų žmoną. Jums net neužteko pamatyti Sandros nuo- 
trauką, - kaire ranka Ema ištraukė iš striukės kišenės telefo- 
ną, įjungė ekraną ir jam padavė. - Jūs buvote toks įtarus, o aš 
nenorėjau ir vėl likti viena. Todėl paprasčiausiai pasakiau bet 
kokį numerį. Pirmą, kuris atėjo į galvą. To greitosios pagalbos 
automobilio, kuris visą laiką mane persekioja nuo tada, kai pa- 
bėgau iš klinikos. 

— Bet juk tai ir vėl tiesiog suknistas... 

Melas, norėjo pasakyti Markas, bet užsikirto, nes brolis pa- 
ėmė jam iš rankų telefoną. 

- Palaukite, - tarė Benis pasukdamas ekraną devyniasde- 
šimties laipsnių kampu. - Jūs tai nufotografavote? 

— Taip, - Ema metė į jį įtarų žvilgsnį. - O ką? 

— Šitą geltoną volvo? 

— Taip. 

— Su įlenktu šonu? 

Ema dar užtikrinčiau linktelėjo galva, nors matėsi, kad nė 
nenutuokia, kokia šito tardymo prasmė. 

— Dešinėje ar kairėje? 

— Įlenkimas? Nežinau. Man regis, kairėje gale. 

Ji ir vėl užsikosėjo, prakaitas tekėjo skruostu. 

— Kas yra? Gal žinai šitą automobilį? - įsiterpė Markas. 

Jis susiglobė rankomis krūtinę nesuprasdamas, ar šiurpas 
krečia iš šalčio, ar iš baimės. Tikriausiai ir dėl vieno, ir dėl kito. 

Benis pliaukštelėjo liežuviu ir atsakė: 

— Taip, neseniai juo važiavau. 

— Tikrai? Tai tu Žinai, kieno jis? 

Akies krašteliu Markas pastebėjo, kad kitoje gatvės pusėje 
sustojęs dviratininkas nulipo ir žvelgė į juos susidomėjęs. 

— Deja, taip. 


190 


— Mums reikia kuo greičiau dingti iš čia, - pastebėjusi dvi- 
ratininką paragino Ema, bet Markas jos nebesiklausė. 

— Kaip tai - deja? Po galais, kas jis? 

— O, prakeikimas, tau geriau nežinoti. 

Benis atidavė jam telefoną, atsiduso ir nuleido pečius. 

— Kodėl geriau? - nenurimo Markas ir jau norėjo nutverti 
brolį už rankos, bet šis staiga metėsi į priekį. 


Pirmasis nuaidėjęs šūvis perplėšė naktį ir paskatino dvirati- 
ninką strimgalviais sprukti. Po antrojo jis nė neatsisuko, net ir 
tada, kai šuns lojimas ir riksmas iš skausmo vis garsėjo. 

Benis akimoju stvėrė Emai už rankos, staigiai iškėlė kartu su 
ginklu aukštyn ir nuspaudė gaiduką. Šaunant antrąsyk vamz- 
dis buvo prigludęs jai prie pat smilkinio. Tuo pat metu verian- 
tis skausmas kone suparalyžiavo. 

Ema išmetė ginklą, parpuolė ant kelių šalia savo automo- 
bilio ir abi rankas prispaudė prie kairės ausies. Slėgio banga 
sudraskė jai ausies būgnelį. 

— Ką tu padarei? - suriko Markas, neįstengęs taip greitai 
suvokti, kas ką tik įvyko jo akivaizdoje. Matė tik skystį, srū- 
vantį jai pro pirštus, - jis nudažė jos striukės apykaklę tam- 
siai raudona spalva, ir išsigandęs pirmą akimirksnį pagalvojo, 
kad Benis, mažasis broliukas, kuris niekada nieko nebuvo nu- 
skriaudęs, iš tikrųjų šovė jai į galvą. Paskui ji pabandė atsistoti 
ir, nors iš skausmo tik gargaliavo, Markas suprato, kad jos gy- 
vybei pavojus negresia. 

— Ką manai daryti? — antrąjį klausimą uždavė jau tyliau, 
šįkart jis buvo skirtas ir Emai, ir Beniui, atėmusiam ginklą. 

— Spruksiu iš čia. 

— Neįstengsi. 

Markas priklaupė šalia Emos nebežinodamas, ko griebtis. 
Jos ausis kraujavo vis smarkiau, kraujas prilipo prie plaukų 
ir smilkinio. Lukas instinktyviai pačiupinėjo jai kaktą kaip 
mama, kuri tikrina, ar vaikas nekarščiuoja, - ji tiesiog degė. 

— Reikia nuvežti ją į ligoninę. Beni, turi mus nuvežti, tu 
turi... — išsigandęs jis griebė moters ranką — šioji suglebo ir 
nusviro. Ema vėl apalpo. - Tada bent padėk nunešti ją į auto- 
mobilį. Beni? 

Jis pakėlė galvą laukdamas atsikalbinėjimų, bet niekas to 
nedarė - brolis buvo dingęs. 

— Velnias, velnias, velnias... - nors buvo šalta, Markas su- 
prakaitavo. Jis buvo beviltiškai pervargęs, galvos skausmas 
persimetė net į sprandą, tad jis baiminosi, kad jam vienam 
neužteks jėgų įkelti Emos į automobilį. 

Po perkūnais. 

Jis ištraukė telefoną iš kelnių kišenės norėdamas paskam- 
binti į greitąją, bet šis nusėdo vos paspaudus pirmą mygtuką. 

Velnias! 

Markas apčiupinėjo Emos striukę ieškodamas telefono, bet 
tuoj prisiminė, kad Benis laikė jį rankose ir, ko gero, įsikišo į 
savo kišenę. 

Jis atsistojo, atsirėmė nugara į automobilį ir pažvelgė į na- 
mus kitoje gatvės pusėje. Nepastebėjo, kad kas nors stovėtų 
prie lango arba balkone. 

Kodėl niekas neiškviečia policijos? Juk kas nors turėjo girdėti 
šūvius. 

Jis ir vėl ketino palinkti prie Emos, bet pasigirdęs balsas 
privertė jį krūptelėti. 

— Ei, drauguži. 

Balsas buvo daug tylesnis, bet tikrai tas pats, kuris anks- 
čiau priekaištavo dėl triukšmo. Markas pažvelgė į tą senioką 
ant šaligatvio, laikantį už pavadėlio šunį. 

— Ko jums reikia? 
gyvenimo gatvėje sąlygos. Dėl to kitiems buvo lengva nepa- 
stebėti jo vargo, mat tik arčiau priėjęs matei aptrupėjusį purvo 
sluoksnį, kuris dengė vilnonį, kadaise brangų paltą, ir prastai 
prisiūtus lopus, pro kuriuos švietėsi per didelis švarkas. Ir tik 
tada galėjai pajusti salsvai aštrų kūno kvapą, dar vieną įrody- 
mą, kad šis žmogus neturi nuolatinės gyvenamosios vietos. 

— Nesirūpink, drauguži, aš nieko nemačiau, - tarė tas vy- 
ras nusišypsojęs ir taip parodęs bedantę burną. 

— Gerai, viskas ne taip, kaip atrodo. Tuoj nuvešiu ją į ligo- 
ninę. 

Markas sugriebė Emą už parankių ir iš paskutiniųjų pakė- 
lė. Ji kvėpavo greitai ir paviršutiniškai. 

Benamis tik linktelėjo ir ramiai žiūrėjo, kaip Markas plū- 
kiasi su savo našta. Tik kai jam pavyko nuvilkti Emą kitapus 
automobilio, atidaryti keleivio dureles ir pasodinus ant sėdy- 
nės prisegti saugos diržą, senis tyliai nusijuokė. 

— Na ir naktelė, ar ne? 

Markas atsisuko į jį ir nusibraukė nuo kaktos prakaitą. 

— Paklausykite, jeigu tikitės gauti pinigų, labai apgailestau- 
ju - aš pats likau be nieko. 

Jis patikrino, ar Emos galva nenusvirs į priekį, ir uždarė 
keleivio dureles. 

- Žinau. 

Markas, jau norėjęs eiti į vairuotojo pusę, sustojo. 

— Iš kur? - nustebo jis. 

— Atleiskite, aš patikrinau, bet nieko neradau. Štai. 

Valkata ištiesė purviną ranką. Iš keturių pirštų tik vienas 
dar buvo su nagu. Nykščio visai nebebuvo, bet Markas ne dėl 
to taip sumišo. Jis spoksojo į piniginę čiupinėdamasis kiše- 
nes - norėjo įsitikinti, kad benamis pakišo tikrai jo piniginę. 

— Fredis ją rado. Jis mėgsta sugriebti ant žemės numestus 
daiktus. Ar ne tiesa, mažyli? 

Benamis paplekšnojo šuniui per nasrus, o tas iškart apsi- 
vertė ant nugaros tikėdamasis daugiau glamonių. 

— Ačiū, - sutrikęs padėkojo Markas. 

— Nėra už ką. Aš sąžiningas žmogus, eikš, mažyli. 

Jis švelniai timptelėjo už pavadėlio ir šunėkas pakilo. 

— Bet kitą kartą taip netriukšmaukite, - nusijuokė jis, pa- 
baksnojo sau į kaktą ir nupėdino šalin. 

— Taip, žinoma, - beprasmiškai atsakė Markas, pavartė 
rankose piniginę ir įsikišo kišenėn. 

Ema jam už nugaros sudejavo. Tikriausiai pradėjo atsigauti. 

Markas įlipo į „vabalą“, įjungė bėgį ir paleido variklį. Prieš 
išvažiuodamas pasidavė vidiniam impulsui ir dar kartą išsi- 
traukė piniginę. Atidarė ją norėdamas įsitikinti, ar bent pasas 
likęs vietoje, vienas paskutiniųjų jo tapatybės įrodymų. Laimei, 
rado jį tam skirtoje kišenėlėje. Markas ištraukė pasą sumanęs 
dirstelėti į seną savo nuotrauką, kurioje buvo toks jaunas ir 
sveikas, bet pajuto kažkokį kliuvinį ir kai visai ištraukė pasą, 
jam ant kelių iškrito raštelis. 

Kas čia, po velnių?.. 

Išlankstęs popierėlį negalėjo patikėti savo akimis. 

Kas čia dabar? 

Jis buvo tikras, kad niekada anksčiau to raštelio nebuvo 
matęs, juo labiau nelaikė jo savo piniginėje. Markas išjungė 
variklį, paskubom atsisegė diržą ir išlipo laukan. 

— Ei, - sušuko į tamsią įvažą, kurioje ką tik pradingo tas 
valkata. - Grįžkite atgal. 

Paskui pradėjo bėgti, nors beveik nebeturėjo jėgų ir žinojo, 
kas laukia spurto gale: niekas. 

Ir šuo, ir benamis, kuris ką tik perdavė jam ranka rašytą 
mirusios žmonos raštelį, dingo iš akių. 

Daugelis daro klaidą norėdami viską išgyventi iš naujo. Ne- 
pasitenkina prisiminimais, gražias savo gyvenimo valandas 
geidžia patirti dar sykį. Dar ir dar. Todėl vėl skrenda ten, kur 
jiems taip patiko atostogauti, daug kartų žiūri tą patį filmą ir 
permiega su buvusiu partneriu, nors jaučiasi laimingi su nau- 
ju. Tik tam, kad įsitikintų, jog niekada nebus taip pat kaip pir- 
mąjį kartą. Mat laimės jausmo nereprodukuosi kaip tinkamas. 
Nepagaminsi paspaudęs mygtuką. Paradoksas, bet to nepasa- 
kysi apie skausmą ir kančias, kaip Markas ką tik suprato. Kartą 
jau buvo atsidūręs prie savo senųjų namų. Kartą širdis jau vos 
neplyšo iš sielvarto. 

Jis išlipo iš automobilio, o Emą paliko viduje. Ji nesutiko 
važiuoti į ligoninę, nors Martyno Liuterio ligoninė buvo pa- 
keliui. Iš tikrųjų dauguma plyšusių ausų būgnelių sugyja sa- 
vaime, ir jam taip buvo po vidinės ausies uždegimo. Be to, tai 
buvo jos automobilis, kurio jam reikėjo ir kaip transporto, ir 
kaip gelbėjimosi priemonės. Net jei Ema ir paranoikė ir be pa- 
grindo įtarinėjo brolį nužudymu, šiuo metu ji buvo vienintelė, 
galinti paliudyti visą tą beprotybę, kurioje jis dabar murkdosi. 
Galiausiai jis nebepajėgė atskirti draugų nuo priešų, tad jeigu 
ji - viena iš priešų, geriau neišleisti jos iš akių. 


Markas atidarė sodo vartelius. Mažas dviaukštis sublo- 
kuotas namukas, regis, vis dar alsavo. Skirtingai nuo gretimų 
aptvertais tvirtomis tvoromis nuo šernų, namas, pažymėtas 
septintu numeriu, buvo mažumą apleistas ir kaip tik dėl to 
atrodė lyg gyva būtybė. Kaip nesutvarkytas vaikų kambarys, 
kurio sienos išterliotos vaškinėmis kreidelėmis ir kurio už jo- 
kius pinigus neiškeistum į dizainerių įrengtus rūmus iš žurna- 
lo „Gyvenkime gražiau . 


Markas dar kartą dirstelėjo į raštelį, kurį rado piniginėje. 


Susitinkame Grunevaldo viloje. Ateik kuo skubiau. 
LOL - S. 


Trumpa žinutė buvo vienareikšmiška. Žinoma, kad ji - ne įro- 
dymas, jog Sandra dar gyva. Panašių raštelių ji anksčiau daž- 
nai palikdavo virtuvėje ant stalo: 

„Išėjau sportuoti.“ „Nepersivalgyk pusfabrikačių, šiandien 
ką nors išvirsiu.“ „Šiąnakt vėl buvo nuostabu.“ „Nepamiršk iš- 
nešti butelių.“ 

Vieną dieną Markas parašė savo vienos eilutės Žinutės gale 
„LOL, klaidingai įsitikinęs, kad toji santrumpa reiškia „lots of 
love. Sandra skardžiai nusikvatojo perskaičiusi, mat iš tikrųjų 
šis raidžių derinys vartojamas pokalbių svetainėse - kai nori 
ką nors pajuokti, kaip jam paaiškino. 

Laughing out loud. 

Nuo tada jie vos ne kiekvieną raštelį vienas kitam baigdavo 
prierašu „LOL“. 

Šis užrašas ir neabejotina jos rašysena buvo aiškūs požy- 


miai, kad raštelį parašė Sandra. O dar ir nurodyta susitikimo 

vieta. Jų sublokuoto namo Eichkampe nė už ką nepavadintum 
vila - tai buvo dar vienas tik jiedviem žinomas juokelis. 

Markas vėl įsikišo raštelį kišenėn ir išsitraukė raktų ryšulį. 
Durys sunkiai atsidarė, bet taip buvo jau daugelį mėnesių. 

Viduje jis neužuodė pridususio oro, kaip tikėjosi. Buvo šal- 
ta, radiatoriai nusukti ties žemiausia padala, kad vandentiekio 
vamzdžiai žiemą neužšaltų, bet nesijautė negyvenamiems pas- 
tatams būdingo kvapo. Kažkas neseniai buvo išvėdinęs kam- 
barius ir ta proga išmazgojęs grindis. Juodi dryžiai nuo guma 
paklijuotų kušetės kojelių, likę per kraustymąsi ant parketo, 
buvo pranykę. 

— Ar čia kas nors yra? - sušuko jis. 

Tuščioje laiptinėje duslus jo balsas ataidėjo nuo plikų sie- 
nų. Jis atsargiai dėliojo kojas, lyg eitų plonu ledu, o ne per 
svetainę. Markas nežinojo, ko baiminasi labiau: ar to, kad yra 
vienas name, ar kad iš tikrųjų susitiks su savo žmona. 

- Ei! - sušuko jis dar sykį, nors taip norėjo pašaukti San- 
drą vardu. Bet neišdrįso. 

Prie svetainės glaudėsi vėliau pristatytas žiemos sodas. Pro 
jo langus Markas pažvelgė laukan į apžėlusį sodą. Jis įjungė 
lauko apšvietimą ir halogeninių lempučių šviesos priminė 
naktinį kelio ženklinimą. Vaizdas buvo išplaukęs, viską gaubė 
auksine aura. Vaismedžiai, pūvantys vaisiai ant žolės, meldais 
apžėlęs tvenkinys - daugiau pelkė nei vanduo. 

Papūtė vėjas ir nuplėšė kelis lapus nuo beržo, augančio prie 
pat verandos. Markas buvo alergiškas, bet širdis jam neleido 
nukirsti to išlakaus medžio. Dabar jis pakėlė galvą į viršūnę, 
stebėjo varną, pakylančią nuo jos į dangų, ir pajuto, kad ėmė 
graužti akis, lyg beržas būtų apsipylęs žiedais. 

Ašaros, regis, sustiprino kelio ženklų įspūdį, medis staiga 
nušvito. 


Markas pasitrynė akis, bet tas efektas nedingo. 

Kas čia dabar? 

Jis atkragino galvą ir stengėsi įsižiūrėti į keistą blizgesį, pa- 
dengusį tik dalį lapijos. Kai vėjas sujudino nutįsusias šakas, jis 
suprato. 

Medis buvo apšviestas - ir ne sodo šviestuvų, o kažkokio 
kito dirbtinio šviesos šaltinio. O jis buvo maždaug per pustre- 
čio metro viršum jo galvos. Antrame aukšte. 

Viduje! 

Tada viskas įvyko labai greitai. Markas nubėgo atgal į laip- 
tinę, peršoko per kelias pakopas iš karto ir jau po kelių se- 
kundžių atplėšė miegamojo duris. Tikrai. Nors čia, viršuje, jis 
buvo ištraukęs visus laidus ir išsukęs iš lizdų lemputes, kam- 
barys buvo ryškiai apšviestas. 

Jis įėjo vidun, išsižiojo ir ašaros vėl užtvindė akis. Negalėjo 
patikėti, suvokti to, ką pamatė svirduliuodamas per kambarį. 

Negali būti. Sandra, kaip tai? Kodėl? 

Jis buvo nutaręs atiduoti kam nors visus baldus. Dvigulę 
lovą, sieninę spintą su dvivėrėmis durimis, kosmetikos stalelį 
su dideliu veidrodžiu. Kažin koks lenkas su sūnumi juos pasiė- 
mė. Jo akyse baldus išardė, nusinešė žemyn ir išsivežė sukrovę 
į priekabą. O dabar, po trijų savaičių, viskas buvo kaip buvę. 
Lova, spinta, stalas - viskas vėl stovėjo savo vietose. Ir dar kaž- 
kas prisidėjo. Kažkas, kas visai nederėjo, kaip nėščia moteris, 
prisideganti cigaretę. Tas daiktas buvo žydras, su sniego baltu- 
mo baldakimu ir stovėjo viduryje kambario - naujut naujutė- 
lė, naujais patalais išklota kūdikio lovelė. 

Markas išsigando ir akimirką jam pasivaideno, kad ji ims 
tuoj suptis stumtelėta nematomos rankos į nemokšiškai dai- 
nuojamos lopšinės taktą, bet lovytė nepajudėjo nė per milime- 
trą. Užtat padarė kai ką baisesnio - prakalbo. 

45. 


— Gelbėkite. Prašau man padėti. 

Markas atšoko nuo lopšio. Balsas sustiprėjo. 

— Neišeikite. Nepalikite manęs vieno. 

Jis tik trumpai dirstelėjo į lovelę, trumpai atitraukė užuo- 
laidėlę, bet buvo tikras, kad ten tebuvo pagalvėlė. Gal nepaste- 
bėjo pižamytės, barškučių, antklodės, bet tikrai ten negulėjo 
joks gyvas padaras, o dar toks, kuris kalbėtų tokiu žemu, vy- 
rišku balsu. 

— Kas čia? - paklausė būdamas tikras, kad kalba su magne- 
tofono juostele. 

Tad juo labiau nustebo, kai išgirdo atsakymą. 

— Ačiū Dievui, jūs atėjote, Markai. 

Jis žino mano vardą. Iš kur jis žino mano vardą? 

Širdis ėmė smarkiai plakti. 

— Kas jūs? - paklausė tiesdamas ranką prie baldakimo. Iki 
lovelės buvo koks metras, jis turėjo prisiversti grįžti atgal. 

— Esu tas, kurio ieškote, - atsakė tas vyras, kurio ištęstas, 
gergždžiantis balsas Markui buvo visiškai negirdėtas. 

Jis atitraukė užuolaidėlę. Pirmiausia pamatė baltą pagalvę, 
paskui perskaitė skaičius, išsiuvinėtus ant užvalkalo. 

Markas tą pačią akimirką, kai suvokė, kad tai tos dienos data, 
vos neišmetė iš rankų, kai tas vyras vėl prakalbo: 

— Ateikite pas mane. 

Tik tada išgirdo metalinį aidą, nors šio prietaiso garso ko- 
kybė buvo daug geresnė negu paprasto telefono. 


199 


Pakėlęs tą įtaisą prie burnos Markas tiesiai į jį tarė: 
— Ką tai reiškia? 

— Aš... aš esu pažįstamas... 

Pasigirdo traškesys, paskui atmosferos trukdžiai. 

— „jūsų Žmonos pažįstamas. Prašau man padėti. 

— Kur man eiti? Kur jūs esate“ 

Vėl sutraškėjo ir tas vyras tyliai tarė: 

— Čia, apačioje. Aš rūsyje. 

Nulipti žemyn tamsoje jam prireikė triskart daugiau laiko, 
negu užkopti viršun. 

Markas visuomet vengdavo užtrukti rūsyje ilgiau, nei būti- 
na. Ne iš vaikiško bailumo, ne baimindamasis beveidės pabai- 
sos, tykančios jo už šildymo katilo, o todėl, kad buvo įsitikinęs, 
jog žmonės gimė ne tam, kad gyventų belangėse slėptuvėse, 
kaip ir ne tam, kad dešimt tūkstančių metrų viršum žemės 
nardytų po atmosferą. 

Namo rūsys jam buvo lyg tamsus maudyklių ežero dugnas. 
Nors viršuje gera turkštis, bet visai nesinori žinoti, kas plau- 
kioja po kojomis. Drąsuoliai įkvepia oro ir panyra metrą kitą 
žemyn, bet iki pat dugno, ten, kur dumblas saugo ežero pa- 
slaptis, leidžiasi tik reikalo prispirti, jeigu, pavyzdžiui, ką nors 
pameta: pinigus arba raktą. 

Arba žmoną. 

Faneros durys, už kurių masyvūs akmeniniai laiptai leidosi 


stačiai žemyn, buvo užsklęstos iš išorės. Kad ir kas ten apačioje 

laukė, buvo užrakintas. Markas abejojo, ar tikrai norėtų suži- 
noti, kas tai padarė. 

Jis atstūmė velkę, atidarė duris ir sugrabaliojo ant sienos 
jungiklį - senamadišką juodą pasukamą rankenėlę, panašią į 
veržlę su sparneliais. Pasuko ją dusyk prieš laikrodžio rodyklę, 
paskui į kitą pusę. Šviesa neužsidegė. 

— Ei! - suriko jis apačion. 

Jokio atsako. Radijo stotelės šviesos diodas, kuris ką tik 
dar mirguliavo, staiga užgeso. Markas prisiminė, kad kai kurie 
mobilieji tinklai arčiau rūsio blogiau veikė, bet juk rankose jis 
laikė nuo tinklo nepriklausomą pokalbių prietaisą. 

— Ar jūs apačioje? 

Jis nulipo vienu laipteliu žemiau, jo skrandis sugurgė. Ne- 
siliaujantis pykinimas siūbtelėjo rykle aukštyn. Markas nekrei- 
pė dėmesio į kūno pagalbos šauksmus, maldavimą pagaliau 
atsigulti į lovą, išgerti tabletes ir miegoti dvi dienas iš eilės. Jis 
lėtai lipo žemyn ranka prisilaikydamas už lyno, kurį ankstes- 
nis savininkas buvo pritaisęs vietoj turėklų. Tas žmogus buvo 
psichologas ir rūsį įrengė tik iš bėdos: sienas apkalė medinė- 
mis lentelėmis, grindis išklojo pilku pramoniniu kilimu, kad 
galėtų čia priimti pacientus. Sandra su Marku nesuprato, kas 
galėjo sutikti lipti čionai, kad nepažįstamam žmogui patikė- 
tų savo sielos kančias. Juolab kad senas namas dažnai skleidė 
neaiškių garsų ir kartais net džiaustant skalbinius galėjo pasi- 
daryti negera. 

„Senutė kvėpuoja - tokiais atvejais juokaudavo Markas, 
kai viršum galvų pasigirsdavo traškesys, aimanos arba dejo- 
nės. Šitas namas buvo pastatytas trečiame praėjusio amžiaus 
dešimtmetyje ir nebeturėjo daugiau sėsti. 

Dabar niekas netraškėjo, radiatorių vamzdžiai buvo šalti ir 
neskleidė jokių garsų. 


Markas pasiekė paskutinę pakopą ir nemačiom atidarė 
elektros skydinę, įtaisytą nišoje. Jis atsargiai pagraibė viršum 
jungiklių ir rado žiebtuvėlį, kuris gulėjo čia panašiems atve- 
jams. 

Gelsva it siera liepsnelės šviesa sukūrė kone jaukią atmos- 
ferą. Markas nesuprato, kodėl čia, apačioje, nedegė šviesa. Visi 
saugikliai buvo tvarkingi. Kita vertus, tą naktį jis nesuprato ir 
daug svarbesnių dalykų... 

— Kur jūs? - sušuko garsiau, kad perrėktų savyje stiprėjantį 
ūžesį. Kuo tyliau buvo aplink, tuo stipriau veržėsi laukan vidi- 
niai jo kūno garsai. 

Vienoje rankoje laikydamas žiebtuvėlį, kitoje - radijo sto- 
telę jis įėjo į koridorių, jungiantį katilinę su buvusiu psicholo- 
go priėmimo kambariu. Jie buvo išėmę bjaurias slankiojamas 
duris ir, nors buvo menkai šviesu, Markas pamatė, kad plika 
maža patalpa tuščia. 

Beliko dar viena. 

Jis perlipo nenaudojamų laidų ritinį ir ištiesė ranką su 
žiebtuvėliu priešais save, lyg neštų deglą. Šešėlis slinko per ke- 
lis metrus už nugaros. 

Prie pat pilkų nuo gaisro apsaugotų durų jis sustojo ir 
pailsino nykštį. Tamsa it skraistė užgulė, kai užgeso liepsna. 
Markas padėjo nebereikalingą radijo stotelę ant žemės, vėl pa- 
suko uždegiklį ir pridengė žiebtuvėlį delnu, kai liepsna ėmė 
plaikstytis. 

Tada, nors širdyje tam ir priešinosi, stumtelėjo sunkias be- 
tonines duris į vidų ir įėjo į katilinę. Ir išsigando taip, kad net 


suriko. 

— Kas jūs, po velnių? - paklausė susitvardęs tiek, kad nebe- 
sinorėjo bėgti lauk. Pastarųjų valandų sukrėtimai Marką taip iš- 
dirgino, kad jis darėsi vis baikštesnis ir vis ilgiau reikėjo atsigauti. 

Vyras, kuris atrodė dar labiau įsibaiminęs už Marką, gu- 
lėjo vidury patalpos ant vielinio kempingo lovos karkaso be 
čiužinio. 

— Dėkui Dievui, - šis sudejavo vangiai ir pakėlė galvą. 

Nieko daugiau negalėjo pakrutinti, nes rankos ir kojos 
buvo prirakintos antrankiais prie metalinio rėmo. Žiebtuvėlio 
liepsna atsispindėjo nuo metalinio boilerio Marko kairėje ir 
silpnoje šviesoje jis įžiūrėjo, kad tas vyras vilki kostiumą ir ryši 
kaklaraištį, kurio mazgas užsismaukęs iki pasmakrės. Sunku 
buvo spręsti apie jo amžių. Dideli žmonės dažnai atrodo vy- 
resni nei iš tikrųjų. 

— Kas čia, po velnių, vyksta? - paklausė Markas eidamas 
artyn. 

— Vandens. 

Nepažįstamasis pakratė savo pančius. Šviesūs plaukai sty- 
rojo susivėlę, jis atrodė kaip atgijęs komiksų personažas, kre- 
čiamas elektros srovės. 

— Atneškite man vandens, - sulig paskutiniu žodžiu jo bal- 
sas užlūžo. 

— Atnešiu, kai tik sužinosiu, ką čia pametėte. 

Šlapimo tvaikas tvoskė į nosį, matyt, tas vyras gulėjo ap- 
sišlapinęs. Arba iš baimės, arba dėl to, kad jau ilgai buvo čia 
laikomas. Bet kas jį čia uždarė? 

Akimirką Markas svarstė, ar jam eiti laukan ir papasakoti 
viską Emai. Bet vis dar nežinojo, ar gali ja pasitikėti ir, be to, 
abejojo, kad būdama tokios būklės galėtų kuo nors pagelbėti. 

— Kas jūs? - pakartojo Markas. 

— Aš... - žmogus padarė pauzę, kad liežuviu sudrėkintų 
įtrūkusią lūpą. - Esu čia, kad jus įspėčiau. 

— Dėl ko? 

Surištasis pasuko galvą į šoną ir pažvelgė į kitą kampą, 
skendintį tamsoje. Anksčiau ten stovėjo lyginimo mašina. 

— Dėl knygos, - tyliai kvėptelėjo jis. 

— Kokios knygos? 

Vyras ir vėl pažvelgė į Marką. Šis nesąmoningai žengė ata- 
tupstas. 

— Aš esu Robertas fon Anzelmas, - tarė prirakintasis, jo 
balsas staiga suskambo monotoniškai, lyg dudentų mintinai 
išmoktą tekstą. - Esu jūsų žmonos advokatas. 

Nesąmonė. 

— Meluojate, - Markas kalbėjo taip garsiai, kad liepsna ir 
vėl suplazdeno. - Teisinius dalykus aš pats visada tvarkiau. 

— Ne, ne, ne. Jūs manęs neklausote. Buvau ne jūsų ir ne 
šeimos advokatas, o tik jūsų žmonos. 

Lova sugirgždėjo, kai vyras nuleido galvą atgal ant spyruoklių. 

Sandros advokatas. Kodėl savo reikalus ji patikėjo svetimam 
žmogui“ 

— Prieš pat avariją ji užsuko pas mane, - sušnabždėjo vyras. 

—- Ko? 

— Pakeisti testamento. 

Pakeisti? Iki tol Markas net nežinojo, kad egzistuoja jos 
testamentas. 

— Manau, kad tai padarė verčiama tėvo, - pridūrė surakin- 
tasis. 

— Nieko nesuprantu. Ką ji pakeitė? Ir ką bendra su tuo turi 
Konstantinas? 

Advokatas ir vėl įsmeigė akis į tamsų kampą šone. 

- Ar prisimenate scenarijų, kuriam jūsų Žmona gavo už- 
sakymą? 

— Taip. 

Norėjome tai atšvęsti. Tą dieną, kai įvyko avarija. 

— Ar žinote, už kokią sumą Sandros agentė pardavė jį ame- 
rikiečių kino studijai? 

— Ne. 

— Už vieną kablelis du milijono dolerių. 

Markas nepatikliai nusijuokė. 

— Meluojate. 

— Kodėl jūs tuo toks įsitikinęs? 

Advokatas kostelėjo. 

— Už debiutą kine tiek nemokama. Be to, Sandra būtų man 
apie tai papasakojusi. Mudu neturėjome vienas nuo kito pa- 
slapčių. 

— Ak taip? O ar kada nors skaitėte tą scenarijų? 

— Kaip būčiau galėjęs jį perskaityti? Ji mirė taip ir nepara- 
šiusi nė vieno sakinio, - atkirto Markas. 

— Jūs tuo tikras? 

Ne. Nesu tikras. Nuo šiandien mano gyvenime nebėra nieko 
tikra. 

Markas pašvietė į tamsą ton pusėn, kur vis žvilgčiojo pri- 
rištasis. Tada apėjo aplink lovą ir žiebtuvėlio šviesoje išryškėjo 
stalo kontūrai. Stalas stovėjo prie pat dujų katilo. 

— Aš jį perskaičiau, - išgirdo jis tą vyrą gargiant sau už nu- 
garos. - Todėl ir esu čia. Norėjau jums jį užnešti. Įspėti jus. 

Markas priėjo prie rašomojo stalo, kurio niekada nebuvo 
čia matęs ir kuris visai čia nederėjo, - kaip ir tas supančio- 
tas kostiumuočius ant vielinės lovos. Stalelis buvo gerokai per 
mažas suaugusiam Žmogui, su mažučiais stalčiukais šonuose, 
kuriuose tilptų tik koks vadovėlis arba segtuvas. Kiaurymėje, 

skirtoje įtaisyti skaitymo lempai, kyšojo iki pusės nudegusi 
adventinė žvakė. 

Markas uždegė ją ir šviesa apšvietė ant darbo plokštės su- 
krautus popieriaus lapus, kurie kairiame krašte buvo susegti 
pigiu plastikiniu segtuvu. 

— Ei, kur mano vanduo? - sušvokštė advokatas, vėl pasken- 
dęs tamsoje Markui už nugaros. 

Lapai buvo drėgni, lyg būtų ilgokai gulėję kartoninėje dė- 
žėje čia, rūsyje. 

Markas nubraukė dulkes nuo viršutinio lapo ir perskaitė 


pavadinimą. 


SKEVELDRA 
Sandros Zener scenarijus 


— Būkit geras, atriškite mane! - sudejavo nepažįstamasis. 
Bet Markas nebegalėjo nieko atsakyti. Jis jau vertė lapus 
skaitydamas. Patys pirmi sakiniai sukėlė jam šoką. 


48. 


„Skeveldros“ santrauka 


Markas Lukas, dirbantis socialiniu darbuotoju su pro- 
blemiškais gatvės vaikais, paties sukeltoje avarijoje ne- 
tenka nėščios žmonos. Po kelių savaičių viename žur- 
nale aptinka psichiatrijos klinikos skelbimą. Programai 
„Mokytis pamiršti“ ieškomi žmonės, išgyvenę itin sun- 
kių traumų. Žmonės, norintys visiems laikams ištrinti 

baisiausius savo gyvenimo prisiminimus iš atminties, 
dalyvauja eksperimente: jiems sąmoningai sukelia- 
ma visiška amnezija. Lukas pasiunčia klinikos vadovui 
elektroninį laišką... 


— Ne! 

Markas suaimanavo ir įsikando į kumštį. Jam pasidarė sil- 
pna, tad teko atsiremti į stalviršį. Akys be tikslo bėgiojo po- 
pieriaus lapu. Pirmąją pastraipą perskaitė du kartus, trečiąsyk 
pradėjo skaityti nuo pradžių vildamasis, kad raidės susidėlios 
į kitokius žodžius. Bet nesusidėliojo. Tiesa liko tokia pat baisi 
ir nepaaiškinama. 

Tai mano istorija. Sandra mano gyvenimą... 

Jo rankos drebėjo. Jis nebejuto pirštų galiukų ir versdamas 
lapus suimdavo iškart po tris. Markas skaitė toliau ir viskas 
buvo dar blogiau. 


Marko mobilusis telefonas nebeveikia, kredito kortelės 
ištrintos, kažkas kitas, regis, gyvena jo gyvenimą. 

Kai grįžta atgal prie klinikos, aptinka tik tuščią statybų 
duobę. Pastatas išnykęs. 


Ir vėl jis neįstengė perskaityti puslapio iki galo, nekantrau- 
damas vertė lapus toliau. Vis greičiau, negalėdamas atsitokėti 
dėl turinio, kurį taip gerai žinojo. Juk pats jį išgyveno! Vos 
prieš kelias valandas! Netrukus skaitė tik atskirus fragmentus, 
tik atskiras eilutes, už kurių užkliūdavo akys. 


„„eina į policiją... 

„bet raktas vėl tinka... 

„jo Žmonos bute niekada nebuvo... 
„Ir uošvis pradingo... 

Kuo daugiau jis skaitė, tuo mažiau įstengė ką nors suprasti. 
Kaip taip gali būti? Iš kur Sandra galėjo viską žinoti? Dar blo- 
giau, kaip ji galėjo numatyti ateitį? 

Markas padėjo segtuvą ant stalo, įsižiūrėjo į viršelį ir stvė- 
rėsi sau už sprando. 


SKEVELDRA 
Sandros Zener scenarijus 


Tirpulys palengva plito nuo pirštų į rankas. Jos kabojo 
sunkios ir nuvargusios. Jis norėjo apsisukti ir šaukdamas bėgti 
iš rūsio. Nebematė jokios prasmės, jo gyvenimas buvo vienas 
melas, išgalvotas žmogaus, kuriuo aklai pasitikėjo ir kuris da- 
bar prisikėlė iš kapo duobės, kad išvestų jį iš proto. 

Bet argi psichikos ligoniai suvokia savo būseną? Argi neigi- 
mas nėra psichozės esmė? 

Markas pravėrė lūpas, vėl užsičiaupė nepastebėjęs, kad kal- 
ba pats su savimi ir garsiai išsako savo mintis. Ašaros tekėjo 
jam per skruostus, papsėjo ant scenarijaus viršelio. 

Ar tai su manim vyksta? Argi tai tikra? 

Ašaroje išskydo pirmoji raidė, didžioji riesta S žodyje 
„Skeveldra, apačioje liko juodas taškas, panašus į ispanišką 
klaustuko variantą. Jis šnarpštelėjo pro nosį, dar kartą apsi- 
čiupinėjo pleistrą ant sprando, paskui nepaaiškinamų minčių 
lavinoje aptiko logišką išvadą. 

Yra pabaiga! 

Markas vėl paėmė scenarijų. 

Kodėl visa tai vyksta? Kaip viskas baigsis? 

Jis atvertė paskutinį puslapį. 

Nieko. Tuščia. Paskutiniai penkiasdešimt puslapių nebuvo 
prirašyti. 

Markas pervertė tarp pirštų scenarijų nuo galo į pradžią, 
kol maždaug pirmame trečdalyje užčiuopė du lapus, kurie at- 
rodė it svetimkūniai toje krūvoje. Storesni už kitus, perforuo- 
tais kraštais ir nusėti rusvomis dėmėmis. Tai buvo paskutiniai 
santraukos puslapiai. 


„galiausiai jis susiduria su dvasiomis iš praeities ir nuse- 
ka paskui mistišką žinią, kurią jam perduoda vienas be- 
namis. Tariamai su juo nori susitikti jo Žmona. Jis važiuoja 
į namą, kuriame jiedu anksčiau gyveno, ir jo rūsyje randa 
Žmonos parašytą scenarijų. Pasibaisėjęs suvokia, kad tu- 
rinio santrauka pirmuose puslapiuose tiksliai atkartoja jo 
gyvenimą. Jis verčia lapus toliau iki paskutiniojo norėda- 
mas sužinoti, kas jo laukia. Bet randa tik tuščią popierių. 

Tad verčia atgal, kol aptinka du storesnius lapus. Ap- 
taškytus krauju, perforuotais kraštais. Puslapio apačioje 
ranka užrašytas telefono numeris. 


Marko žvilgsnis nuslinko žemyn. Iš tikrųjų. Numeris atro- 
dė taip, lyg Sandra būtų jį paskubom brūkštelėjusi ant virtuvė- 
je palikto raštelio, gale trūko tik LOL. 

Jo akys vėl nuslydo aukštyn, kol rado eilutę, kurios jis ne- 


buvo baigęs skaityti. 
Ką tik Markas manė, kad pasiekė baimės viršūnę, bet da- 


bar mato, jog tai dar ne viskas, nes pasidavęs impulsui 
atidaro viršutinį rašomojo stalo stalčių dešinėje... 


209 


Jis užsimerkė, vėl atsimerkė ir dar sykį perskaitė paskutinį 
sakinį. 

Ar tikrai atidaryti? Sandra, ką tu man darai? 

Markas nesiryžo, bet paskui įkišo pirštus į stalčiaus ranke- 


nėlės įrantą. 
„Ir randa ten savo telefoną. 


Tikrai. Senas modelis su dideliais mygtukais. Švytintis taš- 
kelis rodė, kad telefonas visiškai įkrautas ir yra ryšio zonoje. 
Markas pasijuto lyg transo būsenos. Jis ir vėl pasidavė bepro- 


tiškam režisūriniam nurodymui. 


Jis išima telefoną ir surenka numerį! 

— Pagaliau, ačiū Dievui! 

Net ir taiklus profesionalus boksininkas nebūtų galėjęs jam 
taip užvožti. Tai buvo Sandra, su niekuo nesupainiojamas jos 
balsas, ji atsiliepė jau po dviejų signalų. Buvo šiek tiek neuž- 
tikrinta, liūdna, bet neabejotinai ji - kaip genetinis piršto at- 
spaudas. 

— Pagaliau paskambinai. 

Šito tylaus lūžtančio balso, kuris visada skambėjo kiek iš- 
vargęs ir buvo maloniausias ausiai vos jai prabudus, jis ilgėjosi 
lygiai taip pat kaip ir jos prisilietimų, tylaus čepsėjimo jai sa- 
pnuojant arba juoko, kuris visada jį apkrėsdavo, net jeigu ir 
būdavo liūdna. 


0043 30 340 600 23 20 

— Sandra, - verkė jis juokdamasis. - Kur tu? 

Trumpą akimirką, kurios pakako, kad akys ir vėl patvintų 
ašaromis, jis pamiršo visą tą beprotybę. 

Avarija. Jos sugrįžimas. Benamis. Advokatas, vis dar mel- 
džiantis jam už nugaros vandens. 

Džiaugsmas, kad girdi jos balsą, buvo beribis. Bet džiaugsmą 
nuslopino nusivylimas, kai jis suprato, kad balsas - tėra įrašas. 

— Man labai gaila, prisiekiu, viską atitaisysiu. 

— Ką? Apie ką tu kalbi? - šaukė Markas į telefoną, lyg pa- 
kankamai garsiai rėkdamas galėtų išspausti atsakymą iš atsa- 
kiklio. 

- Kada nors viską tau paaiškinsiu. Greitai, labai greitai. Tik 
ištverk dar kelias valandas. 

Kelias valandas? O kas bus tada? 

Jis prisiminė rankomis išsiuvinėtus skaičius ant pagalvėlės 
vaikiškoje lovelėje. Datą ant užvalkaliuko - lapkričio trylikta. 

- Nesirūpink, brangusis, tu viską suprasi! 

Nesirūpinti? Aš tuoj išeisiu iš proto. 

- Ir dar kai kas: jeigu tu vis dar rūsyje, tai dink iš ten. Tuč- 
tuojau. 

Jis pajuto šaltą skersvėjį, tokį stiprų, kad vos neužgeso žva- 
kė. Tik paskutinę akimirką dagtis vėl įsiliepsnojo. 

— Mat tu kai ką pamiršai. 

— Ką? - jis ir vėl kalbėjo su atsakikliu. 

— Robertą fon Anzelmą. 

Jam už nugaros sukrutėjo tamsus šešėlis. 

— Nepatikrinai jo antrankių. 

Markas apsisuko, numetė telefoną ir gindamasis prisidengė 
rankomis veidą, bet buvo jau per vėlu. Pajuto veriantį skausmą 
ir užslopinta sąmonė prapuolė juodoje skylėje. Žvakė užgeso 
dar nespėjus jam nukristi ant grindų. 

51. 


Kai jiedu pirmą kartą važiavo kartu, jis negalėjo patikėti, kad 
tuo keliu apskritai leidžiama važinėti automobiliams. Važiuo- 
jamoji kelio dalis, kuri tarp Potsdamo ir Berlyno per Zakrovą 
ėjo mišku, buvo vos platesnė už šaligatvį. Jeigu norėtum išvengti 
susidūrimo su priešpriešiais atvažiuojančiais automobiliais, tek- 
ty apdraskyti laką į pakelėje augančias egles. 

Tačiau tą akimirką kelyje į Špandau jie buvo vieni ir Markas 
iš visų jėgų spaudė greičio pedalą. 
g4. - Bent jau ne taip anksti. 

Jie dažnai ginčydavosi važiuodami ir tada paprastai ji ne- 
žiūrėdavo jam į akis. 

- Tai nereikėjo manęs imti drauge. 

Ji linktelėjo. Paskui suėmė jam ranką, bet ir toliau stebėjo 
pro šalį pralekiančius medžius. 

- Bet juk tau aišku, kad neturime kito pasirinkimo, ar ne? 

Jis prisiversdamas nusijuokė. Paskui, kai ji iki skausmo su- 
spaudė jam ranką, paklausė: 

— Juk tu nerimtai kalbi? 

Akimirką jis svarstė, ar nereikėtų sustoti, išlipti ir ją papur- 
tyti. Tikriausiai jo žmona neteko proto. 

— Argi tu pats nesakei, kad tikslas pateisina priemones? 

Jis dar smarkiau nuspaudė greičio pedalą. Prietaisų skyde- 
lyje užsidegė geltona lemputė, įspėjanti, kad lauke temperatūra 
nukrito iki minus keturių. 

- Argi ne toks tavo gyvenimo kredo? 

- Tu išprotėjai, Sandra. Tikslas niekada nepateisins mirties. 


- Bet kelio jai vis tiek neužkirsi. 

Ji sukūkčiojo. Paprastai Markas nusileisdavo, kai ji pradėda- 
vo verkti. Bet šiandien tai tik sustiprino jo įtūžį. 

- Dar ir kaip užkirsiu, patikėk manim. 

Spidometro rodyklė peršoko per septyniasdešimt ir eglės pa- 
kelėse susiliejo į vientisą pilkai žalią sieną. 

Jis dirstelėjo į ją. Prietaisų skydelio šviesoje ašaros ant jos 
skruosto atrodė kaip kraujas, lašantis iš žaizdos. 

- Nedrįsk, - užprotestavo ji. - Aš to neleisiu. 

- Ak taip? Kartą tą jau padariau. Kaip tariesi antrąsyk 
mane nuo to sulaikyti? 

Dabar jis įpykęs įsmeigė akis į priekį. Jiedu ilgokai tylėjo. 
Paskui kelias pasisuko ir tapo kalvotas. Konstantino vila seniai 
pranyko iš užpakalinio vaizdo veidrodėlio. 

Ji dar garsiau pravirko. Jis norėjo ištiesti į ją ranką, nura- 
minti, paglostyti didžiulį pilvą, pūpsantį iš po saugos diržo. Bet 
tada ji padarė tai, ko jis visai nesitikėjo. Atsisegė diržą ir atsi- 
grįžo. Umai jam pasirodė, kad ant užpakalinės sėdynės kažkas 
sėdi, kažkas svetimas ir klausėsi jų ginčo. Bet ji tik paėmė iš galo 
nuotrauką. Gruoblėtą, nespalvotą - kaip ultragarso nuotrauką. 

- Pažiūrėk! - riktelėjo ji. 

Bet jis nespėjo vėl pasukti akių į kelią - pasigirdo kurtinantis 
trenksmas. Vairas jo nebeklausė ir nors jis iš visų jėgų suko jį į 
priešingą pusę, automobilio nebesuvaldė. 

Paskutinis dalykas, kurį dar matė, buvo Sandros rankos, iš 
kurių iškrito nuotrauka. Ji įsitvėrė diržo, netrukus iškart trenkė 
žaibas ir viskas pilkšvai pabalo. Paskui viršum jo išniro pagyve- 
nusio vyriškio veidas. Jis rūpindamasis suraukė kaktą, pasilenkė 
ir patapšnojo jam per skruostą. 

- Jis atsigavo, - tarė tas veidas. Tą sekundę Markas iš tikrų- 
jų pramerkė akis. 

52. 


Pirmą akimirką Markas pagalvojo, kad vis dar sapnuoja. Tie- 
sa, dabar buvo nebe Sandros automobilyje, o antikvarinių 
daiktų krautuvėje, kurios žilaplaukis savininkas buvo paguldęs 
jį ant kušetės, kvepiančios tabaku ir židiniu, o minkštose jos 
pagalvėse galėjai paskęsti. Jis norėjo kilstelėti galvą, po kuria 
buvo pakišta ritinio formos pagalvė, bet tai nebuvo įmanoma, 
nes bemat būtų privėmęs ant grindis dengiančių kilimų. 

- Kur aš? - paklausė jis ir prisiminė advokatą, kurio prašy- 
mo paduoti vandens taip ir neišpildė. 

Ir kuris mane pritvojo. 

Jis pasičiupinėjo plyštančią galvą ir pastebėjo, kad dešinė 
rankovė atraitota. Alkūnės linkis buvo užklijuotas pleistru, lyg 
būtų imta kraujo. 

Markas nustebęs sumirksėjo ir net tai sukėlė skausmą. Pie- 
ningas sekretas užlipdė jam vokus. 

— Nesijaudinkite, jūs pas draugus, - išgirdo sakant antikva- 
riato prekeivį. 

Išsivalęs iš akių gleives Markas galėjo geriau apsižiūrėti. 
Prie sofos stovėjo dar ir krėslas su aukšta atkalte, pastatytas 
taip, kad iš jo vienu metu galėjai matyti atvirą židinį, kuše- 
tę ir dairytis pro langą. Bet tik šitas baldas buvo pastatytas 
prasmingai. Visi kiti - lentynos, komodos, kėdės, sekreteras 
ir net drabužių stovas - kambaryje buvo sustatyti kaip pakliu- 
vo ir nederėjo tarpusavyje nei spalva, nei stiliumi. Netvarka 
jam priminė savąjį butą, tik nesimatė dėžių. Užtat kiekvienas 
laisvas lopinėlis buvo apkrautas medicinos knygomis, praneši- 
mais ir straipsniais. 


— Pas draugus? - pasisuko jis į židinį. 

Šalia to nepažįstamo senio stovėjo Ema ir jo brolis. Benis 
atrodė taip pat kaip ir per paskutinį susitikimą — išvargęs, ne- 
siskutęs, kelnės su daugybe kišenių ir lakūno bluzonas, o Ema 
buvo pailsėjusi, jos dešinė ausis aprišta baltu tvarsčiu. Kažkas 
sutvarkė jai žaizdą ir, jeigu Markas teisingai spėjo apie medici- 
nos diplomus ant židinio, galėjo nutuokti, kas tą padarė. 

— Kas jūs? - paklausė jis to vyro, kurio jau nebelaikė senie- 
nų pardavėju. 

— Profesorius Niklas Haberlandas, - nusišypsojo senis. — 
Bet geri draugai mane vadina Kasparu. 

— O kaip aš čia patekau? 

— Už tai dėkokite savo broliui. Jis atvežė jus pas mane. 

Markas pažvelgė į Benį. Tik dabar pajuto, kad kai kurie 
požymiai pranyko. Jį dar pykino, galvoje grojo dūdų orkestras, 
bet jis nesijautė taip prastai kaip pastarosiomis valandomis. 
Svarstė, ko profesorius jam sudavė. 

- Aš nusekiau paskui jus, - paaiškino Benis nė neklausiamas. 

— Kaip tai? 

- Tu žinai kodėl. 

Markas linktelėjo ir pajuto dūrį sprande. Jis vylėsi, kad 
skeveldra nepasislinko arčiau nugaros smegenų, kai jis rūsyje 
nukrito, o tik užspaudė nervą. 

Taip, aš žinau kodėl. Juk dėl to ir atėjau pas tave. 

— Tu paprašei manęs pagalbos, šunsnuki, ir labai gerai Ži- 
nai, kas man tada būna. 

— Tu pabėgai. 

- Taip, matai, turiu skubių reikalų. Bet kai įsėdau į savo 
automobilį, pajutau sąžinės priekaištus. Juk tu vis dar mano 
brolis ir nesvarbu, kas buvo tarp mūsų įvykę. 

- Koks atsitiktinumas, ar ne? - nusišaipė Ema, stovinti prie 
lango. - Iš pradžių jis nori mus nužudyti, paskui staiga atsiran- 
da lyg burtų lazdele mostelėjus pačiu laiku reikiamoje vietoje. 

Markas nesileido su ja į kalbas. 

- Kaip mane radai? - paklausė brolio. 

— Gal manai, kad nebeveikia mano intuicija? 

Jis ketino papurtyti galvą, bet laiku prisiminė užspaustą 
nervą. 

- Tu norėjai pasimatyti su Sandra. Yra tik viena vieta, kur 
tu pradėtum paieškas. Jūsų namai. 

Markas sukaupė jėgas ir pasikėlė, atsirėmė į pagalves. Jam 
pasirodė, kad kambarys sukasi ratu, iš pradžių pagal laikro- 
džio rodyklę, paskui - į kitą pusę. Jis nustebo, kad atsisėdęs 
netrukus pasijuto daug geriau. Galvos svaigimas ir pykinimas 
aprimo. 

- Taigi nuvažiavau į Eichkampą ir prie durų pamačiau „va- 
balą“, kuriame miegojo šita pakvaišėlė, - Benis paniekinamai 
mostelėjo į Emą. - Kiek palaukiau, bet kai po dvidešimties 
minučių tu dar nepasirodei, įėjau vidun ir radau tave rūsyje. 

Markas pažvelgė į Benį, paskui į Emą, galiausiai - pro 
langą gale kambario, kuriame profesorius, regis, ir gyveno, ir 
dirbo. Namas, kuriame jie atsidūrė, buvo tikrai ne didesnis 
už jų „vilą“, gal tik miško trobelė. Apie tai bylojo malkos prie 
židinio — atrodo, kad jas susikapojo pats profesorius, o lauke 
matėsi vien tik medžiai. 

— Kas nutiko advokatui? - paklausė Markas nusitverdamas 
už pakaušio. Maždaug penkiais centimetrais aukščiau tvarsčio 
pūpsojo gumbas. 

— Koks advokatas? Ten nieko nebuvo. 

Markui suspazmavo skrandį. 

— O scenarijus? Jis buvo ant staliuko! 

— Klausyk, seni, aš ten nelabai dairiausi, kai radau tave gu- 
lintį be sąmonės ant žemės. Išnešiau tave laukan ir atvežiau 
pas daktarą. Tad dabar mudu atsiskaitę. 

Jis sukryžiavo rankas ant krūtinės, o Ema pašiepiamai pa- 
traukė nosimi, lyg ketindama spjauti ant grindų. 

- Netikiu nė vienu jūsų žodžiu, - tarė ji. 

- Oaštikiu, - paprieštaravo Haberlandas, iš krėslo klausę- 
sis apsižodžiavimo. Jis klausiamai pažvelgė į Benį. 

- Nagi, profesoriau, aš atleidžiu jus nuo gydytojo paslapties 
saugojimo priesako, - Benis šyptelėjo ir užsitraukė striukės 
užtrauktuką. - Išdėstykite savo paskaitą, o aš eisiu parūkyti. 

Markas pajuto, kad kambaryje staiga atšalo, kai brolis jam už 
nugaros atidarė duris ir vidun plūstelėjo grynas oras. Spren- 
džiant iš tokio šalčio, jie turėjo būti toli už miesto. Skaitme- 
ninis laikrodis ant sekretero rodė po vienuolikos ryto, bet jau 
dabar buvo minusinė temperatūra. 

Haberlandas palaukė, kol Benis išėjo į verandą, ir uždarė 
paskui save duris. Paskui pasiūlė Emai kėdę greta savęs ir pra- 
bilo tik tada, kai ji nutaisiusi nepatenkintą miną atsisėdo šalia. 

— Benjaminas - mano pacientas, - dirstelėjo jis į Marką. — 
Tikriausiai todėl ir vežė jus pas mane, o ne į ligoninę. Per tą 
trumpą laiką, kai klinikoje tyriau jį kaip nepriklausomas eks- 
pertas, tapau jam tarsi patikėtinis. Be to, man ne itin svarbus 
viešumas, todėl gyvenu miške, nuošaly nuo likusio pasaulio. 

Jis vėl nusišypsojo ir pasitrynė kaklą. 

- Prisimenu jūsų ekspertizės išvadas, - įsiterpė Markas. - 
Jūs nesutikote išleisti jo iš ligoninės, ar ne? 

Haberlandas raminamai iškėlė rankas ir švarko rankovės 
nusmuko žemyn. Markui pasirodė - nors ir nebuvo tuo tik- 

ras, - kad, kol profesorius dar nebuvo spėjęs nutraukti ranko- 
vės iki riešo, ant rankos pastebėjo iškilų randą. 

— Man nebuvo pavesta nuspręsti, ar išleisti jūsų brolį, ar ne. 
Aš tik diagnozavau jam sutrikimą, į kurį iki tol niekas nebuvo 
atkreipęs dėmesio, bet dėl to jam beveik neįmanoma gyventi 
normalaus gyvenimo. Tas sutrikimas paaiškina kai kurias per- 
dėtas reakcijas, pavyzdžiui, polinkį į savižudybę. 

Paskui jis kreipėsi į Emą: 

- Atsakysiu į klausimą, kodėl jis sekė paskui jus. Benjami- 
nas serga tuo, kas liaudyje vadinama gelbėtojo sindromu. Jis 
yra HSP. 

Ema klausiamai pakėlė antakius. 

— Perdėtai jautrus žmogus. Jeigu dabar išeitumėte į lauką ir 
paduotumėte jam ranką, jis pajaustų jūsų dvasinę būseną. Dar 
blogiau, pats ją išgyventų. Benis išgyvena kitų žmonių gyveni- 
mą. Todėl ir turi jiems padėti net ir prieš savo valią. 

— Nesąmonė. 

— Visai ne, - tvirtai paprieštaravo Markas, pasijutęs lyg pri- 
čiuptas. Gydytojas nupasakojo ne tik brolio, bet ir jo savybę. 
Anuomet, kai iširo grupė, jis gerai žinojo, kas dedasi brolio 
širdyje, tad praėjus pirmajai įsimylėjimo fazei stengėsi ir vėl 
užmegzti su juo ryšį. Bet tuo metu Benis jau nebegrįžo namo, 
nebeatsakinėjo į jo skambučius ir galiausiai net metė mokyklą, 
kad nebesusitiktų su Marku. 

Haberlandas ir toliau kalbėjo su Ema bandydamas jai kuo 
paprasčiau paaiškinti kompleksines medicinos problemas. 

— Žinau, kad tai skamba mažumą ezoteriškai, bet jūs tikrai 
jau buvote užsidengusi akis rankomis, nes, pavyzdžiui, kokia 
nors filmo scena buvo tokia baisi, kad nenorėjote jos matyti. 

Profesorius palaukė, kol Ema linktelėjo. 

— Tuomet ir jūs galite bent atjausti kitą kenčiantį žmogų. 
Daugelis iš mūsų prie kasdien matomų siaubingų vaizdų pri- 

pranta. Nebepastebime gatvėje šąlančio valkatos, nusisukame 
nuo apsiseilėjusios moters, kuri metro kalba be ryšio. Po de- 
šimto siaubo filmo nebeužsidengiame delnu akių, - jis kiek 
patylėjo. - Dauguma žmonių atbunka. Bet Benis kitoks. 

Ema žvelgė pro langą laukan, kur Marko brolis kaip tik 
degėsi cigaretę. Jo plaukai plaikstėsi vėjyje ir jis nusisuko nuo 
verandos į medžius norėdamas geriau apsaugoti liepsną. 

- Jis negali nereaguoti, - tarė Haberlandas irgi dirstelėjęs 
pro langą. - Ir jam vis blogiau. Kai važiuoja pro ligoninę, gal- 
voja, kad ten tiek daug žmonių dabar galuojasi mirtimi. Vos 
užsimerkęs mato, kas tą sekundę vyksta pasaulyje, o mes apie 
tai kitą dieną perskaitome laikraštyje. Jis regi iki komos pri- 
muštą kūdikį, kareivį, kuriam jo kankintojai nugnybo lytinius 
organus, arklį, nudvėsusį iš troškulio ir gabenamą į skerdyklą 
Tunise. Ir niekada nepamiršta nieko, ką pamatė, išgirdo arba 
jautė, - Haberlandas nelauktai pažvelgė Markui į akis. - Kaip 
ir jūs, argi aš neteisus? 

Kambaryje pritemo, nes užslinko tiršti debesys. 

— Ne, man nėra taip blogai. Mažajam mano broliukui tai 
visada reiškėsi stipriau. Gal dėl to man pavyko kompensuoti 
savąjį gelbėtojo sindromą darbu. 

Kitaip negu Benis, per ilgą laiką jis įstengė išmesti iš galvos 
net ir baisiausius vaizdus. Geriausias to įrodymas, kad palen- 
gva liovėsi lakstyti broliui iš paskos. Viską išbandė, kad vėl su 
juo suartėtų ir ištrauktų jį iš Valkos nagų, bet viskas buvo vel- 
tui. Benis taip atsiribojo nuo jų visų, kad tik po kelių mėnesių 
Markas sužinojo, jog brolis bandė nusižudyti. Tada net buvo 
nuėjęs į globos tarnybą pasiteirauti, ar yra kokia nors galimybė 
gauti Beniui globą arba priversti jį gydytis psichiką. Anuomet 
jam buvo pasakyta, kad, kol brolis nekelia kitiems grėsmės, su 
savo gyvenimu gali daryti ką panorėjęs. Paskui Markas vis tiek 

jautėsi kaltas, kad, tikriausiai nesąmoningai vengdamas vargo, 
per anksti nuleido rankas. Santykiai su Sandra buvo kur kas 
sudėtingesni, negu tai, kas būtų laukę jo su Beniu pašonėje. 

Paukščio klyksmas nutraukė jo minčių srautą. Pažvelgęs 
pro langą Markas pamatė, kad brolis dingęs. 

— Gerai, bet kaip paaiškinti, kad toks tariamai taikingas 
žmogus norėjo mane nužudyti! - agresyviai šūktelėjo Ema. 

Markas papurtė galvą. 

— Benis nė musės nenuskriaustų. 

— Ką? Juk jis šovė man į ausį! Ir nutaikęs į mane pistoletą 
privertė važiuoti į miškus. 

— Šovė tikrai netyčia, - ramino ją Markas. - Jis nenorėjo 
jūsų sužeisti. Net negalėtų to padaryti. 

— Na, tai ne visai teisinga, - pataisė jį Haberlandas vėl pa- 
keldamas ranką. - Todėl taip ilgai ir liko ligoninėje privers- 
tiniam gydymui. Kaip ir bet kurio labilaus žmogaus, Benio 
nuotaika iki kraštutinumų svyruoja taip, kad vos neplėšo jo 
perpus. Panašiai būna sergantiems maniakine depresija. Jun- 
giklis gali persijungti per akimirką ir tada visos kančios, kurias 
jūsų brolis yra sukaupęs savyje, prasiveržia laukan. Tereikia 
mažiausio preteksto, kad išsikrautų visas susitvenkęs potenci- 
alas. Arba nukreiptas į save, arba į kitus. 

— Štai, matote? — triumfuodama Ema vėl paėmė savo te- 
lefoną, kurį Benis jai veikiausiai buvo grąžinęs. Jai nusibodo 
tas pokalbis ir ji verčiau norėjo įkalbėti į balso paštą naujausią 
informaciją. 

Nekreipdamas dėmesio į skausmą galvoje ir sprande Mar- 
kas pasikėlė nuo pagalvių. Jo nuostabai, tai išsyk pavyko. 

— Gerai, profesoriau, - tarė jis nutraukdamas rankovę že- 
myn. - Neįsivaizduoju, kokių vaistų man suleidote, gal ir ne- 
noriu žinoti. Bet iš tiesų nepaprastai malonu iš jūsų pusės, kad 

mumis pasirūpinote. Tačiau dabar man reikia eiti. Deja, netu- 
riu laiko diskutuoti su jumis apie psichologines mūsų šeimos 
problemas. 

Haberlandas tiriamai į jį pažvelgė. Umai jo veidu nuslinko 
liūdnas šešėlis ir balsas pritilo: 

— Gal vis dėlto reikėtų rasti tam laiko? 

Vėjo gūsis sudrebino langeliais padalytą langą ir Markas 
vėl pajuto, kad kambario temperatūra krinta, tik šįkart durų 
niekas nepravėrė. 

— Ką turite galvoje? 

— Nors jūsų brolis atvežė jus pas mane, kad sutvarkyčiau 
žaizdas galvoje... 

— Bet? - suragino jį Markas. 

— ...bet aš esu ne bendrosios praktikos gydytojas, o psichi- 
atras, - užbaigė sakinį Haberlandas. Staiga jis tarsi gerokai pa- 
seno. - Gal galėčiau padėti išsiaiškinti, kas jums darosi. 

Haberlandas nuėjo prie drabužių stovo šalia rašomojo sta- 
lo, nusikabino pašiltintą vilnonę striukę ir apsivilko. 

- Eime, - pakvietė jis Marką lyg Emos kambaryje nė nebū- 
tų. - Truputį pasivaikščiokime. 


54. 


Ežeras lanku supo iš rąstų suręstą miško trobelę. Kai jiedu 
išėjo pro galines duris į gryną orą, kaip tik tuo metu grifas 
suko ratus viršum pasišiaušusių bangų. Daugybė ančių ir gul- 
bė išsigando seno šuns, pripuolusio prie kranto ir priekines 
letenas įmerkusio vandenin. Jos sukrykė, paniškai suplasnojo 
sparnais, bet netrukus susivokė, kad naujieji svečiai nekelia 
pavojaus, ir vėl nurimo. 

— Ramiai, Tarzanai, - pašaukė šunį Haberlandas prie savęs. 

Šviesiai rudas šuva baltais nasrais taip ramiai gulėjo savo 
pintinėlėje, kad Markas keturkojį pastebėjo tik tada, kai šis 
žiovaudamas iššoko lydėti jį su savo šeimininku į pasivaikš- 
čiojimą. 

- Žmonės daro klaidą šerdami laukinius gyvūnus, - tarė 
profesorius sustingusiomis akimis žvelgdamas viršum vandens. 

Jiedu paliko Emą vieną svetainėje ir Markas tuo nusiste- 
bėjo, nes gydytojas neatrodė panašus į tokį, kuris pasitikėtų 
svetimais. Kita vertus, jo akys tarsi išdavė, kad kadaise jam yra 
tekę patirti daug didesnių siaubų už tuos, kurių galėtų tikėtis 
iš sužeistos moteriškės ir buvusio paciento. 

— Mes tik sutrikdome mitybos grandinę, jeigu juos prisi- 
jaukiname. O tai - klaida, - toliau kalbėjo Haberlandas. 

- Žmonės tai daro iš meilės gyvūnams, - svarstė Markas. 
Jiedu su Sandra dažnai paberdavo gulbėms prie Vanzės ežero 
duonos trupinių. 

- Taip, bet jie vis tiek daro klaidą, - Haberlandas užsitrau- 
kė vilnonės striukės užtrauktuką. Ji buvo gerokai trumpesnė 
už švarką, kyšantį iš po jos. - Niekada nebus teisinga daryti 
klaidą. 

Jiedu ėjo krantu toliau, o Markas svarstė, ar jie tikrai kalba 
apie laukinius gyvūnus. Juk jis dar neseniai gyvenime vadova- 
vosi principu, kad tikslas visada pateisina priemones. Haber- 
landas tikrai žinojo ir apie melagingus jo parodymus, dėl ku- 
rių Benis ir buvo įkištas į uždarą kliniką. 

- Jūs atrodote labai sutrikęs, - užvedė kalbą Haberlandas. 

Plati meldų juosta skyrė palengva aukštyn kylantį pakran- 
tės takelį nuo vandens. 

- Taip, - Markas įkvėpė drėgno dešinėje stūksančio miško 
oro. - Nebepasitikiu savo prisiminimais. 

Jis trumpai papasakojo, kas iki tol buvo jam nutikę, ir baigė 
įvykiais savo buvusio namo rūsyje. 

— Tai ką manote? Ar aš išprotėjau? 

Haberlandas sustojo, nulydėjo akimis Tarzaną, vis bandan- 
tį prasibrauti pro meldus prie ežero, bet kiekvieną kartą, kai į 
nasrus įdurdavo stiebai, bėgantį atgal. 

- Jūs pats savimi abejojate. Psichikos ligoniai paprastai to 
nedaro. Apgailėtiną savo būseną dažniausiai jie bando patei- 
sinti įtartinomis teorijomis. Pavyzdžiui, kaip Ema. 

Markas atsisuko į profesorių. Jų iškvėpto oro debesys su- 
simaišė 

— Laikote ją ligone? 

- Taip greitai diagnozuotų tik šarlatanas. Bet vis dėlto, ki- 
taip negu jūs, poniai Ludvig nekyla šis opus klausimas. 

— Ar aš neišprotėjau? 

Haberlandas linktelėjo. 

- Kol jūs miegojote, ilgai su ja kalbėjausi. Ema atrodo ner- 
vinga, dirgli, susijaudinusi ir vis ieško įrodymų, kurie pateisin- 
tų jos sąmokslo teoriją. 

- Manote, kad ji paranoikė? 

— O jūs taip nemanote“ 

Jie priėjo gerokai aptriušusį suoliuką. Atlošas buvo sutre- 
šęs, sėdynė irgi nebūtų atlaikiusi didesnio svorio. Haberlandas 
uždėjo koją ant suoliuko ir nukrapštė prie pado prilipusį lapą. 

- Tarkim, kad jūs visiškai sveikas, Markai, nepaisant mato- 
mų žaizdų ir paraudusių akių, kurios man, beje, kelia didelį susi- 
rūpinimą, bet jūsų susirgimas bent jau tikrai ne psichosomatinis. 
Namas, ežeras, miškas - viskas realu ir mudu dabar tikrai šne- 
kučiuojamės. Tad kaip jūs tada paaiškintumėte šituos įvykius? 

Prie jų pribėgo Tarzanas. Markas tik dabar pastebėjo, kad 
šitas senas šuva vengia minti viena iš užpakalinių letenų. 

— Gal man jau anksčiau buvo ištrinta atmintis? - spėliojo 
jis. - Gal pirmą kartą ne viskas pavyko ir aš imu prisiminti 
faktus iš savo seno gyvenimo? 

— Gali būti, - Haberlandas abejodamas kilstelėjo lūpų 
kampučius. - O gal kaip tik priešingai? 

Jis pasilenkė ir numetė pagaliuką ta kryptimi, iš kur jiedu 
buvo atėję. Tarzanas išvargęs tik nulydėjo jį akimis. 

- Ką turite galvoje? - paklausė Markas. 

- Nemėgstu apie tai kalbėti, bet ir aš kartą patyriau beveik 
visišką amneziją ir ją būtinai norėjau pratęsti. Atminties pra- 
radimą sukėlė trauma, - profesorius vėl pasitrynė alkūnes. - 
Kelias, kurį man teko nueiti, kad atgaučiau atmintį, buvo siau- 
bingas. Bet aš kai ką supratau. 

— Ką? 

— Kad tiesa dažnai būna visiška to, kuo mes esame įsitiki- 
nę, priešingybė. 

Jis nusisuko nuo Marko ir nusekė paskui šunį, bidzenantį 
atgal. Markas dar kiek pastovėjo, tad paskui turėjo paspartinti 
žingsnį, kad jį pasivytų. 

— Jūs baiminatės, kad jūsų atmintimi kažkas manipuliuoja. 
Kad ją ištrynė. Gal net dukart, - dėstė Haberlandas nepakel- 
damas į Marką akių. - O kas būtų, jeigu ją trina kaip tik šią 
sekundę? Šią akimirką? 

Marką nukrėtė šiurpas. 

— Kaip tai gali būti? 

— Na, ne visai Žinau, kaip Bleibtrojaus klinikoje pacien- 
tams sukeliama dirbtinė amnezija. Iki šiol atminties praradi- 
mas būdavo tik nenumatytas šalutinis rezultatas. Bet galėčiau 
įsivaizduoti, kad bandomiesiems pacientams jie atlieka šoko 
terapiją. O argi ne tai dabar kaip tik vyksta? Vienas trauminis 
išgyvenimas po kito? 

— Bet kodėl kam nors reikėtų tai daryti? 

Jiedu ir vėl jau beveik priėjo miško namelį. Už verandos 
girdėjosi balsai, tikriausiai Emos ir Benio, - gal jie prisivertė 
vienas su kitu pasikalbėti. 

— Kad kai ką pamirštumėte. Tik kyla klausimas - ką? 

Markas užsimerkė ir prisiminė sapno fragmentą, iš kurio 
ką tik pabudo. 

„Geriau būtum to nesužinojęs. Bent jau ne taip anksti.“ 

— Nežinau, - tarė jis nuoširdžiai. 

- Tai prisiminkite, - profesorius sustojo ir lyg ragindamas 
pažvelgė į Marką. - Prisiminkite, ką norite pamiršti! 

- Bet kaip, kaip man... 

Rankinis Marko laikrodis subirbė. Jis kyštelėjo ranką į ki- 
šenę, paskui kita taukštelėjo sau per kaktą. 

- Kas jums? - susirūpino Haberlandas. Net ir jo šuo, regis, 
klausiamai pakėlė akis. 

- Turiu išgerti vaistų, bet tos tabletės vis dar mano auto- 
mobilio dėtuvėje. 

— Kokios tabletės? 

Markas pačiupinėjo tvarstį sau ant kaklo. 

— Ak taip, - Haberlandas žengė jam už nugaros. - Gerai, 
kad priminėte. 

— Ką? 
pakeisti jums tą tvarstį. Kodėl jį nešiojate? 

— Mano kakle įstrigusi skeveldra. 

Profesorius abejodamas kilstelėjo antakius. 

— Ar jūs tuo tikras? 

- Žinoma. Ei, ką jūs darote? 

Markas neįstengė taip greitai susiorientuoti, o senukas vie- 
ninteliu rankos judesiu nuplėšė pleistrą, prilaikantį ant žaizdos 
marlinį tvarstį. 

— Nors nieko nepamatysite, bet imkite ir palieskite. 

Kodėl turėčiau paliesti? Konstantinas man sakė, kad ten tu- 
rėty likti sterilu. 

— Nagi, palieskite. 

Haberlandas pats uždėjo Marko ranką ant sprando ir šis 
krūptelėjo. Ne iš skausmo, o todėl, kad visiškai nieko nepajuto. 
Nieko, be plikos sveikos odos. 

- Ten nėra jokios žaizdos, - patvirtino Haberlandas jo 
siaubingą suvokimą. 

Nėra jokios skeveldros. 

- Ir neatrodo, kad kada nors ji ten būtų buvusi. 


55. 


Netikėtai pradėjo snigti. Sniegas buvo smulkus ir lengvas, 
dar negulė pusnimis, bet atsisveikindamas Haberlandas jiems 
patarė kuo greičiau išvažiuoti iš miško. Vasarinės išnuomoto 
automobilio, kuriuo Benis juos čionai atvežė, padangos girios 
keliukuose tikrai įklimptų, jeigu sniego dar padaugėtų. O to 
reikėjo laukti, jeigu tikėtum profesoriumi, kuris atsisveikinda- 
mas dar nervingiau negu iš pradžių trynė sau alkūnes. 

Markas neįsivaizdavo, kaip galima taip gerai nujausti oro 
permainas, bet Beniui iš tikrųjų vos už kelių metrų teko įjungti 
tolimųjų šviesų žibintus ir valytuvus didžiausiu greičiu. Po de- 
šimties minučių galėjai pagalvoti, kad automobilis važiuoja nebe 
lapais apkritusia žeme, o neria per tankų debesį viršum Berlyno. 

— Apie ką taip ilgai kalbėjaisi su profesoriumi? - paklausė 
Benis nervingai barbendamas į vairą. Jo balsas buvo susirūpi- 
nęs ir įtarus. 

— Nesijaudink, nesužinojau apie tave nieko, ko ir taip ne- 
būčiau žinojęs. 

Tada papasakojo broliui apie dar vieną mistišką aplinkybę, 
paaiškėjusią per pasivaikščiojimą. 

— Nėra jokios skeveldros? - nustebo Benis. 

— Nėra, - patvirtino Markas ir pakreipė sprandą, kad bro- 
lis galėtų pažiūrėti. 

- Be to, jis sakė, kad jeigu ten būtų skeveldra, tai tikrai 
man niekas neskirtų imunosupresantų, o tik nebent antibioti- 
kų, kad neįsimestų uždegimas. 

Benis nustebęs papurtė galvą. 

Jie važiavo šokčiodami per duobes. Markas vis dar nesusi- 
gaudė, kur jie. Tik kai įsuko į apleistą, bet asfaltuotą kelią, ma- 
tomumas pagerėjo ir Markas ėmė nutuokti, koks čia rajonas. 
Jau yra buvęs čia sykį su broliu prieš daugelį metų, kai dar nė 
neįsivaizdavo, kad tarp jų įsismelks neapykanta. Netoliese tu- 
rėjo būti nebenaudojamas karjeras, kuriame jiedu nuskandino 
tėvo automobilį. 

— Lapkričio trylikta, be penkiolikos pirma. Važiuojame iš 
Miugelzės Kiopeniko senamiesčio kryptimi, - išgirdo jis už 
savęs Emą kalbant į telefoną. - Nepaisydamas įspėjimų Mar- 
kas Lukas važiuoja į Zakrovą, į savo uošvio profesoriaus Kons- 
tantino Zenerio namus. 

Konstantinas. 

Markui, kai užsimerkė, pavyko nebesiklausyti Emos. Gal- 
vojo apie žmogų, kuriuo pasitikėjo daugiau nei pačiu savimi ir 
su kuriuo dalijosi kiekvienu savo emocingos sąmonės kruste- 
lėjimu: džiaugsmu, liūdesiu, įtūžiu, rūpesčiu, euforija ir juoda 
it giliausias ežeras depresija. 

Jis žavėjosi Konstantinu, jo visapusiška asmenybe. Kons- 
tantinas turėjo aiškių tikslų ir, nors Markas nepritarė jo kon- 

servatyvioms politinėms pažiūroms, bet gerbė už principin- 
gumą ir visiems rodomą meilę. Be to, jis buvo labai svarbus 
savo vienintelei dukrai. Draugas, patikėtinis, patarėjas. O da- 
bar jis, kaip aiškėjo, buvo šito plano sumanytojas ir jį akivaiz- 
džiai varė iš proto. 

— Kodėl Haberlandas gyvena tokiam nuošaly? - išgirdo jis 
už savęs Emos balsą ir atsimerkė. 

Padėjusi į šalį telefoną ji pasilenkė į priekį. 

— Ar kada nors girdėjote apie sielų laužytoją? - Benis už- 
davė klausimą savo ruožtu. 

Jo balsas skambėjo nebe taip priešiškai, o ir ta aplinkybė, 
kad Ema pati jį užkalbino, rodė, jog jiedu truputį suartėjo. Ti- 
kriausiai Haberlando žodžiai vis dėlto nepraslydo jiems pro 
ausis. 

— Apie moteris, kurias pagrobdavo ir vėliau rasdavo lyg 
gyvas palaidotas savo pačių kūnuose, - jis dirstelėjo į užpaka- 
linio vaizdo veidrodėlį. - Negirdėjote? Gal ir gerai. 

— O kuo čia dėtas Haberlandas? - paklausė Markas pasi- 
sukdamas į Benį ir pirmą kartą sąmoningai pajuto, kad tvars- 
tis ant sprando jam nebetrukdo. Malonus, bet kartu ir baimę 
keliantis jausmas. 

— Tai paini istorija, kurią man fragmentiškai papasakojo 
per vieną mūsų sesiją. Ji įvyko kitame miesto gale, maždaug 
ten, kur tu dabar ir važiuoji. 

Jie pravažiavo pro rodyklę, nukreipiančią į A 113. Kitoje 
gatvės pusėje daug žmonių buvo susigrūdę autobusų stotelės 
paviljone gelbėdamiesi nuo pažeme per gatvę ir šaligatvį vėjo 
genamo sniego. Markas, nors sėdėjo ant šildomos sėdynės ir 
karštas oras pūtė tiesiai jam į krūtinę, jautėsi toks pats bejėgis 
kaip ir praeiviai gatvėje. Tik jį stingdantis šaltis buvo kitoks — 
sklido iš vidaus. 


228 


Konstantinas. 

Dukart per savaitę jis eidavo į perrišimus. Dukart per sa- 
vaitę jautė ypatingą rūpestį, mat uošvis pats jį perrišdavo, ne- 
pavesdavo to darbo kuriai nors iš savo slaugytojų. Markas gy- 
veno baimindamasis, kad jį gali suparalyžiuoti, jam buvo pa- 
tarta vengti staigių judesių, uždrausta sportuoti, net sudrėkinti 
žaizdą. Dėl to ir praustis po dušu buvo tikra ekvilibristika. 

Viskas melas, viskas tik dėl vieno tikslo. 

Jokios skeveldros, jokios žaizdos. Nėra žaizdos, tai ir nebėra 
priežasties gerti tablečių. 

Štai kodėl vaistininkas neturėjo tų tablečių. Tai, ką jis kas- 
dien gėrė, buvo tikrai ne imunosupresantai, o vaistai, kurie ti- 
kriausiai turėjo „išjungti“ jam smegenis, jį suparalyžiuoti arba 
net pakeisti. Stiprūs psichotropiniai, kaip policininkas Stoja 
jam nuovadoje ir sakė. 

Markas išsitraukė plastikinį maišelį iš striukės kišenės su 
neapmokėtais vaistais ir prarijo aspirino. Nors jautėsi geriau 
negu vos prieš dvi valandas, bet svarbiausi požymiai - pykini- 
mas, vėmimas ir švininis sąnarių sunkumas - nepraėjo. 

— Ko Haberlandas man suleido? - paklausė Benio galvoda- 
mas, kaip reaguos skrandis, kad tabletės neužsigėrė vandeniu. 

— Nieko. 

Brolis metėsi dešinėn į kelio juostą, vedančią į miesto au- 
tostradą. Valytuvai įnirtingai kovėsi su snaigėmis, kurios neli- 
po prie stiklo, bet vis tiek užstojo vaizdą. 

— Savo trobelėje profesorius nieko gera neturi, - paaiškino 
jis dirstelėjęs į maišelį Marko rankose. - Paskutinę paraceta- 
molio tabletę išgėrė tavo draugužė. 

Bet kodėl tada buvo priklijuotas pleistras? Kodėl rankoje 
matyti dūrio vieta? norėjo paklausti Markas, bet prisiminė, 
kad kraujo iš jo ėmė Bleibtrojaus klinikoje ruošdami amnezi- 

jos eksperimentui, kuriame jis niekada nedalyvavo, bet, regis, 
vis dėlto yra į jį įsipainiojęs. 

Gal man geriau, nes baigėsi tablečių poveikis? Gal geriau 
mąstau todėl, kad jų nebegeriu? Gal man tik laikinai pasireiškė 
abstinencija, o dabar jau taisausi? 

Jie važiavo tuščia autostrada į šiaurę. Kitaip negu lietus, 
kuris tarsi trombozė užkimšdavo sostinės magistrales, pirma- 
sis sniegas visada suveikia tarsi apsivalymas. Gatvės ištuštėja, 
o jeigu esi ryžtingas arba važiuoji geru automobiliu, judi prie- 
kin greičiau negu per piko valandas. Ir dabar kitų automobilių 
šviesos liko taip toli už jų, kad vos matėsi. 

Vaizdas už lango buvo toks pat neryškus kaip ir Marko 
žvilgsnis į savo sielą. Jis vis dar nenutuokė, koks Sandros vai- 
dmuo režisuojant šitą beprotybę, kuriai ji, regis, netgi parašė 
scenarijų. Scenarijų, kuriame iš anksto įvardintos visos dabar 
jo patiriamos traumos. Ar tai įmanoma? Kodėl jų miegama- 
jame stovi kūdikio lovelė? Kodėl ji pakeitė savo testamentą, 
kaip teigė tas mistiškas advokatas? Kita vertus - ar jis apskri- 
tai egzistavo? Gal jo nėra lygiai kaip ir klinikos, kuri išnyko 
tiesiog akyse? 

Net ir šita nematoma rodyklė vėl veda mane pas Konstan- 
ting, pagalvojo Markas. Juk ir Bleibtrojaus klinikos skelbimą 
rado žurnale, kuris gulėjo Sandros tėvo laukiamajame. 


Mokytis pamiršti. 


Bet ką? 

Kas šiandien, lapkričio tryliktąją, dar įvyks? 

Mintyse skambėjo profesoriaus Haberlando balsas: „Prisi- 
minkite tą, ką norite užmiršti!“ 

Kaip tai padaryti? 

Pyptelėjęs Benio telefonas išblaškė mintis. 

— Kas yra? - paklausė jis pamatęs, kaip apniuko brolio vei- 
das, kai perskaitė žinutę ir padėjo telefoną atgal į dėkliuką tarp 
sėdynių. 

— Nieko, tik planas pasikeitė. 

— Ką nori tuo pasakyti? 

— Nebegaliu tavęs daugiau lydėti, Markai. Jau ir taip pralei- 
dau per daug laiko. 

— Kokio laiko? 

Benis liūdnai šyptelėjo. 

— Tau nereikia žinoti. Pasiskolinau pinigų iš tų, iš kurių 
skolintis nereikėjo, ir... 

Staiga Ema suriko. Tuo pat metu Marką prispaudė saugos 
diržas ir rankos švystelėjo aukštyn. 

- Po šimts, koks čia dar beprotis? - sušuko Benis įnirtingai 
pypindamas. Per vėlai - vairuotojas, užlindęs tiesiai jam prieš 
nosį, tik abejingai šyptelėjo. 

Markas suakmenėjo. 

Automobilis, kuris ką tik pasuko į jų juostą ir nutrūktgal- 
viškai nurūko prie išsukimo į Tempelhofo pylimą, buvo į dėžę 
panašus limuzinas - tokių nuo konvejerio nuvažiavo tūkstan- 
čiai. Numerio lentelė buvo apšviesta, bet aptaškyta purvu ir 
skaičių nesimatė. Tačiau Markas vis tiek neabejojo, kas juos 
aplenkė: tai buvo tas pats geltonas volvo, kurį Ema buvo nufo- 
tografavusi prie policijos nuovados. Ir labai tikėtina, kad nuo 


keleivio sėdynės į juos atsisuko šviesiaplaukė. 

— Paskui juos! - suriko Markas ir dar nespėjus Beniui už- 
protestuoti stvėrė už vairo. 

Automobilis metėsi į dešinę. Jėga, kokia jie šastelėjo į prie- 
kį, prilygo smūgiui per avariją, bet Benis tik nuspaudė stab- 
džius, kad suvaldytų automobilį. 

— Ką darai? - sušuko jis kone kartu su Ema, kuri, laimei, 
sėdėjo gale prisisegusi. 

- Sandra, - pralemeno Markas rodydamas į priekį. 

Čia, miesto centre, buvo šilčiau negu Miugelzėje, sniegas 
tirpo vos prisilietęs prie asfalto ir matomumas buvo daug ge- 
resnis. 

— Kur? — Benis buvo priverstas įsukti į kelią link Tem- 
pelhofo pylimo. 

— Štai ten - volvo. 

— Nekliedėk. 

- Prašau! - Markas pats savo balse išgirdo nusiminimo 
gaidą. - Padaryk tą dėl manęs. 

Nors brolis papurtė galvą, lyg nesuprastų, į ką leidžiasi, bet 
padidino greitį. 

Jie nurūko Tempelhofo pylimu žemyn, pro uždarytą oro 
uostą į Oro tilto aikštę. 

— Gali būti, kad jūs teisus! - patvirtino ir Ema įsitvėrusi ran- 
kenėlės viršum durų. Volvo priekyje užlindo priešais autobusą, 
kuris užėmė dvi iš trijų juostų. O maždaug už šimto metrų sto- 
vėjo sugedęs sunkvežimis, dar labiau susiaurindamas kelią. 

Tą akimirką volvo nebesimatė ir niekaip negalėjai išva- 
Žiuoti į priekį. Tačiau Benis, nemažindamas greičio, lėkė prie 
sangrūdos. 

— Stok! - suriko Markas pasirengęs blogiausiam. Bet nė 
kiek nesulėtinęs brolis pasuko vairą ir užšoko ant šaligatvio. 
Ema vėl sukliko, o Markas tik todėl susilaikė nešaukęs, kad 
buvo visiškai sutrikęs. Vos prieš kelias akimirkas reikėjo brolį 
raginti, o dabar jis buvo pasirengęs juos visus užmušti. Kai jie 
pakilo ties oro uosto įvažiavimu, Markas atgavo žadą. 

— Liaukis, neverta. 

Benis dirstelėjo į užpakalinio vaizdo veidrodėlį ir vėl 
įsmeigė akis į priekį. 

— Tik dėl to, kad jūs žinotumėte - mes nieko nepersekiojame. 

— Tai ką darome? 

— Sprunkame. 

Markas atsisuko. 

Velniai rautų, kas čia dabar? 

Motociklininkas už jų buvo tik per du rankos ilgius ir vai- 
kydamasis juos, kaip ir Benis, visiškai nepaisė eismo taisyklių. 
Vietoj šalmo buvo užsimaukšlinęs juodą slidininko kaukę, o 
burną apsirišęs melsvai pilka skarele. Tas vyras važiavo lengvu 
motokroso motociklu, vairo nusitvėręs tik viena ranka, o kita 
laikė kažką prispaudęs prie ausies. 

— Po velnių, kas čia dabar? 

Benis stvėrė savo telefoną, į kurį, regis, ir vėl atėjo žinutė, 
ir pro tarpą stovėjimo aikštelėje išlėkė atgal ant kelio. Beveidis 
jų persekiotojas padarė tą patį. 

- Vienas iš Valkos žmonių, - paaiškino Benis, trumpai 
dirstelėjo į telefono ekraną ir įkišo telefoną atgal. 

— Valkos? Negi vis dar dirbi tam psichopatui? 

Tą pačią sekundę pakelėje žybtelėjo blykstė. Benis ką tik 
pralėkė pro raudoną šviesoforą šimto kilometrų per valandą 
greičiu - kito atsakymo į Marko klausimą ir nereikėjo, juolab 
kad motociklininkas irgi nekreipė dėmesio į blykstę. 


— Ten, priekyje! - suriko Ema rodydama į vėl išnirusį gel- 
tonąjį volvo. 

Dabar jie važiavo Mėringeno pylimu centro link. Jiems 
kliudė tik daugybė prekes išvežiojančių automobilių, vis daž- 
niau užimančių antrą juostą. 

Po dvidešimties sekundžių nuo geltono volvo juos teskyrė 
smartas, o motokrosininko nebesimatė. Markas tai pastebėjo 
tik tada, kai sau už nugaros nebegirdėjo blerbimo, panašaus į 
siuvimo mašinos tratėjimą. 

- Ar atsikabinome nuo jo? - paklausė jis, kai jie ir vėl ne- 
kreipė dėmesio į raudoną šviesą, šįkart sukdami kairėn į Leip- 
cigo gatvę. Per tą laiką baigė snigti. 

— Ne, - atsakė Benis, o Ema ir vėl sukliko, nes ūmai iš įva- 
žos į viešbutį jiems iš dešinės išlėkė motociklas ir tas kaukėtas 
vyras atsidūrė tiesiai prie jos lango. 

- Jis ginkluotas, - suriko ji pasilenkdama. 

Benis nuspaudė stabdžius motociklininkui dar nespėjus 
iššauti ir šįkart, kai pasigirdo smūgis, jie iš tiesų metėsi į prie- 
kį. Sunkus visureigis už jų, nesugebėjęs taip greitai sureaguoti, 
visu savo svoriu nustūmė juos skersai kelią. 

— Prakeikimas! - dar spėjo surikti Markas, bet jau buvo 
per vėlu. 

Per vieną sekundės dalelytę, kol automobilis sukosi, jis 
prisiminė paskutinius avarijos su Sandra akimirksnius: kaip 
sprogo padanga, nebeklausė vairas ir vis artėjo medžiai, kai ji 
parodė nuotrauką, kurioje nieko nesimatė. 

Paskui sucypė - ne prisiminimuose, o dabar. Jie užkliudė 
motociklą ir motociklininkas pranyko po jų aušintuvu. Po ilgo 
siaubingo vilkimo garso, blogesnio už nago brūžavimą į sausą 


lentą, jų automobilis pagaliau sustojo. 

Po šoko Benis pirmas atplėšė dureles, paskui jį Markas, o 
Ema drebėdama, bet nesužeista liko sėdėti ant užpakalinės sė- 
dynės. 

— Kur jis dingo? 

Benis su Marku nieko nesuprasdami susižvalgė. 

Motociklas gulėjo po variklio dangčiu, perlūžęs perpus. 
Žmogaus nebuvo nė pėdsako. 

Juos bemat apsupo smalsuolių būrys ir eismas abiejose pu- 
sėse sustojo, tik automobiliai pypsėjo. 

Markas apėjo aplink automobilį, kad įsitikintų, jog tas vy- 
ras nenulėkė žeme iki kito automobilio. 

— Gal išprotėjote? - šaukė visureigio vairuotojas, apžiūrė- 
jęs sulankstytas chromuotas groteles. Jis buvo per keturiasde- 
šimt, su bėgiko kelnėmis ir marškinėliais, avėjo maskuojamai 
žalius guminius batus. 

— Pyderai su prišiktom makaulėm! 

Markas į jį nė nedirstelėjo ir nepasilenkė žiūrėti, kur dingo 
motociklininkas. Tik vėpsojo į Benio bagažinę, kurios dangtis 
nuo smūgio buvo atsidaręs. 

Ką tai reiškia? 

Šalia burių drobės krepšio gulėjo daugybė ginklų: du pei- 
liai, pistoletas, pneumatinis šautuvas ir, jeigu teisingai suprato, 
sodo žirklės, padėtos ant plastikinio maišo, kuriame teliūskavo 
kruvinas skystis. 

Markas dar nespėjo ištiesti rankos, kai Benis nustūmė jį 
šalin. 

— Neliesk! - suriko Benis. 

— Kas Čia? 

Markas rodė ranka į bagažinę, kurios dangtį brolis abiem 
rankom spaudė žemyn. 

— Taip, kas čia dabar? Kodėl jūs, šikniai, staiga sustabdėt? — 

rėkavo jiems už nugarų tas su bėgiko kelnėmis. - Kas čia per 
pyderų šūdmalė? 

Tolumoje, nuo Potsdamo aikštės pusės, pasigirdo policijos 
sirena. 

— Dink iš čia, aš viską sutvarkysiu, - Benis užspaudė dangtį. 

— Paaiškinsiu viską vėliau, prisiekiu. Dabar nėra kada. 

Benis dirstelėjo į sankryžą, į kurią prieš pat avariją įsuko 
volvo. 

— Frydricho gatvėje visada būna kamščiai. Gal dar ją pri- 
sivysi. 

Broliui teko pakartoti dar sykį, kol Markas atsipeikėjo iš 
sąstingio ir leidosi toliau pėsčiomis. 

Spurtas truko neilgai, jis ją greitai pamatė. 

Sandra. 

Volvo vairuotojas buvo ją išlaipinęs ir važiavo kvartalu to- 
liau, į garažą, kurio švieslentė viršum įvažiavimo rodė pože- 
miniame garaže esant dar tris šimtus septyniolika laisvų vietų. 
Sandra laukė prie šviesoforo. Ji vilkėjo žieminį kreminės spal- 
vos paltą su dirbtinio kailio apykakle ir buvo įsisprendusi į 
klubus, lyg jai skaudėtų strėnas. 

Arba pilvas būtų per sunkus. 

Markas skubėjo artyn jos, nubėgo jau pusę kvartalo, kai 
garažo švieslentė persijungė ir rodė tris šimtus šešiolika. 

Ką ji čia daro? Kas ją atvežė? Gal Konstantinas? 

Pėsčiųjų šviesoforas persijungė į žalią ir Sandra žengė į ga- 
tvę. Nesimatė, kad ji skubėtų. Eidama kažko ieškojo pernelyg 

didelėje rankinėje. Jos auksaspalviai plaukai kas žingsnį švys- 
teldavo nuo pečių atgal ir Markui atrodė, kad užuodžia jos 
šampūną - taip arti jautėsi priartėjęs prie savo Žmonos, nors 
juodu skyrė dar mažiausiai penkiasdešimt metrų. 

— Sandra, - sušuko jis, bet tik keli jaunuoliai, ką tik išslin- 
kę iš mobiliųjų telefonų parduotuvės, atsisuko į jį laidydami 
pašaipius komentarus. Jis įrėmė ranką į juosmenį, kvėpavo 
maldydamas dūrius šone, o kai jau nebegalėjo tverti, pamatė, 
kur ji eina. 

Sandra eina apsipirkti. Žinoma. Juk tuoj gimdys. 

Kūdikių prekių parduotuvės vitrina kitoje gatvės pusėje 
jau buvo papuošta Kalėdoms. Iš sniego patrankos ant išstaty- 
tų bėgynių ir vežimėlių krito stambios snaigės, o prie įėjimo 
vaikų laukiančius pirkėjus viliojo didesnis už žmogų besmege- 
nis, apvilktas rožiniais šliaužtinukais. Sandra sulėtino žingsnį 
ir buvo taip arti, kad galėjai paliesti. Jis ištiesė ranką, norėjo 
pačiupinėti jos plaukus, perbraukti per iškilimą ant pakaušio, 
kurį visada spausdavo, kai jai užeidavo migrena. Norėjo pa- 
masažuoti sprandą, prisitraukti ją prie savęs, pažvelgti į akis, 
kad jos atsakytų į visus klausimus. Bet galiausiai išdrįso tik 
bakstelėti jai į petį ir pašaukti vardu. Garsiau negu ketino, pri- 
kimusiu, sau pačiam svetimu balsu. 

— Sandra! 

Ji krūptelėjo. Pirmą akimirką dar bandė susitvardyti. 
Svarstė, ar reikėtų nusišypsoti, ar pasisveikinti. Paskui ją įveikė 
baimė, lūpų kampučiai ėmė virpčioti ir Markas tiesiog išgirdo 
jos mintis. 

Ko jam iš manęs reikia? 

Ji šastelėjo atgal ir išsižiojo, bet pagaliau Markas ištarė pir- 
mąjį sakinį: 

- Atleiskite, atleiskite. 

Jis pakėlė ranką. 

Moteris, nė kiek nepanaši į Sandrą, išsigandusi papurtė 
galvą. 

— Ne, aš nenorėjau... - pralemeno Markas rodydamas į jos ran- 
kinę, kurią per sena ir per daug išsidažiusi blondinė baltais kaip 
sniegas skruostikauliais gniaužė rankose. - Aš apsirikau, atleiskite. 

Ir liko stovėti. 

Ji žengė atatupsta ir tik tada, kai atsitraukė per saugų atstu- 
mą nuo nepažįstamojo, apsisuko. Markas žiūrėjo jai iš paskos 
ir vėl atsiprašė, kai ji dar kartą atsisuko pro petį ir nudelbė 
jį žvilgsniu, kokį žmonės paprastai skiria tik valkatoms ir be- 
namiams. Nebeužėjo į kūdikių prekių parduotuvę ir susiliejo 
su japonų turistų grupe, kurie kaip tik ties Frydricho gatvės 
sankryža lipo iš autobuso. 

— Man labai gaila, - šnabždėjo Markas žiūrėdamas ta kryp- 
timi, kur nepažįstamoji pranyko kaip vardas, kurio negali pri- 
siminti. 

Labai gaila. 

Jis pažvelgė sau po kojom ir pastebėjo, kad stovi ištirpusio 
sniego baloje, dirstelėjo į šlapius virpančius pirštus, kurių ne- 
beįstengė suvaldyti. Markas buvo nevalgęs, bet alkio nejuto. Jis 
buvo šuniškai išvargęs, tačiau tuo pat metu ir toks prisipum- 
pavęs, lyg būtų išplempęs visą kavinuką kavos į tuščią skrandį. 
Jis kone verkė. Dėl savo žmonos, dėl savo gyvenimo, dėl paties 
savęs, bet ventilis neatsidarė. 

Aš einu iš proto, jis pirmąsyk suformulavo tą mintį ne kaip 
klausimą, o kaip teiginį. Paskui užsimerkė, užsidengė veidą 
rankomis ir visiškai nebesirūpino, ką pasakys praeiviai, ku- 
riems užtvėrė kelią. 

Gal jų nė nebuvo? Gal jis nestovėjo užsimerkęs ant šaliga- 
tvio ir nesiklausė didmiesčio kakofonijos? 

Gal guliu ligoninės lovoje? Šalia manęs - ne mašinų stovė- 
jimo aikštelės automatas, o lašelinė, nemūviu džinsų, o man 

pritaisytas kateteris, automobilių gausmas - mano dirbtinio 
kvėpavimo aparato dūzgimas. 

Markas bijojo atsimerkti. Jis baiminosi blogiausio - pa- 
žvelgti tiesai į akis, kuri demaskuotų jo gyvenimą kaip melą. 
Bet kai pagaliau prisivertė atmerkti akis, atkragino galvą kaip 
mažas vaikas, kuris bando pagauti snaiges liežuviu. Todėl pir- 
masis šokas nebuvo toks stiprus, nes pilkame it betonas dan- 
guje besisukančios snaigės nukreipė jo dėmesį nuo statybos 
pastolių. Bet čia suplazdeno plėvelė, kurią vėjas bloškė prie 
biurų pastato. 

Tai neįmanoma. 

Suvokimas prilygo detonacijai, sukėlusiai vidinį sukrėtimą. 
Markas susvyravo, nors nepajudėjo iš vietos. 

Lėtai, lyg kakle tebestyrotų skeveldra, jis apsisuko. Apsi- 
dairė, lyg filmuodamas trijų matavimų kamera, ir užfiksavo 
informaciją, o ji siaubingai jį pribloškė. Jis pamatė kūdikių 
prekių parduotuvę, automobilių nuomos punktą, medicinos 
knygų knygyną, įvažiavimą į požeminį garažą, šalia - pripu- 
čiamas reklamines mobiliųjų telefonų parduotuvės figūras, 
kurios blaškėsi vėjuje. Jis prisiminė visas tas detales, kurias 
vakar matė iš kitos perspektyvos. 

Kai šlapinosi tualete. Šeštame aukšte. 

O tada, kai apsisuko aplinkui ir vėl atsidūrė pradiniame 
taške, kai Ema atsargiai uždėjo jam iš nugaros ant peties ran- 
ką, jis pamatė paskutinį įrodymą - poliruotą žalvarinę iškabą 
su subtiliu užrašu, kad viduje yra psichiatrijos įstaiga: 


Bleibtrojaus klinika 


Ji vėl čia buvo. 
O jis stovėjo prie prabangaus įėjimo. 

Ji tai pamatė tą pačią akimirką, bet sureagavo greičiau už 
jį. Markas pajuto, kaip ranka, kuri ką tik dar gulėjo jam ant 
peties, abejingai nukrito. Paskui pamatė Emos nugarą. Ji nu- 
skubėjo prie sukamųjų įėjimo į kliniką durų. Atsargiai dėliojo 
kojas vieną po kitos, lyg eitų paklusdama hipnotizuotojų nu- 
rodymui. 

„Ema, neik ten!“ - norėjo sušukti Markas, bet buvo per vėlu. 
Šalia sukamųjų du vyrai pravėrė stiklines šonines duris ir išėjo 
į šaltį nešini pakeliu cigarečių ir žiebtuvėliais. Ema prasibrovė 
pro juos ir šmurkštelėjo į tarpą dar prieš užsitrenkiant durims. 

Markui neliko kitos išeities, kaip sekti paskui. 

Klinikos fojė iš pirmo žvilgsnio atrodė kaip oro uosto 
registracijos salė. Raudonas kilimas vedė prie aliuminio re- 
gistracijos stalo, už kurio lankytojų laukė mergina, vilkinti į 
uniformą panašiu drabužiu. Ji kalbėjosi su žilaplaukiu vyru, 
kuris stovėjo prie registratūros nusitvėręs kavos puodelį. Fone 
maloniai skambėjo klasikinė muzika. 

— Bet tai tikrai ne jūsų užduotis, pone profesoriau, - išgir- 
do Markas sakant tą merginą, kol iš lėto artinosi prie Emos. 
Ji buvo sustojusi pusiaukelėje, maždaug per dešimt metrų nuo 
registratūros ir pakėlusi akis aukštyn. Kaip ir visa klinika, pir- 
mojo aukšto fojė irgi buvo erdvės ir energijos švaistymo pa- 
vyzdys. Atriumas siekė iki ketvirto aukšto ir tik ten už stiklo 
pertvarų buvo įrengti biurai. Dėl stiklinių sienų atrodė, lyg 
stovėtum milžino akvariume, iš kurio išleistas vanduo. Kie- 
kvienas žingsnis lyg bažnyčioje ataidėjo nuo lubų ir sienų. 

- Jis visai pakvaišo, vakar net negalėjome prisijungti prie 


interneto, - čiulbėjo registratorė rodydama į kompiuterio 

ekraną. Nei ji, nei jos pašnekovas iki tol net neatkreipė į juos 
dėmesio. 

— Bėkim iš čia, - sušnabždėjo Markas nutvėręs Emai už 
rankos. Ji buvo drėgna ir šalta. 

— Juk sakiau tau. Ji čia yra. Klinika niekur nedingo. 

Ema buvo per daug susijaudinusi, kad kalbėtų tyliau. 

- Jie nurodė tau klaidingą adresą, Markai. Norėjo nuvilioti 
į statybvietę. Apie tai ir diskutavo tada, kai nuklausiau jų po- 
kalbį. 

Ji kalbėjo vis garsiau ir pagaliau blondinė už registratūros 
stalo atkreipė į juos dėmesį. 

— Kuo galėčiau padėti? - sučiulbo ji. Atsisuko ir žilaplaukis. 
Jo žvilgsnis išdavė susierzinimą, kad kažkas sutrukdė flirtuoti 
su keturiasdešimčia metų jaunesne blondine. Bet pyktis tvėrė 
tik tiek, kol kavos puodelis išslydo jam iš rankų ir nukrito ant 
marmurinių grindų. 

- Ačiū Dievui, - suriko jis be žado. Jo balsas išdavė ir 
nuostabą, ir palengvėjimą. - Ponia Ludvig grįžo. Kartoju, po- 
nia Ludvig yra... 

Markas tempė Emą už rankos vis stipriau, bet moteris, re- 
gis, suaugo su grindimis. Jis negalėjo patraukti jos prie savęs 
nė per milimetrą. 

Atgal prie dury. Lauk. Iš klinikos. 

Kol jis gaišo brangias sekundes, žilaplaukis prie jų priėjo. 
Jis šnopavo alsuodamas, lyg trumpas atstumas nuo registratū- 
ros būtų išeikvojęs visas energijos atsargas. Geros valios žen- 
klan jis iškėlė abi rankas. 

— Ar gerai jaučiatės? — paklausė jis. Emos akys pritvinko 
ašarų. 


— Jūs prisimenate? - paklausė ji baimingai. 

Tas vyras stovėjo vos per du žingsnius nuo jų ir Markas 
paleido Emos ranką, kad prireikus galėtų sprukti vienas. 

— Na žinoma, - atsakė tas senis. - Visur jūsų ieškojome. 

Toliau viskas įvyko žaibiškai. Dešinėje nuo jų iš lifto, aliumi- 
nio durims dar nespėjus atsidaryti iki galo, išvirto trys sanitarai. 
Šįkart Ema buvo pernelyg sumišusi, kad galėtų pasipriešinti. Per 
kelias sekundes jie parvertė ją ant žemės ir užlaužė rankas už 
nugaros. Po akimirksnio ją „atjungė“ suleidę raminamųjų. 

Markas neturėjo jokių šansų jai pagelbėti, tik svarstė, kodėl 
jie iki šiol jo nelietė, kodėl pakentė jį čia, klinikos registratūro- 
je, kaip tylų stebėtoją ir kada jį ištiks Emos likimas. 

Jis staiga atsigręžė pamatęs šalia išnyrant šešėlį. Iškart at- 
pažino žilaplaukį. Jis padarė tai, ko bėgti nusiteikęs protas ma- 
žiausiai tikėjosi. Tas vyras ištiesė jam ranką ir padėkojo. 

— Jūs mums labai padėjote ir sutaupėte daug nervų. Tikra 
laimė, kad atvedėte ją atgal. 

— Atgal? 
dintą Emą stūmė į liftą. 

— Tikiuosi, kad ji nepridarė jums per didelių sunkumų? 

— Sunkumų? - ir vėl lyg aidas atkartojo Markas. 

Jis girdėjo lauke pypsint automobilį, bet jam atrodė, kad 
signalizuoja iš kitos visatos. 

— Dar vakar ji sunkiai sužeidė du mūsų sanitarus, kai jie 
norėjo sugauti ją gatvėje. Ji linkusi smurtauti, kai ją ir vėl ap- 
sėda paranoja. Kur radote mūsų pacientę, pone, hm...? 

Žilaplaukis nusivylęs atitraukė ištiestą ranką atgal, nes 
Markas jos taip ir nepaspaudė. 

— Lukas, - atsakė jis automatiškai. - Markas Lukas. 

Jis stvėrė sau už sprando. Dar vienas automatizmas, nors 
tvarsčio ir nebebuvo. 

— Ak taip, prisimenu. Ar nesilankėte pas mane konsulta- 
cijoje? 

— Jūs mane pažįstate? 

Markas pabrėžė kiekvieną skiemenį. 

— Taip. Žinoma. Kada įvyko jūsų avarija? Prieš šešias sa- 
vaites? 

Viskas ėmė suktis Markui prieš akis. 

- Kas jūs? - paklausė jis vyro, kurio niekada gyvenime 
nebuvo matęs. Nei porcelianinius dantis atidengianti šypsena, 
nei aukšta kakta, nei žvaigždės formos apgamas ant kaklo po 
smakru nepažadino nė menkiausio prisiminimo. 

- O, atleiskite, - tarė tas vyras, - maniau, kad žinote, kur 
atėjote, - šypsena dingo jam iš veido. - Aš esu profesorius Pa- 


trikas Bleibtrojus. 

Niekas neužkirto jam kelio. Durų neužrėmė joks stambus vy- 
rukas, niekas nepastvėrė jo už rankos, neįkišo į tramdomuo- 
sius marškinius ir nenumetė ant grindų veidu žemyn. O juk 
nebūtų buvę sunku tą padaryti. Markas buvo taip nusilpęs, 
kad nebegalėtų pasipriešinti. Mintys vijo viena kitą. 

Jeigu tai tikrai klinikos vadovas, tai su kuo tada jis buvo 
susitikęs vakar? Kas įsisodino jį į automobilį prie Noikelno ba- 
seino ir valandų valandas darė jam tyrimus? 

Sukamosios durys išspjovė jį į lauką, bet Markas jautėsi 
taip, lyg jo siela būtų likusi Bleibtrojaus klinikos atriume, be- 
laukianti šalia žilaplaukio, kol jis grįš. 

Jis atsisuko ir pažvelgė aukštyn. Tikrai čia lankėsi vakar. 
Bet stovėjo ne Prancūzų, o paralelioje gatvėje vienu kvartalu 
toliau. 

Jie nori mane pribaigti. Kažkas nori, kad prarasčiau atmin- 
tį, ir tam griebiasi pigių triukų. 

Vakar maibachas atvažiavo į Prancūzų gatvę ir ten įsuko į 
garažą, kuris tikriausiai po žeme jungiasi su klinika šioje ga- 
tvės pusėje. 

Markas isteriškai nusijuokė. Tikrosios Bleibtrojaus klini- 
kos jis taip ir nematė iš išorės, o plėvelė už langų pridengė visą 
tą šaradą. Ir tik pro tualeto langus vaizdo niekas neužstojo, bet 
jis galėjo matyti vos sankryžos fragmentą, kad nekiltų įtarimų. 

Kas dabar? Ką man dabar daryti? 

Markas be tikslo ėjo šaligatviu kovodamas su nematomu 
priešininku. Nebesuprato, nei kas gera, nei kas bloga, net ne- 
žinojo, kodėl visa tai vyksta. 

Gal vis dėlto už viso to slypi Sandra? Gal koks nors kino 
pramonės patarėjas pamokė ją tokio sąmokslo, kad filmas tu- 
rėtų didesnį pasisekimą, kai paaiškės, jog yra paremtas tikrais 
įvykiais. 

Bet kad pirmiau parašytas scenarijus, o viskas įvyko paskui! 

Iš visų garsų, užplūdusių iš Prancūzų gatvės, tik automo- 
bilio signalas pažadino jį iš susimąstymo. Tą signalą jis girdėjo 
dar būdamas klinikoje, bet dabar - iš daug arčiau. 

Dirstelėjęs į šoną prie vairo pamatė brolį. 

— Lipk vidun! - Benis sustojo šalia ir pašaukė pro pravertą 
šoninį purvino automobilio langą: - Nagi greičiau. Nebegali- 
me daugiau gaišti laiko. 

Automobilis, regis, priklausė jaunai moteriai arba šeimai su 
mažu vaiku. Daugybė pliušinių drambliukų rėmėsi straubliais 
į galinį langą, o magnetofone kyšojo kasetė su pasakos apie 
drambliuką Benjaminą Gėlelę įrašu. 

— Aš jį tik pasiskolinau, - pasiaiškino Benis paklaustas 
Marko. Penkiolika minučių nė vienas iš jų nepratarė nė žo- 
džio, bet dabar brolis kas sekundę darėsi vis kalbesnis. - Pas- 
kui nuvairuosiu vežėčias atgal į garažą, garbės žodis. Bet kai 
atėjo „mentai“, nebegalėjau ilgiau laukti. Sprukau su visa dėže. 

Markas tylėdamas linktelėjo nepajėgdamas sutelkti dėme- 
sio, nes Benio balsas automobilyje skambėjo ne vienas. Kitas 
kaip tik angliškai dainavo apie kažkokią vietelę, kur reikėtų 
kartu nukeliauti, bet tik jis ir žinojo, kur ji yra. Po valandėlės 
Markas suvokė, kad muzika sklinda iš radijo. Išjungęs jį čiupo 
už durelių rankenėlės. 

— Sustok! - tyliai tarė jis. 

Benis pasukiojo pirštu prie smilkinio. 

— Nekvailiok! 

— Su žmogžudžiais neprasidedu. 

— Ar ir tu dabar pradėsi kaip ta beprotė? Aš nieko nenu- 
žudžiau! 

Sulėtinęs greitį jis įsuko į žiedą aplink Pergalės koloną. Be- 
nis giliai alsavo. Polo viduje dvokė vėmalais ir pigiais kvepa- 
lais. Tikriausiai bandyta vieną užmaskuoti kitu. 

— Tai kodėl tada vežiojiesi kruviną šiukšlių maišą ir pusę 
ginklų arsenalo? - paklausė Markas. 

- Tie ginklai ne mano. 

— O kieno? 

— Valkos. 

— Ko prisidirbai? 

— Nieko, tik pasiskolinau pinigų. 

— Kamė 

— Buvo toks garantuotas reikaliukas, bet dabar jau tai ne- 
besvarbu. Paprašiau Valkos pervesti pinigų į mano verslo par- 
tnerio sąskaitą. Bet jis to „dylo“ neprasuko - išdūrė mane. 

— O kokie ten pinigai krepšyje? 

Benis dirstelėjo į užpakalinę sėdynę, ant kurios buvo už- 
metęs krauju ištepliotą krepšį. 

— Dalis liko man. Juos Valka slapta perdavė man į ligoninę. 
Bet kitos pusės trūksta, tad negaliu jam visko grąžinti. 

Brolis laikė vairą viena ranka. Kita trynėsi koją, kuria spau- 
dė greičio pedalą. 

— O dabar tave vaikosi jo žudikai? 

— Panašiai. Valka pažadėjo atleisti mane nuo skolų, jeigu 
atliksiu vieną darbelį. 

Jie pervažiavo į kitą juostą aplenkdami studentą, kuris dai- 
rėsi, kur Birželio 17-osios gatvėje pastatyti automobilį. Univer- 
sitetas ir kitas žiedas buvo už šviesoforo. 

— Kokį darbelį? 

- Toks žurnalistas Kenas Zukovskis surinko medžiagą 
apie Valką. Surinko pernelyg stropiai. Turėjau jį nužudyti ir 
nupjauti jam pirštus. O gal atvirkščiai. Tada iškart dingti iš 
miesto, - jis dirstelėjo į užpakalinio vaizdo veidrodėlį. - Po 
šimts, jau seniai turėjau būti Amsterdame. Dabar man galas. 

— Kodėl? 

Benis atsiduso. 

— Todėl, kad aš, žinoma, tik blefavau. Vakar vakare nu- 
važiavau pas Zukovskį. Kad jį įspėčiau. Paskui ketinau apva- 
žiuoti ratuką ir atsisveikinti. Žinai, su visais tais, kuriems esu 


už ką nors dėkingas. Su draugais, pažįstamais ar net svetimais, 

kurie man padėdavo, kai prireikdavo pagalbos. Pavyzdžiui, su 
profesoriumi. 

Iš šoninės lakūno striukės kišenėlės ištraukęs suglamžytą 
lapelį, padavė Markui. Iš dešimties sąrašo vardų buvo išbraukti 
tik trys pirmieji, paskutinis buvo Haberlandas. Markas paste- 
bėjo, kad jo vardo sąraše nebuvo. 

— Tai ir buvo tikroji priežastis, kodėl su jumis važiavau už 
miesto. Kol judu su Haberlandu vaikštinėjote, dalį Valkos pini- 
gų padėjau jam ant virtuvės stalo. Jis buvo vienas iš tų nedau- 
gelio, kurie iš tikrųjų rūpinosi manimi. Daktaras jų nusipelnė. 

Tai štai kur šuo pakastas. Palengva viskas ėmė aiškėti. 

— Ir Leana? - paklausė Markas. 

Jie sustojo prie šviesoforo ir Benis nustebęs į jį atsigręžė. 

— Ar ir savo slaugytojai atsidėkojai Valkos pinigais? 

— Taip, palikau jai penkiolika tūkstančių, - linktelėjo Benis 
po ilgokos pertraukėlės. - Maniau, kad spėsiu išvykti iš mies- 
to, kol Edis dar nesugalvojo jų atsiimti. Bet paskui jis paanks- 
tino savo ultimatumą. 

— O kas tame kruviname maiše? - vis dar įtariai paklausė 
Markas. 

— Kiaulės galva. Mano atsisveikinimo dovana Valkai. Tu- 
rėjo pamatyti ją atidaręs bagažinę, kai aš jau seniai būčiau iš- 
vykęs iš šalies. 

Vėl persijungė žalia šviesa. Atrodė, kad ji pralaužė užtvan- 
ką, kuri lig tol neleido Beniui išsikalbėti. Dabar jis viską išklo- 
jo: kaip vakar naktį jį sustabdė eismo kontrolė ir tik per plauką 
neaptiko bagažinėje ginklų, kuriais turėjo nužudyti tą žurna- 
listą. Galiausiai Markui papasakojo ir apie nužudytą mergaitę 
jo bute. 

— O tada apsireiškei tu su ta paranoike ir aš nebegalėjau 
laiku pabėgti. Taigi Edžio vyrukai dabar prisisiuvo man prie 
uodegos. 

Benis metėsi į dešinę ir paskutinę sekundę išsuko iš žiedo 
į Ernsto Roiterio aikštę. Jie lėkė gatve Vokiečių operos link. 

- Kodėl dėl savo finansinių problemų niekada nesikreipei 
į mane“ 

Markas apsičiupinėjo striukę ieškodamas pakelio tablečių, 
bet paskui pamanė, kad tikriausiai bus pametęs avarijos vieto- 
je. Jam nieko kita neliko kaip tikėtis, kad jo neims dar smar- 
kiau pykinti. 

— Net jeigu nekreiptume dėmesio į tą aplinkybę, kad pas- 
taruoju metu nebuvome itin artimi? - Benis dirstelėjo į jį ir 
nusijuokė. - Tu neturi devyniasdešimties tūkstančių eurų. 

Dieve šventas. Tiek daug? 

— Kam, dėl Dievo? 

— Tau geriau nežinoti. 

Markas turėjo susitvardyti, kad nepradėtų šaukti. Dar nie- 
kada ginčai su broliu nedavė jokios naudos. Kuo labiau steng- 
davaisi jį perprasti, tuo daugiau jis užsisklęsdavo savyje. 

— Bet kodėl Valka? Po galais, pažįstu žmonių, kurie net ke- 
lio girnelės tau nesuskaldytų, jeigu kada ir uždelstum grąžinti 
skolą, - tarė jis ramiai. 

— Tu taip manai? Jeigu turi galvoje savo uošvį, tai leisk tik 
skaniai nusijuokti. 

— Kodėl? 

— Jis bankrutavo. 

—- Kg? 

Kitas šviesoforas persijungė iš geltonos šviesos į raudoną. 
Beniui tai tik buvo ženklas dar labiau padidinti greitį, nors kiti 
automobiliai aplink sustojo. 

— Ką nori tuo pasakyti? - paklausė Markas sutrikęs. 

— Bankrutavo. Argi tas žodis turi dar kitą reikšmę? 

Benis užmetė akį į užpakalinio vaizdo veidrodėlį, lyg bijo- 
tų, kad jį ir vėl persekioja. Bet kai Markas atsisuko atgal, nieko 
nepastebėjo. 

- Jam nepavyko ištempti savo klinikos. Argi neskaitai lai- 
kraščių? 

Ne. Pastarosiomis savaitėmis išoriniu pasauliu nesidomėjau. 

— Be to, vienas iš jo chirurgų įsiuvo brokuotus širdies vož- 
tuvus. Konstantinas dėl to nekaltas, bet teismo procesas vis 
tiek jam ant galvos. Rašo, kad net ir vila, į kurią dabar va- 
žiuojame, priklauso jau nebe jam, - Benis dirstelėjo į Marką iš 


šono. —- Ar dar nori ten važiuoti? 

Žmogaus protas sugeba atsiriboti net ir nuo neišvengiamų 
faktų, su kuriais visi kada nors susidursime: senatve, liga, ny- 
kimu, sava mirtimi. Visa tai visi patirsime, bet vis tiek mums 
atrodo, kai tai nerealu. Kažkas kitas maišo kortas, kuriomis 
mes lošiame, ir nors dažnai nusimename, iš esmės džiaugia- 
mės, kad tokia sistema gailestinga. Juk ar eitume tolyn gyveni- 
mo keliu, jeigu galėtume numatyti ateitį? 

Toks klausimas kilo Markui, kai jis stovėjo priešais savo 
uošvio vilą. Benis liko automobilyje pažadėjęs laukti jo įvažoje, 
nors ir nebuvo tikras, kad juodu čionai atvedęs planas geras. 

— Ką tikiesi rasti? - paklausė dar prieš Markui išlipant. 

— Tiesą, - atsakė šis. 

Ar dėl savo skolų Konstantinas norėjo išvaryti jį iš proto? 
Galbūt siekė padaryti jį neįgalų, kad galėtų tapti jo globėju ir 
susišluoti pajamas, gautas iš scenarijaus? Kad ir kaip ten būtų, 

Markas norėjo susigrąžinti savo gyvenimą, net jeigu tai būtų 
ir našlio gyvenimas. Jis žinojo, kad tarp jo ir tiesos stovi Kons- 
tantinas. Turėjo priversti jį prabilti. Tada baigsis ta beprotybė. 
Vienaip arba kitaip. 

Jis padaužė kumščiu į duris. Anksčiau Konstantinas visa- 
da palikdavo atsarginį raktą valčių namelyje tam atvejui, jeigu 
kartais išėjus į lauką durys užsitrenktų. Bet tie neatsargūs lai- 
kai praėjo. Po įsilaužimo prieš trejus metus, kai Sandra neteko 
jų pirmo kūdikio, buvo pasamdytas saugos ekspertas. Tada 
buvo įrengta vaizdo kamera ir.apie lankytojus pranešdavo ne- 
įkyrus signalas namo viduje. Vietoj rakto reikėdavo priglausti 
pirštą. Bet šiandien Markui nereikėjo prispausti smiliaus prie 
šalto skaitytuvo prie durų. Mat jos jau buvo atrakintos. Kai tik 
pasibeldė, jos atsivėrė. 

— Kas namie“ 

Markas įėjo į holą ir iškart pajuto, kad kai kas pasikeitę, 
nors viskas, regis, ir likę savo vietose: ir mažas stalelis prie pat 
durų, kur galima palikti telefoną ir raktus, ir dideli marmuri- 
niai rutuliai abipus abiejų viršun vedančių laiptų. Tas pats mil- 
žiniškas veidrodis sidabriniais rėmais, kuriame svečiai atrody- 
davo lieknesni ir aukštesni nei iš tikrųjų. Paprastai į namus 
įžengiančius svečius jis gerai nuteikdavo, bet šiandien Markui 
nepadarė tokio poveikio. Ne vien todėl, kad jo uošvis niekada 
nepalikdavo nerakintų namų. 

Todėl, kad išgirdo svetimus balsus. 

Vyro ir moters. Abu buvo džiugūs ir artimi. Jie kalbėjosi 
antrame aukšte. 

— Sveiki, čia aš, - sušuko Markas aukštyn. 

Jokio atsako. Tik tylus kikenimas, po kurio vyras leidosi į 
ilgą monologą. 

Jis užlipo laiptais, kuriais kas antrą sekmadienį kopdavo su 
Sandra. Dukart per mėnesį Konstantinas pakviesdavo šeimą 

arbatos. Kai mirė jo žmona, visi manė, kad ši tradicija nutrūks, 
bet jis ją pratęsė. Tad jie ir toliau važiuodavo pas jį ir viršuje, 
bibliotekoje, šnekučiuodavosi apie praėjusių dienų įvykius prie 
vieno iš trijų namo židinių. Kas antrą sekmadienį. Iki avarijos. 

Markas užlipo iki viršutinio laiptelio ir balsai tapo garsesni. 

- Konstantinai? - kimiai šūktelėjo jis. Jau ištisas valandas 
jis nebuvo nieko gėręs, liežuvis atrodė kaip svetimkūnis. 

Abipus tęsėsi koridorius. Kairėje buvo svečių miegamieji, 
dešinėje - darbo kambarys su biblioteka, prišlieta prie jo. Iš 
ten ir sklido balsai. Markas buvo jau taip arti, kad girdėjo po- 
kalbio nuotrupas. 

— Aš to nedaryčiau, - linksmai paprieštaravo moteris. 

— Tikrai? Nesu tuo toks tikras. Tik prisimink patį nemalo- 
niausią įvykį, kuris tau nutiko, - atsakė vyras. 

- O, tai buvo, kai paskutinį kartą lankiausi baseine, bet to 
tikrai negaliu tau pasakoti. 

Kad toji porelė jam nieko neatsakė, nors jis ne kartą ban- 
dė atkreipti į save dėmesį, šiek tiek šiurpino. Todėl Markas 
nusprendė kelti kuo mažiau triukšmo ir nuslinko dešinėn, į 
blausų koridorių. 

Kuo arčiau jis ėjo prie darbo kambario, tuo aiškiau girdė- 
jo, be tų balsų, dar ir tylų elektrostatinį čežėjimą. Šis sklido iš 
koridoriaus viduryje įrengto svečių tualeto. 

— Melagė, - nusijuokė už durų vyras. 

— Ne, tikrai, gerai nė nebepamenu. 

— Na, kitko ir nesitikėjau. 

Markas sulaikė kvėpavimą, nuspaudė žemyn sunkią ran- 
keną ir sustingo. 

Darbo kambarys, kuriame kalbėjosi toji porelė, buvo visiš- 
kai nusiaubtas. Toršeras gulėjo užmestas ant prapjautos odi- 
nės sofos. Persiškas kilimas suglamžytas lyg nematyto didumo 
nosinė, gulėjo prie tuščios lentynos. Visos knygos, paveikslai, 

nuotraukų rėmeliai ir meno kūriniai, kurie anksčiau ant jos 
stovėjo, buvo išmėtyti ant grindų. 

Markas apsidairė ieškodamas tos porelės ir pamatė juos už 
dulkėto stiklo. Televizorius gulėjo apverstas už išsiliejusio jū- 
ros vandens akvariumo. Stebuklas, kad tas senas televizorius 
dar veikė, o ne nusibaigė kaip ir žuvelės ant parketo. 

- Kaip jūs galvojate? Jūsų nuomonė mums svarbi! - ekrane 
kalbėjo tas vyras, kuris atrodė kaip ryto laidos vedėjo karika- 
tūra. Jis ryšėjo linksmą kaklaraištį, vilkėjo linksmą švarką ir 
buvo linksmai išsišiepęs. Kamera priartino vaizdą ir parodė 
studijos užkulisius kartu su jo kolege, platinine blondine. 

— Ne, tikrai nenoriu to prisiminti. 

— Matai? 

Vaizdas kas dvi sekundes sumirguliuodavo, trenkė svilė- 
siais. Televizoriaus laidas buvo apdraskytas ir reagavo su išbė- 
gusiu vandeniu. 

Markas nusprendė, kad saugiau palikti televizorių neiš- 
jungtą ir pažvelgė į rašomąjį stalą, vienintelę ramybės salelę 
vidury išvartyto kambario. Nepajudinamas, lyg būtų sukaltas 
valstybės vadovui, kuris ant jo lakuoto raudonmedžio stalvir- 
šio ketina pasirašinėti pasaulį pakeisiančias sutartis, jis ilsėjosi 
prie lango, pro kurį matėsi ežeras. 

Markas perlipo per sudaužytas taures ir koja į šalį pastūmė 
apverstą gaublį, kadaise tarnavusį už mini barą, svarstydamas, 
ką daryti. 

Nebuvo įmanoma išžvalgyti visos vilos, kurioje vien mie- 
gamųjų šeši, ar kur nors neslypi pavojus. Jeigu įsilaužėlis dar 
buvo name, Markas neturėtų kur dingti. Kita vertus, jam ne- 
bebuvo priežasties čia likti. Šitame chaose nesugebėjo rasti net 


nuotolinio valdymo pultelio, kad galėtų išjungti tą plepėjimą 

sau už nugaros, ką jau kalbėti apie atsakymus, kurie nušviestų 
jo psichikos tamsybes. 

— Taip, tiesa, bet kas bus, jeigu kas nors nepavyks? 

- Gerai, ką jūs, mieli žiūrovai, apie tai manote? Paskambin- 
kite mums numeriu, kurį matote savo ekranuose. 

Markas jau norėjo išeiti, bet žvilgsnis užkliuvo už rašomo- 
jo stalo stalčiaus, numesto ant žemės. Iš pirmo žvilgsnio jis ne- 
atrodė kuo nors ypatingas. Tik antrą kartą dirstelėjęs suprato, 
kas jį sutrikdė. 

— Ar dalyvautumėte tame, ar ne? Balsuokite! 

Markas atsiklaupė ir palietė skaičius, kuriuos kažin kas 
stalčiaus apačioje pakeverzojo vaikiška ranka. 

Numatyta jo kūdikio gimimo diena. 

- Surinkite gale vienetą, jeigu balsuojate „taip“ arba du, jei- 
gu sakote „ne“. 

Jis apvertė stalčių. Jame buvo likęs vienas vienintelis do- 
kumentas. Drebančiais pirštais paėmė pilkai žalsvą privataus 
Konstantino banko sąskaitos išrašą. 

— Dabar pereikime prie redakcijos „Byla 09“ reportažo, kurį 
mums parengė gerbiamas „Sat1“ kolega Ulrichas Mejeris. Tai 
tikrai padės jums apsispręsti. 

Pastarosiomis dienomis buvo imamos vis didesnės sumos. 
Sąskaita buvo minusinė, paskutinėje skiltyje - įrašas „uždaryta . 

Markas pažvelgė pro langą. 

Tą sekundę nebeliko jokio skirtumo tarp to, kaip nusiaubta 
jo siela ir šitas kambarys, kuriame jis klūpojo. Atrodė, kad lau- 
kan ištraukti ir išversti visi jo smegenų stalčiukai. Jam niekaip 
nepavyko sutvarkyti padrikų minčių. Viskas susijaukė: Sandra, 

Konstantinas, kūdikis. Vieni neaiškumai. Konstantino skolos, 
suniokotas jo darbo kambarys ir dar Sandros, jo žmonos, bal- 
sas, kuris ką tik garsiai ir aiškiai ištarė jo vardą. 

Markas priblokštas įsmeigė akis į ekraną, stambiu planu ro- 
dantį Sandrą. Jos plaukai buvo suprakaitavę ir nešukuoti, akys 
raudonos, užtinusios. Ji atrodė nusiminusi, nebeturinti jėgų. 
Jis dar niekada nebuvo matęs jos tokios prastos būklės, bet tai 
neabejotinai buvo jo žmona. 

Kitas kadras rodė išstypusį reporterį, kiek per jauną tiria- 
majai žinių laidai. Jam stigo žavesio, bet žemas balsas viską 
kompensavo. 

-— Bleibtrojaus klinika lig šiol buvo solidi privati psichoso- 
matinių ligų ligoninė. Bet pastarosiomis dienomis visuomenę 
sujaudino neįprastas eksperimentas. Jis vyksta šiame pastate 
man už nugaros be atsakingų įstaigų leidimo! 

Kamera nukrypo į jau matytus kliniką supančius pastolius, 
paskui į žalvarinę iškabą prie durų. Reporteris komentavo už 
kadro. 

— MME - Memory-Experiment, taip vadinama ši progra- 
ma, kurios dalyviams ištrinama atmintis: tariamai tam, kad at- 
sikratytų blogiausių savo gyvenimo prisiminimų. Žinoma, tai 
viliojanti galimybė. Avarijos, meilės kančios, tragedijos - kas 
būtų, jeigu amžiams galėtume pamiršti viską, kas mus slegia? 

Reporteris vėl pasirodė ekrane, vaikštinėjantis gatve palei 
kliniką. Praeiviai smalsiai žvilgčiojo į jį. 

- Bet kas bus, jeigu kas nors nepavyks? Kaip nutiko štai 
šitam pacientui, kurio byla pateko mums į rankas. 

Markas krūptelėjo. Televizoriaus ekranas rodė vietomis 
juodai užbraukytą dokumentą. Gydytojų pavardės buvo užtu- 
šuotos, bet jo paties vardas, Markas Lukas, įrašytas kone kie- 
kvienoje eilutėje ir jo nuotrauka dešiniame viršutiniame bylos 
kampe nepaslėpta. 

- Taip, tai mano vyro byla, - Sandra patvirtino neįsivaiz- 
duojamą dalyką dar labiau nusiminusi negu anksčiau. - Pra- 
šau jūsų, paskelbkite šį vardą ir jo nuotrauką, gal tada jis at- 
gaus atmintį. 

Kamera rodė ne vien Sandros veidą, bet ir visą kūną. Ji 
gulėjo ligoninės lovoje. Pilvas buvo dar labiau padidėjęs. 

Markas tyliai pravirko. 

— Nežinau kodėl, bet jis ten buvo gydomas. O dabar mano 
vyras nieko nebeprisimena. 

Ir vėl kadras pasikeitė. Rankinė filmavimo kamera krūp- 
čiodama pritraukė Bleibtrojaus klinikos registracijos stalą, ties 
kuriuo ką tik buvo sudorota Ema. Staiga objektyvą uždengė 
kažkieno delnas, buvo aišku, kad vyksta grumtynės, paskui 
pasimatė holas pakrypusiu vaizdu. 

— Deja, klinikos vadovas nesutiko atsakyti į mūsų priekaiš- 
tus ir išvarė laukan. 

Reportažas baigėsi paskutiniu kadru: Sandra klinikoje. 

— Jis nieko nebeprisimena, - pakartojo ji. - Nei manęs, nei 
kūdikio, - jos skruostais ritosi ašaros. - Dieve šventas, jis net 
nežino, kad kilo komplikacijų. 

Komplikacijų? 

Jo žmona kalbėjo tiesiai į kamerą. 

— Markai, jeigu girdi, ateik pas mane, - ji sukūkčiojo. 

- Prašau tavęs. Mūsų kūdikiui kažkas negerai, jie išims jį 
anksčiau. 

Filmuoti kadrai baigėsi ir vėl sučiulbo nepakenčiamas lai- 

tiesioginę transliaciją iš alaus šventės Miunchene. 

- Taigi kviečiame balsuoti, - nusijuokė tas vyras. - Ar leistu- 
mėte ištrinti sau atmintį, kad nebeprisimintumėte baisių įvykių? 

- Arba, - pridūrė mergina, - pasakykite „ne“, tai ne man, 
kaip matėme iš Marko Luko atvejo. Beje, jo žmona gimdys šian- 
dien po pietų. Šiomis minutėmis jos kūdikis turėtų išvysti pasau- 
li Zenerio klinikoje ir tikrai tragiška, kad tėvas... 

Markas atsistojo, užsidengė ausis ir sukliko bandydamas 
perrėkti laidos vedėjus, kad nebereikėtų kęsti tos beprotybės. 

Tą sekundę įvažoje pasigirdo šūviai. 


63. 


Kai jis atbėgo apačion, jo brolis trenkėsi galva į gatvės žibinto 
stulpą. Jis kažkaip sugebėjo iššokti iš automobilio ir išplėšti už- 
puolikui iš rankų ginklą, kuris dabar gulėjo už pusmetrio prie 
dekoratyvinio krūmo. Šautuvo savininkas kaip tik užsimojo 
koja iš visų jėgų spirti Beniui į inkstus. 

Markas nė neįsivaizdavo, ar tai buvo tas pats motocikli- 
ninkas, ar naujas galvažudys, kurį pasiuntė Valka. Jis nebuvo 
užsimaukšlinęs slidininko kaukės, bet figūra buvo pernelyg 
masyvi, kad važinėtų sportiniais motociklais. 

Beniui nesisekė atsistoti, iš visų spėkų jis stengėsi nuropoti 
keturiomis į nepavojingą kampą. Veltui. Užpuolikas spyrė iš 
už nugaros į tarpukojį ir Benis susirietė kaip sulenkiamas pei- 
liukas. Paskui tas mušeika pasilenkė prie jo. 

Tuo tarpu Markas be garso apėjo automobilį. Priekinis sti- 
klas buvo išdaužtas. Jį skyrė dar du metrai nuo šautuvo, ku- 

riuo žudikas tikriausiai išbarškino automobilio stiklą. Ketino 
dar arčiau prislinkti prie šautuvo, bet tas kvadratinis žaliūkas 
juokdamasis atsisuko į jį. 

— Gal aš tau panašus į kekšę? - nusišaipė jis. 

Markas iškėlė rankas aukštyn. 

Pamatęs veidą iš priekio jis atpažino tą, kuris taikėsi nužu- 
dyti jo brolį. 

— Sveikas, Valka! 

Šis buvo dar storesnis negu anksčiau, kiek Markas jį pri- 
siminė. 

- Tik pažiūrėkite, kas atėjo - mielas misteris socialinis 
darbuotojas. Na, tai mūsų grupė ir vėl susirinko. 

Edis išsiviepė iki ausų ir patikrino pistoleto apkabą. Kitaip 
nei pneumatinis šautuvas, nukritęs prie gyvatvorės, kurį po 
kiekvieno šūvio reikia iš naujo užtaisyti, Benio ginklas turėjo 
gerus rezervus. 

— Tikrai gaila, kad tu dėl šitos kekšės mus metei. 

— Nuo kada ir vėl pats purviniesi rankas? - paklausė Markas. 

Jam iš burnos virto garų kamuoliai, bet jis nejuto nei šal- 
čio, nei vėjo, pučiančio nuo ežero. Iš vidaus jį kaitino baimė. 

— Nuo tada, kai tavo brolis pabandė krušti krušlį, - atkirto 
Valka sulig kiekvienu žodžiu iš „k“ raidės spardydamas Beniui 
į veidą. Kažkodėl jo brolis rankomis laikėsi tik ties skrandžiu, 
veido nesaugojo. Iš burnos ir nosies jam tekėjo tirštas kraujas. 

— Dar vienas Edžio Merfio gerbėjas, - sušuko Markas, kol 
tas beprotis nespėjo įspirti Beniui trečią kartą. 

Valka sukluso. 

— Ką* 

— Tai buvo citata iš filmo: „Nebandyk krušti krušlio“ ar 
kažkaip panašiai. Iš filmo „Pasikeisti vietomis“, bet tai nesvar- 
bu. Tu irgi puikiai pasakei, Valka. 

Edis išsiviepė žiūrėdamas į sugniuždytą žmogų sau po kojom. 

— Ir tu dėl šito sutriaus sėdėjai psichuškėj? 

— Eik tu... - sugargė Benis ir neteko dar vieno priekinio 
danties. 

Kažkur toli suūkė barža, plaukianti Glynikės tilto link. 
Markas apsidairė. Žemės sklypai šiose apylinkėse buvo tokie 
dideli, kad nuo įvažos nesimatė namo. Niekas nesuskubs jiems 
į pagalbą, o tas graižtvinis šautuvas ne geresnis už pagalį. Val- 
ka stovėjo per trijų automobilių nuotolį. Markui dar nespėjus 
įveikti nė pusės visa apkaba sulįstų jam į krūtinę. Markas tai 
suprato lygiai taip pat gerai kaip ir Edis, net nesivarginantis 
nutaikyti į jį pistoleto. Jis atsiklaupė, vos per milimetrą nuo 
dešinės Benio akies pastatęs metalinį kerzų apkaustą. Paskui 
stvėrė jį už plaukų ir kėlė nuo takelio, kol kruvina burna susi- 
lygino su Valkos lūpomis. 

— Gerai, Benjaminai, ar tu pasirengęs mirti? - paklausė 
švelniai, įrėmęs pistoletą jam į pasmakrę. 

Jo balsas skambėjo nebe kaip prasčioko, o kaip psichopato, 
koks jis ir buvo. 

Marko siaubui jo brolis linktelėjo nuvargęs, tarsi susitaikęs 
su savo likimu. 

Tuo pat metu kažką pašnibždėjo Valkai, taip tyliai, kad ne- 
sigirdėjo per vėjo ir medžių ošimą. Kruvina seilė tįso jam iš 
burnos per smakrą. Neaišku kodėl, kol Benis dar nebuvo užsi- 
merkęs, jo akyse matėsi kažkas panašaus į dėkingumą. 

— Na ir puiku, šmiki, tai ir eik velniop! - tarė Edis. 

O tada, vos tik Markas jau pasiryžo pulti mirčiai į glėbį, 
bet liko kaip stovėjęs, Valka padarė kai ką visiškai nelogiška. 

Jis meiliai patapšnojo Beniui per skruostą. Paskui atsistojo, 
dideliu lanku numetė pistoletą ir išėjo žvyruotu takeliu pro 
vartus nė karto neatsisukdamas. 

64. 


— Kodėl jis tą padarė? 

Markui teko šaukti priešais vėją, kuris kirto per veidą taip 
stipriai kaip tornadas. Valka buvo supylęs priekinį automobi- 
lio stiklą ir suvarpęs, laimei, tuščią priekinę keleivio sėdynę, 
mat Benis paskutinę sekundę sugebėjo išsiristi iš automobilio. 

— Kodėl Edis tiesiog apsisuko ir išėjo? — Markas atsigrį- 
žo, nes brolis parietęs kojas gulėjo ant užpakalinės sėdynės ir 
marškinėlių apačia valėsi lūpas. 

— Nė nežinau. Tikriausiai šiandien man laiminga diena. 

Beniui sutraukė skrandį, jis pasilenkė ir pavėmė ant kili- 
mėlių. Po kurio laiko vėl prabilo: 

- Tikriausiai nenorėjo pats purvintis rankų. Jo Žmonės 
mane susiras, - jis sudejavo. - Vis tiek viskas baigta. 

Negalėdamas atsitokėti Markas papurtė galvą. 

- Tuoj atvažiuosim, - šaukė jis prieš vėją. 

Negana to, vėl prasidėjusi šlapdriba trukdė žiūrėti į kelią. 
Automobiliai, praeiviai, kelio ženklai ir namai pakely - viskas 
susiliejo į šešėlių teatrą. 

— Kur mes važiuojame? - Benis bandė pakelti galvą. 

— Į Zenerio kliniką. 

Iš paskos važiuojantis šeimyninis karavanas spaudė juos 
junginėdamas šviesas, bet kad ir kaip stengdamasis Markas 
negalėjo važiuoti greičiau. 

Atplėšęs sustirusius pirštus nuo vairo papūtė į juos ir ap- 
sičiupinėjo ieškodamas vidinėje kišenėje pistoleto, kurį rado 
ištirpusio sniego baloje. Net ir apkaba dar buvo vietoje. 

— Po galais, kur mes važiuojame? - Benis pabandė pasi- 


remti ant alkūnių, bet netekęs jėgų vėl nukrito atgal. 

Gyvenvietė, per kurią vedė Kladovo pylimas, galėjo būti 
puikus Bavarijos kaimo pavyzdys: švarus ir idealiai sutvarky- 
tas. Užeigos vadinosi „Vežikų arba „Kaimo karčema“, o baž- 
nyčių bokštų buvo beveik tiek pat kaip ir arkliukų ant kraigų. 
Tad nebuvo ko stebėtis, kad savaitgalio turgaus pirkėjai vėpso- 
jo į kulkų suvarpytą automobilį kaip į nematytą stebuklą. 

Markas paleido vairą ir nusibraukė drėgmę nuo veido. 
Sniego vis gausėjo, tad jis dar labiau sulėtino. 

— Turiu tau kai ką pasakyti, - išgirdo jis Benį kalbant per 
aimanas ir dirstelėjo į užpakalinio vaizdo veidrodėlį. 

— Kai tu išėjai iš mūsų grupės, o aš ėmiau ryti tabletes... 

— Tikrai sumautai išėjo, mažiau, žinau. Turėjau labiau ta- 
vimi pasirūpinti. 

— Ne, ne tai norėjau pasakyti, - Benis nusikosėjo. - Tai 
buvo ne dėl tavęs. 

— O dėl ko? 

— Dėl Sandros. 

Jo žodžiai tėškė jam į veidą lygiai kaip ir šalta šlabdriba. Sandra? 

— Ne tu vienas buvai ją įsimylėjęs, Lukai. 

Markas atsisuko. 

— Nesirūpink, - nuramino jį Benis, - tarp mudviejų nieka- 
da nieko nebuvo, nors iš pradžių ji ir dvejojo. 

Markas pastiro, dar stipriau sugniaužė vairą ir pabandė su- 
rikiuoti susipynusias mintis. 

Tad štai kokia priežastis. 

Todėl Sandra jų santykių pradžioje taip ilgai laikė jį neži- 
nioje. Negalėjo pasirinkti tarp jo ir brolio. 

— Kodėl man tai pasakoji? 

Benis sunkiai tarė žodžius: 

- Kad nesuktum dėl manęs galvos. Tiesa ta, kad Sandra 
labai greitai tave įsimylėjo. Aš tik sutrikdžiau jos skonio re- 

ceptorius. Mažasis, nuolatinės globos reikalaujantis broliukas, 
trumpai ją sutrikdė. Mudu pasimatėme tris kartus ir ji suprato, 
kad jai reikia tavęs. Supratau ją, bet nebegalėjau likti šalia jūsų. 

Ar tai reiškia... 

Dėlionė po gabalėlį dėliojosi į vientisą paveikslą. 

Pirmą kartą Benis bandė žudytis iš meilės? 

— Tu niekada nepalikai manęs bėdoje, Lukai. Tai aš nutrau- 
kiau ryšius, kol... 

Jis tai pasakė pakeltu balsu, bet Markas nenurimo: 

— Kol kas? 

— Po paraliais, kol vieną gražią dieną ir vėl nesutikau San- 
dros. Tai įvyko tada, kai ji pirmą kartą buvo nėščia. 

Markas gaudė orą. 

Prieš trejus metus? Tai dėl Benio ji taip keistai elgėsi? Ar tai 
su juo ji tada buvo susitikusi Noikelno gatvės kavinėje? 

— Sunku patikėti, bet tada jaučiausi dar blogiau negu šian- 
dien, - patikino Benis vėl išspjovęs kraujus. — Ji iš karto pa- 
stebėjo, kad aš nuslydau žemyn, ir tuoj pat prisiėmė kaltę sau. 
Tarsi jos sprendimas mylėti tave galėtų būti to priežastis, - jis 
karčiai nusijuokė. - Nesąmonė. Tik aš pats dėl to kaltas. 

Jo balsas švelnėjo, skambėjo svajingai ir Markas pagaliau 
susivokė. 

Po galais, jis vis dar ją myli. Po tiek metų. 

— Ta prasme judu tikrai panašūs, Markai. Ji norėjo man pa- 
dėti ir ištaisyti tariamą klaidą. Bijau, kad ji net permąstė jūsų 
santykius ir svarstė, ar anuomet priėmė teisingą sprendimą. Po 
perkūnais, Sandra buvo nėščia ir pribaigta hormonų, tu ir pats 
turėjai pastebėti jos nuotaikų svyravimus. 

— Vis dar nesuprantu, ką nori man pasakyti. 

— Juk tai visai paprasta. Mudu su Sandra tuo metu buvome 
daug sykių susitikę ir po kiekvieno pasimatymo ji jautėsi vis 

blogiau. Su tavimi ji negalėjo apie tai pasikalbėti. Juk tai susiję 
su jūsų santykiais, o ji žinojo, kad mudviejų ryšiai nutrūkę. 
Todėl galiausiai kreipėsi pagalbos į tėvą. Norėjo paprašyti, kad 
jis man padėtų. Pinigais ir ryšiais. 

Markas ir vėl skrystelėjo į galą. Retai kada buvo matęs brolį 
tokį liūdną kaip dabar. 

— Ar dabar supranti? - užkimęs paklausė Benis. - Jeigu 
manęs nebūtų buvę, ji nebūtų praradusi savo pirmojo kūdikio. 
Juk įsilaužimo dieną būtų buvusi su tavimi, o ne Konstantino 
viloje. 

Markas pajuto, kad jau per ilgai užlaikė kvėpavimą, tad go- 
džiai įtraukė ledinio oro. Paskui užsikosėjo ir kosulys padėjo 
atsipalaiduoti, nusikratyti per pastarąsias minutes susikaupu- 
sios įtampos. 

— Pamiršk tai, - Markas nubraukė nuo sėdynės sudužusio 
stiklo šukę ir padėjo šalia savęs Benio pistoletą tam atvejui, 
jeigu ir vėl juos užpultų. - Tu dėl nieko nekaltas. 

— Kaltas. 

— Ne. Tai buvo atsitiktinumas. Likimo užgaida. Jeigu kas 
nors ir kaltas - tai tik mes abu. 

Po kiek laiko, kai Markas tylėdamas mąstė apie brolio pri- 
sipažinimą, jie sustojo prie raudono šviesoforo. Vėjas pasisu- 
ko ir jis pasinaudojo galimybe nusišluostyti nosine antakius, 
burną ir nosį. 

— Anuomet pridarėme tiek nesąmonių, ar ne? - tarė Markas. 

Benis pritariamai suaimanavo. 

— O dabar? - dirstelėjo į užpakalinio vaizdo veidrodėlį. - 
Ar dabar kaip nors išsikapstysime? 

— Nežinau, gal pasiklauskime radijo orakulo? - nepaisyda- 
mas skausmo nusišaipė Benis. 

Radijo orakulas. 

Vien tas žodis prikėlė tiek daug prisiminimų, ištisus jų 
spiečius — it vidun vėl krintančias snaiges. 

Jeigu neklysta, paskutinį kartą žaidė jį tą naktį, kai ežere 
paskandino tėvo automobilį. 

— Paklausti? 

— Taip, - suriko Benis ir užsikosėjo. Gal net nusijuokė, bet 
sunku buvo suprasti. Jie kaip tik įsuko į Armijos gatvę. 

— Gerai, klausimas toks: mielas radijo orakule, kaip šian- 
dien viskas baigsis? 

Jis padidino greitį iki penkiasdešimties kilometrų ir nežiū- 
rėdamas nuspaudė radijo mygtuką. 

Reklama. 

— Neturime laiko. Perjunk toliau! 

Markas įjungė kanalų paiešką, radijas persijungė į džiazą, 
paskui į klasikos laidą. Paskui buvo arba plepalai, arba žinios. 
Tik septintas bandymas pavyko. 

„I know, I know whats on your mind, - dainavo aukštas, 
gražus vyriškas balsas. - And know it gets tough sometimes.“ 

— Na, tą tai tikrai galima garsiai pasakyti, - sušuko Benis. 

„Žinau, ką galvoji. Kartais būna sunku.“ 

Markas atsisuko. 

— Ar žinai, kas dainuoja? 

Brolis buvo užsimerkęs. Apgailestaudamas tik gūžtelėjo 
pečiais. Žaizdotas, sutinęs veidas išdavė skausmus, kuriuos jis 
kentė. 

— O tu? - paklausė jis vos girdimai. 

Jis privažiavo apledėjusį tiltą per Havelį ir padangos ėmė 
slysti. Markas sulėtino, nors ir rūpėjo kuo greičiau nuvažiuoti 
į kliniką. Ten, kur Beniu bus pasirūpinta. 

Ir kur Sandra kaip tik gimdo kūdikį! 


Jis apsidžiaugė, kad galėjo užimti mintis šituo vaikišku 
radijo orakulo žaidimu. Tad nebereikėjo galvoti apie tai, kad 
važiuoja į savo mirusios žmonos gimdymą. 

— Tuoj prisiminsiu, - tarė jis, kai suskambo priedainis. 

„Cause its all right, I think were gonna make it.“ 

Markas nusišluostė rankove veidą. Rodos, nei oda, nei lū- 
pos, net ir liežuvis nebegali pakrutėti. Bet greitai jie bus vieto- 
je. Jis jau matė išplaukusius dangoraižio kontūrus. 

Zenerio klinika stovėjo ant ribos tarp Špandau ir Šarlo- 
tenburgo. Dauguma komplekso pastatų buvo dviejų, daugiau- 
sia trijų aukštų ir nuo Armijos gatvės beveik nesimatė pro 
tankius medžius. Tik keturiolikos aukštų klinikos pastatas, 
kuriame buvo įrengtas ir viešbutis ligonių šeimos nariams ir 
atvykusiems reabilitacijai, kyšojo it falas ir padėjo orientuotis 
vairuotojams. Vėliausiai čia reikėjo įjungti posūkį važiuojant į 
koncertą Miško scenoje. 

„I think it might just work out this time.“ 

— Ar girdi, ką jis dainuoja? Viskas bus gerai. Mes išsikaps- 
tysime. 

„All right.“ 

Markas žinojo, kad tai kvailas, beprasmiškas ir vaikiškas 
prietaras, bet negalėjo nesidžiaugti radijo orakulo rezultatais. 

Iš Armijos gatvės jie išsuko į privačią įvažą. Kelio ženklai 
nurodė važiuoti žingsnio greičiu. Lauko apšvietimas jau buvo 
įjungtas. 

— Gerai, bet koks dainininko vardas? - Benis vėl užsikosė- 
jo. Dabar nebeatrodė, kad jis juokiasi. 

Nejaugi Valka vis dėlto jį sužeidė? 

Baimė dėl brolio išsklaidė nesuprantamą euforiją. 

— Nežinau, - tyliai prisipažino Markas. 

Kelias vis siaurėjo vingiuodamas pro lankytojams skirtą 
stovėjimo aikštelę. 

— Kad tave kur, juk žinai, ką tai reiškia. 

Markas tylėdamas linktelėjo. Aišku, kad jis žinojo taisy- 
kles. Juk pats jas sugalvojo prieš daugiau nei dvidešimt metų. 
Radijo orakulas tik tada teisingas, jeigu įspėji atlikėją. Kitaip 
tai atneša nelaimę. 

— Taip, tai negeras ženklas, bet aš tuoj prisiminsiu... 

Krisas, Kristofas, Krisas Džonsas, Kristoferis... 

Markas žinojo, kad tuoj prisimins, bet po kojom suskam- 
bėjo mobilusis. Nustebęs jis žvilgtelėjo žemyn. 

— Ei, mažyli, čia kažin kas kažko iš tavęs nori. 

Pasilenkęs jis sugraibė nokiją mirksinčiu ekranu. Uždary- 
tas vokas rodė, kad atėjo žinutė. 

— Man pirma iškrito, - tarė Benis. 

Markas krūptelėjo ir visi raumenys įsitempė. 

— Kas yra? - iš galo paklausė brolis, bet Markas lyg paraly- 

Negali būti. To dar betrūko... 

Benis buvo įjungęs peržiūros funkciją, tad Markas per porą 
sekundžių perskaitė Žinutę ir pamatė siuntėją. 


Kur jūs? Paskubėk, Beni, tuoj prasidės. Be tavęs ir Marko 
negalim pradėti! 
Konstantinas 


Markas priblokštas dirstelėjo į užpakalinio vaizdo veidrodėlį, 
o ten jo laukė kitas šokas. Pirmiausia pamatė brolio ranką, ištiestą 
nusitverti už rankenos. Paskui veidrodėlyje išniro Benio veidas. 

Brolis greitai pasilenkė į priekį, per kulkų suvarpytą ke- 
leivio sėdynės atlošą ištiesė ranką į keleivio sėdynę, bet Mar- 
kas buvo vikresnis. Nuspaudė stabdžius ir pistoletas nukrito 
ant žemės. Automobilis apsisuko devyniasdešimt laipsnių 

kampu, dar pusmetrį slydo ir sustojo prie pat tai daryti drau- 
džiančio ženklo. 

Tada Markas pasilenkė, sužvejojo pistoletą ir prispaudė 
vamzdį broliui prie kruvinos kaktos. 


65. 


— Nesiartink! - suriko Markas. Guminiais sportbačių pa- 
dais buvo sunku išsilaikyti ant slidžios žemės, kai išlipo iš au- 
tomobilio. - Lik ten, kur sėdi, neraliuotas išdavike! 

Smirdėjo benzinu, mažojo automobilio aušintuvas ūžė 
kaip perpildytas dulkių siurblys. Markas slystelėjo. 

Jis nebesitaikė į brolį ir kiek įstengdamas, nors ir klupčio- 
damas nubėgo pirmyn. 

Grįstas keliukas baigėsi prie paprasto namo plokščiu sto- 
gu. Kitaip nei Bleibtrojaus klinikoje, privačių pacientų pinigai 
čia buvo kišami ne į architektūrą ar interjerą - Konstantinas 
leido juos moderniausiems prietaisams ir puikiai apmokytam 
personalui. Tad iš pirmo žvilgsnio holas niekuo nesiskyrė nuo 
valstybinės ligoninės: aliuminiu dekoruotas registratūros sta- 
las, kioskas su įprastais laikraščių ir knygų stovais, stendas su 
skyrių pavadinimais ir aukštais prie liftų, o kiek toliau - durys 
į lankytojams skirtą kavinukę. 

Kur? Kur man eiti? 

Markas apsisuko, nubėgo prie tuščio invalido vežimėlio, 
kurį jaunas slaugytojas, dabar besišnekučiuojantis su durinin- 
ku, trumpai buvo palikęs, ir klestelėjo į jį. Vos nenukrito, bet 
įsikabino į registratūros stalą. 

— Kur jis? - suriko Markas iškėlęs pistoletą. 

Slaugytojas išblyško ir šastelėjo atgal laikydamas rankoje 
segtuvą. Markui už nugaros kilo triukšmas, jis išgirdo šūks- 
nius, kojų trepsėjimą, neramius žingsnius. Durys trinktelėjo, 
iš lauko vidun įsiveržė šaltas oras, bet tai buvo kitas pasaulis. 

— Konstantinas Zeneris. Kur jis nulindo? 

Durininkas, pakumpęs vyras krauju pasruvusiomis akimis 
ir trigubu pagurkliu iškėlė rankas ir atsistūmė atgal sėdėdamas 
ant kėdės su ratukais, lyg galėtų sušvelninti kulkos šūvį, jeigu 
pakankamai toli pasitrauks nuo to bepročio. Drebėdamas jis 
išsižiojo, bet neišleido nė garso. Buvo toks pat nebylus kaip ir 
reklaminis klinikos filmukas, besisukantis be pabaigos ekrane 
viršum jų galvų. 

— Kur? 

— Operacinėje, - sugargė jis pagaliau. 

Pigia savo mėlynos uniformos medžiaga nusišluostė šlapią 
kaktą. 

— Trečioje, trečiame aukšte. 

— Dabar iškvieskite policiją, ar supratote? Iki tol nenoriu... 
Kad tave kur, kas čia dabar? 

Markas nutilo ir pažvelgė viršun. Į Konstantiną. Reklami- 
nis filmukas kaip tik rodė, kaip Konstantinas vedžioja po kli- 
niką atvykusius pacientus. Laiminga šeima bus įtikinta ypač 
gero gydymo pranašumais. 

Markas nervingai sumirksėjo. 

Jaunos moters ir besijuokiančio vaiko jis dar niekada ne- 
buvo matęs. Bet atpažino kitus aktorius, kurie vaidino sutuok- 
tinį ir senelį. Vyresnysis, kuris kaip tik su pasigėrėjimu dairėsi 
operacinėje, jam buvo prisistatęs kaip profesorius Bleibtro- 
jus. O kitas tysojo jo rūsyje ant kietos kempingo lovos, o ne 
vienviečiame viešbučio kambaryje. Videofilme staiga pasirodė 
drūtas slaugytojas, stumiantis vežimėliu žilą vyrą į kavinę - 

šituos Markas irgi jau buvo matęs. Tas, kuris sėdėjo vežimėly- 
je, persirengęs benamiu perdavė mirusios jo žmonos raštelį, o 
aukštaūgis slaugytojas buvo tas pats jau anksčiau kažkur ma- 
tytas vyras, kuris vakar neįleido jo į biurą. Tikriausiai pažinojo 
tą aktorių ir iš kitų televizijos reklamų. 

— Viskas ne taip, kaip galvoji. 

Markas atsisuko ir pažvelgė broliui į veidą. Benis atsargiai 
ėjo artyn, bet stengėsi neapkrauti dešinės kojos. 

— Dink iš čia! - Markas nukreipė į jį pistoletą. 

— Nuleisk ginklą ir leisk viską paaiškinti. 

— Ne, užsikrušk. 

Jiedu buvo vieni hole, baimingi veidai buvo prigludę prie 
stiklų kitoje pusėje, daugelis kalbėjosi mobiliaisiais. 

— Prašau tavęs. Nuvesiu pas Sandrą, - Benis prišoko prie jo 
ir ištiesė rankas. - Prašau, - ištarė dar kartą be garso. 

Markas nurijo seiles, persibraukė ranka per veidą. Kojos 
drebėjo, jam pasidarė bloga. Buvo taip stipriai išsekęs, kad vos 
nulaikė tiesiai pistoletą. 

— Tu meluoji, - pravirko jis. 

— Ne, - atsakė Benis. - Eime, dar ne per vėlu. 

Glaukomos chirurgija, koloproktologija, minimalios invazijos 
chirurgija, gastroenterologija, onkologija — pastaraisiais me- 
tais Konstantinas gerokai išplėtė paslaugų pasiūlą. Iš pradžių 
numatyta kaip specialių chirurginių operacijų klinika, dabar ji 
dar turėjo Reumatologijos skyrių, Plastinės chirurgijos centrą 
ir gimdymo namus, į kuriuos dabar jį vedė brolis. 

Jiedu ilgai lipo į ketvirtą aukštą. Benį, regis, kamavo galvos 
sukrėtimo pasekmės, be to, jis vilko koją. Markas jam vis tiek 
įrėmė pistoletą į nugarą. Brolis ilgai vedžiojo jį už nosies: iš 
pradžių jo vengė, paskui puolė padėti ir rodyti brolišką drau- 
gystę, tai gal dabar apsimeta, kad yra sužeistas. 

Jie užkopė į paskutinį plokščiastogio pastato aukštą ir ati- 
darė stiklines duris, už kurių buvo stacionaras. 

Ant mėlynos lentelės baltomis raidėmis buvo užrašas „Pe- 
rinatalinis centras. Rodyklė rodė į dešinę. 

— Kur mes atėjome? - paklausė Markas, kai jiedu įžengė į 
koridorių. 

Vaikų skyriuje, kuriame kadaise lankėsi su Sandra, ant sie- 
nų kabojo spalvingi paveikslėliai. Laimingų kūdikių, kuriuos 
laikydami ant rankų dar laimingesni tėvai dėkojo gydytojams 
ir slaugytojoms, nuotraukos. Kiek įmanoma, stengtasi suma- 
žinti klinikai būdingus požymius: sienos nudažytos oranžine 
spalva, chalatai išsiuvinėti Disnėjaus filmų motyvais, korido- 
riuose skambėjo tyli klasikinė muzika. 

Gimdymas - ne liga, visąlaik aiškindavo Konstantinas. Bet 
jo šūkiai, regis, iki šios klinikos dalies neprasibrovė. 

- Čia ne gimdykla, - tarė Benis. 

— Ne? 

Jis perskaitė kitas rodykles: III operacinė. Naujagimių re- 
animacija. 

- Čia patenka ligoniai su komplikacijomis. 

„Dieve šventas, jis net nežino, kad kilo komplikacijų.“ 

— Kokiomis komplikacijomis? 

Markas atsakymo nesulaukė, nes tą akimirką tiesiai priešais 
juos atsivėrė durys ir išriedėjo plati lova. O joje - jo žmona. 

Sandra. 

Ji buvo išblyškusi it lavonas. Akys pusiau primerktos, plaš- 
takos sudėtos ant dideliausio pilvo lyg maldai. Iš rankų vamz- 
deliai tįso iki medicinos prietaisų, pritvirtintų prie lovos. Slau- 
gė nustūmė lovą koridoriumi tolyn. 

— Stok! - suriko jis bėgdamas iš paskos, norėdamas įsiti- 
kinti. 

Jis neklydo. Lygiai kaip neklydo ir vakar, kai atidarė savo 
buto duris. 

Sandra. 

Atpažino jos lūpas, kurias taip dažnai bučiuodavo, lenktus 
antakius, kuriuos taip dažnai glostydavo, - ištisos valandos 
prabėgo tą darant. 

— Kas jūs? - išsigandusi paklausė slaugė ir pamačiusi pisto- 
letą griebė aliarmo mygtuką. 

— Čia aš, Markas, - atsakė jis neatplėšdamas akių nuo Sandros. 

Ar tai tikrai aš? Ar aš čia stoviu ir žiūriu į akis savo miru- 
siai žmonai? O gal neegzistuoju ir gyvenu tik tariamame siaubo 
pasaulyje? 

Markas pravirko ir ištiesė ranką į Sandrą, smiliumi praskė- 
tė jos lūpas, lyg norėtų padėti išleisti garsą, nes matėsi, kad ji 
nežmoniškomis pastangomis stengiasi praverti burną. Paga- 
liau, kai atrodė, kad praėjo ištisa amžinybė, jis išgirdo išganin- 
gus žodžius: 

— Myliu tave, Lukai. 

Jam nenusakomai palengvėjo. 

— Labai tave myliu. 

Sandra kalbėjo sunkiai versdama liežuvį. Akys žibėjo it sti- 
klas ir ji šypsojosi lyg gavusi narkotikų. 

Ašaros užplūdo Markui akis. Jis iškėlė aukštyn rankas ir 
rodydamas bejėgiškumo gestą atsisuko į brolį, kuris tylėdamas 
juos stebėjo. Paskui abejingai numetė ginklą ant žemės, abiem 
rankom atsirėmė į metalinį rėmą lovos, kurią slaugė tebestū- 
mė toliau. Neįstengė suformuluoti nė vieno iš milijonų klau- 
simų, kurie vienu metu veržėsi jam iš lūpų: kodėl tu dar gyva? 
ką jūs su manim padarėte? kas mūsų kūdikiui? 

— Kodėl? - tik tiek įstengė išspausti. 

— Palikite ją ramybėje. Narkozė jau veikia. Jai reikia į ope- 
racinę. 

Markas beveik negirdėjo, ką sako slaugė, bet jai nebetruk- 
dė. Tik eidamas šalia palinko prie Sandros, be garso judinan- 
čios lūpas. 

— Ką? - paklausė jis. - Ką tu sakai? 

— Man labai gaila. 

— Dėl ko tau gaila? 

Jis pažvelgė į priekį. Iki stiklinių dviblaškių durų buvo likę 
vos keli metrai, už jų - sterili operacinė. 

— Mes per toli nuėjome. 

— Kaip tai? Ką jūs padarėte? 

Sandros balsas suvirpėjo. Vaistai ją paralyžiavo, plukdė jos 
sąmonę kažkur toli. Ji tik sukuždėjo: 

— Bet neturėjome kito pasirinkimo. Ar supranti? Reikėjo, 
kad tu nieko neprisimintum. 

Ji bandė keltis sukaupusi paskutines jėgas, bet slaugė švel- 
niai prispaudė ją prie lovos. Markas pajuto, kad kažkas suėmė 
jam pečius, paskui pamatė ranką, kuri nutempė jį atgal. Tolyn 
nuo žmonos, kurios lovą per šliuzą įstūmė į operacinę. 

- Tu turėjai nieko neprisiminti, - pakartojo prieš pranyk- 
dama Sandra. 

Visiems laikams. 

Kai durys už jos užsidarė, Markui atrodė, kad žmonos ne- 
teko amžiams. 

— Eikš su manim, - išgirdo už nugaros balsą to paties žmo- 
gaus, kuris gniaužė jam ranką. - Jau laikas. Aš tau viską pa- 
aiškinsiu. 

Markas atsisuko ir pažvelgė į rūpesčių ir nuovargio raukš- 
lių išvagotą uošvio veidą. Konstantinas Zeneris dar niekada 
neatrodė toks senas. 

- Ji gyva! 

— Taip. 

— Tai avarijos ir nebuvo? 

Konstantinas, Markas ir Benis stovėjo erdviame gydyto- 
jo kabinete, į kurį uošvis juodu nusivedė. Jų kūnai buvo kiek 
įmanoma toli vienas nuo kito ir sudarė nematomo trikampio 
viršūnes. 

— Buvo, bet avarijoje niekas nežuvo. Sandra tik lengvai su- 
sižeidė. O tavo oro pagalvė, - jis sunkiai alsavo ir prieš kalbė- 
damas toliau iki baltumo prikando lūpą, - tavo oro pagalvė 
neišsiskleidė. Tu trenkeisi galva į šoninį rėmą ir iš karto pra- 
radai sąmonę. 

Benis prisitraukė sukamąją kėdę ir atsisėdo nugara į duris, 
kurių stiklas siekė grindis. Už jų buvo didžiulė terasa - per 
visą naujo pastato fasadą. 

— Atvežėme tave čionai, į kliniką, - pasakojo toliau Kons- 
tantinas, kaip ir Markas, likęs stovėti prie rašomojo stalo. - Kai 
atsipeikėjai, nebeprisiminei paskutinių valandų prieš įvykstant 
avarijai. Tai suteikė mums galimybę. 

— Apie ką, po galais, tu kalbi? Kokią dar galimybę? 

Įniršis užspaudė jam gerklę. 

— Turėjome padaryti viską, kas įmanoma, kad dalinė am- 
nezija išliktų iki šiandien. Bet suvokėme, jog trauma, kurią pa- 
tyrei per avariją, nebuvo tokia sunki, kad ilgam išdildytų tavo 
atmintį. Tad nusprendėme pateikti tavo smegenims ko nors, 
kuo jos galėtų užsiimti. 

— Sumelavote, kad Sandra mirė? 

— Patikėk, mums nebuvo lengva. Daug kartų norėjome vis- 
ką baigti. Visų pirma, mano duktė. 

Markas prisiminė geltono volvo nuotrauką, kurią Ema pa- 
darė prie nuovados ir jam parodė. 

„Jiedu ginčijosi. Tik todėl ir nufotografavau tą sceną.“ 

— O kaip su ta Bleibtrojaus klinika? Ar ji apskritai egzis- 
tuoja“ 

— Taip, Patrikas - geras mano draugas. Jis dažnai gydo 
Patrikas mums paaiškino, kad tavo amnezija tikriausiai ilgai 
netruks. Bet jis nenorėjo tavęs oficialiai įtraukti į savo progra- 
mą - ir aš jį suprantu. Juk jis vykdo išties rimtus tyrimus, o 
tai, ką darome mes, yra be galo neetiška. Bet jis užleido mums 
vieną iš savo klinikos aukštų. 

Tai Ema iš tikryjų yra tik pacientė! 

Markas nežinojo, ar jam juoktis, ar verkti. Artimiausia jo 
patikėtinė, daugiausia jam pagelbėjęs žmogus buvo iš klini- 
kos pabėgusi paranoikė. Tikriausiai ji išgirdo Konstantino ir 
tikrojo profesoriaus Bleibtrojaus pokalbį ir padarė skubotas 
išvadas. Tad pabėgo iš klinikos, kad jį įspėtų, ir per tą laiką 
paaštrėjo jos paranojinė psichozė. 

— Vis dar nieko nesuprantu. Kam tiek daug pastangų? 

Markas priglaudė delnus prie užkaitusių skruostų. Jis nu- 
rijo seiles ir žodžiai tik nuotrupomis prasprūdo jam iš lūpų. 

— Todėl, kad kalbame apie gyvenimą ir mirtį, Markai. Pa- 
tikėk, nenorėjome tavęs įskaudinti. Gedulas turėjo uždelsti at- 
minties atsigavimo procesą. Pirmomis savaitėmis viskas sekėsi 
gerai. Bet paskui pradėjai sapnuoti paskutines minutes prieš 
avariją ir mes supratome, kad tik laiko klausimas, kol tu susi- 
voksi ir viską perprasi. 

Benis. 

— Todėl ir padėjome žurnalą su sufalsifikuotu skelbimu 
mano laukiamajame. 

Mokytis pamiršti. 

— Galiausiai mums tereikėjo vienos vienintelės dienos. 
Dvidešimt keturių valandų, kurių tu neprisimintum. Greičiau 
nebūtume spėję pasiruošti operacijai. Būtų buvę pernelyg rizi- 
kinga dar anksčiau ištraukti kūdikį. 

Markas delsė, bet paskui nebeištvėrė ir šoko per rašomąjį 
stalą, už kurio stovėjo uošvis. 

— Ką aš turėjau pamiršti? - sukriokė jis trenkdamas jam 
kumščiu į veidą. 

Konstantinas susvirduliavo, o Markas stvėrė jį už gerklės. 

— Pasakyk man! - suriko gniauždamas jam gerklę. 

— Markai! - sušuko Benis už nugaros. - Paleisk jį. 

Konstantino akys išvirto iš akiduobių, skruostai patamsėjo 
iki raudonumo, bet jis nepakėlė net rankos, kad apsigintų. 

— Taip nieko nesužinosi! 

Benio balsas skambėjo ramiai, kone abejingai, gal kaip tik 
tas keistas abejingumas ir privertė Marką suklusti. Dar sykį 
spustelėjęs jis atgniaužė rankas. 

Konstantinas Žiopčiojo gaudydamas orą, stvėrėsi už dėmė- 
mis išmušto kaklo ir ėmė žiaukčioti. 

— Atsakyk man arba prisiekiu - užmušiu tave! 

Uošvis kosėjo palinkęs iki žemės. Paskui atsitiesė, paėmė 

nuo rašomojo stalo bylą ir nuėjo prie metalu įrėminto stiklinio 
ekrano prie sienos. Įjungęs už matinio stiklo halogeninę lempą 
ištraukė iš segtuvo nuotrauką ir pritvirtino ją priešais lempą. 

— Tai smarkiai išdidinta ultragarso nuotrauka. 

Markas nieko nematė - tik juodas ir baltas dėmes ir ne- 
žinojo, ar jos gerybinės, ar piktybinės. Bet prisiminė tą nuo- 
trauką. 

Paskutinį kartą matė ją Sandros rankose prieš pat avariją. 

Tai dėl to ji atsisegė saugos diržą! Kad paimtų nuo užpaka- 
linės sėdynės šitą nuotrauką. Bet kam? 

— Čia matome tavo dar negimusio sūnaus skrandžio ir pil- 
vo sritį. O štai čia... - Konstantinas atsikosėjo dar kartą ir at- 
sargiai bakstelėjo į tamsią nuotraukos vietą, — ...čia jo kepenys. 
Problema aiškiai matosi. 

Jis susirūpinęs dirstelėjo į Marką. 

— Kūdikis neturi tulžies latakų. 

— O ką tai reiškia? 

- Jis serga ta pačia liga, nuo kurios mirė tavo tėvas, Mar- 
kai. Tik daug sunkesne forma. Tulžis negali pasišalinti. Kūdi- 
kis gims su nefunkcionuojančiomis kepenimis. 

— Tai ką... ką galima padaryti? 

— Nelabai ką. Be kepenų Žmogus negali gyventi. 

Markui atrodė, kad jis sukasi aplink savo ašį, nors nepaju- 
dėjo nė per milimetrą. 

— Tai tu sakai, kad mano berniukas mirs? 

Konstantinas linktelėjo. 

landas trukę kraujo ir kiti tyrimai, beprasmiai psichologiniai 
klausimynai, kuriuos jis pildė, - ir viskas tik tam, kad jie lai- 

mėtų laiko parengti tai šaradai, ištrinti duomenis iš jo mobi- 
liojo telefono, pakeisti spyną ir vardo lentelę prie jo buto. Bet 
kam? Kad kitas mėgėjas aktorius apsimestų jo biuro vadovu, 
surištu advokatu arba juo pačiu? Sufalsifikuotas scenarijus, au- 
toatsakiklis su Sandros balso įrašu, melagingi sąskaitų išrašai, 
vaizdo siužetas Konstantino viloje, kuris tik atrodė kaip žinių 
reportažas, o iš tiesų buvo falsifikatas - visa tai turėjo nukreip- 
ti jo prisiminimus klaidinga linkme ir kartu atvesti jį reikiamu 
momentu čionai, į kliniką. Bet kodėl? 

— Žinau, ką dabar manai, - Konstantinas vėl pabandė už- 
su nuotrauka. - Kaip galėjome taip su tavim pasielgti? Kaip 
galėjau tau meluoti? Gydyti tave nuo tariamos skeveldros, 
kad gertum tabletes, kurios sustiprintų tavo užsimiršimą? Bet 
kalbame apie gyvenimą ir mirtį, ar supranti, mano vaike? O 
gal manai, jog man buvo malonu pakeisti tavo SIM kortelę ir 
įjungti tą prakeiktą lempą su delfinais, kad tave suklaidinčiau? 
Slėptis už tualeto durų ir užsirakinti vonioje, kol manęs ieš- 
kojai savo bute? Patikėk, ne aš tai sugalvojau. Pasamdžiau fir- 
mą, kuri rengia vaidmenų žaidimus ir paprastai siūlo brangias 
„lobių medžiokles suaugusiesiems. Jie nežinojo, kas vyksta iš 
tikrųjų ir, matyt, šiek tiek persistengė. Scenarijus, kurį radai 
Eichkampe, advokatas tavo rūsyje, nusiaubtas mano darbo 
kambarys, o dar ir baldai jūsų name. Tai buvo klaida. Be jo- 
kių abejonių. Bet mes nebeturėjome pasirinkimo, ar supranti? 
Dangau, juk tai tavo sūnus! Mano anūkas! 

Marko sąmonę pasiekė tik jo kalbos fragmentai. Mintys 
gožė kas trečią chirurgo žodį. 

Ne. Juk tai beprasmiška. Kodėl turėčiau neprisiminti mirti- 
nos savo sūnaus ligos, jeigu vis tiek jis neturi jokių šansų? 

Nebent... Suvokimas trenkė it žaibas. 

— Jums reikia donoro! 

Konstantinas sutrikęs pažvelgė į jį: 

— Tai žinoma. Maniau... - jis pažvelgė į Benį. - Negi jam 
dar nieko nepaaiškinai? 

Brolis papurtė galvą, beribis liūdesys atsispindėjo jo akyse. 

— Paaiškink pats. Aš čia tik juodadarbis. 

— Tai tu ketini persodinti kepenis? - nekantravo Markas. 

— Taip, galimybė kūdikiui mirti su tinkamomis kepenimis 
nereali, tu tą Žinai. 

— Taigi tau reikia tokio donoro, kuris turėtų tokius pat ge- 
nus kaip ir mano sūnus? 

Konstantinas atsargiai linktelėjo. 

— Pakaktų ir donoro su tokia pat kraujo grupe. 

— Tokio, kurio kepenis galima supjaustyti, kad jos tilptų į 
kūdikio kūnelį? 

— Taip. 

Taukšt. Pirmasis teisybės kamuoliukas kaip skaitytuvų riti- 
niukas įstrigo jo sąmonėje. 

— Per kiek laiko po gimimo jums reikia kepenų? 

— Tučtuojau. 

— O kiek laiko po donoro mirties dar galima persodinti 
kepenis? 

Konstantinas nervingai dirstelėjo į rankinį laikrodį. 

— Tik kelias valandas. 

Taukšt. Taukšt. Dar dvi tiesos. Liko vienintelis klausimas. 

— Ar aš išgyvenčiau operaciją? 

— Ne, - nukirto Konstantinas. - Man labai gaila. Todėl ir 
neturėjome kito pasirinkimo. To tu ir neturėjai prisiminti. 

Konstantino laikrodžio signalas supypsėjo ir jis paskutinį 
kartą linktelėjo lyg patvirtindamas baigtą sandėrį. 

— Na gerai, galime pradėti. 

Jis priėjo prie kėdės, ant kurios sėdėjo Benis, padėjo ranką 
jam ant peties ir tarė: 

- Ar galiu tavimi pasitikėti? Tiesiog šauk į galvą. Smegenys 
mirs, bet širdis dar turi plakti. Daryk taip, kaip tau rodžiau. 

Benis linktelėjo, išsitraukė iš striukės kišenės pistoletą ir 
užtaisė jį, o Konstantinas išėjo iš kabineto ir uždarė paskui 


save duris. 

„Argi tu nesakydavai, kad tikslas pateisina priemones? Ar ne 
toks tavo gyvenimo kredo?“ 

„Tu išprotėjai, Sandra. Tikslas niekada nepateisins mirties.“ 

Prisiminimai apie ginčą prieš avariją užgožė kraujo ūžesį, 
kurį nerami širdis pumpavo po kūną vis greičiau. 

Tai štai koks tas planas. 

Jie negalėjo užmušti jo anksčiau, nes kepenų reikėjo tik gi- 
mus kūdikiui. 

Tad Haberlandas vis dėlto buvo teisus. 

„Na, ne visai žinau, kaip Bleibtrojaus klinikoje pacientams 
sukeliama dirbtinė amnezija. Iki šiol atminties praradimas bū- 
davo tik nenumatytas šalutinis rezultatas. Bet galėčiau įsivaiz- 
duoti, kad bandomiesiems pacientams jie atlieka šoko terapiją. 
O argi ne tai dabar kaip tik vyksta? Vienas trauminis išgyveni- 
mas po kito?“ 

— Nusisuk, - įsakė Benis. 

Jis dar kartą patikrino pistoleto apkabą. Paskui nuleido ža- 
liuzes ant lango. Dienos šviesa krito tik pro terasos duris. 

— Tu išprotėjai. 

Markas nebesusigaudė laike. Lauke tebesnigo, iš viršaus 
miestas atrodė lyg padengtas purvina cukraus vata. Viskas 
buvo taip netikra, bet tuo pat metu ir realu. 

— Prašau tavęs, nusisuk. Jie jau išima kūdikį. Mums lieka 
nedaug laiko. Jį reikia tuoj pat operuoti. 

— Bet kodėl? Nejaugi viso to tikrai reikėjo? 

Jis bandė pažvelgti broliui tiesiai į akis, bet Benis nuleido 
žvilgsnį. Beniui irgi sudrebėjo ranka, nors tai jis ginklu kon- 
troliavo situaciją. 

- Tu būtum ieškojęs kompromiso, - tarė jis. - Sandra ne- 
norėjo rizikuoti. 

„Geriau būtum to nesužinojęs.“ 

— Kitos išeities tikrai nėra. 

Nusiminęs Markas užsidengė veidą rankomis. 

— Po galais, Beni, juk tu mane pažįsti. Argi netiki, kad bū- 
čiau pats pasiaukojęs? 

— Argi būtum? 

Markui atrodė, kad kojos tuoj sulinks. 

Ar būčiau radęs drąsos? O gal tikrai būčiau pabėgęs? 

— Juk tu mane pažįsti. Tu mano brolis! 

— Žinau, bet kitaip negaliu. 

Benis šnarpštelėjo nosimi. Jis stovėjo prietemoje prie ra- 
šomojo stalo ir Markas nematė ašarų, kurios ritosi jam per 
skruostus. Jis irgi pravirko, lėtai, lyg sulėtintame filme, sukda- 
masis į sieną. Žiūrėjo į šviečiantį ekraną su savo sūnaus ultra- 
garso nuotrauka. Pirma ir paskutinė sūnaus nuotrauka, kurią 
gavo pamatyti. Paskui užsimerkė. 

— Kodėl negalima persodinti tik dalies mano kepenų? - 
nenurimo jis. - Kodėl kas nors apskritai turi mirti? 

— Matai? Tu būtum ieškojęs kelio vidurio. Mūsų planui tu 
kėlei per daug rizikos. 


Marko krūtinė kilnojosi kaip paciento, prijungto prie 
dirbtinio kvėpavimo aparato. Visas kūnas suprakaitavo, kai jis 
stengėsi galvoti apie sūnų, kurio niekada nelaikys savo ranko- 
se, niekada neves į mokyklą, nematys, kaip jis maudosi jūroje, 
niekada neduos jam pinigų, kai susiruoš vakaroti su pirmąja 
savo drauge. Niekada nestovės tyliai prie jo lovytės ir nežiū- 
rės, kaip jis alsuoja. Nors ir pagalvojo, kad sūnus gyvens tik jo 
dėka, baimė nedingo. Jis nebuvo didvyris. Tik nusilpęs, visiš- 
kai išsekęs žmogus ir siaubingai bijojo mirti. 

„Bet kelio mirčiai vis tiek neužkirsi.“ 

„Dar ir kaip užkirsiu, patikėk manim", - prisiminė pokalbį 
su Sandra prieš pat avariją. 

— Labai norėčiau, kad man nereikėtų to daryti. Prakeiki- 
mas, - sušnabždėjo Benis. - Geriau būtum pas mane neatėjęs 
ir aš vis dar tavęs nekęsčiau. Man labai gaila. 

Tuosyk juodi taškeliai Markui prieš akis liovėsi šokčioję ir 
jo sielą nušvietė paskutinis gražūs pokalbio su Sandra prisi- 
minimas. 

„Jeigu vienas iš mudviejų mirtų... Palauk, leisk man pasaky- 
ti. Tada tas, kuris bus išėjęs, turės duoti kitam ženklą.“ 

„Turės uždegti lempą?“ 

„Kad žinotume, jog vis tiek esame ne vieni. Kad vienas apie 
kitą galvojame, net jeigu ir negalime vienas kito matyti.“ 

— Beni, - tarė Markas ir atsimerkė. 

— Ką? 

— Tau nereikės to daryti. 

— Reikės. 

— Ne, aš pats tai padarysiu. 

— Nieko nebus. 

Jo atsakymas nuskambėjo dusliai, lyg brolis būtų užsiden- 
gęs burną nosine. 

Markas staiga atsisuko, bet jau buvo per vėlu. 
Jo brolis jau buvo atlenkęs gaiduką. Suėmęs pistoletą abiem 
rankom. Vamzdį įkišęs tiesiai sau į burną. 

— Neceee! 

Visos Marko juslės mirties baimės akivaizdoje buvo taip 
įsitempusios, kad jam atrodė, jog nuo šūvio sprogs ausų būg- 
neliai. 

Bet šūvio nebuvo. Nebuvo nei kraujo, nei ant užuolaidų 
prie terasos lango ištiškusių smegenų. Tik metalinis klaktelė- 
jimas, panašus į pigaus tušinuko, bet ir tą buvo sunku pakelti. 
Tikriausiai ginklas buvo prastos kokybės ir drėgnas šovinio 
uždegiklis nesureagavo, kai į jį kaukštelėjo gaidukas. O gal 
kulka visai nepateko į lizdą, nes spyruoklę užblokavo smėlis 
arba purvas. Gal visai ne dėl to, kad Valka buvo įmetęs pisto- 
letą į balą, gal dėl kitos priežasties kulka neperskrodė Beniui 
smegenų ir nesuskaldė kaukolės. 

Bent jau ne iš pirmo karto. 

Benis nervingai atitraukė apkabą ir užtaisė pistoletą antrą 
kartą. 

— Neeeee! 

Markui atrodė, kad jis sapnuoja košmarišką sapną, vieną 
iš tų, kuriuose negali žengti nė žingsnio, kad pabėgtum nuo 
gresiančio pavojaus. Vangiai, lyg pririštas už nematomų gumi- 
nių virvučių, jis nuslinko prie brolio. Atrodė, kad laikas sukasi 
atgal arba bent jau stovi vietoje. Niekada taip lėtai neslinko 
per kambarį. 


Iš tiesų nepraėjo nė pusė sekundės, kai Markas pribėgo 
prie stalo, stvėrė sunkią žalvarinę lempą ir trenkė jos stovu 
Beniui per blauzdikaulį. 

Benis susmuko prie lango rankomis apsikabinęs koją. Jis 
kaukė iš skausmo. 

- Idiotas! - šaukė jis. - Prakeiktas idiotas! 

Markas stvėrė pistoletą, nukritusį jam po kojom. 

— Kodėl? - šaukė jis beveik taip pat garsiai kaip ir brolis. — 
Kodėl tą darai? 

— Nejaugi vis dar nesupranti? 

Benis lingavo pirmyn atgal lyg autistas. Stipriai užmerkė 
ašarojančias akis kažką šaukdamas sau į kumštį. Tada pagaliau 
viskas paaiškėjo. 

— Ir tau tas pats! 

— Kas? 

Benis pakartojo tą patį. Spjaute išspjovė žodžius, seilės nu- 
tįso neskustu smakru ir nulašėjo ant krūtinės. 

Žinoma. 

Ir man tas pats. 


71. 


Markas dirstelėjo į terasos pusę ir apžiūrėjo savo atspindį ant 
stiklo, už kurio sukosi snaigės. 

Žinoma, tai akivaizdu, kai žinai: pageltę paakiai, nuovar- 
gis, vis stipresni galvos ir sąnarių skausmai, niežulys. Visi ke- 
penų cirozės požymiai. 

Benis bandė prislinkti prie kėdės. 

- Tavo kepenys šūdinos, - švogždė jis. - Nors tau ne taip 
blogai kaip tavo sūnui. Jam jau iš prigimties trūksta tulžies 

latakų. Tau dar likę šiek tiek laiko, bet irgi nebe daug, ar su- 
prantiė 

Ne, jis nesuprato. Nors smegenis ir pasiekė visi faktai, bet 
protas nesugebėjo sujungti jų į vieną visumą. 

- Tu nori pasiaukoti? - pasibaisėjęs paklausė jis. 

— Mes neturime kitos išeities! 

Benis prišliaužė prie kėdės ir įsikabino į atkaltę. 

- Jūsų kūdikio kepenų defektą rado daug anksčiau, negu 
įvyko avarija. Kai per eilinį patikrinimą Zenerio klinikoje pa- 
darė ultragarso tyrimą, - dėstė jis paskubom, - Konstantinas 
pakraupo. Nieko nesakė nei Sandrai, nei tau. Turėjote apie tai 
sužinoti, kai būtų buvęs surastas donoras. 

— Tu! 

Benis linktelėjo. 

— Iš pradžių jis peržiūrėjo oficialius donorų bankus ir įrašė 
kūdikį į eilę. Bet kokia tikimybė, kad koks nors kūdikis mirs? 
Vaikutis su tinkama kraujo grupe? 

Nulinė. 

- Taigi Konstantinas patikrino visus giminaičius, kurie ga- 
lėtų būti tinkami donorai. 

Markas linktelėjo. Nors širdyje jis viskam ir priešinosi, bet jo 
protas palengva ėmė daryti teisingas išvadas. Štai kodėl Kons- 
tantinas įkalbėjo jį pasitikrinti sveikatą. Likus trim savaitėms 
iki avarijos. Nuovargis, pykinimas ir sąnarių skausmai - Kons- 
tantinas aptiko tų požymių priežastį, bet nuo jo paties nuslėpė. 

— Tu paveldėjai iš mūsų tėvo kepenų ligą ir perdavei ją savo 
kūdikiui, Markai. Aš - vienintelis giminaitis, kurį ši taurė ap- 
lenkė, - Benis nusijuokė. - Likimo ironija, kad grandinė nu- 
trūko kaip tik ties manimi, ar ne? 

Brolis kalbėjo vos ne maldaujamai. Markas prisiminė ne- 
suprantamus Benio slaugės Leanos Šmit žodžius ir staiga su- 
vokė jų prasmę. 


„„„Benio elgesys pasikeitė nuo tos dienos, kai jam buvo at- 
likta tomografija... Paprastai ieškodami anomalijų peršviečiame 
smegenis, o Beniui buvo ištirta tik apatinė kūno dalis... Pasižiū- 
rėjau jo nuotraukas... Jis visiškai sveikas.“ 

— Tu nori mirti dėl manęs? - paklausė Markas. 

Vien tas klausimas skambėjo neįmanomai. 

Benis atsistojo nuo kėdės. 

— Dėl tavęs ir dėl kūdikio. Toks planas. Avarijos dieną 
Konstantinas jums jį atskleidė, kai susitikote jo viloje. 

O aš turėjau to neprisiminti. 

— Ar tikrai neįmanoma rasti kito donoro? - bejėgiškai pa- 
klausė Markas. 

— Ne, - Benis žvelgė į jį liūdnomis akimis. - Nei legaliai, 
nei juodojoje rinkoje. Aš viską išbandžiau. 

Štai kam tau reikėjo pinigų, šovė į galvą Markui. Devynias- 
dešimt tūkstančių eurų. Benis pasiskolino tuos pinigus iš Val- 
kos, kad nelegaliai nupirktų donoro organą. Kad išgelbėtų jo 
ir kūdikio gyvybę. Bet jam nepavyko. 

— Markai, pažvelk į mane, - Benis ritmiškai daužė sau 
kumščiu per pilvą. - Mano kepenys sveikos ir - kitaip negu 
Sandros - tinkama kraujo grupė. Nieko panašaus taip greitai 
nerasi. Ar supranti, ką tai reiškia? 

Markas linktelėjo. Jo brolis buvo idealus donoras. Štai 
kodėl jis per vieną dieną pakeitė gyvenimo būdą, ėmė spor- 
tuoti ir sveikai maitintis. Rengėsi būsimai operacijai. Todėl 
ir Valka jį paleido. Dabar aišku, kad paskutinę sekundę Be- 
nis jam viską atskleidė, tikriausiai tada, kai Edis išvilko jį iš 
automobilio ir sumušė sode priešais Konstantino vilą. Valka 
tik todėl nesurengė jam egzekucijos, kad žinojo, jog Benis ir 
taip netrukus mirs. Kam teptis rankas, jeigu auka pati save 
sudoros? 

— Sandra tave myli, - tyliai tarė Benis. - Ir Konstantinas. 
Jie viską taip surežisavo, kad neprarastų abiejų iš karto. Tavęs 
ir vaiko. Todėl prašau tavęs, atiduok man ginklą, - šnabždėjo 
jis maldaujamai. - Leisk viską užbaigti. 

Markas atsitraukė atgal. Nors paskutinio susitikimo prieš 
avariją Konstantino viloje ir neprisiminė iki galo, bet tiksliai 
žinojo, dėl ko po vizito jiedu su Sandra ginčijosi automobilyje. 

„Juk supranti, kad neturime kito pasirinkimo, ar ne?“ 

Netekusi vilties Sandra pritarė žudikiškam planui, kuris 
turėjo padėti išgelbėti ir kūdikį, ir vyrą. Markas planui nepri- 
tarė, prieštaravo jiems grįžtant namo ir, jeigu nebūtų įvykusi 
avarija, jis tikrai dar sykį būtų sutrukdęs broliui nusižudyti. 

— Kodėl viską taip sukomplikavote? - paklausė jis nusiminęs. 

— Kaip Sandra ir sakė: mes praradome kontrolę. Viena ver- 
tus, Konstantinas norėjo pratęsti tavo amneziją, kad nesutruk- 
dytum man nusižudyti. Kita vertus, jam reikėjo parengti tave 
operacijai. Todėl ir turėjai taip dažnai važinėti į perrišimus. 

— Tai kodėl paprasčiausiai nesuleido man narkotikų arba 
manęs nepagrobė? 

— Konstantinas? - Benis vėl atsistojo nuo kėdės. - Gal tavo 
uošvis ir be skrupulų, bet jis tikrai ne nusikaltėlis - priešin- 
gai. Norėjo tave išgelbėti ir iš pradžių manė, kad įstengs tą 
padaryti vos vieną kartą sumelavęs. Tad uždarė tave į dvasios 
kalėjimą, iš kurio tau buvo sunkiau ištrūkti negu iš fizinės ne- 
laisvės, ar supranti? Be to, juk negalėjo tavęs paprasčiausiai 
pradanginti. Juk tu turėjai atsiimti savo parodymus per mano 
apžiūrą ligoninėje. Antraip manęs niekada nebūtų išleidę iš tos 
„psichkaliūzės“, - Benis nusikosėjo. - Jis, žinoma, beviltiškai 
apsiskaičiavo, o kai staiga dar atsirado toji Ema, kilo visiškas 
chaosas. Iš ligoninės pasprukusios beprotės scenarijuje niekas 
nebuvo numatęs. Niekas to nesitikėjo. Lygiai kaip ir to, kad tu 

kreipsiesi pagalbos kaip tik į mane. Po velnių, Markai, pasku- 
tines valandas prieš mirtį norėjau skirti atsisveikinimui, bet 
staiga man ant sprando užsikorei tu, Valka ir dar ta paranoi- 
kė, - jo balsas ėmė lūžinėti. - Paskui Sandra staiga persigalvo- 
jo ir pradėjo prašyti Konstantino viską baigti ir atskleisti tau 
tiesą. Bet jis nebesugebėjo racionaliai mąstyti. Galiausiai juos 
apsėdo panika ir baimė, - Benis nurijo seiles. - Baimė dėl ta- 
vęs, baimė dėl kūdikio. Ar pagaliau supratai? 

Deja, supratau. 

Jie tik norėjo jį traumuoti, bet ne nužudyti. Viską darė, kad 
jį apsaugotų. Jis turėjo pamiršti, kad išgyventų. 

— Kas bus dabar? - paklausė Markas nebetekęs ir fizinių, ir 
psichinių jėgų. - Kaip viskas vyks toliau? 

Benis svajingai šyptelėjo ir dirstelėjo į savo rankinį laikrodį. 

— Kepenys - vienintelis padalijamas Žmogaus organas, - 
paaiškino jis po trumpos pauzės. - Tavo sūnus gaus kairiąją, o 
tu - didesnę kepenų skiltį. Taip man paaiškino Konstantinas. 
Viskas pavyks, tik reikia paskubėti! Todėl prašau... - jis ištiesė 
ranką į pistoletą. - Nagi duokš, juk jau seniai norėjau tą pada- 
ryti. Dabar mano savižudybė bent turės prasmę. 

— Aš to neleisiu. 

- Jie jau viską parengė. Tavo sūnus laukia operacinėje. Jei- 
gu aš nemirsiu, jis neturi galimybių išgyventi. Ir tu taip pat! 

— Gal ir taip, - atsakė Markas, o tada pacitavo senioko žo- 
džius, su kuriuo susipažino vos prieš kelias valandas. Vienin- 
telio, kuris su juo sąžiningai elgėsi. - „Niekada nebus teisinga 


daryti klaidą.“ 

Benis žvelgė į jį nustebęs. 

- Vienas mirs, du gyvens. Kokia čia klaida? 

— Mirtis - tai tau ne matematinė lygtis! - suriko Markas. 

Benis išvertė akis. 

— Nesupranti, ar ne? Nori sužinoti priežastį? Gerai, tada 
klausykis. Pasakysiu tau priežastį, - Benis persibraukė nuo pra- 
kaito šlapius kruvinus plaukus. - Ar prisimeni tą gegužės dieną? 

Įsilaužimas, Sandros persileidimas. 

Tas klausimas sukrėtė Marką. 

— Ką nori tuo pasakyti? 

— Tai aš padariau. 

— Ką? 

— Buvau prasitaręs Valkai, kad iš Sandros tėvo galima kai 
ką pavogti. 

— Ne. 

— Taip. Prisiekiu tau, aš nenorėjau, kad jie ten įsilaužtų. Tik 
pasvaičiojau, kaip galima būti tokiu turtingu asilu ir nepasi- 
rūpinti gerai apsaugoti savo namų. Per vieną mūsų pasima- 
tymą Sandra buvo man pasakiusi apie atsarginį raktą valčių 
namelyje - tam atvejui, jeigu kada nors man reikėtų kur nors 
prisiglausti, o nieko nebūtų namie. 

Benio akys paplūdo ašaromis. 

— Po galais, ji norėjo man padėti ir dėl to prarado kūdikį. 
Jūsų kūdikį. Aš tikrai stengiausi, bet vis tiek nebegalėjau gy- 
venti slegiamas kaltės. Todėl ir persipjoviau venas. 

Akimirką Markui pasirodė, kad žemė slysta iš po kojų. Jis ką 
tik antrą kartą sutrukdė nusižudyti žmogui, kuris buvo kaltas 
dėl jo pirmojo kūdikio mirties. Jį užplūdo įniršis ir skausmas. 

Gal Haberlandas klysta? Ar gali būti teisinga klysti? 

Jis galvojo apie savo darbą su vaikais, galvojo apie Juliją, 
kurią išgelbėjo pritaikęs psichologinį triuką, bet kartu sugrą- 

žino į pragarą, ir suprato, kad tas principas, kuriuo jis pats vi- 
sada grindė savo gyvenimą, tuoj patirs baisiausią išbandymą. 

Gal vis dėlto tikslas pateisina priemones? 

— Anuomet aš iš karto išpažinau savo kaltę Sandrai, - tarė 
Benis. - Bet ji nenorėjo pranešti policijai, - jis nurijo seiles. — 
Dėl tavęs. Tu neturėjai sužinoti tikrosios jos dvejonių priežas- 
ties. Be to, ji suvokė, kad aš imsiu savęs neapkęsti ir tai bus 
man didžiausia bausmė. 

„Kartais tragedija neįtikėtina jėga sulipdo žmones, kurie 
myli vienas kitą , - prisiminė Konstantino žodžius. 

Štai kodėl Sandra po persileidimo ir vėl su juo suartėjo. Ir 
todėl juodu su Konstantinu taip lengvai sutiko su Benio pasiū- 
lymu pasiaukoti. 

— Prašau tavęs, - maldavo Benis. - Leisk man atsiteisti. Su 
tavim ir su vaiku. Ir su Sandra. 

Apatinė Marko lūpa ėmė virpėti, kai pagalvojo apie pase- 
kmes pasirinkimo, kurį turėjo dabar padaryti. Jeigu sulaikys 
Benį nuo savižudybės, rizikuos savo gyvybe. Ir kartu leis mirti 
kūdikiui. 

Jis pakėlė pistoletą, patikrino saugiklį ir atlaužė gaiduką, 
kad užtaisytų naują kulką. O tada įvyko tai, ką ir buvo nu- 
matęs. Brolis sukando dantis nekreipdamas dėmesio į veriantį 
skausmą ir atsistojo ant sužeistos kojos. Paskui išsyk šoko į 
priekį norėdamas atimti iš Marko ginklą. Bet šis metėsi į deši- 
nę ir spruko prie terasos durų. Vos spėjo nutverti už rankenos, 
nes Benis sučiupo jį už rankovės. 

Markas atplėšė duris ir aukštu lanku išmetė pistoletą per 
baliustradą, nors brolis ir tempė jį atgal. 

Jiedu nugriuvo ir akimirką gulėjo šnopuodami vienas šalia 
kito. Pavargę, netekę jėgų, sužeisti. 

Markas norėjo nusisukti į šalį, bet jam nepavyko. Pajuto 
dar niekada nepatirtą jausmą, plėšiantį širdį perpus. Tėviškas 

keršto troškimas sumišo su broliška meile. Galiausiai jis pa- 
žvelgė į tamsiai rudas, drėgnas nuo ašarų Benio akis nežino- 
damas, ką sakyti, bet nebesuspėjo nieko sugalvoti, nes šįkart 
nebuvo tam pasirengęs. Viskas įvyko pernelyg greitai. 

Benis trenkė jam alkūne į veidą, pašoko ir nušlubčiojo 
prie atvirų stiklinių durų. Sužeistą koją vilko aimanuodamas 
iš skausmo, o akmeninės terasos plytelės buvo tokios slidžios. 
Bet Markas nebesuspėjo jo pavyti. Brolis, pasirengęs šokti per 
turėklus, buvo nepasiekiamai toli. 


73. 


Benis tai padarė sąmoningai. Peršoko per turėklus kaip išvar- 
gęs bėgikas kliūčių ruože, dešinę koją ištiesęs į priekį. Sumos- 
tagavo rankomis, lyg būtų norėjęs atsisveikinti su pliku parko 
gluosniu svyruokliu, kurio vainikas kyšojo per metrą viršum 
klinikos stogo. Atstatė krūtinę į priekį, susirietė ir akimirką 
atrodė lyg parašiutininkas prieš pat išsiskleidžiant parašiutui. 
O tada kairė koja užkliuvo už turėklo krašto. 

Apledėję virbai sutirtėjo. Regis, Benis dar šokdamas norėjo 
atsisukti, dešine ranka yrėsi atgal ir čia pasitvirtino Marko įta- 
rimas: tai nebuvo atsitiktinumas. Benis sustabdė šuolį, norėjo 
uždelsti krytį ir paskutinę sekundę užsikabino už turėklų. 

Bet kodėl? 

Markui akyse suraibuliavo, kai jis iš kabineto išsvirduliavo 
į šlapdribą. 

Benio ranka nuslydo nuo krašto, bet jis įsitvėrė už virbo. 
Kybojo kitapus terasos tvorelės ant vienos rankos, mataruoda- 
mas kojomis. Bandė įsitverti dar ir antra ranka, bet metaliniai 
virbai buvo taip apledėję, kad pirštai vis nuslysdavo. 


Jis nori prisitraukti aukštyn. Benis persigalvojo. 

Markas nuskubėjo jam į pagalbą veikiau slysdamas į prie- 
kį, nei eidamas. Tuo tarpu Benio pirštai visiškai nuslydo nuo 
virbų ir jis tesilaikė už siauros dekoratyvinės atbrailos. 

Kai Markas pagaliau pasiekė Benį, šis kybojo laikydamasis 
tik pirštų galiukais. 

Markas persisvėrė per turėklus, pažvelgė apačion ir supra- 
to, kodėl Benis iššokęs tuoj pat įsitvėrė turėklų. 

Per aukštai. 

Jis šoko ne į tą pusę. 

„Smegenys mirs, bet širdis dar turi plakti. Daryk taip, kaip 
tau rodžiau.“ 

Net ir nušokus iš trečio aukšto nebuvo garantijos, kad or- 
ganai liks nesužaloti. Bet čia buvo daug aukščiau, nes prie ryti- 
nio flygelio Konstantinas buvo nurodęs iškasti statybų duobę. 
Priestatui, požeminiam garažui, o gal baseinui reabilituoja- 
miems pacientams. Negalėjai iš taip aukštai matyti, kam toji 
duobė skirta, bet kryčio iš taip aukštai pasekmės buvo aki- 
vaizdžios. 

Benis ten ištikštų. 

Juo labiau kad duobės pamatai buvo iškloti plieniniais 
dembliais. Nei jokio krūmelio, nei žolės, nei žemės. 

— Velnias, - sušnabždėjo Benis. 

Jis stengėsi nejudėti, kad nenuslystų žemyn. Pirštai buvo 
pabalę, ilgai jis nebetvers. 

— Aš tau padėsiu, - patikino jį Markas. 

Iš savo pusės jis nieko negalėjo padaryti. Tad perlipo per 
turėklus ir atsistojo ant tos atbrailos, už kurios laikėsi Benis. 
Guminiais sportbačių padais sunkiai tegalėjo laikytis. 

— Gerai, - tarė jis nutvėręs brolį už rankos. 

Kita ranka Markas laikėsi už virbo. 

— Laikau tave, - sumelavo. 

Jis jautėsi pavargęs, išsekęs, jam skaudėjo visą kūną. Mar- 
kas ir pats vos laikėsi, ką jau kalbėti, kad būtų įstengęs už- 
traukti brolį aukštyn ir permesti per turėklus. 

— Velnias, net ir mirti esu per kvailas, - pasiskundė Benis. 

Markas šyptelėjo iškankinta mina ir dar sykį pamelavo: 

— Aš tave ištrauksiu! 

- Pamiršk. 

— Nė negalvoju. 

- Paleisk mane arba mes abu nukrisime. 

Markui iš pirštų išslydo slidi sintetinė lietuje sušlapusios la- 
kūno striukės medžiaga, bet jis greitai vėl ją sugriebė. Kol kas. 

Jis pažvelgė žemyn dairydamasis pagalbos, bet tokiu oru 
klinikos teritorija atrodė kaip išmirusi. Už penkiasdešimties 
metrų stovėjo greitosios pagalbos automobilis su raudonu 
kryžiumi ant balto stogo. 

— Man labai gaila, - išgirdo jis sakant brolį, kai vis dar žiū- 
rėjo į to automobilio stogą. Beprasmiška, kvaila ir visiškai ne- 
tinkama mintis šovė jam į galvą ir jis nusijuokė. 

— Krosas! 

— Kas? - nesuprato Benis. 

- Radijo orakulas. To dainininko vardas Kristoferis Krosas. 

Benis pažvelgė aukštyn ir vangiai šyptelėjo. Staiga nebeat- 
rodė panašus į žmogų, kabantį ant uolos krašto ir kovojantį už 
savo gyvybę. Nors visas jo kūnas buvo virtęs vienu įsitempusiu 
raumeniu, jis atrodė ramus. Apsisprendęs. 

— Paleisk mane, - paprašė paskutinį kartą. 

„All right.“ 

Markas linktelėjo. 

Paskui sukaupė paskutines jėgas, pastvėrė brolį abiem ran- 
kom, nors dėl to turėjo nebesilaikyti už turėklų. Bet jam terei- 

kėjo vos kelių centimetrų, kad patrauktų Benį bent mažumėlę 
aukštyn. Nepakėlė taip aukštai, kaip norėjo, bet geriau nepa- 
vyko. Daugiau jėgų nebebuvo jo kauluose. 

Ne pats geriausias variantas, kruopelė rizikos liko. Bet ga- 
liausiai paskutinę sekundę vidinis balsas jam pakuždėjo, kad 
jo sumanymas pavyks. Atsistūmė nuo atbrailos ir kartu su bro- 


liu krito žemyn. 


74. 


Šiandien 


Ugnis židinyje vis dar skleidė magišką galią. Kol Haberlandas 
pasakojo, Markas nepajėgė atitraukti nuo jos akių. Liepsnos 
jam dabar atrodė net šviesesnės negu užpuolimo pradžioje. 

Kiek laiko dar buvo nutaikęs ginklą į tą senį, sėdintį krėsle. 
Bet kai tasai visiškai į tai nereaguodamas toliau pasakojo, pa- 
dėjo pistoletą ant stalelio prie kušetės, paskui ir visai jį pamir- 
šo. Dabar, kai Haberlandas baigė ir lūkestingai pakėlė į jį akis, 
Markas pajuto palengvėjimą, bet kartu ir baimę. 

Štai kaip viskas buvo. Kaip tik taip viskas ir įvyko. 

Haberlandas pasakojo taip vaizdžiai, kad jo prisiminimus 
Markas matė savo vaizduotėje lyg kino filmą. 

— Ar galiu išgerti vandens? - paklausė sausa burna. Jau 
daug valandų nebuvo nieko gėręs. Ryklė buvo šiurkšti ir pri- 
dulkėjusi. Keista, bet visi kiti neigiami pojūčiai nuslinko į an- 
trą planą. Peršautas petys, sulaužyti šonkauliai, išklibę dantys 
siuntė į skausmo jutimo centrą tik prislopintus signalus. 

Haberlandas apsimetė negirdėjęs Marko klausimo. 

— Tai jūs man pritariate, kad visa tai patyrėte iš tikrųjų? 

Markas lėtai linktelėjo galva. 

— Tai kas tada jus verčia manyti, kad netekote sveikos nuo- 
vokos? 

Haberlandas susidomėjęs pasilenkė į priekį. 

„Pasakykite man. Aš nežinau, kas man darosi.“ 

Markas nusuko akis į židinį, kuriame plazdėjo šviesios, 
ilgos liepsnos, paskui į langą, už kurio buvo vis dar taip pat 
tamsu, kaip ir tada, kai čionai atėjo. 

- Iš kur jūs visa tai žinote? - paklausė jis tyliu, abejingu 
balsu ir prisiminė vieną iš pirmųjų žodžių, kuriais Haberlan- 
das šiąnakt su juo pasisveikino: 

„Jums tikrai reikėjo ateiti anksčiau. Dabar jau nebėra kada.“ 

— Gal ir jūs buvote vienas iš aktorių, kuriuos buvo nusam- 
dęs Konstantinas? 

— Ne, - nuoširdžiai šyptelėjo Haberlandas. - Priešingai. 
Tik mudu su Ema nežinojome, kas vyksta. Benis tik todėl at- 
vežė jus čionai pas mane, kad apžiūrėčiau jūsų žaizdas. Be to, 
jis norėjo laimėti laiko ir atsisveikinti su manimi. 

Iš vidinės švarko kišenės ištraukė storą pluoštą banknotų ir 
parodęs juos Markui bemat įsidėjo atgal. 

— Man regis, kad Beniui labai nepatiko, jog po jūsų tvars- 
čiu neaptikau skeveldros, - Haberlandas nusišypsojo dar pla- 
čiau. - Argi nepastebėjote, kaip jis nervinosi, kai po mūsų pa- 
sivaikščiojimo prie ežero jūs ir vėl išvažiavote? Jūsų brolis labai 
baiminosi, kad galėjau padėti atgauti jums atmintį. Bet juk aš 
nieko nežinojau apie tą sąmokslą. 

Kiek pagalvojęs Markas abejodamas papurtė galvą. Staiga 
kambaryje pakvipo antiseptiniu valymo skysčiu. 

— Netikiu. Juk jeigu nebuvote su tuo susijęs, tai iš kur galite 
taip smulkiai žinoti, ką aš patyriau per pastarąsias valandas? 

— Valandas? - perklausė gydytojas. 

Jis žvilgtelėjo į mažą elektroninį laikrodį ant rašomojo stalo. 

11.04. Tiksliai tas pats laikas, kai vakar priešpiet jie pirmą 
kartą pas jį lankėsi. 

Markas sutrikęs sumirksėjo. 

— Ar jis sugedęs? - paklausė rodydamas akimis į laikrodį. 

Haberlandas papurtė galvą. 

Bet... to negali būti, tai yra... 

Jis pabandė atsistoti, bet neįstengė išsirangyti iš minkštų 
sofos pagalvių. Rankos buvo aptirpusios, regis, kraujas dera- 
mai nebecirkuliavo. Jis pasuko galvą į duris. 

— Kaip aš čia patekau? Ir kaip... - jis pažvelgė į savo niekam 
tikusią ranką, kurios nebegalėjo panorėjęs pajudinti, - kaip 
man pavyko išgyventi krytį? 

Iš dešimties metrų aukščio? Ant plieninių plokščių? Be me- 
dikų pagalbos? 

Haberlandas geraširdiškai nusišypsojo. 

- Jūs palengva pradedate užduoti teisingus klausimus. Ma- 
tote, aš juk sakiau, kad pats rasite teisingus atsakymus. 

„Ar kada nors yra tekę girdėti tokią istoriją, kurios pabaigos 
geriau nebūtumėte sužinojęs?“ 

Umai Markui pasivaideno, kad nuo odos plėšia nemato- 
mus voratinklius. Dulkini siūlai, apraizgę ne tik jo kūną, bet ir 
smegenis, - jie slepia tiesą, kurią jis būtinai norėjo išsiaiškinti. 
Tiesą, kuri susikoncentravo ties vienu vieninteliu klausimu: 
„Ar aš egzistuoju?" 

Vėl nusišypsojęs Haberlandas sunėrė rankas. Paskui, kai 
pliauska židinyje sukrito ir išsisklaidė žėruojančiomis žiežir- 
bomis, pagaliau pratarė: 

— Taip. Nėra jokių abejonių. Tiesa, Benio išgyvenimus tu- 
rėjau šiek tiek suimprovizuoti. Rekonstravau juos pagal jūsų ir 

jūsų brolio pokalbius per paskutines valandas, ir kai kas gali 
būti netikra. Bet viskas, ką papasakojau apie jus, tikrai jums 
nutiko. Jūs realus, - jis padarė pauzę, paskui tyliai pridūrė: — 
Oaš- ne. 

Ledinis šaltis įsisuko į kambarį, kaip ir vakar, kai Benis iš- 
ėjo prie verandos užsidegti cigaretės. 

Prisiminęs brolį Markas pajuto akyse ašaras. 

— Žinote, kas sakoma apie paskutines sekundes prieš mir- 
tį? - paklausė Haberlandas trindamasis randuotus riešus. 

Markas linktelėjo. 

— Sakoma, kad prieš akis dar kartą praslenka visas gy- 
venimas, bent jau jo fragmentai. Tie išgyvenimai, kurie pa- 
darė reikšmingą poveikį mirštančiojo psichikai. Išlaikytas 
egzaminas, vestuvės, vaiko gimimas, bet taip pat ir neigiami 
įvykiai... 

Jis stabtelėjo. 

Kaip avarija? 

- Žinoma, dar niekada niekas negrįžo atgal peržengęs 
slenkstį, bet daugelis atgaivintų žmonių teigia, kad prieš mir- 
dami šnekėjosi su tais, kurie jiems buvo labai svarbūs, - kal- 
bėjo toliau Haberlandas. 

Kaip Sandra, Konstantinas, Benis ir... 

Profesorius supratingai linktelėjo, lyg skaitytų Marko mintis. 

— Mokslininkai ištyrė, kad tos paskutinės akimirkos ir ryš- 
ki šviesa, į kurią, kaip sakoma, žmonės eina, yra ne kas kita 
kaip biocheminiai mūsų mirštančių smegenų sutrikimai. 

Ugnis suliepsnojo dar šviesiau negu per visą jų pokalbį. 
Marko akys degė. Aplinkui jį viskas vienu metu praskaidrėjo 
ir tapo permatoma. 

— Kas jūs? - paklausė jis. 

— Tik prisiminimas. 


Profesorius pakilo iš gilaus krėslo ir staiga Markas atsikratė 
švininio sunkumo, iki tol laikiusio jį ant kušetės. Atsikėlė be 
jokių pastangų. 

— Nagi, Tarzanai, pirmyn. 

Haberlandas nusikabino nuo drabužių stovo seną nertinį 
ir pasilenkė prie šuns. Nuvargęs šuva pakėlė snukį, išsirietė ir 
išlindo iš rotanginio kaliamo pintinėlės, stovinčio prie lango. 

Markas pažvelgė į ugnį, paskui į gydytoją, tapšnojančiam 
šuniui per galvą. 

— Tai viskas buvo veltui? - paklausė jis. - Veltui visos tos 
kančios? 

Haberlandas pakėlė galvą. 

Gal reikėjo leisti Beniui nukristi? 

— Nežinau. Negaliu nuspėti ateities. Niekas to negali. Galiu 
pasakyti tik tai, kas jau yra jūsų prisiminimuose. 

Markas linktelėjo. Filmas baigėsi. Nuo ritės nukrito pasku- 
tinis ritinys. 

— Bet juk jūs žinote, ką aš manau. 

Niekada nebus teisinga daryti klaidą. 

Grindų lentos tyliai sugirgždėjo, kai Haberlandas mažais 
žingsneliais nušliureno prie verandos durų vesdamasis šunį iš 
paskos. Iš nugaros jiedu atrodė pavargę, bet patenkinti. 

Lauke, regis, ėmė švisti ir Markui pasirodė, kad staiga daug 
stipriau užuodė židinio dūmus. Bet tai galėjo būti tik įsivaiz- 
davimas. Dar vienas biocheminis jo smegenų sutrikimas, kaip 
ir paveikslas profesoriaus, kuris dar kartą atsisuko į jį nusitvė- 
ręs už durų rankenos. 

— Eime, - tarė jis. - Truputėlį pasivaikščiosime. 


Berlynas, arba aktualijos 


Tikslas ir būdai 
Šiandien Zenerio klinikoje Berlyne, Šarlotenburge, buvo at- 
jungti aparatai, palaikantys gyvybę žmogui, kurio likimas per 
pastarąsias savaites daugelį sujaudino. 

Markas Lukas kartu su savo broliu Benjaminu dėl iki šiol ne- 
aiškių aplinkybių nukrito nuo klinikos stogo. Joje mirė po de- 
šimties dirbtinės komos dienų. Atsitrenkimas smarkiai pažeidė 
vidaus organus ir galiausiai tai baigėsi jo mirtimi. Ji buvo kons- 
tatuota šiandien vienuoliktą valandą keturios minutės. 

Atrodo, kad likimas ciniškai pajuokavo, nes Luko mirtis išgel- 
bėjo gyvybę dviem žmonėms. Jeigu Lukas nebūtų nukritęs pir- 
mas, tai nebūtų sušvelninęs brolio smūgio į žemę. Šis išgyveno 
nesusižeidęs vidaus organų, tiesa, su daugybe kaulų lūžių. Dėl 
to buvo galima persodinti naujagimiui kairę Benjamino Luko 
kepenų skiltį. Tas vaikas - tai mirusiojo kūdikis, gimęs su mirtinu 
kepenų defektu vos prieš kelias minutes prieš tėvui nukrintant. 

Dėl mistiškų aplinkybių šį atvejį ėmėsi tirti prokuratūra. Mat 
daug kas rodo, jog savižudybe buvo pasinaudota nelegaliai 
donorystei, juolab kad klinikos vadovas Konstantinas Zeneris 
yra Sandros Lukas, mirusiojo Žmonos, tėvas. Operacinė jau 
buvo parengta transplantacijai, sunkias naujagimių operacijas 
atliekančių gydytojų komanda jau buvo susirinkusi, o kūdikis 
jau kelias savaites buvo įrašytas į organų transplantacijos eilę. 

Be to, sklinda gandai, kad kita transplantologų grupė laukė 
Marko Luko, kuriam, kaip teigiama, turėjo būti persodintos ke- 
penys. Tai bent jau paaiškintų savižudybės teoriją, kurią iškėlė 
prokuratūra, nes gyvas būdamas Benjaminas Lukas niekaip 


nebūtų galėjęs paaukoti abiejų savo organo skilčių. Bet jeigu 

jis norėjo nusižudyti, kad išgelbėtų ir savo brolį, ir dar negimusį 
kūdikį, tai kodėl tada šoko žemyn kartu su Marku Luku? 

Šaltinis iš prokuratūros abejoja, kad bus iškelti kaltinimai. 

„Tokių šeimyninių dramų atveju sunku rasti įrodymų. Žino- 
ma, dėl neetiškų veiksmų iš Konstantino Zenerio galima būtų 
atimti licenciją, bet šis chirurgas jau ir taip ketino parduoti savo 
kliniką dėl finansinių sunkumų ir daugiau nebepraktikuoti“ 

Tad labai abejotina, ar kada nors iki galo bus išaiškintos šio 
įvykio priežastys. Atrodo, kad visos žinios bus amžiams pražu- 
vusios kartu su Marku Luku, o jo brolis, išleistas iš reanimacijos, 
atsisako duoti parodymų. Jis bent jau gerai pakėlė transplan- 
taciją, kuri Vokietijoje leidžiama tarp giminių, jeigu persodi- 
nama tik dalis organo. O Sandra Lukas ir taip jau pakankamai 
nubausta, jeigu ji apskritai dėl ko nors kalta. Ji neteko sutuok- 
tinio ir iki šiol dar neaišku, ar Lobus sinister, tai yra kairiąją jos 
svainio kepenų skiltį, priims ar atmes jos kūdikio organizmas. 
Kūdikis, atsižvelgiant į aplinkybes, laikosi gerai, bet galutinės 
prognozes daryti dar per anksti. 


Kenas Zukovskis 
Pradedamas apsaugininkų šefo bylos nagrinėjimas 


Berlynas. Šiandien Krašto teisme pradedama nagrinėti Eduar- 
do Valkos, organizuotos nusikalstamos Berlyno apsaugininkų 
grupuotės šefo, byla. Be kita ko, jis kaltinamas Magdos H., ne- 
pilnametės iš Bulgarijos, kuri buvo verčiama dirbti prostitute, 
nužudymu. Be to, jam pateikti kaltinimai dėl kurstymo nužudyti 
šio laikraščio žurnalistą, kuris rinko medžiagą apie Valką ir jo kri- 
mMinalines machinacijas. Pasak prokuratūros, surinkti svarūs įro- 


dymai, tad tikėtina, kad nuosprendis bus paskelbtas netrukus. 


Po daugelio metų 


Šviesa krito iš šono pro langų grotas, kurių virbai ant grin- 
dų metė sunarstytą šešėlį. Nors palata buvo nuolat vėdinama 
ir valoma, ore skraidė smulkučių dulkelių ir saulės spindulių 
pluoštas priminė teatro prožektorių šviesą. 

— Ji su niekuo nebendrauja, - tarė atletiškas vyriausiasis 
gydytojas. 

Jam tarp dantų blykstelėjo pipirmėčių čiulpinukas. Bergž- 
džios pastangos užmaskuoti blogą nikotino kvapą. 

- Ar jau seniai? - paklausė Markas Lukas atremdamas ne- 
patogų cilindrą, kurį iš toli atsinešė vienas, į lovūgalį. 

— Visą amžinybę. 

Vyriausiasis gydytojas žengė į šalį ir apžiūrėjo lašelinę — 
senajai damai buvo kaip tik leidžiami elektrolitai. Plastikinis 
vamzdelis dar buvo pilnas. 

— Kai ją pas mus atvežė, aš čia dar nė nedirbau, bet pagal 
ligos istoriją psichozė jau buvo stipriai išreikšta. 

— Hm, - atsikrenkštė Markas paimdamas jos ranką, kuri 
gulėjo ant krakmolytos antklodės. Ji buvo šalta ir sunki. 

— Kas ją čionai atvežė? - paklausė vyriausiojo gydytojo. 

— Tada dar jos mama. Jeigu norite sužinoti mano nuomo- 
nę, tai teismas jau seniai turėjo paskirti jai globą. Ta moteriškė 
jau nebepakėlė visos tos situacijos. Ji padarė klaidą, kad pir- 
miausia nuvežė savo dukrą į Bleibtrojaus kliniką. Juk prisime- 
nate tą seną istoriją“ 

Markas apsimetė pirmą kartą apie tai išgirdęs. 

— Ne? Anuomet spauda gan plačiai apie tai rašė. Na ne- 
svarbu, šiaip ar taip, ten dar labiau pablogėjo jos paranojos 
priepuoliai, kurie iš dalies buvo šizofreniški. Pradėjus gydymą 
ji laikė save vertėja, nors iš tiesų ji nekalba jokia užsienio kalba. 
Paskui vieną dieną sumąstė, kad dalyvauja slaptame amnezi- 
jos eksperimente, kuris iš tikrųjų buvo atliekamas Bleibtrojaus 
klinikoje, bet tik su savanoriais. Bet po to, kai ji nugirdo dviejų 
gydytojų pokalbį, padarė klaidingas išvadas. Jautė grėsmę ir 
pabėgo. Laimei, ją pavyko pagauti ir motina pagaliau pasirū- 
pino paguldyti ją į patikimą ligoninę. 

Vyriausiasis gydytojas patenkintas sutraiškė čiulpinuką 
krūminiais dantimis. Matyt, jam patiko, kad jo klinika buvo 
pasirinkta vietoj privačios. 

— Negalėjome jos išgydyti, bet dabar ji bent jau žino, kad 
nėra vertėja ir jos niekas neketina nuskriausti, ar ne, ponia Lu- 
dvig? 

Gydytojas negrabiai paplekšnojo per antklodę ten, kur 
buvo jos blauzda. 

Atrodė, kad senoji pacientė nereaguoja į nieką, kas vyksta 
šalia. Ji miegojo atsimerkusi ir kvėpavo tik pro burną. 

Ji atrodo liesa, pagalvojo Markas. Kone išsekusi. 

Visai kitokia, negu jis įsivaizdavo. 

— Paklausykite, kolega, - gydytojas krenkštelėjo, - nenorė- 
čiau per daug kištis, bet neįsivaizduoju, kaip prisibelsite iki jos 
sąmonės. Svetimais ji ypač nepasitiki. 

— Tiesą sakant, aš nesu jai svetimas, - tarė Markas atideng- 
damas kartoninio cilindro dangtelį. - Ar girdite mane? 

Jis atsisuko į moterį, kai apvertė movą ir atsargiai iškratė 
jos turinį. 

Jokios reakcijos. 

— Kas čia dabar? - nusistebėjo gydytojas, kai Markas baigė 
tvarkytis. Jis nuėjo prie sienos ir ištiesė ranką į drobę, kurią 
jaunasis lankytojas ten laikinai pritvirtino. 

- Paveldėjau, - paaiškino Markas ir sutelkė dėmesį tik į 
pacientę. 

— Pažiūrėkite, - jis paėjo į šalį, kad tuščias jos žvilgsnis ga- 
lėtų kristi tiesiai į paveikslą priešais lovą. - Aš jums kai ką 
atnešiau. 

— Haberlando namas? - perskaitė gydytojas mažytį užrašą 
dešiniame apatiniame paveikslo kampe. Jis apsuko paveiks- 
lą. - Matau tik baltą erdvę. 

Markas Lukas nekreipė į jį dėmesio. Stovėjo galvūgalyje 
prie pat senutės, iš kurios veido, nepaisant sunkios psichikos 
ligos, galutinai dar nebuvo pranykęs švelnumas. 

— Mano dėdė Benis sakė man, kad jis jums labai patiko, - 
sušnabždėjo jis taip tyliai, kad gydytojas nenugirstų. - Jūs bu- 
vote vienintelė, kuri suprato, ką jis vaizduoja, tada, kai pama- 
tėte jį jo kambaryje. Vėliau Benis jus ten nusivežė - prie to 
namo pamiškėje. Ar prisimenate? 

Jokių pokyčių. 

— Matote, mano jaunasis drauge! - gydytojas kone trium- 
favo. - Ji nieko neprisileidžia. 

Markas Lukas abejingai linktelėjo. 

— Paliksiu jį jums, - sušnabždėjo jai į ausį. - Ir vėl atei- 
siu. Jau kitą savaitgalį. Gal tada norėsite pasikalbėti su manimi 
apie mano tėvą. 

Apie žmogų, kuris padovanojo man gyvenimą - visom 
prasmėm. 

— Man regis, jūs jam tada daug padėjote. 

Markas šnabždėjo toliau, nors Emos veidas nerodė nė 
menkiausio ženklo, kad ji ką nors supranta. 

- Šiaip ar taip, jūs pažinojote jį geriau už mane. 

Jis nubraukė plaukus jai nuo kaktos ir žengė į šalį. Emos 
Ludvig siela, regis, tikrai buvo kažkur kitur. Jos veido bruo- 
žai liko it suakmenėję ir be jokios išraiškos, kol ji nejudėdama 
žiūrėjo į baltą, gruoblėtą drobę. 

Ji nesureagavo ir tada, kai jis atsisveikindamas spustelėjo 
jai ranką, nežiūrėjo jam pavymui, kai vyriausiasis gydytojas jį 
išlydėjo laukan. 

Jos akys net nemirktelėjo, kai daug vėliau išriedėjo pirma 
bejėgiška ašara. 


Mokytis prisiminti 


Mes, savipagalbos grupė, ieškome žmonių, kurie daly- 
„vavo psichiatriniame amnezijos eksperimente. Gal ir jūs 
kada buvote pacientas, tik dabar nebeprisimenate su ju- 

s atliktų bandymų. Jeigu bent kiek abejojate savo pri- 
ninimais, kviečiame apsilankyti mūsų internetiniame 


albos puslapyje: 

Apie „Skeveldros“ idėją 


Prieš man pradedant dirbti prie „Skeveldros“, mano gyvenime 
buvo daug dalykų, kuriuos norėjau pamiršti. Pavyzdžiui, kaip 
lankydamasis JAV apsimiegojęs ir nebesiorientuodamas paros 
laike pasiklydau savo paties viešbučio kambaryje. Ėjau į vonią, 
o atsidūriau koridoriuje. Žinoma, durys užsitrenkė, o raktas 
liko gulėti ant naktinio staliuko. Belieka tik pasakyti, kad nesu 
prisiekęs pižamų fetišistas. Paprastai man pakanka trumpų 
marškinėlių - pabrėžtinai trumpų. 

Važiavau žemyn sausakimšame lifte, ištvėriau pasibaisėju- 
sios registratorės žvilgsnius ir viešbučio tarnautojo, kuris pus- 
nuogį vokietį nulydėjo atgal į kambarį, krizenimą. Anuomet 
tuoj pat būčiau prarijęs amnezijos tabletę, jeigu ji būtų įsten- 
gusi išdildyti prisiminimus apie tą gėdingą išgyvenimą. 

Anuomet. Prieš man pradedant rašyti „Skeveldrą ir gilin- 
tis į šią temą. 

Padėję ranką ant širdies prisipažinkite, ar išgertumėte ta- 
bletę nuo meilės kančių, jeigu tokia būtų? 

Ar susileistumėte vaistų po ypač nemalonių arba - dar blo- 
giau - tragiškų įvykių? 

Gal jūs manote, kad šis klausimas - kartu ir visa „Skevel- 
dros“ tema - iš fantastikos srities? Bet taip nėra. Mokslininkai 
(deja, ir nusikaltėliai) jau seniai sukūrė medžiagų, kurios gali 
ištrinti prisiminimus iš mūsų trumpalaikės atminties (kalba- 
me ne apie atvejus, kai be saiko išgėrus alkoholio „nutrūksta 

juosta“), pavyzdžiui, flunitrazepamo, kuris liūdnai pagarsėjo 
kaip vadinamieji date rape narkotikai. Sumaišytas su kitais 
narkotikais jis užblokuoja išprievartautųjų prisiminimus. 

Tačiau vietoje nestovi ir tyrimai vaistų, išdildančių ilgalai- 
kę atmintį. Niujorko ir Rehovoto (Izraelis) biologai atrado me- 
džiagą, kuri užblokuoja svarbų nervinio audinio proteiną, kai 
jos suleidžiama į smegenų žievę. Tiesa, taip sukeliama visiška 
amnezija. 

Markas Bearas iš Masačusetso technologijos instituto tiria 
detaliau. Jis nori panaikinti tik blogus prisiminimus neliesda- 
mas gerųjų. „Argi tai nebūtų puiku?“ - klausia jis 2008-ųjų 
metų „Spiegel žurnalo nr. 14 (2008 03 31) straipsnyje, pava- 
dintame „Smegenų kalba“. (Nuorodą į šį dėmesio vertą Jorgo 
Blecho straipsnį apie naujausius tyrimų laimėjimus pateikiu 
savo internetiniame puslapyje www.sebastianfitzek.de.) 

Bearas remiasi tuo, kad trauminiai išgyvenimai giliau įsi- 
rėžia į nervų audinį negu teigiami, ir ieško farmakologinės 
medžiagos, kuri koncentruotųysi tik į tas giliąsias „graviūras“. 

Man pasisekė, kad iki šiol nesu patyręs tokių sunkių trau- 
minių išgyvenimų kaip Markas Lukas šiame romane, kurį lai- 
kote rankose. Todėl nenoriu teisti tų, kurie begalinės nevilties 
apimti norėtų atsiduoti specialiai sukeltai amnezijai. Bet kol 
rašiau „Skeveldrą , vis geriau suvokiau, kad nenorėčiau atsisa- 
kyti nė vieno iš savo prisiminimų. Net apie tą dieną, kai suži- 
nojau, kad bus išleista pirmoji mano knyga, net apie tą naktį, 
kai mirė mano mama. Man regis, kad žmogus yra visų savo 
prisiminimų suma, ir jeigu yra kokia nors prasmė, kodėl mes 
gyvename šiame pasaulyje, tai gal ji yra sukaupti kuo daugiau 
prisiminimų per gyvenimo kelionę. 


Kol dar nepamiršau... 


Jau tapo tradicija, kad pirmiausia padėkos žodžius skiriu skaityto- 
jams, tai yra jums. 

Kalbant atvirai, rašydamas visiškai apie jus negalvoju. Iki šiol 
gavau tūkstančius elektroninių laiškų adresu fitzekasebastianfit- 
zek.de (į kuriuos, beje, tikrai asmeniškai atsakau, nors kartais ir 
ne iš karto). Jie kartais vienas kitam prieštarauja. Kas vienam atro- 
do gerai, kitas vadina kvailu ir priešingai. Todėl darau vis taip pat, 
kaip ir tada, kai rašiau savo pirmąjį psichodelinį trilerį „Terapija“: 
paprasčiausiai rašau istoriją, kurią man pačiam patiktų skaityti. Ir 
todėl esu toks dėkingas, kad paskui būnu ne vienas, kuriems ji pa- 
tiko. Kad yra žmonių kaip jūs, kurie leidžia laiką skaitydami mano 
knygas. Kaip tik už tai jums ir dėkoju tikėdamasis, kad praleidote 
įdomias valandas. O jeigu ne... žinau gerą adresą Berlyne - kliniką, 
kurioje jums galės padėti greitai pamiršti šį romaną... 


Ši knyga skirta mano broliui Klemensui Fitzekui. Mus skiria sep- 
tyneri mūsų gyvenimo metai ir aštuonių valandų kelias autostrada 
nuo Šarlotenburgo iki Kiopeniko. Bet nors ir retai matomės, man 
atrodo, kad esame be galo artimi. Dėkoju Tau labai, ir ne vien už 
patarimus iš medicinos srities. 


Žinoma, tą patį noriu pasakyti ir apie tave, Sabina. Davei man 
lygiai tiek pat vertingų patarimų, be kurių nebūčiau žinojęs, kaip 
suktis. 


Ypač dėkoju daktarui Marcui Schuchmannui, kuris brangių pata- 
rimų iš medicinos srities davė man pigiame Berlyno restorane, ku- 
riame pasislėpėme nuo prasidėjusio lietaus. Deja, negaliu išduoti 

srities, kurios ekspertas tu esi, neatskleisdamas, kuo baigiasi trile- 
ris. Už tai kitą kartą pavaišinsiu ne tik mėsainiu, prisiekiu! 


Sandra, dėkoju scenaristui, kuris įrašė tave kaip pagrindinio vai- 
dmens atlikėją į mano gyvenimo filmą. Net jeigu turiu taikstytis su 
papildomais reiškiniais, pavyzdžiui, kad savo komentaru papras- 
čiausiai apverti aukštyn kojom mano istorijų pabaigą - ir taip jas 
patobulini! 


B. B. - kaip džiaugiuosi, kad anąsyk nenuskandinome tavo tėvo 
automobilio ežere. O trūko jau visai nedaug. Dabar dėkoju tau už 
tą nuotykį, kurį „Skeveldroje“ perdariau, ir tikiuosi, kad nieko ne- 
nutuokiantis Tavo tėvas šių eilučių niekada neperskaitys. 


Gerlinda - tu išprotėjusi, bet lygiai taip pat beprotiškai nuostabi. 
Daug kas pasikeitė, bet tavo beatodairiška draugystė ir parama liko 
tokia pat. Už tai (ir dar už tai, kad parodei man radijo orakulą) net 
nežinau, kaip Tau atsidėkoti. 


Zsoltai Bacsai, paskutinėje savo padėkoje per mažai skyriau Tau 
dėmesio, nors davei man vieną iš geriausių patarimų, kai rašiau 
„Sielų laužytoją“ ir vienoje vietoje užstrigau. Tad dabar atsigrie- 
biu. Bet prisimink Kalėdų Senelį: vieno didelio daikto gana. 


Kartais tikrai sutinku žmonių, kurie atrodo normalesni už mane, 
bet iš tikrųjų yra dar labiau paplaukę. Pavyzdžiui, Thomas Zor- 
bachas ir jo „vm-people“ komanda. Tas, kuris įkalba savo kolegas 
atsigulti į lavonų šaldytuvus (dėkui Tau, Oliveri Ludwigsai) per 
mano knygų skaitymo metu surengtas inscenizacijas, daugiau negu 
vertas mano padėkos. 


Apskritai tie, kurie su manimi dirba, diena iš dienos turi būti pa- 
sirengę blogiausiam. Štai mano redaktorė, Carolina Graehl, patyrė 
šoką, kai grįžusi iš atostogų nuklausė Andreos Ludorf (ji rengia 
mano susitikimus su skaitytojais) pokalbį telefonu, kuris baigėsi 
tokiais žodžiais: „...gerai, tada parūpinsiu Sebastianui Fitzekui in- 
valido vežimėlį.“ 

Carolinos susirūpinimas neturėjo pagrindo, mat avarijon pakliu- 
vęs nebuvau. Man reikėjo to daikto skaitymams (geriau neklaus- 
kite kam). 


Christianas Meyeris, labai geras mano draugas, kuris, tiesą sakant, 
tik turėjęs palydėti mane į tą skaitymų vakarą, gavo užvežti mane, 
sėdintį tame vežimėlyje, į sceną. Prieš tai priverčiau jį apsivilkti 
ligoninės chalatą ir užsidėti chirurgo kaukę. 


Dėkoju jums visiems už tą beprotybę. 


Į viską, ką darai, žiūrėk rimtai - bet nelaikyk savęs tokiu svarbiu. 
Tai mėgstamiausias mano gyvenimo kredo ir jis be galo tinka Ma- 
nuelai. Tu dirbi taip puikiai, profesionaliai ir kruopščiai (esi mano 
greitosios smegenys!) ir tuo pat metu juokiesi iš kiekvienos mano 
nesąmonės. Bet visų pirma dėkoju tau už draugystę! 


Jeigu per kitą skaitymų vakarą atrodysiu kaip kovinė mašina, tai 
dėl to bus kaltas Karlas Raschkeas, buvęs Graziano „Rocky“ Roc- 
chigianio sporto treneris, kuris dėl man nesuprantamų priežas- 
čių yra įsitikinęs, kad padarys iš manęs geležinį žmogų. Jis mane 
taip nustekena, kad po treniruotės nebeturiu jėgų atsisakyti kitos 
treniruotės. Už tai Tau, Kalle, ir dėkoju. Be Tavęs vis dar dryb- 
sočiau ant sofos storas ir aptingęs. Kitaip tariant, vis dar būčiau 
laimingas. 


Sabrina Rabow, Tu taip puikiai dirbi su žiniasklaida ir visus tuos 
metus sugebėjai nuslėpti nuo žurnalistų mano kriminalinę praeitį. 
(Tai toks juokas!) Už tai ir dar už tai, kad visada skiri man laiko, 
Tau labai dėkoju! 


Beje, pagrindinę „Skeveldros“ idėją sumaniau per pokalbį Hano- 
verio klinikoje su neurochirurgu prof. dr. Samii'u. Jo žodžiai mane 
pribloškė: „Dauguma žmonių ieško naujų būdų ir technikų, kaip 
lengviau ir greičiau sukišti žinias į smegenis. Bet tik nedaugelis do- 
misi, kaip išmokti pamiršti.“ Mokytis pamiršti. Dėkoju Jums, profe- 
soriau Samii, už šią nuostabią mintį. 


Vietos amžiname mano padėkų panteone užsitarnavo: 
Dr. Hansas-Peteris Ūbleisas ir Beate Kuckertz. 


Dėkoju, kad tokiam padaužai kaip aš leidžiate išsidūkti Jūsų na- 
muose. Kokia kita leidykla tiktų mano trileriams geriau negu 
„Droemer“ - juk tai galų gale Moerder („žudikas ) anagrama. 


Carolina Graehl ir Regine Weisbrod. Po šimts, jau po pirmo vari- 
anto visuomet sakau sau: „Viskas puiku, čia nėra ko keisti.“ 


O tada darbo imatės jūs ir redaguodamos taip patobulinate 
knygą, kad net ir man pačiam sunku tuo patikėti. Bet jeigu 
žmonėms mano trileriai nepatinka, tai tikrai ne dėl jūsų. Aiš- 
ku kaip dieną. 


Atrodo, kad kai kurie žmonės, ilgiau su manimi padirbėję, ima ir 
pabėga. Tai prasidėjo nuo pirmos mano redaktorės, dr. Andreos 
Mūller, kuri mane atrado ir kuriai amžinai lieku skolingas, o da- 
bar tęsiasi su Vadybos skyriaus vedėju Klausu Kluge, kuris perbė- 
go į konkuruojančią leidyklą. Na, Tu dar pamatysi, kokių turėsi 
problemų su tokiais nežinomais rašytojais kaip Danas Brownas ir 
Kenas Folletas :-) 


Rimtai kalbant, džiaugiuosi už Tave ir dėkoju už viską, ką esi dėl 
manęs padaręs. 


Per tiek metų susipažinau su tiek daug žmonių, kurie kasdien dirba 
leidykloje rūpindamiesi, kad mano knygas skaitytų, kad galėčiau 
čia perspausdinti visą vidaus naudojimui skirtą telefonų sąrašą. Jei- 
gu padėkosiu už visus Andreai Ludolf, Andreai Fischer, Dominikui 
Huberiui, Susannei Klein, Monikai Neudeck, Sibyllei Dietzel, Irisei 
Haas, Andreai Bauer, Georgui Regiui, Andreasui Thielei, Katrinai 
Engelberger ir Heidei Bogner, tai bus toli gražu ne pabaiga. 


Dėkoju ir Claudiai von Hornstein, Christinei Ziehl, Uwei Neu- 
mahrui ir visiems kitiems iš AVA International, mano literatūrinės 
agentūros, bet visų pirma, žinoma, Romanui Hockei. Tai tas agen- 

tas padarė iš manęs rašytoją, bet vis tiek niekam kitam jo nereko- 
menduočiau. Mat antraip jis mažiau laiko skirtų man. 


Tą patį galiu pasakyti ir apie Tanją Howarth. Jeigu parašėte knygą 
ir norite išleisti ją Anglijoje ir JAV, išgerkite amnezijos tabletę ir 
pamirškite jos telefono numerį. Tanja priklauso man. 


O dabar pereisiu prie pigių vietų, kurias sutvarkysiu vienu saki- 
niu. (Ne, tiesiog nebeturiu tiek daug eilučių. Jūs man labai svarbūs, 
garbės žodis. Bet padėka ir taip jau ilga. O popierius vis brangsta...) 


Taigi dėkoju: Ivo Beckui, Davidui Groenewoldui, Oliveriui Kalko- 
fei, Arno Mūlleriui, Jochenui Trusui, Thomui Koschwitzui, Dirkui 
Stilleriui, Ivanui Sainz-Pardo, Peteriui Prangei, Christianui Becke- 
riui, Stefanui Baumeriui, Dagmarai Miskai, Christophui Menardi 
(ačiū už Tavo pavardę), Kossi, Fruti, Alzneriams, Simonui Jageriui, 
Michaeliui Treutleriui ir, žinoma, savo tėvui Freimutui Fitzekui, 
kuris kaip niekas kitas palenkė mane prie literatūros. Kitą knygą 
skirsiu Tau! Bet nė vienos iš jų negalėsi nusipirkti. 


Na štai, ar ko nors nepamiršau? Žinoma, kad būsiu ką nors už- 
miršęs, bet, deja, dėl to negaliu suversti kaltės kokiai nors tabletei. 
Beje, jeigu perskaitę šią knygą nebebūsite tokie tikri, ar dar prisi- 
menate visus savo gyvenimo įvykius - o gal net patys kada nors 
dalyvavote amnezijos eksperimente - tai internete rasite puslapį, 
kuriame galėsite tą sužinoti: 


www.mpu-berlin.org/anfrage/ 
Pasitikrinkite ten. Nepasigailėsite! 


Galiausiai norėčiau atsakyti į nuolat man užduodamą klausimą: ar 

mano istorijos remiasi tikrais įvykiais. Atvirai? Kad gerai nė nepa- 
menu... 

Sebastianas Fitzekas 

Berlynas, 2009-yjų kovas 


„MMI Sebastian Fitzek 

Sebastian * dai) 
Fitzek 


Knyga, iš pirmosios vietos išstūmusi „Da 
Vinčio kodą“! 

Nė vieno liudytojo, jokių pėdsakų, jokio la- 
vono. Josi, dvylikametė žinomo psichiatro 
Viktoro Larenco duktė, dingsta mįslingomis 
aplinkybėmis. Niekas negali pasakyti, kaip 
tai atsitiko. Po ketverių metų palūžęs tėvas 
apsigyvena atokiame vasarnamyje. Čia jį ap- 
lanko žavi nepažįstama moteris, kurią kan- 
kina haliucinacijos - ji be perstojo regi mažą mergaitę Šarlotę. O šios 
gyvenimas taip primena Josi... Viktoras su nepažįstamąja pradeda psi- 
choterapijos seansus. Jie pamažu virsta dramatišku tardymu... 


Emma Donoghue 
KAMBARYS 


Išradinga, graudi ir nuoširdaus juoko per- 
smelkta istorija apie motiną ir sūnų, kurių 
meilė padeda išlikti neįmanomomis aplinky- 
bėmis. 

Penkiamečiui Džekui Kambarys yra visas 
pasaulis. Jame jis gimė, jame juodu su 
Mama valgo, žaidžia ir mokosi. Naktį Mama 
saugiai guldo jį spintoje, nes gali ateiti Se- 
nasis Nikas. 


Emma Donoghue 


Džekui Kambarys yra namai, bet jo Mamai - kalėjimas, kuriame ji laiko- 
ma jau septynerius metus. Ryžtas, išradingumas ir karšta motinos meilė 
padėjo jai sukurti sūnui gyvenimą. Bet Džeko smalsumas auga kartu su 
Mamos neviltimi - ji supranta, kad jų abiejų laikas Kambaryje ribotas... 
Neįtikėtina vaizduotė, stebėtina kalba. Ir labai įtikinantis, mielas berniu- 
kas. Tokios knygos neteko skaityti. 

Anita Shreve, rašytoja 

Rosamund Lupton 
SESUO 


Dėmesį prikaustantis psichologinis detek- 
tyvas. 


E, „Di pikis | Seserų ryšio nutraukti neįmanoma... 
Vieną sekmadienį per kviestinius pietus 
Beatrisei paskambina nerimaujanti motina: 
dingusi kita duktė - Tesė. Viską metusi Be- 
atrisė skrenda iš Niujorko į Londoną ir pri- 
blokšta suvokia beveik nieko nežinanti apie 
dabartinį jaunėlės sesers gyvenimą... 


Netrukus randamas Tesės lavonas. Visi įsitikinę, kad Tesė nusižudė. Ta- 
čiau Beatrisei nuojauta kužda, kad sesuo nužudyta. Ji nusprendžia žūtbūt 
sužinoti, kas įvyko iš tikrųjų. Mergina apsigyvena sesers bute ir atsiduo- 
da žudiko paieškoms. Policijos nuomone, sielvartaujanti Beatrisė nenori 
pripažinti tikrovės, o ji pati įtarinėja tai vedusį Tesės meilužį, nuo kurio 
sesuo laukėsi kūdikio, tai atstumtą jos gerbėją iš dailės koledžo. 
Ankstesnis Beatrisės gyvenimas byra į šipulius, ji karštligiškai ieško se- 
serį persekiojusio žmogaus net nenujausdama, kokias paslaptis jai bus 
lemta atskleisti ir kokią kainą teks sumokėti už tiesą... 


Fitzek, Sebastian 


Fi368 Skeveldra : romanas / Sebastian Fitzek ; iš vokiečių kalbos vertė Vi- 


lija Gerulaitienė. - Vilnius : Alma littera, 2012. - 312 p. 
ISBN 978-609-01-0534-4 


Ar po tragiškų įvykių susileistumėte vaistų, kurie padėtų to nebeprisiminti? 

Gal jūs manote, kad šis klausimas - kartu ir visa „Skeveldros“ tema - iš fan- 
tastikos srities? Bet taip nėra. Mokslininkai (deja, ir nusikaltėliai) jau seniai sukū- 
rė medžiagų, kurios gali ištrinti prisiminimus iš trumpalaikės atminties (kalbame 
ne apie atvejus, kai be saiko išgėrus alkoholio „nutrūksta juosta“). Pavyzdžiui, 
flunitrazepamas liūdnai pagarsėjo kaip vadinamieji date rape narkotikai. Sumai- 
šytas su kitais narkotikais jis užblokuoja išprievartautųjų prisiminimus. 

Vietoje nestovi ir tyrimai vaistų, išdildančių ilgalaikę atmintį. Niujorko ir 
Rehovoto biologai atrado medžiagą, kuri, suleista į smegenų žievę, užblokuoja 
svarbų nervinio audinio proteiną. Tiesa, taip sukeliama visiška amnezija. 


Knygos autorius Sebastianas Fitzekas 


Daugiau informacijos šia tema, apie knygas ir rašytoją rasite tinklalapyje 
www.sebastianfitzek.de 


UDK 821.112.2-31 


Sebastian Fitzek 
SKEVELDRA 


Romanas 


Iš vokiečių kalbos vertė Vilija Gerulaitienė 
Redagavo Lina Kaminskienė 
Korektorė Indrė Petrėtytė 
Viršelio dailininkas Edvardas Jazgevičius 
Maketavo Zita Pikturnienė 


Tiražas 2000 egz. 
Išleido leidykla „Alma littera“, Ulonų g. 2, LT-08245 Vilnius 
Interneto svetainė: www.almalittera.lt 
Spaudė UAB „Spindulio spaustuvė“, Vakarinis aplinkkelis 24, LT-48184 Kaunas 
Interneto svetainė: www.spindulys.lt 


Markas Lukas patiria baisiausia, kas tik gali būti: autoavarijoje, kurią pats 
sukelia, žūva jo žmona ir kartu dar negimęs jųdviejų kūdikis. Vyrui į sprandą 
įsminga skeveldra. Ta vieta nė akimirką nesiliauja skaudėjusi. Vis dėlto daug 
skaudesnės sielos žaizdos. 

Markas niekaip negali atgauti pusiausvyros. Vieną dieną laikraštyje aptinka 
psichiatrijos klinikos skelbimą: naujam eksperimentui ieškoma žmonių, kurie 
būtų patyrę itin sunkių traumų ir nebegalėtų gyventi su nuolat kamuojančiais 
prisiminimais. Markas Lukas suvokia, kad tai - paskutinė galimybė. Jis nori 
visiems laikams pamiršti Sandrą ir kūdikį. 

Bet viltis pasirodo esanti apgaulinga: jis ima suprasti, kad siaubingiausi 
dalykai - ne praeity, o jo dar tik laukia. Po pirmųjų bandymų grįžęs namo jis 
pasijunta visų atstumtas: raktas nuo buto nebetinka, prie skambučio kabo lentelė 
su svetimu vardu. O kai atsidaro durys... Markas pamano, kad sapnuoja košmarą. 


knygų 


klubas 


Tapkite Knygų klubo nariu! 


+ Nemokamas knygų katalogas kiekvieną ketvirtį 
+ Naujausios ir populiariausios knygos 

+ Ypatingi pasiūlymai 

+ Knygų pristatymas į namus, darbovietę ar paštą 


www.knyguklubas.lt 


